NICOLAE ŢȚIMEIRAS 


IOAN 
CREANGA 


după docurile: vechi, 
FIDA oprea FATRIS si pradă sideerii 
fra dadir iar. CaF FaaBzza d POE ge 
spor afara ri de catei dogy iti- 
Fep porirele si vederi. 


EFE 


EDITURA „ EUCOVINA * 1. E.TOROUTU 


Nicolae Timiraş 


NICOLAE TIMIRAS 


loan Creanga 


După documente vechi, însemnări 
şi mărturii inedite. Cu numeroase 
reproduceri de autografe, portrete şi vederi. 


EDITURA “BUCOVINA” 
I. E. TOROUȚIU 


Page 


Ioan Creanga. 


Cuvânt înainte 

Această lucrare se datoreşte unei întâmplări fericite, care mi-a pus la îndemână un însemnat material 
documentar, menit să învălue într'o lumină mai vie chipul povestitorului loan Creangă. Mă gândeam, la 
început, să public numai ceea ce găsisem nou, într'o ladă cu cărţi, descoperită în casa fostei nurori a scriito- 
rului. Dar cercetând mumeroasele însemnări, făcute de mâna lui Creangă pe filele cărților sale de studii, am 
fost surprins de valoarea documentară a materialului, ceea ce m'a determinat să scriu o monografie com- 
plectă. Cu hotărîrea aceasta, am studiat cu osebită răbdare şi materialul vechiu, care a servit în trecut la 
alcătuirea biografiei sale, şi am folosit toate documentele serioase, lăsând în umbră sau rectificând tot ce mi 
s'a părut fără temeiu şi eronat. 

Viaţa lui Creangă a fost cercetată, de biografii săi, în mod cu totul sumar şi superficial. Afară de d-nii 
Leca Morariu şi preotul D. Furtună, cari au venit să lumineze cu serioase contribuţii existenţa marelui nostru 
povestitor, restul se mărgineşte la simple conjecturi fanteziste, sau la reeditarea sub felurite forme a încer- 
cărilor portretistice de odimoară. În chipul acesta, erorile iniţiale au persistat şi s'au reprodus necontenit, în 
mod aproape stereotip, în cât astăzi îţi trebue curaj ca să poţi schimba ceva din vechile clişee. 

loan Creangă (nu Ion, cum l-au botezat a doua oară vechii portretişti), fusese prețuit în timpul scurtei 
sale existenţe, nu ca scriitor de mare valoare, ci mai mult ca povestitor original, isteţ şi mucalit. Abia mai 
târziu, după moartea lui, valoarea artistică a operei sale s'a evidenţiat din ce în ce mai puternic. Faima scriito- 
rului moldovean s'a răspândit repede, trecând hotarele ţării; iar „poveştile” şi „amintirile” au fost traduse 
aproape în toate limbile culte. Se poate susţine că Ioan Creangă e astăzi un scriitor cunoscut şi gustat în 
literatura universală. 

Mersul ascendent al acestei strălucitoare reputaţii de povestitor, a făcut să se scormonească şi viaţa 
ţăranului din Humuleşti. S'au cercetat o parte din aspectele acestei originale personalităţi, care, fie zis în 
treacăt, n-a prea fost remarcată în cursul vieţii. Cel dintâi evocator al figurei lui Creangă a fost bunul său 
prieten şi admirator sincer, Gr. I. Alexandrescu, magistrat, fost preşedinte de Tribunal, care l'a zugrăvit cu 
o pană distinsă, în prima ediţie dela Iaşi a operei scriitorului. Era mai mult o caldă apologie a omului, de 
oarece evocărei lui Alexandrescu îi lipseşte caracterul rece şi sobru al cercetărei zeloase şi obiective. El 
schiţează în linii frumoase, dar foarte sumare, chipul original al lui Creangă, pe care-l înfăţişează într'o 
lumină falsă, ca pe un ţăran ce trăia primitiv, cu înclinări spre exotism şi spre viaţa „boemă”. Cam astfel se 
concepea figura artistului pe vremea aceia. 

După aceia George Panu şi Iacob Negruzei aa evocat figura lui Creangă. Au scris amândoi, unul după 
altul, amintiri din societatea „Junimea”, — încercări târzii, căci nu s'au gândit, nici unul, nici altul, în timpul 
vieţii povestitorului, să scrie ceva despre viaţa şi opera sa atât de originală. Dar nici ce s'a scris mai târziu, 
de către aceşti fruntaşi junimişti, nu satisface adevărul pur. Creangă e înfăfizat ca un om grosolan, incult, 
primitiv. 

Portretul acesta al lui Creangă s'a reprodus mereu, cu alteraţiile inerente, devenind în ultimul timp o 
caricatură grotescă. 

Theodor D. Speranţia, umoristul autor de anecdote povulare versificate, — care a făurit un fel de folklor 
individualizat prin realizare artistică, — ne înfăţişează un foarte curios portret al lui Creangă. Fără documente 
şi fără izvoare mărturisite, defunctul literator popular ni-l prezintă pe marele loan Creangă într'o lumină 
urâtă: ignorant, leneş, lipsit de inteligenţă. Speranţia se sprijină pe cunoştinţele sale personale şi pe propriile 
mărturisiri ale lui Creangă, pe care îl cunoscuse personal. Punem totul la îndoială şi chiar respingem ase- 
menea fel de încursiuni în domeniul istoriei literare. 

Apare, în cele din urmă, d-l Jean Boutiere, cu o lucrare amplă şi caracteristică prin linii de reală ştiinţă. 
Suntem datori să-i mulţumim pentru acest esseu, care aduce în literatura critică românească o metodă nouă 
şi. serioasă. Studiul d-sale, cu privire: la temele poveştilor lui Creangă, în comparaţie cu variantele aceloraşi 

basme la diferitele popoare, — precum şi fixarea personalităţii scriitorului printre povestitorii populari euro- 
peni, — îi dă dreptul la admiraţia şi recunoştinţa noastră. 

Autorul lucrărei de faţă, ţinând seamă de toate lacunele lucrărilor din trecut, — puţine şi incomplecte, — 
n'are decât o singură dorinţă, să contribue, cu materialul său documentar, la luminarea figurei marelui 
povestitor, care, vreme de peste o jumătate de veac, face gloria literaturii române. 

Toate documentele inedite, fotografii vechi şi cărți de studii ale povestitorului, cu însemnări pe scoarţele 
şi filele lor, se vor încredința spre păstrare Academiei Române. 

Mulţumesc călduros d-lui G. T. Kirileanu, pentru marea bunăvoință ce mi-a arătat, punându-mi la dis- 
poziţie oarecare documente şi izvoare; de asemenea, d-lui I. E. Torouţiu, care s'a oferit în mod dezinteresat 
să editeze această lucrare. 

N.T. 

Bibliografie 
I. — scrierile lui loan Creanga 
(în ordinea cronologică) 

Metodă nouă de scriere şi cetire.Pentru uzul clasei 1 primară de institutorii: I. Creangă, C. Grigorescu, 
G. Ilenăchescu, N. Climescu, V. Răceanu şi A. Simionescu! , Ed, I, 1868? Ed. II, 1868. Ed, VI, lasi 1872. 
Ed. VIII, 1874. Ed. IX, 1874. Ed. XI, 1878, Ed. XII, 1878. Ed. XVI, 1882. Ed. XIX, 1886. Ed. XX, 1887. 
Ed, XXI, 1889. Ed. XXII, 1891. Ed. XXIII, 1893. 

Învățătorul Copiilor. Carte de cetire în clasele primare de ambe secse cu litere şi slove? Cuprinzând 
Învăţături morale şi instructive Partea I, II şi IN‘ de institutorii C. Grigorescu, I. Creangă şi V. Răceanus. 
Ed. I, 1871. Ed. II (fără an). Ed. II, 1874. Ed. IV, 1875. Ed. V, 1878. Ed, VII, 1883. Ed. VIII, 1886-886. 
Ed. IX, 1889-18917. Ed. X, 18938. 

Misiunea preotului la sate. — „Columna lui Traian” an, III 1872 p. 78-79. 

Soacra cu trei nurori, Capra cu trei iezi, Punguţa cu doi bani, Dănilă Prepeleac. În „Convorbiri literare” 
IX (1875-1876) p. 283, 339, 452, 453. 

Povăţuitoriu la cetire prin scriere după sistema fonetică, de institutorii Gheorghe lenăchescu şi loan 
Creangă. lassy. Tipo-Litografia H. Goldrer 1876. 48 pagini în 8. 

Povestea porcului, Moş Nichitor Cotcariul. — „Convorbiri literare” X (1876-1877) p. 105, 374. 

Povestea lui Stan Păţitul, Povestea lui Harap-Alb, Fata babei şi fata moşneagului. — „Convorbiri lite- 
rare” XI (1877-1878) p. 21, 172, 179. 

Ivan Turbincă, Povestea unui om leneş. — „Convorbiri literare”. XII (1878-1879) p. 22, 257. 

Geografia Judeţului laşii pentru clasa II-a primară urbană şi pentru clasa III-a primară rurală de ambe 
secse de institutorii: V. Răceanu, Gh. lenăchescu şi I. Creangă; laşii Tipografia D. Gheorghiu, Strada Ipsi- 
lant No. 9 1879 Ed. IV 1886. 

Harta judetului Iaşii întocmită de institutorii: V. Răceanu şi I. Creangă. Preţul 1 leu 20 bani. 1879-80. 

Regulele limbei române, pentru începători (Gramatică pentru clasa II-a primară) de Titu Maiorescu, 
retipărită de I. Creangă. 40 bani. 1880. 

Moş Ion Roată. — „Albumul macedo-român”. 1880, p. 26. 

Amintiri din copilărie, — „Convorbiri literare” XIV (1880-1881), p. 365. 

Întâmpinare la critica d-lui I. Nădejde asupra părții ştiintifice din cartea de cetire „Învățătorul Copiilor.” 
„Contemporanul”. 1881, p, 278. 

Când eram în floare, Mielusica şi Bratu (versuri populare). — „Contemporanul”. laşi 1881 p. 431, 432, 
483. 

Popa Duhu, Lina Catalina. — „Convorbiri literare” XV (1881-1882) p. 383. 

Amintiri din copilărie. — „Convorbiri literare” an. XVI 1882, p. 455. 

Punguta cu doi bani, Ivan Turbincă, Fata babei şi fata moşneagului. — „Rumănische Mărchen". Leipzig 
1882. 

Cinci pâini, — „Convorbiri literare” XVI, 1882-1883 p. 485. 

Ion Roată şi Vodă Cuza. — „Almanahul Soc. „„România Jună” 1883. 

Ion Roată şi Vodă Cuza. — „Convorbiri literare”. An. XVII 1884 pag. 114. 

Ion Roată şi Unirea. — „Convorbiri literare” An. XVIII 1885 p. 456. 

O întrebare d-lui A. Gorjan, autorulu mai multor cărți de geografie. De institutorii: V. Răceanu, G. 
lenăchescu şi I. Creangă Iaşi Tipografia Naţională strada V, Alecsandri 1886, pag. 80. 

Moş Ion Roată şi Cuza-Vodă, două istorioare din viaţa lui Cuza. Craiova 1887. 

Răspuns la Criticele nedrepte şi calomniile înverşunate îndreptate contra cărților noastre de şcoală de 
cătră Domnul loan Pop Florantin Profesor de filosofie la „Liceul Naţional” din Iaşi de institutorii: V. Răcea- 

nu, Gh. lenăchescu, C. Grigorescu şi Ion Creangă. laşi Tipografia Naţională, strada Alecsandri 1888. 

Fragment de autobiografie. tip. la începutul biografiei lui Creangă de Gr. Alexandrescu, ed. Goldner 
1890. 

Scrierile lui loan Creangă. Vol. I (Goldner), 1890. Cu o prefaţă de A, D. Xenopol şi studiu de Gr. 
Alexandrescu. 

Extrase din operele lui Creangă, în cărticelele hârtiei de tigare „C. I. Creangă”. Format mic, 8 pagini, 
1890. 

Calicul dela Talpari (anecdotă auzită din gura lui Creanga publicată de I. S. Ionescu) în „Era Nouă” No. 
116, 22 Dec. 1891. 

Scrierile lui loan Creangă Vol. II. Iaşi 1892. „Amintiri”. Colecţia „Şaraga”. 1892. 

Le conte du porc et Stan I'Echaude — în volumul: „Sept contes roumains” trad. de J. Brun. Introd. de L. 
Bachelin, — ,„ Magasin littéraire” Gand, 1893. 

„Opere complete” în „Biblioteca pentru Toţi” 1897. N-rele: 28, 29; 30-31; 32-33. Făt Frumos, fiul 
iepei. — „Convorbiri literare” XXII 1898 p. 209. 

Calicul dela Talpari (anecdotă auzită din gura lui Creanga" şi publicată de I. S. Ionescu) în „„Şezătoarea” 
V 1899 p. 168. 

Rostiri, zicători, cuvinte (publicate de G. T. Kirileanu) în „Şezătoarea” V p. 212. 1899. 

Opere complete , Minerva”. 1 vol. cu pref. de I. Chendi şi St. O. Iosif. Ed. I. 1902. 

Scrisori. — „Convorbiri literare” XXXIX (1905) XL (1906). 

Opere complete. — ,„ Minerva" Ed. II. 1906. Ed. III 1909. Nuvele umoristice. — ,, Biblioteca populară”, 
Socec. Bucureşti, 1909. 

Ion Creanga's Harap Alb, herausgegeben, iibersetzt und erlăutert von Dr. G. Weigand-Leipzig 1910. 

Poveste. — Luceafărul” IX 1910, p. 4. 

Ivan Turbincă. Kisinevă, 1910. Publicat de C. V. Popesco. 

Harap Alb. Sibiiu. — „Biblioteca poporală a Asociaţiunii, 1911. 

Popa Duhu, — în revista ruteană „Nedilea” din Lemberg 1912, trad. de Cath. Mandicevschi. 

Din povestirile lui... Târgovişte, 1912. Satirice, — „Flacăra” Dec. 1914. 

Opere complete, — „Minerva”. Ediţia V. Bucureşti, 1915. Ed. VI, 1916. Ed. VII (fără an). 

Amintiri din copilărie. Ed, soc. „Tinerimea Română”, pentru Basarabia. laşi, 1918. 

Moş Nichifor Cotcariul. — „Scriitorii celebri”, An. I, No. 10, Bucuresti, 1918. 

Soacra cu trei nurori şi punguţa cu doi bani. Cahul, 1919. 

Opere complete. Editura „Glasul Țării”. Chişinău. 1920. Cu o prefaţă de Tudor Pamfile. 

Amintiri, poveşti, 3 vol, editura „Librăria Nouă”, Moş Nichifor Cotcariul Moş Ion Roată, Ivan Tur- 
bincă, Dănilă Prepeleac, Popa Duhu. Misiunea preotului la sate, Punguta cu doi bani, Poezii populare, — în 
„Pagini alese din scriitorii români” — 1920-24. N-rele: 2, 14, 47, 61, 63, 65, 81, 82, 90, 91, 115, 116, 166. 
Editura „Cartea românească”. 

Old Nichifor, the Impostor. — , Roumanian Stories”, translated from the original Roumanian by Lucy 
Byng. London-New-York, 1921. 

Povestea lui Stan Păţitul şi Ivan Turbincă, — Colecţia „Cărţile pentru Popor”, 1924. 

Amintiri din copilărie. Bucureşti. „Biblioteca Tinerimii” — Cultura Naţională, 1924. 

Opere complete. Cernăuţi 1924. Editate de librăria „Ostaşul român” (Anton Roşca) şi tipărite de Insti- 
tutul de arte grafice „Glasul Bucovinei”, cu o prefaţă de D. Marmeliuc, profesor universitar. 

Operele lui Ion Creangă, ediția Gr. Tăbăcaru, (librăria C, Patron, Tecuci). 

Povestea lui Harap Alb, cu ilustrații pentru copii, Bucuresti, „Cartea românească”, 1925. 

Amintiri din copilărie. „Biblioteca Clasicilor romani”, îngrijită de E, Lovinescu. Cu o prefaţă de E, 
Lovinescu, 1928. Editura „Ancora”. Ed. II, 1929. 

„Poveşti” — idem. „Amintiri, povestiri, anecdote, articole, versuri, teatru, corespondenţă” — idem. 

Die Ziege mit den drei Zicklein. (Şi Brătescu Voineşti: Die Wachtel). Aus dem Rumănischen iibersetzt 
von Anita Dimo-Pavelesco. Wien-Leipzig-London, 1928. 

Creangă povestind copiilor, Editura „„Socec”, 1929. 

I. Ion Roată şi Unirea, II. Ion Roată şi Vodă Cuza. Editura asociaţiei culturale „Astra basarabeană”, 
Biblioteca populară No, 10, Chişinău, 1930. 

Recollections and other tales. With a Preface by Marcu Beza. London, 1930. 

Contes populaires de Roumanie (Poveşti), traduction et notes par Stanciu Stoian et Ode de Chateau- 
vieux Lebel, avec une preface par N. Iorga, 1931. 

Ricordi d'infanzia. Trad. în italieneşte de A. Silvestri Giorgi, pref. de R. Corso. Firenze, 1931. 

Amintiri. Editura „Cartea românească” 1932. Ediţie pentru bibliofili. 

Cinci poveşti. Ediţiune îngrijită de Paul I. Papadopol. — „Biblioteca Dimineaţa” No, 154. Bucureşti, 
1932. 


II, — Scrieri despre loan Creangă 

Adamescu Gh.: Contributiune la bibliografia românească, Fascicola 1, 1921; Fascicola II, 1923; Fas- 
cicola III, 1928. 

Adamescu şi Candrea: Dicţionarul ilustrat al limbii române, Cartea românească 1931. 

Adamescu şi Dragomirescu: Manual de limba română cl. VII. Buc. 1922, p. 312—324. 

Alexandrescu Gr.: Amintiri despre I. Creangă. — „Convorbiri literare” 1899 p. 1073. 

Alexandrescu Gr.: Prefaţă la ediţia Goldner 1890. Sezatoarea V. Dec. 1899, pag. 179. 

Antonovici Ec.: O petiție a lui I. Creangă în „Ion Creangă” an, IV 1911, p. 24. 

Bart Jean: Interview în „Adevărul literar” an. VII 1926 no. 287. 

Bassarabescu A. I.: Cine a îndemnat pe Creangă să scrie în „Convorbiri literare”. „Convorbiri literare”, 
1930 Feb. p. 5. 

Bogdan N.: Amintiri despre Creangă, „Familia” XXVI 1890 p. 104. 

Bogdan N.: Adunarea scrierilor lui I. Creangă. „Lupta” 14 lan. 1890. 

Bogdan N.: Potcapul lui Creangă. Flacăra” 1914 an. IV Dec. No. 9-10 p. 57. 

Bogdan N.: Poveşti şi bazaconii din Moldova. 1923. 

Bouticre Jean: La vie et l'oeuvre de Ion Creangă. I. Gamber. 1930. Paris. 

C. N.: Ion Creangă. — „Luceafărul” XVI 1920 p. 18. 

Călinescu Gh.: Viaţa lui Mihai Eminescu. Cult. Nat. 1932. 

Candrea-Adamescu: Dicţionarul ilustrat al limbei române. „Cartea românească” 1931. 

Chendi I.: Creangă şi Eminescu. „„Sămănătorul" vol. II, 1902 p. 19. 

Ciuchi Eugen: Caracteristica scrierilor lui Creangă „Convorbiri lit.” an. XLIII No. 12, 1914. 

Coresi (A. Stavri): Sfârâiacul, „„Şezătoarea” V. p. 199—201. 

Cosmovici A. Gh.: , Note" — „Ion Creangă” 1909 II no. 12 p. 330-332. 

Cosmovici A. Gh.: „Un jubileu”, Piatra Neamţ. Imprimeria jud. Neamţ 1904. 

Creangă I. C.: Memoriu în chestia înființărei de către stat a monopolului hârtiei de țigară. 1900. 

Creangă I. C.: Domnița Maria şi copilul de casă. Buc. 1905. 

Dorin V.: Amintiri despre I. Creangă. — „Ion Creangă” an, IV, 1911 p. 4. 

Dragomirescu şi Adamescu: Manual de limba română pentru cl. VII. Buc. 1922 p. 312, 324. 

Eminescu M.: Scrieri politice şi literare 1905, p. 260-300? 308. 

Eminescu M.: Notite bibliografice. Invăţătorul copiilor. ,„, Timpul” 7 şi 8 Mai 1880. 

Furtună D.: O scrisoare a lui Ion Creangă în revista „Ion Creangă” 1914 p. 292. 

Furtună D.: Cuvinte şi mărturii despre I. Creangă 1914. Biblioteca pentru toți. 

Furtună D.: Cronica: Pomenirea lui Creangă la 25 ani dela moartea sa. Rev. „Ion Creangă” VIII 1915 
p. 63—64. 

Furtună D.: O scrisoare a lui I. Creangă (către popa Gheorghe) în „Făt-Frumos” Mai-iun. 1926. 

Furtună D.: Scrisoarea lui Ion Creangă „Făt-Frumos 1927. 

Furtună D.: Creangă şi mergerea la teatru a clericilor „Făt-Frumos". 

Furtună D.: O scrisoare a lui I. Creangă (Către I. Negruzzi) „Ramuri” 1926 p.-136. 

Galaction G.: Drumul lui Creangă. — „Răboj pe bradul verde” 1920, p. 39. 

Gârleanu Emil (Emilgar): loan Creangă. “Arhiva” laşi 1902. I p. 311. Il p. 324. III Asupra manuscri- 
selor lui Creanga, p. 336-343. 

Gârleanu Emil (Emilgar): Creangă şi Eminescu. — „Luceafărul” Sibiu VIII 1909 p. 295. 

Gărleanu Emil: Însemnările lui Creangă, „Luceafărul IX 1910 p. 25. 

Gârleanu Emil: O piesă a lui Creangă. „Luceafărul” IX 1910 p. 8. 

Gârleanu Emil: Harap Alb în traducere germană. „Luceafărul” IX 1910 p. 352, reprod. şi în „Viaţa E 
VI 1910 p. 199. 

Gârleanu Emil: Manuscrisele lui Creangă. — „Luceafărul” IX 1910 p. 6. 

Gheorgheasa P. şi Posa N. Eugenia: Dintrale lui Creangă: Cum se tine femeea. — Semnul lui 
Enăchescu. — Din amintirile Smărăndiţei, în „Ion Creangă” 1919 p, 18-21. 

Gheorghiţă A. V.: „Cum a fost introdus Creangă la Junimea, „Tudor Pamfile” 1926 no. 14 p. 5. 

Gorovei Artur: Amintiri despre I. Creangă. — Şezătoarea” V. 1899 p. 191. 

Gorovei Artur: Dosarul lui I. Creangă. — „Şezătoarea” VII 1902 3 p. 130-143. 

Gorovei Artur: Ion Creangă. — „Viaţa românească” XIII vol. XLII 1921 p. 354. 

Gorovei Artur: Cercul literar din laşi. — „Viaţa românească” XIII no, 6 lun, p. 350. 

Gorovei Artur: Cu privire la Ion Creangă. — „Convorbiri literare”, Dec. 1931, p. 869. 

Gorovei Artur: Catihetul lui lon Creangă. — „Adevărul literar” no. 594. Duminică 24 Apr. 1932. 

Grigoriu C.: Ion Creangă şi Gheorghe Enăchescu. — „Ion Creangă” an. II. 1909, p. 315. 

Grigoriu Zahei: Din viaţa lui Ion Creangă. — Rev. , Ion Creangă” an. II, 1909, p. 336. 

Gruber E.: Stil şi gândire. 1888, p. 118, reprodus în “Sezătoarea” V, Dec. 1899. 

Gubernatis A. De: Dizzionario degli scrittori contemporanei. 1879. 

Hanes V. P.: Istoria literaturii româneşti, Bucureşti 1924, p. 209. 

Iarnik Urban: Sprăchliches aus rumănischen Volkmărchen. 

Ibrăileanu G.: Note şi impresii, 1920. 

Ionescu S. loan: Din glumele lui Ion Creangă, „Făt Frumos” 1932, p. 20. No. 1-2. 

Ionescu S. loan: Poveşti, anecdote, impresii de călătorie, excursiuni, diverse, laşi 1905. 

Ionescu Serafim: Unirea (după Ion Creangă) Piesă. Într-un act, Bucureşti, 1923. 

Iorga N.: Ceva despre Ion Creangă. — „Neamul românesc literar” 1910 p. 17. 

Iorga N.: Un articol necunoscut al lui Creangă, „Neamul românesc literar” 1910 p. 330. 

Iorga N.: Încercare de critică ştiinţifică. — „Convorbiri liteterare” XXIV 1890 p. 244, reprodus în „Schițe 
de istoria literaturii”. 

Iorga N.: Despre Creangă, în rev. „Ion Creangă” Bârlad, 1909. No. 12 p. 314. 
Iorga N.: „Oameni cari au fost”, 1911 p. 421. 

Note 
1 Titlul ediției XXII, reprodus de d-l Leca Morariu în ,„Institutorul Creangă” Cernăuţi 1925 p. 37; urmează: „Aprobată şi 


adăogită cu mai multe figuri în tecst. Ediţia I şi II s'au tipărit cu aprobarea şi ajutorul societăţi pentru cultura poporului român 
din judeţul şi comuna laşi. laşi Tipografia Nacională str. Alecsandri, 1891". 

Ediţiile necitate în acest volum nu au fost găsite nici în biblioteca Acad. Rom., nici aiurea. 

2 Vezi „Răspuns la criticile nedrepte... ”. laşi 1888, pag. 6, rândul 11. 

3 În ediţiile mai vechi: „litere, slove şi buchii”. 

4. DI Gh. Adamescu în a sa „Contribuţiune la bibliografia românească I” p. 122, citează numai două părți. 

5 Titlul ediţiei VII (reprodus de di. Leca Morariu, op. cit. pag. 38); urmează: „Aprobată prin Decretul Domnesc publicat 
în Monitorul oficial No. 14 din 20 Ianuarie (1 Februare) 1876. Editia VII corectată şi îmbunătăţită cu figuri din istoria naturală 
şi câteva noțiuni de agronomie laşi Tipografia Naţională, Strada Alecsandri 1883". 

6 Partea I-a apărut în 1886, partea II, în 1888. (Partea II] nu se află în biblioteca „Academiei române“), 

7 Partea I-a apărut în 1891, partea II, în 1889 şi partea III, în 1890. 

8 D. G. T. Kirileanu înştiințează pe d-l Leca Morariu (op. cit.) că există un exemplar în biblioteca „Fundaţiei Ferdinand”. 

Personalitatea povestitorului 

I 

Portretul lui Ioan Creangă. 

loan Creangă s'a născut în satul Humulești, judeţul Neamţ, în ziua de 1 Martie 1837. Această dată o 
pune el însuşi într'o „„„Autobiografie”; sunt zadarnice, deci, discutiile ce s'au mai iscat în vremea din urmă, 
în jurul anului său de naştere. Dacă la 1859, când ceruse să intre în cler, îşi majorase anii la „24 împliniţi”!, 
aceasta nu-i poate schimba vârsta adevărată; tânărul candidat avusese probabil interes să-şi ridice etatea. De 
altfel, în actul de căsătorie, la 1859, se poate vedea că „loan Kreangă, de meserie holteiu tânăr, din semi- 
narie”, era în vârstă de 22 ani. 

Creangă a fost fiu de țărani. Părinţii aveau mica lor răzeşie în Humulești. Tatăl său, Ştefan al lui Petrea 
ciubotariul, se mai îndeletnicea cu facerea coților de suman, fiind ajutat de soția sa Smaranda, iar uneori 
chiar de fiul lor Ionică, când acesta se făcuse mai mărişor. 

Anii de joacă şi de zburdălnicii ai lui Creangă, când trăia fericit la casa părintească, sunt zugrăviți de el 
însuşi, cu o neîntrecută artă, în „Amintiri din copilărie”. Trecând peste viaţa lui şcolărească, pe care o de- 
scriem în altă parte, încercăm a schița portretul fizic şi moral al marelui povestitor. S'ar părea că treaba 
aceasta e cea mai uşoară, dacă ţinem seamă că figura lui Creangă a fost prinsă de contemporanii săi, cari au 
transmis-o urmaşilor în portrete şi reminiscente literare. Aşa ar trebui să fie, fără nici o discuţie. Dar portretul 
lui loan Creangă s'a transformat şi se preface mereu, în cât azi această originală figură nu mai seamănă cu 
originalul. Se întâmplă cu el, întocmai ce se petrece cu vechile icoane zugrăvite pe ziduri de biserici: Sfinţii 
sunt şterşi, acoperiţi cu var, iar peste chipurile lor frumoase se aşterne imaginația crudă a profanărei. 

Portretul povestitorului Creangă... degenerează, ca şi frumoasa figură a marelui Eminescu. Între con- 
temporanii „Junimei”, cei doi mari prieteni trăiau o viaţă mai înaltă şi mai senină, În mintea noastră figurile 
lor au rămas neîntinate, deasupra noroiului vieţii. Aşa ni i-au transmis Slavici, Maiorescu, I. Negruzzi, A. 
C. Cuza, N. A. Bogdan şi chiar loan N. Roman, foarte tânăr pe vremea aceia. Dar a venit o generație de 
novatori, în artă, în ştiinţă, în toate. Portretistul modern nu mai seamănă cu cel din trecut: dacă ai nasul ceva 
mai lung, el îţi trânteşte unul de elefant; iar buza, dacă e cam groscioară, te pomeneşti împodobit cu buze 
de broască. Acesta e „ritmul vremei”, aşa se zice. 

Slavici, coleg de şcoală cu Eminescu şi prieten cu Creangă, trăind laolaltă, arată în amintirile sale că 
Eminescu, de pildă, nu era betiv, că la masă bea apă, dar că vinul bun îi plăcea uneori, după cum îi plăcea 
şi lui Slavici. Acelaş lucru, despre Creangă. Atâta i-a trebuit caricaturei „„moderne”, ca să facă din ei doi 
monştri, băutori până la nesimţire şi tăvălindu-se în mocirlă...? 

Creangă nu era îmbrăcat în haine moderne. El purta strae largi, uneori croite din siiac mânăstiresc; dar 
veşmintele sale erau totdeauna curate şi îngrijite. Aşa ni-l zugrăvesc contemporanii şi familia povestitorului. 
D-1 A. Lupu-Antonescu, fostul meu profesor, care l-a cunoscut bine pe Creangă, — pe când scriitorul venea 
în Bucureşti, ca să ia parte la lucrările Consiliului general de instructie publică, — mi-a afirmat că atât la 
şedinţele Consiliului, cât şi în oraş, Creangă era îmbrăcat cu modestie, dar totdeauna curat şi îngrijit. Foto- 
grafiile sale îl arată în acelaş chip. De altfel, precum se ştie, ca să dea figurei sale un cadru mai simpatic şi 
civilizat, el n'a stat mult la gânduri să-şi reteze coada de păr împletit canoniceste, să-şi lepede potcapul 
grecesc şi să-l înlocuiască prin pălaria mare şi atât de frumoasă a preoților bucovineni; şi aceasta, în ciuda 
şefilor său bisericeşti, mărind astfel conflictul cu Mitropolia şi grăbind eşirea din cler. 

loan Creangă era înalt, spătos, voinic, cu faţa rotundă şi bălană, ochii mari, albaştri, cu privirea limpede 
şi isteata, fruntea boltită şi inteligentă, barba blondă-deschisă-alburie*, ca mătasea porumbului când dă în 
spicf, şi cu un păr subţire, lung, pieptănat totdeauna cu îngrijire şi dat pe spate. După mărturiile fiului său şi 
ale fostei sale nurori Olga (care trăeşte), precum şi ale celorlalte neamuri în viaţă ale povestitorului, el n'ar 
fi fost niciodată , burduhănos", aşa cum îl arată portretistica literară. 

Acesta este portretul autentic al lui Creangă, după izvoare familiale, fotografii şi mărturii. El nu poate 
corespunde cu imaginea povestitorului din ultimul an al vieţei sale, când l-a cunoscut d. A. Gorovei, care îl 
zugrăveşte gras, enorm, burtos, „înveşmântat perpetuu într'un costum de şiiac, pe care îl purta neîntrerupt, 
câte şase, opt ani, până ce se ponosea cu totulS”. Acesta nu poate fi portretul istoric al marelui povestitor. El 
nu corespunde adevărului; iar d. Gorovei n'are de unde să-l cunoască atât de bine, căci singur mărturiseşte 
că nu l-a ştiut până în anul morţii. 

Vine apoi portretul caricaturei, după care şiiacul lui Creangă se întăreşte enorm şi ia proporții fantastice. 
Stofa mânăstirească are efecte neobicinuite, căci întăreşte marea epidermă a povestitorului, îngroşând-o şi 
transformand pe bietul Creangă în „bivol nămolos”. Din pricina asta, el simte mâncărimi în piele şi se 
scarpină puternic, „ca dobitoacele de cumpăna fântânei”...6 

Am arătat cele două portrete ale lui loan Creangă, urmate de o caricatură grotescă. Noi n'avem încă 
dreptul să ne rostim cu autoritate. Dar istoria literară va cântări toate aceste elemente disparate, le va cerne 
şi va hotărî în ultimă instanță. Murdăriile, însă, n'au cum s'ajungă la poarta judecăţei supreme, căci ele se 
usucă pe drum şi se pulverizează repede, ca noroiul în bătaea vântului. 

Chestiunea n'ar avea atâta însemnătate şi n'ar trebui să dea loc la multă. discuție. E drept că „şiiacul” 
lui Creangă e de obârşie pur ţărănească şi cadrează mai bine cu originalitatea povestitorului şi cu nepăsarea 
de sine a unui mare artist. Dar figurile mari nu se pot falsifica, nici după fantazia admiratorilor fanatici, nici 
după bunul plac al contemporanilor. Creangă s'a născut şi a murit ţăran; deci portul, vorba şi obiceiurile lui 
au rămas aşezate, cumpănite şi pline de curăţenie şi cuviinţă. 


Ioan Creangă în anul 1877. 


Se pare că chipul schiţat prima dată de Gr. I. Alexandrescu poartă păcatul iniţial, care s'a strecurat apoi 
cu exagerări în toate încercările portretistice ale timpului. Dacă este adevărat că ţăranul român, cu osebire 
cel dela munte, este tradiționalist, nu se poate concepe ca marele ţăran din Humulești să fi căzut în uitare de 
sine şi nesimţire. Curăţenia portului se păstrează acolo prin tradiţie; iar Creangă nu s'a putut lepădă de ea, 
chiar atunci când a îmbrăcat straie orăşeneşti, “ 

Dar într'o vreme, când opera scriitorului nu era pretuita îndeajuns, puţinii săi admiratori sinceri au 
căutat să-l înfăţişeze anume ca pe un ţăran necioplit, într'o bucată grosolană, neatins de dalta culturii şi 
civilizaţiei, dar care ştia să scrie frumos. Exagerându-se, în chipul acesta, s'a căutat cu bunăcredință mărirea 
personalităţii scriitorului. Personalitatea lui, însă, rămânea covârşitoare, şi fără această falşificare a realităţii. 
Viitorul a dovedit că dreptatea este de partea aceasta, şi că nici atunci, nici astăzi, cel mai fermecător maestru 
al prozei române, în urcuşul său vertiginos, n'a avut nevoe de sprijin. 

Tot cu gândul acesta, probabil, — de a nu se îngădui nici un fel de schimbare în individualitatea primitivă 
a ţăranului dela Humuleşti, — criticii şi comentatorii, cari au prezidat la publicarea diferitelor ediții ale operii 
sale, i-au schimbat chiar şi numele. Din loan Creangă, cum a iscălit el totdeauna, din şcoală până la sfârşitul 
vieții, îl cunoaştem azi sub numele de Ion Creangă. 

Am urmărit semnăturile autografe, dela anul 1854 încoace, pe manuale şcolare, pe ceasloavele vechi şi 
pe cărțile mai noui, şi pretutindeni am găsit numai pe loan, nicăeri pe Ion: Ştefănescu loan (1854), Krângă 
loan (1855), loan Crângă (1858-59), loan Creangă şi I. Creangă. În scrisorile adresate familiei, prietenilor 
şi diferitelor persoane, iscălia totdeauna Ioan Creangă sau I. Creangă; în actul de căsătorie: loan Kreanga; 
iar pe ultima lucrare, apărută numai cu un an şi câteva luni înaintea morţii, scriitorul şi-a pus numele pe 
copertă: loan Creangă”. Dar dovada cea mai nediscutabilă, care arată ultima lui voinţă, în privinţa aceasta, 
este ediţia operelor complecte din 1890 revăzută şi corectată slovă cu slovă de el însuşi (10 şcoale, în care 
intră şi coperta dinnăuntrul cărții, pe care autorul a făcut să se imprime cu litere groase: Ioan Creangă). 

Am stăruit asupra acestor chestiuni, în dorința de a vedea portretul povestitorului reconstituit în liniile 
sale reale. Când eşia deacasă cu toiagul cel gros în mână, de care nu s'a despărțit toată viata, cu mersul 
greoiu, aşezat şi liniştit, el era totdeauna surâzător, prietenos, şi împrăştia în jurul său simpatie. Oricât ar fi 
fost de bătut de gânduri, n'avea niciodată fruntea încrețită şi întâmpina totdeauna cu bună ziua pe vecinii săi 
din mahalaua Ticăului, chiar pe cei mai umili şi modeşti8. Pe uliţă se oprea de vorbă cu micii negustori, cu 
țăranii din târguri, cu copiii, Pe toți îi însenina cu o vorbă bună, cu o povata sau o glumă la locul ei. 

Binevoitor şi prietenos cu toată lumea, el devenia ironic şi muşcător, mai ales cu cei pretenţioşi şi ridi- 
culi. Dar chiar atunci, când Creangă făcea victime, el ştia să potrivească doctoria amară după împrejurări şi 
după firea pacientului. 

Cu cei de sus, când nu-i avea prieteni, întrebuința maniere de politeţă forțată, afectând o modestie exa- 
gerată şi prefăcându-se adesea mititel şi smerit. Era un fel al său de a ironiza. 

Din fire isteţ şi mucalit, el era hazliu şi luător în râs pentru tot ce era târgoveţ?. 


II. 

Creangă în societate. — Anecdote. — Reminiscenţe şi aprecieri. 

La laşi se ducea uneori prin saloane, pe la serate şi petreceri familiare, Era poftit stăruitor pentru duhul 
şi anecdotele lui pipărate. 

Într’o seară fusese poftit la doctorul Tauzig, om de ispravă, bine cunoscut la Iaşi, prieten cu el şi cu 
Eminescu. Creangă în seara aceia îşi alesese un colţ, unde sta liniştit şi tăcut ca niciodată. 

În salonul lui Tauzig se afla o societate numeroasă, domni şi doamne, din lumea bună a Iaşilor. 

— Ce-i cu moş Creangă? Ce-o fi având Creangă? se întrebau nedumeriti oaspeţii. Toţi erau dornici 
s'audă o glumă, ceva, din gura povestitorului. 

— Lăsaţi-l pe mine, — şopti doctorul, — că-l fac eu să deschidă gura... 

Apoi, cu glas tare: 

— Ascultă, mă Creangă, ia spune ce de faci tu, de te îngraşi, aşa, ca un porc? 

În sală un murmur de mulțumire, un tropăit mărunt de picioare, şi într'o clipă toată lumea se făcuse 
roată în jurul povestitorului. 

— Iaca, ce vrei să fac? începu el, zâmbind cu bunătate. În loc să mă împut de somn, cum faci tu, eu mă 
scol dis-dimineaţă, când se ridică'n văzduh ciocârlia. Mă spăl pe obraz cu apă limpede şi rece dela fântână, 
mă îmbrac iute, iau toiagul în mână şi o apuc razna, pela Copou, pe la Galata, de-jur-împrejurul Iaşilor, 
printre dealurile şi livezile înverzite. Dacă ostenesc, mai stau o leacă lângă izvor, pela Repedea sau în altă 
parte. Apoi pornesc iarăşi, mai umblu cât mai umblu, până ce la urmă fac un popas mai lung, pela „Trei 
sarmale” sau aiurea. Şi-acolo mănânc bine, beau bine, şi mă şterg cu reţeta d-tale la... locul unde trebue! 

Râsul era omeric şi toată lumea aplauda sgomotos: 

— Bravo, Creangă! 

Iar doctorul Tauzig, om spiritual şi de bun simţ, n'a mai încercat în seara aceia nici o replică". 

Cu prietenii, cu colegii şi cu poporenii pe cari-1 preţuia, se purta totdeauna frățeşte. El le da poveţe şi-i 
ajuta de câte ori îi venea îndemână. 

Zaheu Grigoriu, „strănepotul povestitorului, relatează anecdota cu un apar, care stând de vorbă cu popa 
Creangă, în piața Primăriei, l-a făcut pe Costache (pe atunci elev în şcoala militară) să se ruşineze şi să cam 
dea bir cu fugiţii, când a văzut că tatăl său dă mâna prieteneşte cu sacagiul. 

Zaheu afirmă că elevul se arăta jenat din pricină că tatăl său era popă! Versiunea este fundamental 
greşită şi e păcat ca această anecdotă a fost reprodusă aidoma în mai toate ediţiile. Zaheu Grigoriu n'are, 
fireşte, nici o vină: era copil când a auzit-o. Eroarea iniţială stă în faptul că loan Creangă nu mai era popă 
încă dela 1871, iar pe Costache îl dase în şcoala militară un an după răspopire, adică în toamna lui 1872. 

Povestea cu sacagiul e frumoasă şi plină de miez. Am auzit-o şi eu dela căpitanul Creangă şi o reproduc 
întocmai cum mi-a istorisit-o: 

„Eram cu tata la Iaşi, într'o zi de sărbătoare, şi ne plimbam prin piaţa primăriei: el, îmbrăcat în strae 
curate şi chipeş, cum era; eu, în uniformă de elev al şcoalei militare. Cu egretă roşie la chipiu şi cu grad 
auriu de sergent la mânecă. Era pe la 1875, aveam aproape 15 ani, şi-mi plăcea să merg lângă tata, mai ales 
în inima Iaşilor, între lumea bună. Eram cam fudul pe-atunci şi-mi plăcea grozav când tata oprea în cale câte 
un prieten şi se fălea cu mine, lăudându-mă şi trăgând cu coada ochiului la galonul de aur, de care şi el părea 
încântat. 

Toate mergeau de minune. Amorul meu propriu era măgulit, fie de atenția lumii, fie de bucuria tatei, 
când la un moment dat îl văd că ese din cercul distins în care se oprise cu mine şi face semn unui apar 
(sacagiu) să se oprească, Omul stă în drum, tata dă mâna prieteneste cu el, îl întreabă de sănătate şi se uită 
apoi împrejur după mine. Eu, o luasem rara şi nemerisem tocmai pe la colțul uliţei, înțelegând că tata vrea 
să mă recomande sacagiului. 

— Costache! a răsunat atunci glasul desnădăjduit al tatei. Toată lumea, care îl cunoştea, se uita atunci 
curioasă după mine; iar eu, roşu ca racul şi ruşinat grozav, m'am întors iute ca să scap de urgia tatei, căruia 
îi ştiam păpara. Am pus mâna repede la chipiu şi apoi am întins-o aparului, recomandându-mă singur: 

— Îmi dai voe să mă prezint: eu sunt sergentul-elev Creangă I. Constantin din şcoala militară! 

— Aşa, Costache! a exclamat tata uşurat. Să nu-mi umbli huci-marginea, şi să nu te ruşinezi când întinzi 
mâna unui om sărman, cinstit şi harnic! 

Lumea a zâmbit, iar eu am plecat apoi cu tata spre casă, multumind lui Dumnezeu c'am scăpat numai 
cu atâta..." 

Cu o inimă caldă şi plină de bunătate, cu o inteligenţă scânteietoare, cu acea vervă vie şi înveselitoare 
ce cucerea pe toţi cei ce-l ascultau, precum şi prin strălucirea unui talent creator ce se confundă uneori cu 
genialitatea, loan Creangă era foarte iubit şi se bucura la Iaşi de o mare popularitate. 

D-1 Artur Gorovei, în reminiscentele sale despre Creangă, istoriseste împrejurarea în care l-a cunoscut. 
Era după un congres antisemit. ,„ În restaurantul clasei a treia (din gară)” — zice d-l Gorovei, — „înaintea tej- 
ghelei plină cu pahare de bere, sta Creangă, cu pălăria lui cea mare pe cap, întovărăşit de câțiva prieteni. Ca 
să-l pot vedea mai de aproape, m'am alăturat de cercul acela aşa de vesel. Creangă s'a uitat zâmbind la mine, 
a luat un pahar de bere de pe tejghea, şi mi l-a întins, zicându-mi ca şi când m'ar fi cunoscut de când lumea: 

— Trage-l şi tu, bre! 

Astfel m'am întâlnit pentru prima oară cu Creangă”. 

Iar Gr. I. Alexandrescu, prieten cu povestitorul, îi fixează personalitatea în linii clare şi pline de sugestie, 
într'o admirabilă evocare: 

„EI era cunoscut de toată lumea din Iaşi, era prietenul tuturora: popii, profesorii, magistrații, militarii, 
studenții îl cunoşteau, tot aşa de bine ca şi negustorii, mahalagii şi bătăuşii dela alegeri. 

„Îl vedeai pretutindeni: la congrese, în cercuri literare, printre bătăușşi la alegeri, la părăzi şi sărbători 
naționale...”. 

„Când îl vedeai stând de vorbă cu d-l Maiorescu, Conta, Lambrior, I. Negruzzi, Eminescu şi alţi oameni 
de seamă ai Iaşului, în casă la d-l Pogor, la întrunirile societăţii „Junimea”, unde se vorbea pe atunci literatu- 

ră şi ştiinţă, unde se frământau cele mai nouă idei politice, sociale şi economice. Când îl vedeai dând mâna 
şi stând de vorbă cu ţărani, cu mahalagii şi negustori, sau îl găseai bând o garafă, două de vin, înfundat în 
Tataraşi la grădină la Perjoaea, la Kirilă, sau sus în dealu Galatei la Leagănu Fluturilor, sau de cele mai 
multe ori la Bolta rece, când cu Eminescu prietenul lui nedespărțit, când cu Buta, Damaschin şi Corduneanu, 
tovaraşii lui de alegeri, căci el făcea şi politicale”. 

O precisă şi justă caracterizare o face Ed. Gruber: 

„Inteligență delicată, prezenţă de spirit, umor, ironie fină, sarcasm muşcător, caracter sentimental şi 
entuziast, fond inepuizabil de cuminte filozofie populară, vorbăreţ, el era o vastă sinteză etnică a poporului 
român"!!, 

D-1 N. Iorga face de asemenea sinteza personalității scriitorului: „Creangă e rezumatul felului de a fi al 


ţăranului român din Moldova şi mai ales al celui din a doua jumătate a secolului al XIX-lea”!?. 


III. 

O glumă cu tâlc, o cimilitură, la nevoe o ironie fină. 

Creangă avea un suflet sănătos, neatins de patimi, neîncăpător de ură şi nepismătareţ. Bunătatea lui era 
la Iaşi proverbială şi el niciodată n'a făcut un act de răzbunare. Ironia şi sarcazmul său erau totdeauna 
pilduitoare şi aveau ca substrat o pornire firească de lecuire, de îndreptare. 

Era adesea ironic şi îndrăzneț, mai cu seamă la întruniri publice, unde într'o vreme „popa Smântână” îşi 
făcea apariţia în mod aproape obicinuit. Întreruperile lui erau pline de duh şi stârneau hohote de râs şi aplause 
frenetice. Toţăeauna observaţiile şi glumele sale erau însuflețite de un spirit nou şi de o adâncă şi cuminte 
înțelegere a lucrurilor. 

Odată, la o conferință publică, un orator se încurcase în dezvoltarea subiectului şi nu mai isprăvea. 
Toată lumea era plictisită şi nerăbdătoare să plece. Creangă a intervenit atunci cu o întrerupere: 

— Ştii cum faci dumneata? Întocmai ca ciubotariul, care coase, coase mereu, fără să facă nod la ață!. 
Publicul a râs cu mare poftă şi a părăsit sala. Altădată, la 1886, cu prilejul unui congres, ce se ținea în sala 
Teatrului, vorbitorul se rătăcise într'o lungă peroratie. Căuta un sfârşit de efect, pe care neputându-l găsi, se 
repeta mereu şi-şi ştergea nervos fruntea de sudoare. Auditorul se frământa şi el de plictiseală, căci mai 
ascultase până la el încă vre-o câţiva oratori. 

Creangă, care se afla în sală, interveni atunci cu glas tare: 

— Ascultă, onorabile, dacă aş fi eu în locul dumitale, as isprăvi o cuvântare aşa de frumuşică, în două 
cuvinte, cum se obicinueşte în aceste zile: „Trăiască Majestatea Sa Regele! Trăiască Majestatea Sa Regina!” 
Şi-acum, haidem, oameni buni, să mergem acasă ! 

Lumea a aplaudat, a râs cu mulțumire şi a eşit sgomotoasă pe uşă. 

E minunată o anecdotă istorisită de Creangă, cea cu „sfârâiacul”, care s'a repovestit din gură în gură. 
Eu am auzit o variantă dela fiul povestitorului, care ştia s'o spună cu duh, Narațiunea lui mi s'a părut cea 
mai apropiată de adevăr: şi nu se deosebeşte aproape cu nimic de cea publicată de poetul Artur Stavri!4, care 
o auzise şi el, tot din gura lui loan Creangă. O reproduc pe aceasta din urmă. 

„Îmi aduc aminte, zice poetul, de o seară petrecută prin Noembrie 1888. Se hotărâseră prietenii să vie 
la mine. Locuiam pe atunci în Sărărie într'o cameră mică dela al doilea cat. Veniseră toți, veniseră şi câțiva 
mai streini de noi, — şi cel din urmă sosit a fost Creangă. 

I-am cunoscut glasul şi i-am deschis uşa mare, Moş Ion, cum îi ziceam noi, îmi întinde mâna din antret 
şi-mi zice să-l trag în casă, că singur n'are nădejde să poată trece prin uşa prea mică pentru circonferinţa lui. 

În casă ne aşezarăm, care pe ce-am putut, şi vorba şi gluma nu se mai isprăveau. Unul din cei noui veniţi 
— nu-i spun numele, azi gazetar în Bucureşti — ne ameninţă cu citirea unei poezii. O fi frica, o fi curiozitatea, 
nu ştiu, dar am ascultat-o cu toţii în cea mai mare linişte. Până aci toate bune, dar vezi că liniştea s'a prelungit 
cam prea mult şi după citirea bucății. 

— Ei, cum vă pare? întrebă autorul. 

Noi... smeriti, cu ochii în jos, tăcem. 

— Cum ţi se pare, domnule Creangă? repetă autorul. 

— „Bună, foarte bună: un sfârâiac”, răspunse Creangă cu glasul liniştit. 

— Ce-i sfârâiacul, moş Ioane? întrebăm cu toţii deodată. 

— Uite ce-i, începu Creangă. Zice că odată un ţigan, un fierar, trecând printr'un sat, striga cât îi lua 
gura: 

— Potcovar, potcovar, meşter potcovar ! 

Un român auzindu-l strigând asa. se 'ndreaptă spre ţigan cu o bucată de fier în mână. 

—Bunăziua. 

— Mulţumim dumitale. 

—Mă, meştere, ştii tu să faci potcoave, mă? 

— Cum să nu ştiu! 

— Cât să-ţi dau, mă, să-mi faci din fierul ăsta patru potcoave ? 

— „Atât !” Şi s'au înţeles din preţ. Țiganul îşi aşează jos foile, aprinde cărbunii, potriveşte nicovala şi 
vâră fierul în foc. Când fierul s'a 'nroşit, îl pune pe nicovală şi dă-i cu ciocanul de săreau cât colo stele 
aprinse; — şi iar îl pune în foc; şi iar îl bate ;— şi cu cât îl înroşia şi-l bătea mai mult, cu-atât subția fierul tot 
mai tare. 

Pe ţigan îl treceau toate năduşelile şi nu era chip să nemerească potcoavele. Într'un târziu fierul se 
subțiase atât, că nici nu mai era de unde să facă potcoave. 

—Măi românico, zise ţiganul, ştii una ? Potcoave nu-ţi pot face; dar dacă vrei, din fierul ăsta, să-ţi fac 
un sfârâiac. 

Românul plictisit: 

— Da, fă-mi şi un sfârâiac, mă ţigane, numai să scap odată de tine. 

Atunci ţiganul, vesel, vâri din nou fierul în foc; suflă cât se poate din foi, suflă de flueră focul, şi când 
l-a scos, fierul era alb ca argintul, — şi ţiganul grăbit îl băgă în copaia cu apă ce era lângă dânsul: 

— Sfaaar, făcu apa din copae. 

—Uite, mă române, gata sfârâiacul. 

Asta-i sfârâiacul, zise Creangă şiret. Aşa-i şi poezia ta”. 

El era de o prezenţă de spirit totdeauna vie, sclipitoare. 

Într”o zi, la Slănic, d. A. C. Cuza şi N. A. Bogdan l-au hotărât cu mare greutate să se fotografieze într'un 
grup tustrei. 

„Când fotograful — istoriseşte d. N. A. Bogdan! — scoase câte o tinichea pentru fiecare din noi, zic lui 
Creangă (care se fotografiase în mijloc): 

— Voiu păstra această fotografie ca o adevărată icoană... 

—Da” bine faci, dragul meu! S'o păstrezi ca pe icoana răstignirii lui Hristos ! 

Ne păcălise rău... dar asta mă făcu să am o dragoste şi mai mare pentru acea icoană, pe care o păstrez 
şi astăzi cu destulă smerenie”. 

Suflet entuziast, închinat frumosului şi binelui, Creangă ducea o luptă fățişă contra prostiei îndrăzneţe, 
a trândăviei, răutăţei şi streinismului. Plină de cuminţenie şi elegantă, lupta aceasta era ea însăşi o vie mani- 
festare artistică. Armele scriitorului făceau parte din panoplia celor aleşi, fiind scoase din arsenalul sufletesc 
al poporului român. O glumă cu tâlc, o cimilitură, la nevoe o ironie fină dar muşcătoare, acestea erau armele 
lui strălucite. Mânuite bine, cum erau totdeauna, nemereau fără greş şi scoteau sângele în față, întocmai ca 
acele ventuze lecuitoare, ce nu lasă venin şi nu ucid. 

Aşa a fost Creangă în lumea Iaşilor, bun prieten şi tămăduitor de suflete. Dispărut înainte de vreme, a 
lăsat în urmă o caldă atmosferă de simpatie umană, de sinceritate, isteţie şi voioşie fără pereche. În afară de 


Page 18 
7 


Ioan Creanga. 


opera literară, ce străluceşte biruitoare ca vremea, însuşirile omeneşti au făcut din Creangă o mare persona- 
litate a epocei sale. 


Note 

1 v. Cuvinte şi mărturii despre I. Cr., de D. Furtună. 

2v. G, Călinescu: Viaţa lui Eminescu. 

3 Din această cauză i se zicea în tinerețe “Popa Smântână ”. 
4 Comparatia e a Eleruţei Creangă, vară primară cu povestitorul. 
5 A, Gorovei: ‚Conv. Lit. ”, Dec. 1931. 

6 v, G. Călinescu: Viaţa lui Eminescu. 

7 v. „Răspuns la criticile lui loan Pop Florantin ”, laşi 1888. 
8 Biografie, Gr. I. Alexandrescu. 

10 Auzită de la fiul povestitorului. 

11 Ed. Gruber. „Stil şi Gândire”, p. 115. 

12 v, „ Convorbiri literare”, p. 253, anul 1890. 

13 Variantă auzită dela fiul povestitorului. 

14 Şezătoarea, V p. 199. 

15 „Poveşti şi bazaconi din Moldova . 

Cultura lui Creanga 

I 

O ladă cu cărți vechi. — Iubirea de carte a povestitorului. — Însemnări, iscălituri, afurisenii. 

Am dat peste o ladă veche, ce părea dosită cu grijă într'un ungher de casă. Praful vremei o îmbrăcase 
într'o haină de linişte şi uitare. Ridicând cu sfială capacul greu, am încercat o vie emotie, Între pereții de 
lemn, afumati de vechime şi sfredeliti de cari, am descoperit un teanc de cărți semănate cu autografe, alături 
de fotografii, documente şi mici însemnări inedite ale marelui povestitor loan Creangă. 

Am cercetat cu băgare de seamă vraful de documente. Le-am scos la lumină unul câte unul, din adăpos- 
tul lor,— în care au dormit nemişcate câteva decenii, — rânduite frumos şi cu îngrijire de o mână pioasă, de 
fiul lui, de un prieten admirator, sau poate chiar de însăşi mâna povestitorului. 

Şi emotia mea era firească. În comoara aceasta de lucruri vechi şi nebănuite de nimeni, am găsit ele- 
mente preţioase. Ele pot servi la întregirea şi chiar la îndreptarea biografiei lui Creangă. Osebit, materialul 
acesta foloseşte la limpezirea unei chestiuni foarte însemnate, pe care criticii literari şi biografii marelui 
scriitor şi-au pus-o de nenumărate ori: cultura lui Creangă. 

Este adevărat că această problemă dăinueşte de mult şi a fost discutată suficient, Dar discuţia s'a făcut 
numai pe temeiul studiilor oficiale: Şcoala Domnească din Târgul Neamţului, catihetul din Fălticeni, semi- 
narul Socolei şi şcoala normală dela Trei Ierarhi a lui Titu Maiorescu. Încolo, nimic, niciun cuvânt despre 
cultura neoficială a lui loan Creangă. 

Cu toate acestea, Creangă a fost un autodidact. El avea cunoştinţe generale apreciabile, câştigate din 
citirea şi studiul operelor literare şi ştiinţifice ale timpului său. Această constatare este plină de adevăr, dacă 
examinăm cărțile de studii, câte au mai rămas într'o ladă prăfuită de pulberea anilor. 

Am scos la iveală vreo cincizeci de cărţi, cartonate frumos şi ţinute cu grijă. Cele mai voluminoase, 
legate în coperte de lemn, sunt îmbrăcate în piele tare, iar ceasloavele prinse cu încuietori de alamă, Carii, 
sfredelind zi şi noapte, au găurit pe alocuri legăturile şi au desfăcut lipitura cotoarelor. Aşa cum este, însă, 
această frântură de bibliotecă, alcătueşte o urmă serioasă şi înfăţişează un interes deosebit pentru cercetătorul 
vieții şi operii lui Creangă. 

Printre cărțile rămase dela el, găsesc în primul rând câteva manuale de şcoală, de pe vremea când în- 
cepuse studiile seminariale, Din însemnările risipite pe coperte, scrise toate încet şi cu multă acurateţă, se 
vede că elevul seminarist avea mare dragoste pentru cărțile sale. Toate sunt ţinute cu grijă, afară de vechiul 
obiceiu şcolăresc de a mâzgăli câte o pagină, la începutul sau sfârşitul cărții. Sunt sute de iscălituri. Ca într'o 
plasă de păianjen, ele se aştern unele pe altele şi se încalecă crucis şi curmeziş, 

Un autograf al elevului Ştefănescu Ioan: 
(Această istorie este a me [a] jos iscălitului şi cine va vre [a] ca să mi-o înstreineze să nu fie ertat de 


age 


Ioan Creanga. 
Dumnezeu şi de toți sfinţii lui, 1854, Martie 20. Ioan Ştefănescu. Şi este dreaptă a me [a]). 


O dovadă că loan Creangă îşi iubea cărțile cu patimă şi le păstra cu grijă mare, e însemnarea lui de pe 
coperta „Istoriei sfinte” (tipărită la Iaşi în anul 1847). 

Cu trăsături apăsate şi citete, în slove chirilice regulate, el face o însemnare pe scoarţa cărţii blestemând 
pe cel ce i-ar lua-o cu gând de întreinare (v. pag. 53). 

Creangă era pe atunci elev în şcoala primară „Ghica Vodă” din Târgul Neamţului. 

După vreun an, elevul Ştefănescu Ioan îşi schimbă semnătura treptat: Kreangă Ioan, I. Krângă, I. 
Crenga, iar în cele din urmă Creangă loan şi loan Creangă. Slovele chirilice se împestriţează cu cele latine 
şi Creangă se leapădă iute de „„az-buche”, adoptând alfabetul latin integral. 

Pretutindeni în cărțile lui, se revarsă aceiaşi risipă de iscălituri, şi aceiaşi dragoste stăruitoare şi 
crescândă pentru carte. 

Pe altă pagină, aceiaşi semnătură sub data de 15 Noembrie 1859. Peste o lună a fost făcut diacon şi pe 
aceiaşi filă e un exercițiu întreg de iscălituri prescurtate cu inițialele: D. I. K. (Diaconul I. Kreangă). Își 
făcuse şi o parafă cu aceste inițiate, la care ţinea atât de mult, încât o aplica des pe copertele cărților şi o 
încrusta în scoartele lor. 


(Autograf al elevului seminarist Kreanga loan) 
(Această Aritmetică este a me [a] mai jos iscălitului cumpărată cu preţu [1] 
6 lei din Seminaria centrală. 1858. Iulie 10. Chirie Kreangă Ioan’. 


Chiar înainte de a fi hirotonit în diaconie, Creangă strângea şi păstra cărţile necesare misiunei de cleric. 
Pe ele făcea felurite însemnări şi le iscălea pretutindeni, Aşa, pe una din cărţile de doctrină bisericească?, pe 
lângă obicinuitul joc de iscălituri şcolăreşti, el însemnează într'o pagină: „1857, Octombrie 27, (ss) Kreangă 
loan”. La sfârşitul cărţii, un sfânt cu aripi (înger) desenat probabil de Creangă cu creionul; iar pe verso, după 
acelaş exercițiu de iscălituri, e însemnată din nou data: 1857. 

La el găsesc şi un mic „Abécédaire frangais pour la jeunesse române” (titlul transcris exact), par Deme- 
tre Pop, professeur, Iaşi, Tipographie Institut de l'Abeille (Albina) 1847” — abecedar pe care Creangă a 
început să înveţe franţuzeşte înainte de diaconie şi pe care l-a aşezat cu dragoste în biblioteca sa. Cuvântul 
„române”, nu este un anacronism, o naivitate sau stângăcie, ci pur şi simplu prima formă franceză a lui 
„roumaine”, care nu exista încă înaintea unirei Principatelor 

Pe o pagină albă a abecedarului, drept la mijjoc, e o frumoasă iscălitură a lui loan Creangă, în slove 
semichirilice, sub menţiunea scrisă tot de mâna lui: „Din numărul cărților mele, 1859, Ianuarie 25", — adică 
după ce săvârşise Seminaria Centrală dela Socola şi înainte de a cere hirotonirea în diaconie. 

Iubirea lui de carte se accentuează de timpuriu. Temator că cineva i-ar putea fura cărțile, după cum am 
arătat, el repetă asprele blesteme. Un nou exemplu îl găsesc pe o pagină a „Cramaticei latine” de Dimitrie 
Stoica (1852): Această gramatică latină este a me cumpărată cu preţul 22 di lei şi 20 parale. Şi cine o va fură 
să fie afurisit cu tot neamul lui, în vecii vecilor amin. (ss) Kreangă Ioan. Aprilie 1856". 

Examinând primele sale începuturi de învăţătură între anii 1852-1860, adică până când ajunsese diacon 
şi-şi făcea slujba bisericească la Patruzeci de Sfinţi, Pantelimon, Bărboiu, Galata şi în cele din urmă la 
mânăstirea Golia, — sub ale căror bolți a răsunat glasul limpede şi frumos curgător al liturghistului, — cer- 
cetătorul e dator a ţine seamă de mijloacele culturale ale epocei. 

Însemnarea e din 25 Septemvrie 1863, pe vremea când Creangă era diacon şi când 
învățase să traducă din limba franceză. Sunt caracteristice franțuzismul „apartineşte ” 
şi iscălitura în franţuzeşte a diaconului: ,, D. I. Kreangue”). 


II. 

Începuturi de învățătură. — Viaţa şcolărească: La Humulești, Broşteni, Şcoala Domnească din T.- 
Neamţ şi catihetul din Folticeni. 

Din câte cunoaştem până azi despre viața lui Creangă, precum şi cu ajutorul documentelor ce ne stau 
acum la îndemână, se poate statornici definitiv biografia şi viaţa şcolărească a povestitorului, în epoca cea 
mai întunecoasă a existenţei sale, adică până în toamna anului 1855, când el a intrat în seminaria Socolei. 

După această dată, avem acte oficiale şi documente, care ne lămuresc cu preciziune viaţa de mai târziu 
a povestitorului. 

Până la vârsta de 11 ani (1848), Ionică a lui Ştefan a Petrei nu ştia nici o buche. 

În anul 1848, a fost dat să înveţe carte la şcoala din Humulești, într'o chilie făcută în poarta bisericii cu 
cheltuiala sătenilor, „prin îndemnul şi osârdia părintelui loan Humulescu, care avea o mână de învăţătură, 
un car de minte şi multă bunătate de inimă”. 

Şcoala s'a închis peste vreun an (1849), din pricină că dascălul Vasile a Vasilcăi, un flăcău frumos şi 
Voinic, care-i învăţa carte, fusese prins cu arcanul şi dus la oaste. 

(Din numărul cărților mele. 1859, iam. 25, loan Creangă). 


In toamna anului 1850, şcoala din Humulești s'a re-deschis cu dascălul Iordache, care fiind „cam chi- 
laciu”, îi ridica pe bieţii şcolari de urechi „la fârta deasupra uşii şi îi cam îndesa cu sfântul Neculai", încât li 
se scârbise de aşa învățătură. 

Cu toate aceste necazuri, începuse să citească oleacă”, spre marea bucurie a mamei sale, care avea mare 
râvnă să-l facă pe Ionică al ei cărturar. 

Într'una din zilele anului 1851, prin câşlegile Crăciunului, aproape de cârnileagă, a venit la Humulești 
bunicu-său David Creangă din Pipirig, care fiind şi el iubitor de carte, l-a luat cu nepusă masă şi l-a dus la 
învăţătură la şcoala lui Alecu Baloş din satul Broşteni, judeţul Suceava. Nică n'a făcut purici mulți nici 
acolo, căci bolnăvindu-se de râie dela caprele gazdei sale Irinuca, învățătorul Nanu 1-a da drumul acasă. 

Aproape de Florii, el a plecat cu pluta pe Bistriţa până la Borca; iar de acolo, în tovărăşia unei rude, a 
mers pe jos prin Plaiul Bătrân la Pipirig, unde a fost vindecat de râie cu leacuri băbeşti, ajungând apoi în 
preajma Paştilor la Humuleşti. 

În ziua de Paşti i-a tras în biserică un „Îngerul a strigat", „de-au rămas toate babele cu gurile căscate, 
iar fetele numa-şi dau ghiont una alteia, văzând ce poate acum Nică a lui Stefan a Petrei!"4. Minunea aceasta 
se datoreşte, desigur, dascălului Nanu din Broşteni, care era unul din cei mai buni învățători sătești din 
Moldova. 

În dorinţa ce avea mama lui să-l pregătească pentru popie, Ionică a fost dat să înveţe psaltichie la un 
psalt dela biserica Adormirea din Târgu-Neamţului, unde a urmat toată iarna până către vara anului 1852. 
Acolo a urmat şi la învățătură, la şcoala Domnească, învățând carte cu popa Isaia Duhu, care l-a înscris sub 
numele de „Ștefănescu loan”. 

Vara o petrecea la Humulești, ajutând acasă „la pieptănuşi, la nevedit, la făcut ţevi cu sucala şi la tors 
cu roata". Pentru iscusinta lui în asemenea treburi, fetele îl porecleau cu răutate „Ion Torcălău”. 

Când s'a înscris Creangă la şcoala primară din Tg. Neamţ ? 

Chestiunea a fost discutată şi părerile împărțite. Majoritatea biografilor dau anul 1852, ca dată sigură a 
înscrierei, amagiţi de faptul că Domnitorul Ghica inaugurase atunci paraclisul şi întemeierea şcoalei; iar 
Creangă, în Amintiri”, arată şi el că se înscrisese fără întârziere printre elevii şcoalei domneşti. 

Un document, asupra căruia mi-a atras atenţia d. G. T. Kirileanu, admirator şi neobosit cercetător al 
vieţii şi operii lui Creangă, vine să curme definitiv această discutie. În anul 1904 a apărut în P. Neamţ o 
broşură de 74 pagini, tipărită de Prefectura judeţului, sub îngrijirea d-lui George A, Cosmovici, directorul 
şcoalei domneşti. 

Publicaţia e intitulată „Un jubileu” şi cuprinde sărbătorirea unei jumătăţi de veac dela înființarea celei 
întâi şcoli publice în Tg. Neamţ, numită acum: Şcoala primară Nr 1 de băieți „Grigorie Ghica Vodă”. 

Pe lângă descrierea serbărei şi reproducerea discursurilor rostite, a felicitărilor primite, etc., avem şi 
câteva date istorice interesante. 

„ În anul 1852 Oct. 16 se pune piatra fundamentală de către însuşi neuitatul Domnitor al terii Grigorie 
Al. Ghica celei întâi şcoli publice la noi din Neamţu cu programa şcolilor ţinutale. La 1 lunie 1853 s'a început 
şcoala. Prin hrisoavele No, 4086 din 22 Aug. 1853 şi No. 3016 din 28 Mai 1855 ale aceluiaș Domnitor se 
întăreşte şi se recunoaşte această şcoală cu drepturile ei din Tg. Neamţu”. 

Pe piatra de deasupra uşii dela intrarea 'n şcoală stă săpat: 

„Shola publică” 

„A căreia piatră de temelie s'a pus de prea înălțatul Domn Stăpânitor Moldovei lo Grigorie Alexandru 
Ghica Vvd, zidindu-se prin sîrguinţa prea cuviosului Arhimandrit şi Staret S. M-ri Neamţul şi Secul Kir 
Neonil, cu cheltueala monastirilor la anul 1852 Octombrie 12”. 

Până la data hrisovului domnesc şcoala aceasta a atârnat numai de mânăstire. 

Arhim, Neonil era din familia Buzilă din Bucovina. 

Inginerul Alexandru Costinescu a clădit şcoala. 

Aşadar, la 12 Octombrie 1852 nu s'a sărbătorit de cât punerea temeliei şcoalei domneşti, care a fost 
zidită în anul următor 1853, când abia au putut începe cursurile. 

Creangă a învățat la şcoala primară din Târgu Neamţului până în vara anului 1854, când şi-a luat atesta- 

tul. A fost toată vremea un elev mai mult deştept de cât sârguitor, căci era neastâmpărat şi furat de zbur- 
dălniciile copilăriei, ceea ce-l făcea pe părintele Isaia Teodorescu (popa Duhu) să-i tragă uneori câte un 
„puiu de bate”, cum arată el însuşi în Amintiri”. 

În dosarul 9 al şcoalei de băeţi Nr. 1 din Târgu Neamţu se poate vedea situaţia elevului Ştefănescu 
loan. El e notat cu menţiunea „bun” la Catihis, Istoria Sfântă, Abeţădariu (cetire), Aritmetică şi Caligrafic; 
la purtare e notat „rău”, alături de 30 de „absănţii””. 

Unii din tovarășii săi de joacă părăsiseră şcoala, ducându-se la Catihetul din Folticeni, mânaţi de dorinţa 
să se facă preoţi, Această întâmplare a umplut de mâhnire şi neastâmpăr pe elevul Ştefănescu Ioan, care 
râvnea să plece şi el după ei, cât mai grabnic, la Catihet. 

(Un autograf al catihetului Conta): 
(„Lui loan Creangă i s'au încredințat. 1855, Fevruarie, 4 zile, Iconom Konta. 
Jos e semnătura lui Creangă Ioan, în vremea când era elev al Catihetului din Folticeni)$. 


Şi, ca să se poată duce mai repede, punea mari stăruințe pe lângă mama sa. Cum mărturiseşte el însuşi: 
„Cihăiam pe mama să se pue pe lângă tata, că doar m'a da şi pe mine la Catihet: măcar că eram un ghibirdic 
şi jumătate”. 

El a plecat la Fălticeni în toamna anului 1854. De Crăciun a venit acasă, dornic cum era de ai săi, S'a 
întors la Catihet după Bobotează, în 1855. 

În săptămâna mare, de Pasti, a venit iarăşi la Humulești. Zvonindu-se că se închide Catihetul, semi- 
naristul nu s'a mai întors la Fălticeni. Mitropolia, cu gândul să le desființeze, luase o hotărîre: elevii cei mai 
tineri, ai Catihetelor, între cari intra şi Creangă Ioan, să fie primiți la Seminaria centrală dela Socola. Înscrie- 
rea lor, însă, nu se putea face decât în toamna anului 1855. 

În răstimpul acesta, Creangă a stat acasă la Humulesti, între vechii lui tovarăşi de joacă. 

La 1855, în ziua de Tăerea capului sfântului Ioan (29 August), Creangă a plecat la Iaşi, la Socola, în 
tovărăşia lui Zaharia. El era cu jalea în suflet, că se desparte de căminul părintesc şi de Humuleştii lui atât 
de dragi. 


III. 

Catihetul din Folticeni. — Elevul Ştefănescu îşi schimbă numele în Kreangă Ioan. 

D-l Artur Gorovei, sârguitor folklorist şi membru corespondent al Academiei Române, s'a ocupat de 
curând despre unele momente şi înfățișări ale vieţii lui loan Creangă. Între cărţile vechi ale bisericii Sfântul 
Ilie din Folticeni, d-sa a descoperit un document, care serveste la identificarea persoanei Catihetului din acel 
oraş, unde elevul Ştefănescu loan (Creangă) se dusese la învăţătură bisericească. 

„Catihet” însemna odinioară o şcoală seminarială particulară, sau chiar numai un preot-profesor, auto- 
rizat de mitropolie să pregătească preoți pentru grabnicele nevoi eparhiale. Era într'o vreme când învăţă- 
mântul eclesiastic oficial al Moldovei nu putea scoate un număr îndestulător de slujitori ai altarelor. 

D-l Gorovei a găsit un „Penticostarion”, tipărit în mânăstirea Neamţului la 1848, Pe o filă a cărței se 
află scris de aceiaşi mână, că a fost dăruită bisericii, la 9 Septemvrie 1853, de I. Conta Catihet şi de Ioan 
Zăhărescu. Prin urmare, zice cu drept cuvânt d-sa, „dacă la 9 Septemvrie 1853, I. (iconom) Conta era catihet 
la Folticeni, el este acela „în conta” căruia a năzuit tata lui Creangă, în toamna lui 1854, când l-a dus la 
fabrica de popi”. 

Mihai Lupescu, fost elev al gimnaziului din Folticeni, susține că acel catihet era fostul său profesor de 
pe vremuri, părintele Vasile Grigorescu, de oarece chiar acesta îi mărturisise odată că el a fost catihetul lui 
Creangă. D-l Jean Boutiere, în lipsă de alte izvoare, ia şi d-sa ca temeinică afirmaţia lui Lupescu. 

Dar un document nou, găsit de mine între cărțile lui Creangă, vine să limpezească definitiv această 
chestiune. E o însemnare proprie a părintelui „Iconom Conta”, găsită pe pagina unei cărți (Manual de tipic). 
Această carte fusese dăruită sau împrumutată lui Creangă chiar de către preotul Conta; iar însemnarea are 
următorul cuprins: „Lui loan Krângă i s'au încredinţat. Februarie în 4 zile. 1855. (ss) Iconom Konta”. De- 
desubt, semnătura elevului: Kreangă loan. 

Data coincide în adevăr cu vremea când elevul se afla în învățătura catihetului din Folticeni; iar catihetul 
era, „fără îndoială, acelaş iconom Conta, care a făcut însemnarea pe manualul de tipic. 

E necesar să subliniez că însemnarea iconomului Conta, găsită pe „Tipicul” lui Creangă, are şi altă 
însemnătate. Ea limpezeşte definitiv o chestiune ce rămăsese nelămurită: data când elevul Ştefănescu loan 
începuse să semneze „Creangă loan”. Această dată este acum bine şi definitiv stabilită, adică la începutul 
anului 1855, chiar pe vremea când el era elevul catihetului. 

D. Jean Boutiere? o fixează mult mai târziu, întemeindu-se pe materialul informativ furnizat de vechii 
biografi (sau mai bine zis, suferind de lipsa aproape totală a unui material documentar). Însuşi Creangă, în 
„Amintiri III”, înlesneşte eroarea când arată că la Folticeni se numea , Stefăneascu loan”, fără să adauge că 
după două, trei luni dela sosire îşi schimbase numele în „Creangă”. 

Unde e adevărul: în „Amintiri”, sau în însemnarea făcută pe „Tipicul” iconomului Conta? 

Însemnarea din urmă poartă pecetia autenticităţii, deci şi a adevărului necontestat, fiind iscălită propriu 
de „Creangă loan” la 4 Februarie 1855. Aşa dar, elevul Ştefănescu a început să semneze „Creangă” încă 
dela începutul anului 1855, din dorinţa lui proprie şi cu îndemnul şi învoirea părintelui iconom Conta. 

Cu privire la vremea plecărei sale, rămâne bine stabilit că el s'a înscris în şcoala seminarială din Folticeni 
în toamna anului 1854, urmând acolo la învăţătură până în primăvara lui 1855, la Paşti. Atunci elevul semi- 
narist a venit acasă şi nu s'a mai întors la Folticeni. 

Credinţa lui, de bună seamă, era că la Folticeni se desfiintase Catihetul din ordinul Mitropoliei”. 


IV. 

Diaconul Creangă. — „Popa Smântână” — Conflictele cu Mitropolia. — Răspopirea lui Creangă. 

Învățătura lui Creangă la Socola a fost destul de temeinică. Au existat îndoeli în această privinţă; iar cei 
cari susțineau incultura povestitorului, în scopul unic de a-l înfățișa ca pe o figură mai primitivă, i-au fal- 
sificat dela început personalitatea şi l-au zugrăvit în culori urâte: spirit refractar, submediocru şi leneş. Th. 
D. Sperantia este partizanul acestei idei, susținând chiar că unii profesori îl znopeaua în bătăi, din care cauză 
seminaristul s'a retras din şcoală înainte de vreme. 

Aceste afirmaţii sunt categoric dezmintite de atestatele seminaristului, După zburdălniciile primei copi- 
lării, descrise de el însuşi cu o minunată exagerare, Creangă a fost la Socola un bun elev şi un foarte inţele- 
gător auditor, inteligent, sârguitor şi cuminte. Atât învățătura, cât şi purtarea lui, erau foarte bune. Tânărul 
seminarist şi-a sfârşit studiile cursului inferior, de patru clase obținând certificatul de absolvire No. 246 din 
12 De cemvrie 185811. După cum se vede, el a absolvit cele patru clase, numai în trei ani de studii. 

Când a isprăvit seminarul, Creangă împlinise 21 de ani. De Crăciun s'a dus acasă, la Humuleşti; iar în 
Ianuarie 1859, după Bobotează, s'a întors la Iaşi, unde se aşezase la o gazdă modestă. Gândul seminaristului 

era să se însoare, ca să poată îmbrăca haina preoțească. O dovadă că el şedea la Iaşi, sunt semnăturile sale, 
găsite pe cărțile cumpărate din laşi în vremea aceia, care poartă data de 25 Ianuarie 1859 (“T Abécédaire 
francais” şi „Mica gramatică franceză”. V. pag. 56). 


VE aaa 
Diaconul loan Creangă 


În timpul verei, chinuit de problema zilei de mâine, tânărul absolvent de seminar se întâlneşte într'o zi 
cu preotul Ivanciu, un prieten al său, care îi vorbeşte de însurătoare. 

— N'am parale ! îi răspunse Creangă. 

Popa Ivanciu, care se gândea cu tot dinadinsul să-l peţească, îi puse râzând în mână un pitac de zece 
parale şi-i zise: 

— Hai cu mine, că de-acuma ai bani! 

Au intrat voioşi într'o crâşmă, s'au cinstit după datina, iar apoi s'au dus la „vedere”, la biserica Patru- 
zeci-de-Sfinti, unde Creangă a făcută cunoştinţă cu Ileana Grigoriu, o copilă de 15 ani, fiica economului 
Ioan Grigoriu!?. Căsătoria s'a hotărît repede şi a fost oficiată în ziua de 23 August. Actul din „Registrul 
pentru căsătoriti al bisericei Patruzeci de mucenici din oraşul laşi” poartă no. 125 şi e semnat de următoarele 
persoane: Constantin Agapie Sachelar, loan Kreangă şi Elena soţia sa, Ştefan Kreangă şi loan Grigoriu 
Iconom, Ştefan Botez şi Zoiţa soţia sa.!° 

Creangă se mută cu locuinţa la socrul său, în curtea Bisericei Patruzeci-de-sfinti; iar la 19 Decemvrie 
1859 se adresează Mitropolitului Sofronie Miclescu cu o petitie, cerând să fie hirotonit diacon, în termenii 
următori: 

Înalt Prea Sfintite Stăpâne | 

Cliricul loan Creangă, plecată suplică. Înalt Prea Sfintite Stăpâne! După săvârşi- 
rea cursului inferior ce am făcut în Seminaria Centrală a Sfintei Mitropolii, posedând 
şi formalnicul atestat, potrivit formelor, toțăeodată intrând şi în societate prin legiuită 
cununie cu fiica Sfinţiei Sale Iconomului loan Grigoriu, servitoriu la biserica Sfinţilor 
40 de Mucenici, tot de aicea din Capitalie, pe lângă alătura|ta] aicea formalnică măr- 
turie, de la biserica Sfintei Treimi tot de aicea din Capitalie, plecat viind rog mila Înalt 
Prea Sf-ţiei Voastre, pentru a poronci a mefa] hirotonie în diacon; fiindu-mi vârsta de 
24 ani trecuţi, numărându-mă în ordinul persoanelor bisericeşti liturgisitoare. 

Rămân al Inalt Prea Sfinţiei Voastre prea plecat serv. 

Cliricul lân Kreangă. 1859. Dechemv, 19. 

După ce Mitropolitul Sofronie îl trimite mai întâi în „duhovnicească cercetare”, care a fost favorabilă 
suplicantului, decide cu următoarea rezoluție apostilă: 

Aghie T'ripolese, 
Poftim pe Frăția Ta să hirotoniseşti canoniceste pe cliricul loan diacon şi să avem 

ştiinţă. 
(ss) Sofronie Mitropolit, 
1859, Dechemv. 23. 

loan Creangă a fost hirotonit diacon de către Arhiereul Ghenadie Sendrea de Tripoleos, a doua zi de 
Crăciun, după care Mitropolitul Moldovei a fost înștiințat prin următorul raport!+: 

„Despre rânduiala Înalt Prea Sfinţiei Voastre, pe cliricul Ioan Creangă de aici din 
Iaşi canoniceşte l-am hirotonit, mai întâi anagnost, apoi ipodiacon şi diacon definitiv, 
în biserica Sf. Prea Cuv. Parascheva din politia Târgul-Frumos, pentru care şi în- 
credinţăm. 

No, 645. 1859 Dechemvrie 26. 

(ss) Ghenadie Tripoleos”. 

Diaconul Creangă a trăit o căsnicie neagră, până la anul 1867, când soţia l-a părăsit, pentru motive ce 
se vor vedea mai departe!S. Unicul său copil, Costache, abia în vârstă de 7 ani, fusese şi el părăsit de mamă 
şi lăsat în grija exclusivă a tânărului diacon, care pe vremea aceea avea etatea de 30 ani. Creangă era înalt, 
slab şi subțire, frumos la chip şi înzestrat cu alese daruri în slujba altarului. Avea voce frumoasă şi o ţinută 
ireproşabilă în timpul serviciului. Deoarece părul, sprâncenele şi barba erau blonde-alburii, poporenii îi 
ziceau „Popa Smântână". 

În societate, traiul diaconului era la început potolit, aşezat şi cuminte. Până pe la anul 1865-1866, viaţa 
lui Creangă era măsurată în toate mişcările ei. Diaconul, pe lângă îndatoririle bisericeşti, care la începutul 
carierei erau destul de grele, se îndeletnicea în vremea liberă cu cititul, dornic a-şi spori cunoştinţele; urma, 
apoi, cursurile dela şcoala normal “Vasile Lupu”, pe care le frecventa cu o mare regularitate şi sârguinţă; 
îşi făcea lectiile de institutor, post în care fusese numit de Maiorescu în anul 1864; pregătea împreună cu 
alți colegi manuale didactice, care au început să apară ceva mai târziu. În lumea eşiană, diaconul şi institu- 
torul Creangă, fire veselă şi exuberantă, începuse a fi cunoscut şi iubit pentru însuşirile sale alese. 

Emanciparea aceasta, care se făcuse cu paşi repezi, îi deschisese noui orizonturi. Diaconul avea acum 
legături în cercurile intelectuale şi politice; îmbrăţişase ,fracţionismul” barnuţian, doctrină politică inde- 
pendentă de curentele epocei!S; începuse a colinda întrunirile publice şi a lua cuvântul în contradictor cu 
isteţie; se ducea la serate şi şezători literare; iar în anul 1868 a ajuns la urechea superiorilor săi că diaconul 
merge la teatru. 

O adevărată furtună s'a stârnit în clerul superior, iar Mitropolitul Calinic Miclescu l-a pedepsit mai întâi 
cu certarea canonicească şi oprirea dela slujbă; după aceia l-a iertat. Dar diaconul Creangă n'a înţeles să-şi 
plece capul şi să se supună. El a scris Mitropoliei, la 2 Martie 1868: 

„M'am dus câteodată la Teatrul Naţional; n'am găsit în asta nimic scandalos, nici demoralizator; ci, 
dimpotrivă, am văzut lupta contra tuturor patimilor şi ocrotirea a tot ce este Just cu privire la datoria omului 
către Dumnezeu şi societate”!7. 

Rândurile acestea ale diaconului au fost puse la dosarul respectiv, iar lucrurile se cam liniştiseră, deşi 
atitudinea lui Creangă enervase pe înalții prelați. Se alcătuise şi un dosar special: „Mergerea la teatru a 
preoţilor”. Creangă nu-şi vedea culpa şi nu înţelegea să se pocăiască. El gândea că biserica nu poate exclude 
cultura şi civilizația societăţei, de aceia spunea între prieteni mai târziu: „Când eram diacon, m'am dus şi eu 
odată la teatru; la Cristof Columb. Mitropolitul m'a oprit dela slujbă, şi atunci m'am dus a doua oară. M'a 
putut opri să mă duc la biserică, dar la teatru bal$. 

După vreo două luni, în Mai, se iscă un nou scandal în jurul tânărului diacon. Creangă a luat într'o zi 
puşca din casă şi a tras în ciorile care înegreau turla bisericei. S'a făcut vâlvă mare, iar „Curierul de laşi”!? 
publică un articol violent şi ofensator la adresa lui Creangă, intitulat: „Tragerea la țintă şi vânatul la paseri 
în mijlocul oraşului”. Protopopul C. Butureanu, fiind delegat de Mitropolit să cerceteze urgent „cazul”, la 
12 Iunie aduce la cunoştinţa Înaltului Prelat că diaconul loan Creangă a tras în adevăr un foc de puşcă în 

curtea mânăstirei Golia, unde îşi avea şi locuinţa. Protoereul cercetează şi scrie „cum că diaconul I. Creangă, 
carele singur n'au negat către subscrisul, au descărcat puşca în ograda zisei biserici...”. Mitropolitul lasă 
afacerea în suspensie şi pune rezoluţia: „Se va avea în vedere”, ordonând în scris ca tânărul diacon să fie 
deaproape supraveghiat. Diaconul a rămas impasibil la toate acestea; iar când l-a întrebat un prieten: 

— Ce-i cu puşca dela Golia? 

el a răspuns: 


„— Numai jidovii au teamă de puşcă!” 

Aplanându-se astfel şi al doilea conflict, Creangă a trăit, în bună pace cu Mitropolia timp de vreo doi 
ani şi mai bine. În răstimpul acesta, activitatea sa didactica luase avânt. El tipărise „Metoda nouă” şi 
„Învățătorul copiilor”, lucrări foarte apreciate în învățământ şi distinse de Titu Maiorescu, Tot atunci, „pro- 
fesorul Creangă”, cum îi zicea Maiorescu pe vremea aceia, fusese introdus în sânul societăţei „Junimea”?20. 
Prestigiul său, la Iaşi, creştea din zi în zi, şi toate cercurile distinse apreciau calităţile cu care era înzestrat 


„popa Creangă”. 


Însemnarea de pe carte: „Şi este a bibliotecei Creangă Ioan”, e făcută în primul an de şcoală la Socola. 


Dar în anul 1871, diaconul săvîrşi o nouă abatere canonică, ne mai auzită până atunci în clerul moldo- 
vean. laşii se minunară deabinelea, când popa Creangă îşi făcu apariţia pe ulițele oraşului, în antereu nou- 
nout, având barba şi mustăţile micşorate şi potrivite din foarfeci; coada, ce fusese împletită canoniceşte, 
retezată drept peste umeri; iar o pălărie mare, aşezată cu grijă peste părul frumos pieptănat, înlocuind potca- 
pul grecesc al diaconului... Senzaţia a fost mare, mai ales în clerul superior de monahi, arhimandriți şi 
arhierei, cari aveau conducerea bisericii. 

Dichisit în chipul acesta, Creangă se înfăţişă la Golia, să-şi facă slujba bisericească, Dar arhimandritul 
Hieronim Butureanu, starețul mânăstirii, scrise înspăimântat Mitropolitului, arătând că diaconul şi-a tăiat 
părul „ca civilii”, şi întrebând dacă el poate sluji „în halul acesta". Afacerea fu trimisă în grabă, de către 
Mitropolit, Dicasteriei spirituale. Dosarul cel vechiu al diaconului a fost repede desgropat şi pus pe masa 
judecatei. 

Înaltul sfat bisericesc s'a şi întrunit după două săptămâni, la 27 August 1871. Prelaţii învinuiră pe 
Creangă de „indiferentism” față de hotărârile superioare şi mai ales față de canoane, cu atât mai mult, cu cât 
el mai fusese certat şi iertat pentru fapte analoage. Prin retezarea părului, el călcase porunca sfintelor 
canoane, cum şi rânduiala bisericei răsăritene. Se hotărî suspendarea din slujba diaconiei, iar stareţul dela 
Golia, arhimandritul Butureanu, fu însărcinat să execute îndată sentinţa şi să poftească pe vinovat în ziua de 
11 Septembrie, spre a da lămuriri divanului bisericesc. 

Creangă lipsind la ziua sorocită, i se mai acordă un termen de înfăţişare, la 13 Septemvrie, când ne- 
prezentându-se iarăşi, sub pretext de boală, judecata hotări ridicarea definitivă a darului de diacon. Mitropo- 

litul aprobă sentinţa şi porunci executarea ei; iar diaconul răspopit fu încunoştiinţat despre aceasta, prin 
ordinul No. 265 al „Proto-ieriei urbei laşi”, din 11 Octomvrie 1871: 

„Onorabile Părinte. 

„Din motivul Inaltii ordonanţi No. 1651, subsemnatul Protoiereu are onoare a vă face cunoscut că 
sunteţi oprit de lucrarea diaconiei pentru totdeauna până când veţi da probare de îndreptare; dând legale 
probe de îndreptare întru aceasta, atunci veți fi iertat. 

„Primiţi încredințarea osebitei mele consideratiuni. 

p. Proto-iereu, 

A. Gavrilescu Iconomu”. 

După cum se poate înțelege cu uşurinţă din cuprinsul acestei hârtii, diaconul era răspopit pe un termen 
limitat, până la îndreptarea purtărei sale. Cu toate acestea Creangă a considerat sentința definitivă şi a lepădat 
îndată haina de diacon. 

Despopirea lui Creangă a avut un mare răsunet, mai cu seamă că Mitropolitul Calinic a comunicat hotă- 
rîrea, la 15 Iunie 1872, ministrului de Culte şi instrucție publică, generalul Tell, care a destituit pe Creangă 
şi din învăţământ. Lovitura Înalt prea Sfinţitului trebuia să fie complectă. „Monitorul Oficial” No, 155 din 
14/26 luliu 1872 (pag. 927) publică următorul comunicat: 

„Din adresa Prea Sânţitului Mitropolit al Moldovei şi Sucevei, No. 10.182, luându-se cunoştinţă că 
diaconul loan Creangă, institutorele clasei I dela şcola sucursală No. 1 de băeţi din lasi, pentru faptele sele 
necorigibili şi necompatibili cu caracterul său de cleric, a fost judecat de autoritatea bisericească respec- 
tivă şi exclus în urmă dintre clericii altarului, ministerul, auzind pe consiliul permaninte al instrucţiunii şi 
considerând că numitul diacon este exclus din cler şi prin urmare, ne mai fiind preot, nu pote ca perdend a 
sea demnitate de preot să mai figureze în corpul didactic, din causă că lipsa de uă asemenea demnitate 
sacerdotale, în respectul moral şi social, atrage după sine şi perderea demnităţii şi caracterului său de 
membru al acelui corp; pentru aceste motive "l-am destituit, cu începere dela 1 Iuliu, din postul de institu- 
tor”. 

Această teribilă consecință a răspopirei, nedreaptă şi brutală, a mâhnit adânc pe fostul diacon, care nu 
se putea aştepta la o asemenea soartă. Durerea lui era cu atât mai mare, cu cât misiunea de institutor îi era 
dragă, şi pentru ea muncise cu râvnă ani îndelungați, Diaconia se putea duce, — chiar o lăsase să se ducă fără 
opunere, — dar postul lui de dascăl conştiincios, apostolatul acesta pe care-l îmbrățişase cu toată inima, cine 
avea dreptul să i-l răpească ? 

Din autografele elevului Creangă: 


La mijloc: „Din numărul cărţilor mele sus şi jos iscălitul. 1858, Ianuarie 20", în vremea când era elev la Socola. 

Creangă era zguduit de adâncă revoltă, când a primit invitaţia să se înfăţişeze din nou înaintea preşedin- 
telui Consistoriului bisericesc, întâi la 28 Septemvrie, iar în urmă la 4 Octomvrie 1872, ca să dea lămuriri 
asupra lipsei sale de pocăință. I se cerea, anume, să se explice cum a lepădat veșmintele preoțești, îmbrăcân- 
du-se în haine civile, precum şi a da lămuriri asupra nouei sale îndeletniciri necompatibile cu rangul de 
cleric: profesiunea de tutungiu. 

Fostul diacon, răspopit şi destituit în acelaş timp din învățământ, a refuzat să răspundă la aceste chemări, 
dar a înaintat o scrisoare-protest prin mijlocirea fratelui său Zahei. Spicuim frazele în care se încheagă 
nestăpânita sa indignare: 

„Ei bine, Onorabile Părinte Preşedinte, dacă oprirea mea pentru totdeauna de a oficia ca diacon, prin 
care am fost lovit în dreptul şi existenţa mea dela biserică, precum şi lovirea în pozițiunea mea dela şcoală 
— unde am lucrat şi mi-am sacrificat sănătatea — motivată din adresa Înalt Prea Sfinţitului Mitropolit către 
D-1 Ministru al Instrucțiunii, m'a pus în poziţiune de a întreprinde orice ocupaţiune onestă, cu care să-mi 
pot agonisi pânea de toate zilele — după cum fiecare creștin e dator a o cere pentru o zi numai, cum ni învaţă 
rugăciunea domnească — socotiți ca vă dă dreptate a mă mai urmări — ca diacon — fie! 

„Aveţi dreptul şi datoria a căuta oaia cea rătăcită... însă eu mă măgulesc a crede că modesta-mi pur- 
tare relativ la nedreptăţile ce mi s'au făcut de către superiorii clericali de aice, cărora nu li pot zice alta de 
cât: „lartă-li lor, Doamne, că nu ştiu ce fac!” — va fi aprobată de opiniunea publică luminată, şi că sub 
cuvintele „pentru totdeauna” nimeni nu va înţelege numai un an de zile, după cum Vă siliți a face să se 
creadă, de cât numai Sf. Voastră, după fantasticul dicționariu, ce se vede că posedați. „După cât văd, parcă 
mi-aţi imputa modesta-mi şi onesta ocupaţiune, ce am întreprins, care cred că nu-mi face neonoare; atât 
mie cât şi Sf. Voastre, care mă aşteptaţi poate a întreprinde contrarul. 

„Tot prin prezenta invitaţiune mi se mai zice, că sunt chemat a da probe, dacă am părăsit semnele de 
cleric sfinţit? Toată lumea ştie că acele semne se îmbracă de către clericii sfinţiti numai în biserică, şi, după 
finirea sfântului oficiu, iarăşi se depun în biserică, la locul lor. „Deci eu iarăşi voiu cuteza a mă numi mo- 
dest, căci de'ndată ce mi s'au interzis acele semne, de către superiorii mei — iarăşi într'un mod arbitrariu — 
n'am cutezat a mă mai apropiă de ele; prin urmare nu eu le-am părăsit — după cum aţi lăsa a se presupune, 
ci superiorii mi le-au luat. 

„Dacă mi-aţi permite a Vă întreba care sunt acele fapte incorigibile şi incompatibile cu caracterul meu 
de preot, probate de Sfintia Voastră, şi cum să mă corijez — dând semne de îndreptare întru aceasta ? 

„Nu mă îndoesc, că punând mâna pe constiința-Vă şi întrebându-o — numai dacă n'ar fi ipocrizie la 
mijloc — aţi răspunde aşa: Spiritul de modestie, independenţă, sinceritate, onestitate, francheţa, curajul 
opiniunilor tale şi fermitatea de caracter ce posezi, voind a-ţi susține demnitatea de om, te fac a fi urât de 
noi; şi pentru a te corige, trebue să adoptezi contrarul acestora. „Nu, niciodată nu voi face aceasta. 
Toţăeauna — ajutându-mi D-zeu — mă voiu sili a poseda calităţi bune, pe care să le pot dedica la ocaziune 
oamenilor de simţ, oneşti, cu capacitate, şi cari lucrează în legalitate. 

„În fine dacă, conduşi de spiritul de ură şi răzbunare, credeți că, lovind în onoarea şi existența oame- 
nilor care nu se pot apăra decât cu lacrimi şi rugi îndreptate către ceriu, faceţi acte de moralitate şi aduceţi 
prinos lui Dumnezeu — fie după credința-Vă. 

„Eu însă din parte-mi n'am de cât a Vă ruga, ca orice pretenţiune veţi mai avela] de-acum înainte 
asupră-mi, să binevoiţi a mă urmări la tribunalele civile. 

„Primiţi, Vă rog, Onorabile Preşedinte, asigurarea respectului datorit. 

(ss) I. Creangă” 

După cum se vede, răspopitul diacon avea nestrămutată şi sinceră credință în nevinovăția sa; de aceia, 
el a interpretat în înţelesul cel mai rău sentința dată de superiorii săi, în atmosfera cărora simția că nu mai 
poate trăi. Gestul indignărei, el l-a făcut chiar dela început; lepădând cu grabă vesmintele preotesti şi îmbră- 
când definitiv haina civilă, ca o liberare. Era o hotărîre morală, asupra căreia Creangă nu mai putea reveni 

niciodată. Înalţii judecători bisericeşti au înţeles această rezoluţie fermă a fostului cleric şi au ordonat 
ştergerea lui din catalogul clericilor. Hotărârea a fost înscrisă în următorul proces-verbal: 

„Anul una mie'optu sute şapte zeci şi doi, luna Noemvrie în cinci zile. 

„Subscrişii convocați fiindu de Înalt Prea Sf. Mitropolit prin notificația No, 1993, adunându-ne astăzi 
în sala Metropoliei, s'au dat cetire referatului Directiunei No. 2010 şi anaforalelor Consistoriului Metropo- 
liei, No. 49 din 22 Septemvrie 1871 şi No. 69 din 10 Oct. expirat, relative la conduita diaconului loan 
Creangă, precum şi răspunsul seu din 4 Octomvrie registrat la No. 62. Noi considerându cele expuse de 
spiritualul Consistoriu, considerându că numitul diacon loan Creangă prin citatul seu respunsu se declară 
că nu voesce a mai depinde de autoritatea chiriarchală, cerându a fi urmăritu prin tribunale, ceeace com- 
probă că nu mai este nici o speranţă de îndreptare spre viitoriu; aprobăm opiniunea Consitoriului şi de- 
cidem a fi exclusu din catalogul clericilor bisericeşti, şi pentru totdeauna neadmisu în cleru, publicându-se 
această decisiune”. 

Semnăturile: 

Calinic al Moldaviei 

Vladimir Irinupoleos Suhopan 

Isaia Dioclias. 

După ce fusese răspopit, osândirea nedreaptă n'a schimbat nimic din firea sănătoasă şi plină de credință 
luminată a ţăranului din Humuleşti. 

Pe capii bisericii îi stimă sau îi nesocotiă după faptele lor; dar marile adevăruri ale moralei creştine i- 
au călăuzit paşii toată viața”. Însăşi opera povestitorului este plină de îndemnuri şi sfaturi bune, izvorite din 
credinţa cea adevărată şi născute din înţelepciunea poporului. 

În loc să-l coboare, cauzele despopirii îl ridică mai presus de nivelul şi mentalitatea epocei. Personali- 
tatea sa de cleric luminat şi descătuşat de prejudecăţi se reliefează puternic. Astăzi, “abaterile” sale canonice 
ar fi calități, iar nu defecte. 

D-l Jean Bouticre, care cunoaşte prea puţin orânduelile noastre bisericeşti, găseşte că diaconul fusese 
culpabil de greşeli grave; iar recidiva, mai ales, era greu să scape nepedepsită. Severitatea distinsului cer- 
cetător al vieţii şi operei lui Creangă este excesivă, mai ales dacă examinăm natura abaterilor acestui diacon 
care cu cinci ani în urmă scăpase dintre baionete viaţa suveranului său bisericesc. În adevăr, între infracțiu- 
nile săvârşite de el era şi ducerea la teatru. Cu toate acestea, câți preoți ortodoxi nu s'au dus şi nu merg la 
teatru, fără nici o teamă de pedeapsă, sub imperiul aceloraş legi canonice care l-au osândit pe Creangă. „Cel 
dintâi preot din Iasi, care a frecventat Teatrul National, a fost Dimitrie Val(a)chianul (din Muntenia), venit 
în laşi ca preot de regiment, asistând la reprezentatia națională dela 24 Ianuarie 1863, dus de colonelul 
său”?21. Se va putea obiecta că o piesă naţională este altceva. Desigur; dar „Descoperirea Americei” este şi 
ea o piesă de teatru de o moralitate ireproşabilă, Preotul muntean nu şi-a atras nici cea mai mică pedeapsă; 
iar Creangă, la 1863, a fost trimis în judecată, împreună cu alţi 5 preoţi, pentru o faptă similară. 

D-I Leca Morariu scrie: „Se cuvine laudă clerului din Ardeal, cum şi celui din Bucovina, căci în 1863 
(cei din Ardeal), şi în 1864 (cei din Cernăuţi), primesc cu mare entusiasm trupe ca cea a fraților Vlădicescu- 
Tardini (în care se afla angajat şi marele Eminescu), luând parte la reprezentații tot clerul în frunte cu mi- 
tropolitul! Dar putea pricepe acest lucru un Calinic Miclescu, mitropolitul care l-a exclus din cler pentru 
asta pe marele Ion Creangă??. 

Mă unesc în totul cu asemenea concluzii. 

Fostul diacon a răsuflat şi el mai târziu, prin graiul fără lacăt al părintelui Duhu, „căruia nu i-a tors mă- 
sa pe limbă": 

„Odată, slujind un episcop oarecare la hramul bisericii, la Buna-Vestire din Iaşi, părintele Duhu intră 
în biserică, se închină rar pe la icoane, şi cum era multă lume adunată şi episcopul sta în strana arhierească, 
îmbrăcat pompos şi cu mitra pe cap, părintele Duhu se opreşte în faţa-i şi zice în gura mare, clătinând din 

cap: 
„— Dragul mamei Cânilic%, bine-ţi şede Mitropolit... Când veţi vedea urâciunea pustiirii stând la locul 


unde nu se cade să stee, să ştiţi că aproape este sfârşitul, a zis Hristos”. 

„După aceia [popa Duhu] se trage cu dispreţ în faţa episcopului şi, ieşind din biserică, îşi caută de 
drum...". 

Creangă urmează să-şi verse focul pe arhipăstorii cari l-au sacrificat fără dreptate, lovindu-i tot prin 
glasul de cleric revoluționar al popii Duhu: 

„Odată, chemând epitropul unei biserici mai sărăcuţe pe părintele Duhu, să slujească de hram, Sfinţia- 
sa şi-a atârnat pe piept o cruce mare de lemn, legată cu sfoară groasă de cânepă, zicând: 


„— lartă-mă, Doamne, că te-am spânzurat cu aţă, neavând lanţ de aur, nici de argint, cu care te spânzură 


mai marii mei, Archiereii..." 

Răspopitul diacon nu ierta, mai ales pe clericii streini, cari umpluseră mânăstirile Moldovei pe vremea 
aceea: 

„Unui arhimandrit grec, ce blagoslovia pe diacon la slujbă: „Să îndrepteze Domnul paşii lui spre tot 
lucrul bun”, părintele Duhu îi zise: 


„— Ba mai bine să îndrepteze Domnul paşii voştri peste Dunăre, cuviosilor, că destul ne-aţi pângărit 
biserica şi neamul cu smeritele voastre blagoslovenii” 

Cu toate suferinţele sale, îndurate pe nedrept în viaţa de cleric, Creangă era bun şi milos cu micii slujbaşi 
ai bisericii. Aceste sentimente creştineşti contrastau cu disprețul lui față de înaltele feţe ale chiriarchilor. Pe 
modeştii slujitori ai altarului, foşti tovarăşi de suferinţă, îi compătimia şi-i ajuta cu vorba bună şi chiar cu 
stăruința sa pe lângă cei puternici. Două scrisori duioase, trimise lui Titu Maiorescu în asemenea împrejurări, 
merită să fie citite de oricine, căci din ele se revarsă bunătatea unei inimi de adevărat creştin: 

Iaşi, 1881 lunie 11. 

Stimate Domnule Maiorescu, 

Ca să vă descriu biserica Buna Vestire din laşi, nu am nevoe, căci Domnia-Voastră, care din porunca 
lui Dumnezeu ați lăsat aci un odor scump, o cunoaşteţi. La această biserică, diaconul servitor, anume Vasile 
Vasilescu, nu i-a fost destulă sărăcia, de care se bucură în genere clerul nostru de mir, şi nici grozava boală 
de care sufere de vreo zece luni de zile, (aşa că astăzi se află în spitalul Sântului Spiridon, cu candeletă în 
gât şi numai cu o mână de suflet, în cât n'are să se mai poată hrăni cu meseria sa chiar în cazul cel mai 
norocos, măcar că este om tânăr, inteligent şi cu cele mai bune purtări), a trebuit să mai aibă femee şi patru 
copii mici, cari mor în casă de foame. Asupra cărora chem îndurarea Domniei- Voastre. 

Vă salut cu adânc respect. 

I. Creangă 

Iaşi, 1881 Iunie 17. Stimate Domnule Maiorescu, 

Dacă am îndrăsnit a recurge la generozitatea D-voastre pentru nenorocitul diacon Vasile Vasilescu 
din Buna-Vestire, am ştiut cărei inimi mă adresez. Şi câţiva franci sunt de ajuns unei familii sărace şi neno- 
rocite pentru pâne de azi pe mâne. Ceea ce vă lasă inima să daţi „cu împrumutare lui Dumnezeu”, puteţi 
trimite Onorabilului preot Alexandru Vasilescu dela Buna-Vestire, care singur mai susţine familia numi- 
tului diacon de vre-o zece luni de zile prin mila câtorva poporeni creştini, cari îl cunosc. 

Dumnezeu, care v'a împodobit cu atâtea haruri, are să vă dea D-voastre de aiurea. lar pentru mine 
veţi face să am partea celui din urmă ucenic a lui Lumânărică. 

Vă salut cu adânc respect, 

I. Creangă 

În afară de sentimentele sale de milă şi caritate creştind, Creangă nesocotia şi chiar dispreţuia formele 
şi poruncile bisericeşti, care n'au sprijin în învățămintele Mântuitorului. După despopire, mai ales, el mergea 
cu disprețul acesta atât de departe, încât odată — îmi istorisiă cu groază Elenuţa Creangă? — a mâncat pască 

şi cozonaci în Vinerea mare, iar în ziua de Paşti a pus să-i fiarbă o ulcică de fasole... 


ECE akis 


Intrarea mânăstirei Golia, unde locuia diaconul Creangă. 

vV. 

Biblioteca lui Creangă 

loan Creangă nu era un om prea învățat. Nici mărturiile contemporanilor, nici fondul operei sale literare 
nu ne arată că el a fost un cărturar de seamă. Dar marele scriitor, în vremea sa, nu era nici lipsit de învățătură, 
cum au susținut unii. 

S'au creat, în această privință, legende false. După cum am arătat şi în altă parte, unii biografi şi comen- 
tatori şi-au închipuit chiar că valoarea şi originalitatea povestitorului ar creşte, dacă el ar fi înfăţişat ca un 
țăran incult, gros şi gras, nepieptănat şi îmbrăcat prost, dar înzestrat cu darul de a povesti şi a scrie frumos. 

Alţii, cum e Th. Speranţia, îl prezintă într'o lumină şi mai urîtă: o minte leneşă, cu silă de carte, — un 


m 


„cotălău” (ourson) zburlit şi timid până la prostie, care muncea enorm ca să înjghebeze o frază, şi care 
primia chiar unele îndreptări, în scrierile sale, dela colegii săi institutori?5. Acestea sunt enormităţi fantaziste, 
care, desigur, n'au măcar nevoe să fie combătute. După mărturiile celor cari l-au cunoscut de aproape, cum 
şi din materialul documentar descoperit mult mai târziu, abia după trecere de patru decenii dela moartea 
povestitorului, se stabileşte că el avea o mare tragere de inimă pentru învățătură şi că-şi înjghebase chiar un 
crâmpeiu de bibliotecă. Păstra cărțile cu îngrijire în lăzi şi pe poliţe de scânduri şi strângea acolo tot ce se 
tipărea mai de seamă în vechile tipografii. Toate cărțile lui Creangă erau legate, unele cu iniţiale săpate în 
cotoarele legăturei. Tovarăşa lui de gospodărie, Tinca Vartic, care nu preţuia arta, nici măcar însemnătatea 
culturii?6, după moartea maestrului a lăsat să se împrăștie toată această modestă agonisire culturală şi artis- 
tică. Cărțile şi manuscrisele povestitorului s'au răvăşit, ca risipite de furtună. Cine intra în hrentuita bojdeucă, 
lua ce vrea, după bunul său plac şi nestingherit de nimeni. 

D-l A. Gorovei arată? că, din vravul de cărți răvăşite, a luat şi d-sa două: întâia, un calendar, în care 
erau tipărite şi două povestiri ale lui C. Negruzzi („Toderică” şi „Păcală şi Tândală”); a doua, „Mica colec- 
țiune de superstiţiile poporului român” (Deosebite credinte şi obiceiuri adunate de George S, Ionescu, 
Buzeu, 1888). D-l Gorovei comentează: „Aceste două broşuri au fost citite cu multă atenție de Creangă, 
ceea ce se vede din diferite însemnări făcute pe ele”. 

În “Foae pentru minte, inimă şi literatură” şi în „Curierul” lui Eliade, colecţiuni legate şi găsite de 
asemenea în biblioteca lui Creangă, se află tipărite pentru prima oară mai multe nuvele şi schiţe de C. 
Negruzzi. 

D-l Jean Bouticre, neputând să cunoască acest material, care constitue începutul culturii literare a lui 
Creangă, afirmă ca povestitorul n'avea cărți şi nici nu citea, deci nu putea cunoaşte pe Toderică al lui Negru- 
zzi. Eroarea este evidentă; dar vina nu este a d-sale, ci a înaintaşilor, cari au aşezat şi au menţinut stăruitor 
pe marele povestitor în rândul agramatilor?8. 

Pe lângă cele 50 de volume descoperite abia acum în urmă într'o ladă rămasă de la Creangă”, scăpate 
ca prin minune, în care nu intră cele păstrate de Academia Română, d. G. T. Kirileanu posedă o nouă listă 
de cărţi ce au făcut parte din modesta bibliotecă a povestitorului. Cele mai multe conţin însemnări şi auto- 
grafe proprii făcute de mâna marelui scriitor. 

Iată lista lor: 

1) I. A. Valian: „Vocabularul purtăreţ rumânesc-franțuzesc şi franţuzesc-rumânesc, Bucureşti, 1839". 

2) Titu Maiorescu: „Poezia semănătoristă, cercetări critice”; 

3) Acelaş: „Despre scrierea limbii române”; 

4) Acelaşi: „Contra şcoalei Barnuţiu”. 

5) I. Manliu: „Curs de gramatică românească, 1874”. 

6) Z. Columb: „Gramatica limbii germane”, laşi, 1855. 

7) Ilarion Puşcariu: „Limba maternă”, Sibiu, 1875. 

8) „Ritorica din Buda”, 1798. 

9) „Noul Testament”, Buc. 1857. 

10) Villioni: „Pedagogia şi metodica pentru învăţători”, trad. de Nanu Petrovici, Buda 1818. 

11) Amfilohie Hotiniul: „„Deobşte geografie”, 1795. (Dăruită de Eminescu). 

12) Ziarul „Fântâna Blanduziei”. 

13) “Kalendarul pe 1866". 

14) „Rev. Cercului de citire a înv.” 

15) T. Maiorescu: „Patru conferinţe”, Buc, 1877. 

16) Pompiliu: „Antologia timpului”. 

17) „Convorbiri literare”, No. 8, anul XX. 

18) V. Mândreanu: „Gramatica Română", Lugoş, 1882. 

19) Dr. Aronovici: „Raportul Băilor dela Slănic”. 

20) Ed. şi Hell: „Navigaţia râurilor în România”. 

21) „Convorbiri literare”, XIV. 

22) „Convorbiri literare”, XV. 

23) „Convorbiri literare”, XVI. 

24) „Convorbiri literare”, XVIII. 

25) I. Pop-Reteganul: „Poveşti ardeleneşti”, 1888. 

26) V. Alecsandri: „Poesii populare”. 

27) M. Hăul: „Note de călătorie dela Galaţi la Athen". 

28) G. Lazarini: “Matematica” (cu însemnări de Tinca Vartic). 

29) „Metorica specială a Aritmeticei, trepta a I-a, No. de la 1—100 seau de la 10—100". 

30) „Roman Anthology or Sections of rouman poety ancient and modern bring a collection of the na- 
tional ballade of Moldavie and Wallachia”. 

În afară de acestea, o sumă de volume, ce conţineau autografe, au fost luate ca amintire dela marele 
povestitor; altele au fost vândute. 

D-1 G. T, Kirileanu a cumpărat înainte de războiu mai multe cărți, înstreinate din biblioteca lui loan 
Creangă, dela anticarul Kuperman din laşi. Din acestea, n'a mai găsit după războiu decât două: 

1) „Limba maternă în institutele pedagogice şi clasele poporale române”, de dr. Ilarionu Puşcariu, Sibiu 
1875. Cartea are diferite însemnări făcute de mâna lui loan Creangă pe foile albe dela începutul şi dela 
sfârşitul cărții. 

2). „Legendariu gi esercitia de limba pentru clasea a II-a a şcoalelor poporale”, de Stefanu Popu, Blasiu, 
1872. 

Acestea sunt singurele notițe pe care le putem da în privinţa cărților lui Creangă, la care urmează să 
adăogăm pe cele descoperite în timpul din urmă. Despre cuprinsul şi folosința lor ne ocupăm în paginile 
următoare, în măsura în care ele vin să întregească instrucţiunea şi cultura generală a povestitorului. 

VI. 

Invăţătura eclesiastică. 

Instrucţiunea bisericească şi materialul didactic din care şi-a extras primele cunoştinţe generale, se 
lămuresc, dacă cercetăm programele oficiale de învățământ. Studiile seminariale au fost în toate epocile cam 
aceleaşi, cu deosebirea, în timp, a unor variaţiuni programatice. În orice caz, diferențele de programă analiti- 
că n'au fost niciodată prea mari. 

Seminariile sunt cele mai vechi aşezăminte de învăţătura în ţările române, fiind aşezate dela început pe 
baze de organizare trainice şi puţin schimbătoare. 

În sânul clerului, cărturarii erau puţini şi se pregăteau citind în liniştea mânăstirilor, sau învățând prin 
şcolile bisericeşti ale Răsăritului. 

Instrucţiunea eclesiastică din seminarii a fost la noi obiectul unei atenţii deosebite. Este adevărat că 
existau şi preoţi fără învăţătură pregătitoare, dintre cei cari gângăveau rugăciunile pe nas, cu salturi şi of- 
taturi tărăgănate; dar seminariştii, dintre cari făcea parte şi loan Creangă, se bucurau de un deosebit prestigiu. 
Şi nu există îndoială că în seminarul dela Socola, acum trei sferturi de veac şi mai bine, — pe lângă pregătirea 
misionară, — se da clericilor şi o învăţătură oficială de cunoştinţe generale. 

După ce fusese făcut diacon, Creangă căută să pătrundă cât mai adânc în cunoştinţele şi tainele misiunei 
de cleric. Invăţătura lui bisericească creştea; cărțile cultului şi cele dogmatice erau cercetate şi sporite mereu 
în casa tânărului diacon. “Popa Smântână”, cum începuse să i se zică în laşi, era socotit printre slujitorii 
luminaţi şi talentaţi ai altarului. 

Diaconul dela Golia nu se mulțumea cu tipicurile uzuale, — două, trei bucoavne, — bagaj îndestulător pe 
vremea lui pentru preoţii din capitala Moldovei. Între cărtile de studii au mai rămas şi azi lucrări de doctrină 
bisericească şi teologie dogmatică. Printre ele, găsesc şi o „Biblische Geschichte” de Cristoph Smidt, 316 
pag. Gratz, 1845. 

Iscălitura lui Creangă, în timpul când era elev în seminarui central dela Socola 


Cărţile bisericeşti au fost împărțite de el însuşi. Din cauza ridicărei nedrepte a darului de diacon, mâhni- 
rea l-a stăpânit multă vreme. El a dat unele ceasloave pe la biserici; altele, prietenilor din cler. Între cele 
rămase, sunt vreo două, trei bucoavne, interesante mai ales prin vechimea şi raritatea lor. Astfel, două Aca- 
tistere: unul tipărit în anul 1836, „pe vremea lui Mihail Grigoriu Sturza V. V."; celălalt, îmbrăcat într'o 
legătură de piele trainică, are scoartele înegrite de fumul vremei. Pe margini, coperta e tivită de jur-împrejur 
cu o linie de aur subţire; iar drept în mijloc, cât o veche piesă de cinci lei, se reliefează o pecete rotundă cu 
chipuri nedesluşite şi cu inscripții slavone neciteţe. Dedesubt, un nume încrustat adânc în piele: Alexandru 
Sion, probabil o rudă sau chiar tatăl scriitorului cu acelaş nume. 

Acatisterul a apărut la Bucureşti: „Întru acest chip întâi tipărit, după venirea armiei a prea puternicului 
şi a toată pravoslavia apărător Nicolae Pavlovici, împărat a toată Rusia”. Şi s'a tipărit, cum glăsueşte bu- 
coavna, „în tipografia dumnealor Boerilor Răducanul Clinceanul Stolnicul şi Dumitrache Topliceanul 
Sărdarul, 1830". Adică, acum un veac şi mai bine. 

Sunt impresionante şi totodată plin de interes, desfăşurările acestea încete şi migăloase ale vieţii cul- 
turale române, în tipografii bisericeşti sau boereşti, unde calugări luminaţi şi dregătorii țării privegheau 
zăţuirea buchilor din vechile ciorne şi învârtirea greoae a tiparnitelor. 
luminatului Domn, lo Alexandru Ipsilant Voevod, cu cheltueala Mitropolitului Dositei, în sfânta Mitropolie, 
la anul de la Hristos 1796". 

Psaltirea e voluminoasă şi tipărită cu mare îngrijire. E legată în scoarţe tari de lemn şi îmbrăcată în piele 
groasă de bou, tăbăcită bine de meşterii de odinioară, cât şi de vremea ce s'a scurs peste dânsa. Împodobite 
cu chenare subțiri şi drepte, scoarţele grele se închid la margini cu încuetori de alamă, prinse cu cârlige în 
cureluşe de piele. Sfânta carte păstrează şi azi ceva din mirosul de tămâie al vechilor altare. Carii cei ne- 
adormiţi au ros-o cu încetul, săpând în lemn urmele adânci ale unui veac şi jumătate. Cât e de şubredă, azi, 
această mărturie a credinţei de odinioară ! 


Locuinţa diaconului Creangă, în grădiniţa bisericii Patruzeci-de-sfinţi (1859-1863) 

În fruntea cărţii şi înaintea obicinuitei „predoslovii”, o gravură reprezintă “peceata din coroana prea 
luminatului Domn lo Alexandru Ipsilant Voevod”, cu „stihuri poeticeşti asupra peceatei”. Desenul e o con- 
cepţie inteligentă, înfăptuită cu claritate. Doi vulturi se privesc în față, închizând între ei zimbrul Moldovei 
şi corbul muntean. Ambele simboluri sunt încoronate. De-asupra, pe cele două steme, se reazămă încrucişate 
două „buzdugane domneşti; iar peste ele planează o coroană domnească mai mare: semnul celor două dom- 
nii în ţările române ale lui Alexandru Ipsilanti. Păcat că stihurile sunt cu totul lipsite de inspiraţie şi mes- 
teşug! 

Apariţia unei asemenea cărți, pe vremea aceia, era un eveniment de seamă. Cumpărătorii, destul de rari 
şi ei, o păstrau cu dragoste şi cu temere să n'o piardă, ca pe un lucru de preţ. Acum un veac şi jumătate, 
primul stapân al psaltirei şi-a însemnat numele pe ea şi a ticluit un blestem cumplit pentru cel ce ar îndrăzni 
să i-o răpească, E plină de vigoare şi de culoarea timpului această originală afurisenie“”. 

Iată lista exactă a cărților bisericeşti ce s'au mai găsit la Creangă: 

Două acatistere şi Psaltirea lui Alexandru Ipsilante. Sfinţita istorie a Noului Testament, de Hristofor 
Scriban, Iaşi, 1854. „Tipărită cu bani hărăziți de răposatul profesor al Seminariei centrale arhimandritul 
Ghermano”. 

Istoria bisericească pe scurt, de arhiereul Filaret Scriban, rectorul Seminariei centrale, laşi, 1858, 
Tipografia lui Adolf Bermann, Podul Vechiu. 

Manual de Tipicul sau formularul slujirei de Dumnezeu a bisericei ortodoxe, de Protosinghel Melhise- 
dec, Iasi, 1854. Pe copertă e aplicată parafa diaconului: D. I. K. 

Sfințita Erminevtică, de arhiereul Filaret Scriban, laşi, 1856. Tipografia Buciumului Român. (Cu fe- 
lurite însemnări făcute de Creangă). 

Introducerea în Omiletică. Despre predică şi predicatori. Relaţiile omului cu societatea, cu biserica, 
etc. (D. IL. K.). 

Biblia 2 vol., imprimeria Goldner. 1867—69. 

Obiceiurile israelitenilor şi ale creştinilor (din greceşte) 600 pag. Bucureşti 1845. 

Biblische Geschichte, de Cristoph Smidt. 

Teologia dogmatică a bisericei ortodoxe catolice de răsărit, de Protosink, Melhisedek. 419 pag., Iaşi, 
Buciumul Român. 

Materialul documentar este redus la o frântură din ceiace trebue să fi fost odinioară. Se înțelege, totuşi, 
că diaconul Creangă era pe vremea lui un cleric luminat, cu o îndestulătoare pregătire bisericească. 

VII. 

Cunoştinţele literare. — Gramatica lui Măcărescu. — Revistele vremei. — Curentul de italienizare. 
— „Direcţia nouă”. 

Din teancul de cărți vechi ale scriitorului, iau una la întâmplare. E un cumplit instrument de caznă, care 
a chinuit în Moldova câteva generaţii şcolare: , Gramatica Română a lui Nicolau G. Măcărescu, edițiunea a 
unu-spre-decea””. Cartulia aceasta, pe care Creangă a făcut-o celebră în „Amintiri”, e mică, bicisnică, cu 
mucavalele roase şi răspândeşte miros de mucegaiu. 

O deschid şi nemeresc întâmplător la „pronumenile relative”. Citesc: 

„Relativulu care primesce schimbări în casurile generale şi dative, rămâindu nevariabile la cel-l-alte 
casuri, pentru ambele genuri şi numere, precum se vede din dechinăciunea lui”. 

După aceia: 

„Pronumenile care poate lua articlu, cu adiectivele cualificative terminate în e, cumu: care-li, cari-i, 
care-a, cari-le”... 

Răsfoesc înainte, şi la pagina 34 dau de faimoasele „pronumeni conjunctive”, cari au tâmpit la catihetul 
din Folticeni pe bieţii Davidică şi Trăsnea, colegii lui Creangă. Chestiunea pare chiar mai gravă de cum a 
înfățişat-o el în „Amintiri”. Măcărescu pune întrebarea şi dă apoi răspunsul: 

„— Cari pronumeni se dicu conjunctive ? 

„— Conjunctive pronumeni se dic acelea cari în vorbă se împreună cu alte cuvinte: ele se nascu din 
Dativii şi Acusativii pronumenilor personali simpli, şi pentru acesta sunt: de două feliuri, unulu de dativu, 
eră altulu de acusativu”. 

„Cel de Dativu, la singuritu: mi, ţi, i; la înmulțitu: ni vi, li”. 

„Cel de acusativu, la singuritu: me, te, lu, e; la înmulțitu: ne, ve, i, le”. 

Atât. Autorul trece apoi la „pronumenile reflessive”, pe cari le tratează tot cu reţete scurte. 

Sucesc manualul şi-l privesc cu o firească uimire. Faimosul Măcărescu l-a destinat „pentru classile 
primarie”. Autorul trebue să fi fost pe atunci un om destul de vârstnic, căci el însuşi se intitulează „es profes- 
sore”. Cartea are o vechime de peste optzeci de ani, de oarece la 1852 se afla în mâinile catihetilor dela 
Folticeni!. Pe filele ei, nici semnătură, nici scris de-al lui Creangă. Pe dosul primei coperte, însă, un nume 
scris caligrafic cu o mână stângace de începător, tremurată, între două linii trase strâmb cu rigla: Munteanu 
Gligore; iar pe prima scoarță, în dos, e creionată o schiță primitivă de biserică: o viziune timidă a sărmanului 
„Gligorie””, care avea dreptul să râvnească un antereu sărac, într'o bisericuţă de ţară, după canonul suferit 
atâta vreme de pe urma bătrânului dascăl Măcărescu. 

Bieţii catiheţi îşi băteau capul să şi-l spargă, dar nu pricepeau o iotă. Vorba lui loan Creangă: 

„Ce-a fi aceia, ducă-se pe pustii! Unia dondăneau ca nebunii, până-i apucau ameţeala; alţii o duceau 
numai într'un muget, cetind până le pierea vederea; la unia le umblau buzele parcă erau cuprinşi de pedepsie; 
cei mai mulți umblau besmetici şi stăteau pe gânduri, văzând cum îşi pierd vremea, şi numai oftau din greu, 
ştiind câte nevoi îi aşteaptă acasă. Şi turbare de cap şi frântură de limbă ca la aceşti nefericiţi dascăli, nu s'a 
mai dat a vedea: cumplit meşteşug de tâmpenie, Doamne fereste !3? 

Aşa se învăţa limba românească pe vremea aceia. Sau mai bine zis: aşa nu se învăţa... Regulele gramati- 
cale erau chinezisme curate, ce trebuiau să fie învăţate pe de rost, din frageda copilărie. De înţeles ceva, nici 
pomeneală. Şi vai de cei ce erau betegi de memorie! 

Creangă s'a luptat la început cu învăţătura asta papagalicească, pe care, dacă n'a înțeles'o, a îndurat-o 
însă cu virtute. Compătimia pe Trăsnea şi pe Davidică; însă el învăţa formulele chinezeşti cu resemnare. 

Limba română literară nu se putea statornici, nici regulamenta atunci prin manuale de gramatică. 
Creangă a făcut cercetări serioase şi stăruitoare în domeniul etimologiei şi sintaxei, fără să fi folosit ceva 
din această trudă. 

Izvorul cel limpede al limbii româneşti era în altă parte, Marele povestitor îi auzise din leagăn cântecul 
armonios. În graiul strămoşesc se aflau şi cuvântul şi construcţia frazei, şi etimologia şi sintaxa. De-acolo a 
prins el toată frumuseţea şi măestria limbii literare. 

Studiile lui au continuat să fie mereu stăruitoare. După eşirea din seminarul Socolei, şi chiar mai târziu, 
loan Creangă a căutat să strângă material didactic în legătură cu gramatica şi limba română. Din lada cea 
veche a scriitorului mai scot o „Gramatică românească de P. M. Câmpeanu". E o lucrare ceva mai veche ca 
a lui Măcărescu, tipărită la Iaşi în anul 1848, în „Institutul Albinei”. 

Cartea e mai voluminoasă şi mai complectă (250 pagini), Creangă a păstrat-o cu interes şi i-a cârpit cu 
grijă ultima filă, ce se rupsese. Pe scoarță şi pe primele pagini se văd în mijloc două iscălituri ale diaconului 
(D. I. Creangă), făcute frumos şi înflorite cu linii ondulate sub fiece semnătură. Al doilea exemplar (căci 
s'au găsit două) poartă semnăturile lui Zaheu Creangă, fratele povestitorului. 

Deschid şi pe Câmpeanu, să-mi fac o idee, la întâmplare. Găsesc la pronume alte formule bizare, precum 
şi acelaş „cumplit meșteșug de tâmpenie”. Reproduc textual: Mie-mi, ţie-ţi, el-î; nouă-ni, vouă-vi, lor-li. 
Acestea se aplică întocmai ca mi, ţi, i, ni, vi, li”. Apoi: „Pre mine-mă, pre tine-te, pre el-il pre ea-o; pre noi- 
ne, pre voi-vă, pre ei-li, pre ele-le; acestea se aplică ca: mă, te”, s. a. m. d. 

Un alt manual de gramatică, rămas dela loan Creangă, este al lui Ştefan Neagoe, tipărit acum 60 de ani 
(a doua ediție). Cartea e aprobată prin „prescriptu-verbal” de răposatul ministru C. Essarcu, „ca mai utilă 
pentru clasele primare şi gimnasiale din câte esistă până astă-zi". În cuprinsul cartei, aceiaşi harababură în 
metodă şi aceleaşi definiții obscure şi neînţelese de mintea copiilor. De pildă, definiția literelor: 

„Literele ca semne visibile, numim tipulu séu imaginea elementelor unei limbi, înfăcișate prin nesce 
semne convenţionale”. 

Am aşezat gramaticile la locul lor, cu un sentiment de uşurare. Bine de noi, şi de copiii nostri, că n'am 
apucat asemenea vremuri ! 


În timpul copilăriei şi formărei lui Creangă, literatura cultă începuse să înflorească. După Văcărescu 
şi Cârlova, scriitori distinşi ca Alecsandri, Alexandrescu, Negruzzi, Bolintineanu, Boliac, Eliade, Cogălni- 
ceanu, Donici, Sion, Mureşanu, Bălăcescu. Aristia, Istrate, Săulescu, ş. a., lucrau cu însufleţire la cultivarea 
limbii literare. 

Creangă citea cronicarii şi pe scriitorii contemporani în revistele timpului, sau în puţinele cărți ce se 
tipăreau, Așa, între volumele ce ne-au mai rămas dela el, am găsit şi cartea de „Poesii” a lui I. Văcărescu. 
Volumul are 560 de pagini şi e legat frumos în piele trainică, afumată şi stropită pe alocuri cu picuri de 
lumanare. În „registru” (tabla de materii dela sfârşitul cărţii) se găsesc înşirate mai toate genurile şi formele 
poetice: „poeme lirice, sfătuiri patriotice, sonete, elegii, ode, epistole, proloage, epigrame, balade, epigrafe, 
imne, proverburi, alegorii, idile, epitafe, şarade, viorele (?) şi nepregândite (imprompte)”. 

Poezia lui e o gamă întreagă, pe toate coardele şi tonurile, dela patriotismul înalt la erotismul cel mai 
subiectiv. Iancu Văcărescu o parcurge cu un susținut avânt poetic. Ceea ce interesează, însă, este limba 
neaos românească din opera Văcărescului, pe care Creangă o înţelegea şi o preţuia mai presus de cât toate 
lecţiile de etimologie şi de sintaxă ale dascălilor copilăriei sale. 

Printre revistele periodice, găsesc la el “Foae pentru minte, inimă şi literatură” a lui George Bariț. A 
mai rămas o colecție complectă pe doi ani, legată în piele (anii 1847 şi 1848). Scriitorul avusese probabil şi 
colecțiile altor ani, care s'au risipit. 

În „Foaea” lui Bariț, marele scriitor a întâlnit pe fruntașii literaturii române din prima jumătate a seco- 
lului al nouăsprezecelea. Paginile ei sunt pline de studii asupra limbei române, de cercetări pedagogice, 
articole istorice şi de politică națională, interesând românismul de pretutindeni. Între operele literare tipărite 
acolo întâia oară, citez „Cea din urmă noapte a lui Mihaiu cel mare", de Bolintineanu, „Ocna” şi „Sila” lui 
Cezar Boliac. Colectia anului 1848 cuprinde un bogat material documentar, în legătură cu revoluția, care se 

încheie la noi cu marea adunare dela Filaret (Câmpia lbertatei), cu arderea Regulamentului organic şi cu 
eroismul pompierilor din ziua de 13 Septemvrie. În fruntea „Foaei” din 24 Mai 1848 citesc cu emoție poezia 
înflăcărată de patriotism „Către Români” a lui Vasile Alecsandri, operă rămasă celebră şi care face cinste şi 
azi antologiilor şi manualelor de istoria literaturei române: 
Voi ce staţi în adormire, voi ce staţi în nemişcare, — 
N'auziţi în somnul vostru acel glas triumfator ? 


Casa bătrânească din Humuleşti, unde s'a născut şi a copilărit Creangă. 


Dar setea de cultură a lui Creangă se adăpa la toate izvoarele timpului său. Printre cărțile rămase, găsesc 
şi „Curierul de ambe-sexe” al lui Eliade, periodul III, 400 de pagini. În legătura cartei, pe cotorul de piele, 
e încrustată cifra III, ceea ce denotă că în colecţia scriitorului ar fi existat şi celelalte perioade. În adevăr, e 
greu de presupus că el ar fi colecționat şi dat la legat numai un singur period din revista lui Eliade. 

Fragmentul acesta din „Curier” e interesant prin contrastul ce ni-l înfăţişează: pe deoparte lupta de 
latinizare (am putea zice de „italienizare”) a limbii, dusă de Eliade; de altă parte, limba românească pură, 
fără, neologisme, vie şi curgătoare a lui Costache Negruzzi, care publică aici cele mai frumoase schiţe şi 
nuvele istorice. 

Autorul „Amintirilor din copilărie” nu se putea influenţa de cât de acel curent sănătos, născut din geniul 
popular şi susținut în “Convorbiri” de Titu Maiorescu şi de întreaga şcoală literară junimistă, Acolo s'au 
fixat teoreticeşte principiile sănătoase ale limbei noastre literare. Dar ce ar fi însemnat „Junimea”, fără Emi- 
nescu şi Creangă? Teoriile în literatură nu se pot evidenția numai prin ideologia lor, dacă n'au reazăm şi nu 
se concretizează prin creațiuni de valoare. 

Şcoala lui Bărnuţiu, continuată de Eliade Rădulescu, ar fi urmat încă să exercite influenţe asupra limbei 
literare, dacă, pe lângă Alecsandri, nu răsăreau cei doi mari luceferi: Eminescu şi Creangă. Căci ar fi o gre- 
şala să se creadă că şcoala eliadistă rămăsese fără discipoli. Aceştia erau, însă, de o valoarea mediocră şi 
n'au putut sprijini, prin opera lor, curentul stârnit de ilustrul dascăl. 

Între cărţile vechi ale lui Creangă, dau peste o colecţie de „poesii şi prosă” scrise de Maria Flechten- 
macher. Autoarea, soția cunoscutului compozitor muzical de pe vremuri, era actriță la Teatrul Naţional. 
Întregul volum e însufleţit de iubirea de „ţearră” şi de afecțiunea autoarei faţă de „istimabilul sociu”. Ţărei 
şi soţului ea îi dedică o bună parte din aceste cântece naive, dar pline de sinceritate. Maestrul Flechtenma- 
cher, dintr'o delicată recunoştinţă, le potrivise şi felurite arii ce se cântau în timpul acela. Ortografia şi ma- 
terialul limbistic ne arată că autoarea era credincioasă adeptă a şcoalei preconizată de Eliade. 

Dar curentul de latinizare s'a stins fulgerător, căci chiar atunci a apărut în Convorbiri” cel mai mare 
astru al literaturei române, Eminescu. El veni cu „Venere şi Madona", „Epigonii”. „Mortua est”; iar ceva 
mai târziu, după 4-5 ani, loan Creangă apare în acelaş loc, cu „Soacra cu trei nurori” şi celelalte poveşti 
care l-au consacrat în literatură. 

Limba literară era turnată acum definitiv. Graiul românesc, fără nici un amestec din afară, curgea fru- 
mos şi nestăvilit, în albia adâncită de cei mai mari scriitori ai românismului. Ei soseau la timp, să cons- 
finţească prin geniul lor opera cea mare, începută mai înainte de V. Alecsandri şi C. Negruzzi. 

Printre cărțile ce au conlucrat la formarea culturii literare a lui Creangă, există şi o „Ritorică română 
pentru tinerime” de D. Gusti. Cartea e tipărită la „Buciumul român", în laşi, la anul 1852. loan Creangă o 
avea în osebită stimă şi a iscălit-o de două ori după menţiunea aproape stereotipă: „Din numărul cărților 
subscrisului”: odată, la 1859, înainte de diaconie; în urmă, la 1862, cu semnătura sa de diacon (D. I. 
Creangă). 

Gusti era scriitor şi colaborator la „Foae pentru minte, inimă şi literatură”. Cartea sa e o lucrare îngrijită 
şi se ocupă pe larg de toate genurile şi figurile retorice, din punct de vedere teoretic şi practic. Ea cuprinde 
la început o dedicație, către tinerime, scrisă cu avânt, într'un stil curgător şi limpede." 


După cum se vede, cu elementele disparate ce s'au mai găsit, s'ar putea reconstitui în parte materialul 
cultural, care a format temeiul cunoştinţelor literare ale scriitorului. 

loan Creangă era în curent cu întreaga mişcare literară a vremei sale. Departe de a fi țăranul incult, sau 
refractar, cum îl prezintă detractorii săi, el izbutise dimpotrivă să se lumineze şi să pătrundă operele şi 
curentele literare ce se accentuau pe atunci în publicistica românească. 

VIII 

Creangă autodidact. — Studii de limba franceză şi germană. — „Le diacre Creangue“. — Cu- 
noştinţele generale. 

Pe lângă cunoaşterea adâncă a limbei, precum şi a întregei mişcări literare române din vremea sa, 
Creangă îşi făcuse şi o esenţială cultură generală. 

După ce sfârşise studiile dela Socola, simţea nevoia să-şi îmbogăţească mintea, adăpându-se la izvoarele 
de învăţătură ale timpului său. Stăpânit de gândul acesta, îşi cumpăra cărți noui de studii. S'a apucat mai 
întâi să înveţe franţuzeşte şi nemţeşte. La sfârşitul lui Ianuarie 1859 şi-a cumpărat dela „Albina” două cărți 
de începător: „Abécédaire pour la jeunesse” şi „Mica gramatică franceză”. 

Franţuzeşte a învăţat singur, începând cu abecedarul, trecând la gramatică şi sintaxă, şi deprinzându-se 
repede a citi orice carte cu ajutorul dicţionaruluis€. 

Tot atunci începuse să înveţe limba germană. Aici, treaba a mers ceva mai greu. La 1866 a angajat 
profesoara de nemţeşte pentru fiul său Costache, care împlinise 6 ani. Era o bătrână inteligentă, puțintică şi 
cam cocoşată, M-me Braun, rudă prin alianță cu Titu Maiorescu, care i-o şi recomandase. Creangă se 
înfrupta şi el cu folos din aceste lecţii, la care asista regulat şi în scurt timp ajunsese să priceapă limba lui 
Goethe. 


Autograf dela 1866, scris pe dosul fotografiei fiului sau Constantin. 


Pe lângă mărturiile alor săi, anume că loan Creangă studiase şi deprinsese folosința limbilor franceză 
şi germană, avem şi alte dovezi temeinice: cărțile franţuzeşti şi nemţeşti ce ne-au rămas dela el. 

Mica gramatică franceză, găsită în teancul lui de cărți, e alcătuită „pentru învăţătura tinerimei moldo- 
române, după Poel şi Sapsal, publicată din orânduirea epitropiei şcoalelor, de T. Codrescu, profesor adiunct, 
partea I, tipărită la Iaşi în institutul Albinei, la anul 1841". 

Pe primele două pagini sunt exerciţii de declinare scrise cu creionul de mâna lui Creangă şi iscălite de 
el (pronumele lequel, laquelle, la ambele genuri şi numere). 

Pe copertă e însemnată data cumpărării cărţii: 1859, Ghen. (Ianuarie). Urmează apoi însemnarea obi- 
cinuită „din cărțile mele”, semnătura prescurtată „D. I. C." şi o dată mai noua: 1862, lunie 26; după aceia, 
iscăliturile diaconului prescurtate şi întregi ,D. I. C” şi „D. I. Creangă”. Mai găsesc şi iscălitura lui în 
franțuzeşte: „Diacre Creangue”. 

Dela mica gramatică, el trece la studii de conversaţie franceză. Între cărţile sale, găsesc: Cent-vingt 
dialogues francais-alemands, par Jules Ponge, Leipzig 1856. 

„O sută douăzeci de dialoguri franceze-germane asupra diferitelor legături ale vieţii practice, comer- 
ciale, industriale şi sociale, precedate de o culegere a expresiilor cele mai obicinuite în vorbirea familiară, a 
galicismelor şi a germanismelor celor mai trebuincioase; urmate de o culegere de proverbe şi de fraze pro- 
verbiale, de o călăuză pentru corespondenţă, spre a uşura învăţarea limbii franceze şi îndeosebi pentru școli”. 

Tot între cărțile rămase dela el, notez: 

Elements de la grammaire francaise, însoţită de multe exerciţii în franţuzeşte şi nemţeşte, cu dialoguri, 
numeroase concepte de corespondenţă şi cu un vocabular la sfârşitul cărței pe 3 coloane. Volumul are 380 
pagini, format mare, tipărit mărunt pe 2 coloane. A apărut la Lipsca. Autorul: Herman. Lipseste coperta, 
deci şi anul când a fost imprimat. 

Însemnări: „Din numărul cărţilor subscrisului” şi semnatura diaconului (D. I. Creangă). Mai jos, încă o 
semnătură la fel, Obicinuita dată lipseşte; dar e probabil că a fost cumpărată imediat după diaconie, când 
Creangă începuse să se ocupe în mod serios de instrucțiunea sa. 

Theoretisch-praktische deutsche sprachlehre (Gramatică teoretică şi practică a limbei germane), după 
cei mai buni autori, prelucrată şi tradusă de I. A. C. de Aywas, dedicată junimei române, laşi, 1860. 

Manualul cuprinde partea I a gramaticei (etimologia). Materia e tratată în ambele limbi, germană şi 
română. paralel. 

Cărţi de lectură propriu zise, în limba franceză, au rămas puţine. 

Dar cea mai însemnată operă consultată de Creangă, şi care i-a îmbogăţit în largă măsură cunoştinţele, 
este marea enciclopedie a veacului trecut: „Repertoire des connaissances usuelles” sau “Dictionnaire de la 
conversation et de la lecture”. E cea mai vastă lucrare dela începutul secolului al nouăsprezecelea, un fel de 
Larousse monumental, în care se găsesc tratate pe larg toate chestiunile importante din domeniul literar şi 
ştiinţific. 

Volumul al XVI-lea, singurul ce s'a mai găsit la Creangă, cuprinde peste 500 de pagini, în două coloane, 
în format mare şi tipărit mărunt. Ca să se poată face o idee de proporţiile acestei lucrări, trebue să arătăm 
că, în al şaisprezecelea volum, enciclopedia se afla tot la începutul alfabetului, abia la litera C. Toate noţiu- 
nile sunt discutate pe larg, de specialişti, colaboratori permanenţi cari semnează fiecare studiu în parte. O 
idee mai clară despre amploarea acestei imense lucrări: textele cari lămuresc noţiunile Constitut şi Consulat, 
dacă ar fi scoase din repertor şi tipărite deosebit, ar alcătui ele singure un volum în format obicinuit de peste 
o sută de pagini. 

Această operă considerabilă, în biblioteca lui Creangă, era un izvor nepreţuit de cultură, la îndemâna 
scriitorului. După mărturiile lui Costache, povestitorul avea, la Iaşi, o mare parte din repertor, care a dispărut 
după moarte. Chiar fără această mărturie, care trebue totuşi crezută, existența repertorului în casa lui Creangă 
nu poate fi pusă la îndoială, de vreme ce s'a găsit în lada lui acest indiciu serios, un volum, între restul de 
cărți neirosite şi puse la o parte. Atât mărturia, cât şi prezumția în cazul din urmă, sunt îndreptăţiri destul de 
puternice, ca să nu mai fie îndoială în această privinţă. 

De altfel, cine ar putea crede, că povestitorul ţinuse să-şi procure numai al XVI-lea volum din colectia 
repertoriului? Şi chiar dacă s'ar presupune că loan Creangă nu le cumpăra, ci le împrumuta de la cineva, 
aceste bogate repertorii, se pune şi în cazul acesta întrebarea: în ce scop se împrumuta el cu cărți, dacă nu 
să le citească, să se cultive ? 

Între cărţile de lectură, franţuzeşti, rămase dela Creangă, găsesc „Le pasteur et son fils”, scene din 
războiul de 30 de ani, de Auguste Laeger, tradusă din nemţeşte şi tipărită la Laussane în anul 1859. Cartea 
e semnată de Creangă cu inițialele D. I. C. 

Tot în franțuzeşte există o istorie a Romanilor de M-me de Saint-Ouen, Paris 1851. 

Costache Creangă, care văzuse şi cercetase cărțile tatălui său, îi scriă la 1882 să-i trimită „cu împrumut 
câteva dicţionare româneşti-franţuzeșşti, viceversa, şi nemţeşti, fie în orice limbas5. 

În altă parte, fiul îi scrie despre o invenţie a sa, copiind în scrisoare şi rezoluţia guvernului francez, fără 

să i-o mai traducă şi în româneşte“€. 
Materialul acesta documentar, oricât s'ar părea de restrâns, precum şi mărturiile serioase ce le avem în 
această privință, dovedesc cu suficiență că marele scriitor se folosea de limbile franceză şi germană, în 
formarea bagajului său de cultură generală. 


Creangă a studiat în deosebi şi limba latină. Între cărtile sale dai peste o „Gramatică latină pentru 
clasele gimnasiale din Principatul Moldovei, de Dimitrie Stoica, Iaşi, în tipografia româno-franceză, 1852". 
Pe lângă semnăturile şi însemnările sale de pe filele cărței, există şi o iscălitură a lui Vasilie Kreangă (un 
frate mai mic, care a murit de timpuriu şi care era dat la învățătură şi îngrijit de loan Creangă); iar într'un 
colţ de pagină: “Ex libris meis. 1858. (ss) Creangă Ioan". 

Gramatica lui Stoica cuprinde aproape 500 de pagini şi tratează pe larg toată materia: etimologie, sin- 
taxă, prosodie şi metrică, „scriptores romani” cei mai însemnati şi lecturi din diverşi clasici romani. 

Autorul începe cu o prefaţă foarte cordială, pe care o intitulează: “Lectorilor salutare!” Această entu- 
ziastă manifestaţie de simpatie faţă de cititorii anonimi, se tălmăceşte la sfârşitul cărții printr'o notiță 
lămuritoare: o respectabilă listă de manuscrise la dispoziţia lectorilor latinişti. Între acestea e un vocabular 
latino-român de 5000 de cuvinte, altul de 12.000 de cuvinte, precum şi diferite traduceri (Eutropius, Phae- 
drus, Cornelius Nepos, Salustius, Ars poetica din Horatius, Oratid pro lege Manilia din Cicerone, Cato ma- 
jor, sine de Senectute, din Cicerone). 

Nu se ştie dacă şi Creangă s'a dus să consulte vreodată manuscrisele învățatului latinist dela Iaşi. Dar 
judecând după numeroasele însemnări, semnături şi date semănate pe filele cărții, desigur că el a citit gra- 
matica latină şi a răscitit-o cu toată osârdia. 

Tot la el găsesc un „Dicţionar de începători latino-românesc", de I. H. Livaditu, tipărit în Bucureşti la 
1862. Volumul are format mare, cu tipar mărunt, în 412 pagini. Însemnări pe carte: „1869, Aprilie 6. (ss) I. 
Crenga". Pe copertă, semnătura lui Zaheu Creangă. Alte scriituri lipsesc, ceea ce dovedeşte că la această 
vârstă (avea atunci 32 de ani) renunţase la jocul de iscalituri şi le celelalte notițe şi anateme, cum obicinuiă 
în vremea copilăriei şi adolescenței. 


Creangă avea o grijă deosebită şi pentru studiul matematicilor. Găsesc între cărțile sale de studii: „E/e- 
mente de matematică de Aga G. Asaki, mădular“ (al) Academiei de Roma. Partea I, Aritmetica, 208 pagini, 
tipărită la Iaşi în tipografia Albinei, 1836". 

Manualul acesta, apărut de aproape un secol, pare a fi cea mai veche carte de aritmetică în româneşte. 
Într'un „înainte cuvânt”, pus în fruntea cărţei, Aga Asaki constată totala lipsă a unui manual tipărit şi-şi 
recomandă lucrarea: „Dorind a da tinerimei patriei înlesnire de a cultivă ştiinţa, încă la 1814, pe când de la 
învățături era exclusă (înstreinată) limba patriei, care întâis8 am paradosit*” în limbă româneşte Matematica”. 

Manualul s'a predat în şcoale după manuscris, dela 1814 până la 1836, când s'a învoit tipărirea“. 

Asaki a „paradosit” manuscrisul sub fanarioți, în vremea domniei lui Scarlat Calimachi şi a fost copiat 
apoi în mai multe exemplare, servind în şcoalele publice sub următoarele oblăduiri: Mihail Grigore Suţu, 
căimăcămia prezidată de mitropolitul Veniamin Costachi, ocupaţiunea turcească (1821—1822), loan Alexan- 
dru Sturza, ocupaţiunea rusească (1828-1834) şi a fost tipărit abia pe vremea lui Mihail Sturza V. V. 

Un alt manual este „Aritmetica sau învățătura socotelilor, acum întâia oară întocmită în acest chip 
pentru folosul tinerilor din seminariol Socolei”, de Teodorescul, tipărit la „Eşii în tipografia Sf. Mitropolii, 
supt inspecția D. Germano Arhimandrit", la anul 1839. 

Pe paginile dela sfârşit, el a făcut mai multe însemnări“. 

În lada scriitorului se mai află un manual de aritmetică foarte vechiu, ferfenitit şi mucegăit, într'o legă- 
tură primitivă şi desfăcută din toate încheieturile. Copertele cărții lipsesc, în cât nu se poate şti nici numele 
autorului, nici data tipăriturii. E un mic manual de şcoală: „Elemente de aritmetică, însemnări pregătitoare 

asupra naturii şi diferitelor feluri de numere”, Tratatul cuprinde şi o tablă de logaritmi. Pe ultima scoarță 
sunt nişte însemnări greşite de domni şi date din istoria românilor: Roman III (neexistent) şi Dan IV (1444— 
1452), de asemenea necunoscut în istoria românilor. Au existat numai trei domnitori cu numele de Dan, 
dintre care cel din urmă a fost Dan III, iar nu IV; acesta însă a domnit în Muntenia dela 1446-1448. Celelalte 
notițe istorice sunt scrise pe o filă ruptă pe jumătate şi lipită pe mucavaua cărții, în cât nu se mai înţelege 
nimic. Scrierea e chirilică veche şi pare a fi a lui Creangă. 

Dar cea mai veche carte rămasă dela el e tipărită acum două veacuri şi ceva, la Paris, sub minoratul lui 
Ludovic al XV-lea şi în timpul regenței lui Philippe d'Orleans, E o aritmetică „alcătuită după o metodă nouă 
şi practică”?. 

Cartea e legată luxos şi solid în piele şi e păstrată în bună stare. Pe copertă e scris citeţ de mâna lui 
Creangă: „Ex libris”, după care vine un cuvânt neînțeles. Aritmetica e alcătuită probabil de un călugăr ezuit, 
are peste 500 de pagini şi cuprinde „reguli noui şi particulare, pentru plătitorii de trupe, pentru proviziile de 
mare şi de uscat, măsuri de lungime (tois€), arpentaj, aliaje, monede, greutăţi, măsuri, războiu, finanţe şi 
comerţ, totul prin reguli ce se pot invata dela sine, cu probe”. 


Între cărţile rămase nu se găseşte nici un manual de istorie. Explicaţia ar fi în absenţa unor asemenea 
lucrări, cari apăreau numai fragmentar în publicaţiile periodice. Astfel, în “Foae pentru minte, inimă şi lite- 
ratură”, precum şi în „Curierul” lui Eliade, citesc unele episoade din trecutul nostru, care nefiind fructul 
unor cercetări laborioase, sunt eşite adesea dintr'o fecundă imaginație. Ele au caracterul de cronici, fără indi- 
caţia izvoarelor din care sunt scoase. Nu găsim nicăeri o lucrare coordonată şi unitară a istoriei patriei. Sin- 
gurele opere de istorie naţională, pe vremea tinereţei lui loan Creangă, erau cronicile adunate şi tipărite de 
Cogălniceanu, cursurile acestuia dela Academia Mihăileană, “Magazinul istoric pentru Dacia”, cu fragmen- 
tele din „Istoria Românilor sub Mihai- Vodă Viteazul”, publicate de Nicolae Bălcescu, urmate de cercetările 
lui despre „Puterea armată la români", precum şi „Arhiva Românească” a lui M. Colgălniceanu. 

În afară de aceste puţine lucrări documentate, publicaţiile periodice ale vremei sunt semănate cu epi- 
soade emoţionante din viaţa poporului român, unele iscălite de pana iscusită a lui Constantin Negruzzi, 
altele anonime. „Foaea” lui Bariț publică în 1848 o cronică anonimă, în care se zugrăveşte în culori vii 
moartea eroică a lui Grigore Vodă Ghica, ucis mişeleşte la Beilic, în Iaşi. După cum se arată în această schiță 
istorică, Voivodul se apărase vitejeşte şi culcase la pământ mai mulţi satârgii, în ochii pașei care venise să- 
| mazâlească şi care urmărea lupta Domnului cu ucigașii. Relaţiunea aceasta e scrisă într'un stil colorat şi 
plin de vigoare, ceeace ne-ar putea întări credința că autorul ei ar fi tot Costache Negruzzi. 

Pe vremea învăţăturii lui Creangă, istoria românilor abia figura de formă în programele școlare. În starea 
de vasalitate a principatelor, istoria noastră națională nu se putea preda de cât în linii generale, lăsându-se 
adesea în umbră virtuțile strămoşeşti. Care dascăl, pe vremea aceia, ar fi putut slăvi într'un curs de istorie 
izbânzile contra turcilor, repurtate de Vlad Țepes, Ştefan cel mare sau Mihai Viteazul? 

În regulamentul de reorganizarea „învățăturilor, alcătuit sub Mihail Sturza la anul 18475, de către 
logofătul Costache Mavrocordat şi G. Şuţu, se pomeneşte şi de istoria „speţială” a patriei şi a ţărilor în- 
vecinate; dar acest curs nu există pentru începători, ci era trecut abia în programa anului al III-lea al şcoalelor 
de gradul II. 

Marele povestitor cunoştea aceste unice izvoare ale istoriei patriei, pe care le avea la îndemână între 
cărțile sale. 

Pe Creangă îl pasionă şi istoria Romei, şi s'a găsit la el, între altele, o traducere în nemţeşte a Istoriei 
Romanilor de Titus Livius. E o publicaţie periodică intitulată „Römische Prosaiker”, unde apăreau în tra- 
ducere germană prozatorii romani. 

El mai citea cu mare interes istoria universală. 

Creangă s'a ocupat şi cu studiul geografiei, după cum se poate constata din cărţile ce ne-au rămas dela 

el. Între acestea, găsesc un manual al lui D. Gusti, tipărit la Iaşi în tipografia „Buciumul Român”, la 1854. 
Însemnari pe carte: „Din numărul cărților subsemnatului. 1861, 5/7. (ss) D. I. Kreangă". Tot între ele mai 
există şi o geografie germană, tipărită la Viena în anul 1846: „Grundriss der Erdbeschreibung”. De altfel, se 
ştie că între cărțile didactice scrise şi editate de Creangă, e şi o geografie a judeţului Iaşi, pe care i-o plagiase 
A. Gorjan, ceea ce a stârnit o vie polemică. 

Pe filele unui „Dicţionar topografic şi statistic al României“ (Dimitrie Frunzescu, 1872, p. 493) el face 
diferite însemnări în legătură cu cercetările sale geografice şi în deosebi cu geografia Moldovei şi județului 
Iaşi. După cuvântul „Trotuşan, schit de călugăriţe", Creangă scrie cu creionul trei versuri, care depăşesc 
cadrul rigid al investigaţiei ştiinţifice: 

Cărăuş de la Trotuș, 
Carul mare, boii mici, 
Ce cati noaptea pe aici ? 

Ioan Creangă n'a neglijat nimic esenţial, pentru complectarea cunoştinţelor sale. Între cărţi, descoper şi 
o colecţiune voluminoasă de legi, legată frumos, cu numele său încrustat în cotorul de piele. În această 
colecţie sunt adunate toate legiuirile principale în vigoare: Constituţia, codul civil şi procedura civilă, codul 
penal şi procedura penală, codul de comerţ, legea de organizare judecătorească, s. a. Cartea e tipărită la 1870 
de I. Pastia şi cuprinde indexuri alfabetice pentru fiecare materie în parte. 

Din materialul folosit în acest capitol, se poate vedea cu înlesnire ce anume cultură generală avea marele 
scriitor, care nu era strein de învăţătura timpului său. Această latură a personalităţii sale e fixată definitiv. 
Legendele false trebuesc să dispară, căci viitorimea are nevoe să-l vadă pe Creangă într'o lumină reală, 
nefalsificat de neştiinţa sau imaginaţia celor ce nu l-au cunoscut cu adevărat. 


Note 


1 „„Aritmetică sau învăţătura socotelilor întocmită în acest chip pentru folosul tinerilor din Seminarul Socolei. Esii, în Tip. 
Sf. Mitropolii, 1832, de A. Tieodorescul ”. 

2 Teologia dogmatică a bisericei catolice de răsărit, de Protosingh. Melhisedec, 419 pag. Iaşi. Tip. Buciumul Român. 

3 loan Creangă: “Fragment de biografie”. 

4 ibid. 

5 T. Pamfile: Prefaţă la ediţia lui I. Cr., editura ,„ Glasul ţării”, Chişinău, 1919. 

6 Însemnarea catihetului Konta, pe un manual de Tipic încredinţat lui Creangă. 

7 „Amintiri din copilărie”. 

8 „Convorbiri Literare”, Decemvrie 1931. 

9 Jean Boutiere: “La vie et l'oeuvre de Ion Creangă”. 

10 Într'o rubrică literară a ziarului „ Adevărul” am publicat un autograf. din care se vedea că data plecărei la Folticeni ar 
fi fost în 1852. După o amănunţită cercetare, am constatat că documentul nu este scris şi semnat de Creangă. 

11 Şezătoarea, VIII, p. 162-163. Cfr. Jean Boutiere, op. cit., p. 12. 123 

12 Istorioara aceasta, destul de hazlie, e povestită de Gr. I. Alexandrescu în prefața ediţiei dela laşi. El o pune în gura lui 
Creangă. 

13 J. Boutiere, op. cit., p. 32. 

14 Sf. Mitropolie din Iaşi, condica de hirotonii No. 870. Documentele au fost scoase la iveală de Pr. D. Furtună, neobosit 
cercetător al vieţii lui Creangă, V. şi „Cuvinte şi mărturii despre lon Creangă”, de D. Furtună. 

15 v, cap. Creangă intim (în această lucrare). 15, cap. Creangă intim (în această lucrare). 

16 v, capitolul Creangă în politică (în această lucrare). 

17 Document inedit comunicat de Părintele econom D. Furtună. fr.: Jean Boutiére. op. cit. p. 20. 

18 Gr. I. Alexandrescu: Biografie, ed. scrierilor lui Ioan Creangă din 1890. 

19 „Curierul din Iaşi”, ziar local, redactat de Scipione Bădescu, la care a colaborat mai târziu şi Mihail Eminescu (1877). 

20 capitolul Societatea Junimea (în această lucrare). 

20’ Creangă a lipit cu grijă două file, la sfârşitul unei cărți din biblioteca sa, pe care se află scrise caligrafic următoarele 
precepte morale: Dieu dit a l'homme: Aide-toi, je t'aiderai. Si vous aimez la vie, ne dissipez pas le temps, care la vie en est faite, 
Courage donc! et agissons pendant que. nous le pouvons. Poussez vos affaires, et que ce ne soit pas elles qui vous poussent. Il 
n'y a pas de profit sans peine, Un metier vaut un fonds de terre; une profession est un emploi qui reunit I'honneur et profit. Celui 
qui vit d'&sperance court risque de mourir de faim. Se coucher de bonne heure et se lever matin sont les deux meilleurs moyens 
de conserver sa santé, sa fortune et son jugement. Avez-vous quelque chose a faire pour demain, faites le aujourd'hui. Levez-vous 
des le point du jour, que le soleil en regardant la terre ne puisse pas dire: „Voilă un lache qui someille”. Un bon aujourd'hui 
vaut mieux que deux demain. Avec du travail et de la patience une souris coupe un cable et de petits. coups répétés abattent de 
grands chânes. Depuis que j'ai un troupeau et une vache, chacun me donne le bonjour. L'eau qui tombe constamment goutte a 

goutte finit par creuser la pierre. Laboure pendant que le paresseux dort, vous aurez duble a vendre, et a garder, Si le temps est 
le plus précieux des biens, la perte du temps "doit étre la plus grande des prodigafites. 

În româneşte: 

Dumnezeu zice omului: Ajută-te, ca să te ajut. Dacă iubeşti viața, nu pierde vremea, căci viaţa e făcută din vreme. Curaj 
deci! şi să lucrăm cât ne ajută puterea. Voi să zoriţi treburile voastre, iar nu ele să vă zorească pe voi. Nu e câştig fără trudă. O 
meserie prețueste cât o moşie, o profesie reuneşte onoarea şi câştigul., Cine trăeşte cu speranţa se expune să moară de foame. 
Culcarea de vreme şi scularea de dimineaţă, sunt cele două mijloace mai bune, ca să-şi păstreze cineva sănătatea, averea şi 
mintea. Dacă ai de făcut mâine o treabă, fă-o azi, Scoală-te în zorii zilei, ca soarele ce priveşte pământul să nu-ţi poată zice: 
„Iată un laş care doarme”. Un bun azi face mai mult decât doi mâine. Cu muncă şi răbdare un şoarece retează un cablu şi cu 
lovituri mici şi repetate se doboară stejarii cei mari. De când am o turmă de oi şi o vacă, fiecare îmi dă bună-ziua. Apa ce cade 
mereu, pic cu pic, găureşte piatra. Munceste când doarme leneşul, tu vei avea grâu, şi de vânzare, şi pentru casă. Dacă timpul e 
cel mai prețios dintre bunuri, pierderea lui trebue să fie cea mai mare dintre risipe. 

21 Leca Morariu: rev, Făt-Frumos”, 1926, Mai-lunie, p. 71. 

22 Leca Morariu, ibid. 

23 Calinic. Aluzie la Mitropolitul Calinic Miclescu. 

24 v, cap. Familia lui Creangă (în această lucrare). 

25 Th, D. Sperantia: „Amintiri despre Ion Creangă”. 

26 v, mai departe titlul Tinca Vartic. 

27 Rev, „Făt-Frumos ”, V, 1, 1930. 

28 G. Panu, Th. D. Sperantia, Jean Boutiere, s. a. 

29 v. titlul: Documente vechi. 

30 O descălcesc din buchile vechi cu caturi: „Această psaltiri este a Lupului a lui Vârlan din sat Buceşi şi au cumpărat-o 
din târgul Eşului şi am dat pi dânsa 7 lei ca să fie pentru învăţătura copiilor săi. Iară vrând cineva din lăcuitori ca să o fure să 
fie blestemat de toți sfânţi şi di cei doisprăzăce Apostoli şi di Domnul nostru Isus Hristos să fie afurisăt şi în vecii vecilor amin. 
Anii di la Hristos 1799, Luna Martie 2 zile”. 

În altă parte blestemul se repetă, cu mai multă strasnicie: 

„Această sfântă pisaltire este a Lupului sân Vărlan Andrieş şi cumpărătura ei este 7 lei adică şapte lei şi din tipografia 
Eşului şi cine a fura-o să fie afurisăt de sfânta maica noastră Maria şi di Domnul nostru Isus Hristos şi di cei doisprăzăce 
Apostoli şi di Sfintăi 40 di mucenici. Piatra şi ferul să putrăzască iară trupul aceluia să nu putrezească. Eu Luca am [scris] 
veleat 1799 Dechemvrie 12". 

31 D-l Jean Boutiere, în lucrarea sa despre Creangă, pune apariția gramaticii la 1854. Data este greşită. 

32 Amintiri din copilărie, de I. Creangă. 

33 „O zi şi o noapte de primăvară la Văcăreşti, sau Primăvara amorului”, de I. Văcărescu. 

34 După mărturisirile fiului şi ale nurorei sale. 

35 Corespondenţa dintre Constantin I. Creangă şi tatăl său. Acad. Rom., caetul 3757, fol. 24-23. 

36 Ibid., f. 75-76. Cfr.: Lucian Predescu, „Adevărul ”, 18 Mai, 1932. 

37 Membru. 

38 Pentru întâia oară. 

39 Am întocmit. 

40 Pe carte există apostila: „S'au învoit tipărirea. (ss) H. Suţu”. 

41 v. pag. 55 

42 „Nouvelle arithmétique d'une méthode tres facile par ses abreges, et par la suppressions des parties alliquottes. Avec 
plusieurs régles, etc.", par le sieur Monier de Claire-Combe, a Paris. chez Theodore le gras, grande salle du Palais avec le 
privilege du roi”. 

43 v, „Foae pentru minte, inimă şi literatură”, anul 1847, p. 193. 

CREANGĂ ÎN ÎNVĂȚĂMÂNT 

I 

Diaconul Creangă elev la Institutul „Vasile Lupu“. — „Eminenţia”.— Creangă institutor. 

În vreme ce se adăpă la izvoarele culturii, diaconul Creangă se simţia stăpânit de o vie dorință: să fie 
institutor la laşi. Gândul acesta stăruitor, fierbinte, era pentru el un ideal suprem, către care îl mână o puter- 
nică chemare. 

Între cărţile rămase găsesc un manual de „Metodică şi pedagogie”. Creangă şi-l cumpărase încă din 
anul 1862, adică mai înainte de a fi institutor şi nici măcar elev al şcoalei normale, ceea ce ne arată dragostea 
lui pentru studiul pedagogiei. Manualul e alcătuit “pentru profesorii şcoalelor primare, de dr. Antoniu Velini, 
director al şcoalei preparandale şi profesor de pedagogie, la Iaşi, în tipografia Buciumului Român, la anul 
1860". Cartea face parte, după cum scrie el însuşi pe copertă “din numărul cărţilor subscrisului”, şi e iscălită 
de Creangă sub data de 13 Decemvrie 1862. Ca o nouă mărturie a dragostei sale pentru acest studiu, la 25 
Sempemvrie 1863 o iscăleşte iarăşi, întărind proprietatea printr'o altă menţiune scrisă cu litere latine 
caligrafice “Această carte aparţineşte subscrisului”. 

Gândul diaconului era să-şi facă şi o pregătire oficială pentru profesorat. Şi el a găsit un prilej fericit, 
După ce i s'a încredinţat direcția şcoalei preparandale (în locul lui Antoniu Velini, la 8 Octomvrie 1863), 
Maiorescu fusese însărcinat de minister să reorganizeze şcoala, fiind trimis în scopul acesta să studieze 
alcătuirea institutelor similare din Prusia. Odobescu era ministru. 

După întoarcerea lui Maiorescu dela Berlin, şcoala normală reorganizată s'a redeschis la Trei lerarchi 
în ziua de 8 Ianuarie 1864. Admiterea elevilor se făcuse după o serioasă selecțiune. Candidaţii au trecut un 
riguros examen şi n'au fost admişi decât 18 elevi. Creangă şi lenachescu au fost primiţi ca „preparanzi” 
externi. Maiorescu propusese, la 6 August 1864, ca această şcoală să se numească „Şcoala Normală Vasilia- 
nă dela Trei lerarchi"; dar prin decret domnesc se hotărăşte ca institutul să poarte numele de „Institutul lui 
Vasile Lupu". Maiorescu îl botează însă mai scurt şi mai corect: „Institutul Vasile Lupu”!. 

După cum se vede, Creangă nu era un simplu auditor la conferințele lui Maiorescu, cum susţine Th. 
Sperantia?; ci un elev înscris în mod regulat, intrat cu examen de admitere, într'o şcoală solid organizată. De 
asemenea este absolut inexact că diaconul era lipsit de aptitudini pedagogice şi ca pricepea greoiu lecţiile 
lui Maiorescu5. lată notele obţinute în primul an de studii: Pedagogia, semestru şi examen, eminenţia; 
Metodica gramaticei române, semestru şi examenul semestrial, eminenţia; Compunerea în scris, eminenţia; 
examenul de fine de an (19 lunie 1864), premiul I. Aceste note sunt luate din catalogul semestrului II, 
Dosarul 2, anul 1864-18654. 

Cu prilejul acesta, Maiorescu l-a cunoscut pe Creangă şi l-a apreciat. Când l-a auzit că doreşte un post 
de institutor a intervenit la minister să i se facă grabnic numirea, recomandându-l ca pe cel mai distins elev 
al şcoalei. Ordinul de numire i-a fost înmânat de Maiorescu chiar în clasă, în timpul cursului. I se încre- 
dințase postul de institutor la clasa I dela Trei-lerarchi, la şcoala primară de aplicație de pe lângă şcoala 
normală, prin Decretul din 5 Noemvrie 1864. 

Deşi îşi văzuse visul împlinit, Creangă a continuat în mod foarte regulat să urmeze cursurile dela T'rei- 
Ierarhi. După al doilea an de învăţătură, a trecut examenul general de absolvire la 10 Iunie 1865. Atestatul 
i s'a eliberat la 15 Iunie 1865, de către direcţiunea şcoalei, în virtutea unei decizii ministeriale. În el se men- 
ționează că absolventul Creangă loan a obţinut la examenul general nota „eminentă” la toate materiile prevă- 
zute în programul de studii (religie, pedagogie, gramatică română, aritmetică, fizică, cosmografie, caligrafie, 
muzică vocală, aptitudine pedagogică şi purtare). 

Pregătirea didactică. — Influența lui Maiorescu. — „Metoda nouă de scriere şi cetire“. — Păcăleala 
cu „Povăţuitorul“. 

Creangă preţuia lecţiile de pedagogie ale lui Titu Maiorescu, După el, acest dascăl a fost singurul care 
înţelesese „rolul ce joacă ştiinţa pedagogică întemeiată pe practică” şi care „în tot timpul profesoratului său 
de pedagogie, s'a ferit de a îndopă pe şcolarii săi cu teorii pedagogice abstracte, fără să fie întemeiate pe o 
practică adevărată”6. 

Dar în afară de cursul lui Maiorescu, a mai fost călăuzit în cariera sa didactică „şi de către alţi eminenţi 
profesori, ca I. Câmpeanu, V. A. Ureche, N. Culianu, fost pe atunci rector şi profesor la Universitatea din 
Iaşi, I. Bombacilă, profesor de filosofie, loan Stavrat, I. A. Darzeu, precum şi de alți dascăli mai bătrâni şi 
mai competenţi în dăscălie””. 

El a studiat literatura didactică din Transilvania, cunoscând „mai toate lipsurile şi toate bunurile abece- 
darelor apărute acolo, precum abecedarul lui Zaharia Boiu, al lui Basiliu Petri, al lui Ştefan Pop, abecedarul 
şi „Organul pedagogic” al lui Popescu şi alte lucrări pedagogice”. 


| Titu Maiorescu J 

Creangă a îmbrățișat cariera didactică cu mare bucurie şi a profesat-o cu entuziasm. Minte superioară, 
ştia să pătrundă în sufletul elevului şi să-l facă a pricepe şi a iubi cartea. Rezultatele ce obținea, prin noua 
metodă intuitivă, îi procurau mari mulțumiri. 

Noua metodă, adoptată de el, era învățătura cetirei prin scriere, după sistema fonetică. În toată Moldova, 
pe vremea aceia, nu există de cât un singur abecedar, al lui Iarca, dar care „nu era întocmit în mod intuitiv”. 
El cuprindea mai multe sentințe filosofice şi teologice nepotrivite cu priceperea şcolarilor?. 

Pentru alcătuirea „Metodei nouă de scriere şi cetire”, se asociase cu doi din vechii săi colegi, Ienăchescu 
şi Grigorescu, precum şi cu alții mai noui: N. Climescu, V. Răceanu şi A. Simionescu. Ei se întruneau 
laolaltă şi chibzuiau împreună, aducând fiecare contribuţia sa de cunoştinţe şi de experiență didactică. 

După întocmirea manuscrisului, lipsind mijloacele băneşti pentru tipărire, Creangă s'a dus cu lucrarea 
la Titu Maiorescu, în anul 1867, care înființase societatea culturală a „Junimei”!0. Iată ce spune el însuși în 
această privinţă: 

„ŞI această onorabilă societate, apreciind meritul lucrărei noastre, n'a pregetat de a-i da inteligenţa sa 
aprobare, şi de a o lua sub scutul său, hotărînd a o şi tipări, pe socoteala sa, în tipografia societăţei. Însă, din 
cauză că tipografia „Junimei” nu avea încă literă caligrafică, şi noi ne mai putând întârzia cu tipărirea, în 
primăvara anului 1868, după ce s'a înfiinţat, în laşi, „Societatea pentru învățătura poporului român” şi s'a 
adunat un capital oarecare, ne-am dus apoi la această onorabilă societate, cu cerere de a ne înlesni mijloace, 
spre a putea scoate la lumină cartea. Şi „Societatea pentru învăţătura poporului român”, în urma cererei 
noastre, a rânduit o comisiune, alcătuită din onorabilii domni: I. A. Darzeu, institutor, M. Buznea, profesor 


la liceu şi mult regretatul profesor loan Stavrat”!5. 

Comisiunea a găsit cartea mai bună decât toate abecedarele apărute până atunci şi a hotărît tipărirea ei, 
cu condiţiunea a i se înapoia capitalul dat pentru tipărire şi câştigul ce ar ieşi dela ediţia I-a şi a Il-a!?. Cartea 
s'a tipărit, aşa dar, la 1868. 

Dar cea mai mare competenţă în această materie rămânea tot Titu Maiorescu. Fiind ministru al Instruc- 
ţiunei publice, el a trimis lui Creangă următoarea scrisoarel“: 

„Domnule Creangă. 

Din inspecţiile făcute la şcoalele primare, am văzut că cei mai mulți învăţători nu înţeleg aplicarea 
metodei nouă de cetire şi scriere, nici în cartea d-voastră nici în a lui Constantinescu. Învață tot după obiceiul 
vechiu şi apoi cetesc numai bucăţi din cărțile nouă, Cred că este neapărat de trebuinţă un conducător sau o 
călăuză pentru învăţători, în întindere de cel mult 2—2'4 coale de tipar. Acest conducător însă trebue să se 
refere atât la cartea d-voastră cât şi la abecedarul lui Constantinescu, fiind întemeiate pe acelaş principiu. 
Fă bine, scrie această broşură. Eu ţi-o voiu tipări în tipografia Statului!“. 

„Şi de altmintrelea aş dori să te văd explicând la învățătorii de sat din viu graiu, ce şi cum trebue să 
facă. Cel puţin pentru vreo două săptămâni. Cum crezi, că s'ar putea întocmi mai practic un asemenea curs 
pentru institutorii actuali? Cum şi când ? 

T. Maiorescu"!5. 

Îndată ce sfârşise această lucrare, la 1876 s'a întâmplat căderea lui Maiorescu dela putere împreună cu 
întregul guvern conservator-junimist. Fără Maiorescu la minister, tipărirea „Povăţuitorului” în imprimeria 
Statului nu se mai putea face; iar Creangă a imprimat lucrarea pe socoteală proprie, părtaş la câştig şi pagubă 
cu părintele lenăchescu. 

Păcăleala a fost straşnică, de oarece noul minister a refuzat chiar cumpărarea şi răspândirea cărţei. lată 
ce scrie Creangă lui Titu Maiorescu în această privinţă, la 10 Noemvrie 1876: 

„Povăţuitorul la cetire prin scriere” ce l-am alcătuit şi tipărit din îndemnul d-voastră, — nu ştiu dacă l- 
aţi văzut; ce-i drept, prostişor lucru am făcut, dar s'a luat plata, căci, înapoiat de Onor. Ministeriu actual, 
sede la răcoare în pod la părintele lenăchescu, tovarăş la pagubă. Vr'o 30-40 de galbeni, nu-s mai mulţi. Un 
exemplar însă l-am vândut d-lui Sigara, advocat, care mi-a arătat că are dorința a se ocupa şi cu didactica. 
Cal bătran, să înveţe la umblat. 

Dar nouă nu ne pasă, l-am smomit, de ni-am scos 11⁄2 franc şi pace bună. 

De acum poate să se povăţuiască cu dânsul cum ştie şi la ce ştie. 

Iertaţi-mi, vă rog, îndrăzneala!!6. 

III 

Lucrările didactice. — O faimă mare şi un modest câştig. — Moştenirea lui Creangă. 

Reputația pedagogică a lui Creangă era consacrată. Lucrările didactice, publicate în colaborare cu co- 
legii săi, au câştigat dela început o faimă meritată. Metoda intuitivă era folosită cu succes în toate lucrările 
sale, fiind îmbrăţişată călduros de mulțimea dascălilor de curs primar din Moldova şi, ceva mai târziu, chiar 
din Muntenia. În prefața „„Geografiei judeţului Iaşi”, Creangă şi tovarășii săi expun principiile pedagogice 
ce i-au călăuzit în toate lucrările şcolare: 

„Nu zicem că lucrarea noastră este bună şi complectă. Dar îndrăznim a zice, că am ieşit din hăugaşul 
cel învechit şi vicios, dând ocazie şcolarilor a desemnă contururile plaşilor, a se orienta cu preciziune şi a 
cunoaşte localitățile mai cu uşurinţă; iar învățătorului — a purcede cu învăţarea geografiei chiar din şcoala 
sa, adecă: cei din laşi, dela centru spre periferii; iară cei din plăşi, dela periferiile judeţelor spre centru, 
Într'un cuvânt, dela cunoscut spre necunoscut”. 

Vechea sistema pedagogică, cu încărcarea memoriei fără înţelegere, era proaspătă în mintea institu- 
torului Creangă. Deaceea, el dozează învățătura după vârsta şi gradul de pricepere al şcolarilor: 

„Veleatul bisericilor, al locurilor istorice, al şcoalelor şi no. locuitorilor din fiecare comună, le-am lăsat 
afară din carte, pentru a nu împovără memoria copiilor”. 

Şi, ceeace este foarte important: 

„Unele bucăţi, deşi nu fac parte din geografie, le-am găsit însă necesarii pentru lămurirea acestei mate- 
rii, ŞI deaceea le-am şi pus; dar nu este necesar să le înveţe şcolarii papagaliceşte, pe de rost, ci să le cetească 
pe carte şi să scoată numai înţelesul din ele”. 

Faţă de exigenţele penibile ale trecutului, când bieţii elevi trebuiau să înveţe pe dinafară şi să spună pe 
nerăsuflate regulele din gramatica seacă a lui Măcărescu, noua şcoală pedagogică adoptată de institutorul 
Creangă însemnă o adevărată revoluţie mântuitoare, care descătuşă, în acelaş timp, şi pe dascăl, şi pe elev. 
Concomitent cu elementele cursului principal, el strecura noțiuni nouă, scrise cu adâncă pricepere, într'un 
stil atrăgător şi pe înțelesul mintilor fragede. De pildă: 

„Oamenii trăind în societate, cu o mulțime de interese şi legături între dânşii, se megieşesc unii cu alții, 
fac negoţ în tovărăşie şi alte interese. Într'un cuvânt, oamenii au nevoe unii de alţii. Dar în societate sunt 
oameni de toată mâna: şi cinstiţi, şi necinstiţi”. 

„Omul cinstit nu supără pe megieşi, fuge de sfădălii, se poartă cu dreptate la tovărăşie, îşi plăteşte 
datoriile cu cinste şi nu umblă cu înşălăciune. lar omul necinstit caută sfadă cu megieşii sau cu alţi oameni; 
nu vre să plătească de unde a împrumutat; la negoţ fură pe tovarășul său şi umblă numai cu şmecherii. Şi 
din această pricină se întâmplă judecăţi între oameni”. 

lar mai departe, desăvârşirea noţiunei juridice, care se desprinde în mod atât de firesc din premize: 

„Oamenii cari se judecă, se cheamă împricinaţi. lar acei cari judecă pricinile oamenilor, se cheamă 
judecători. Judecătorii judecă şi fac dreptate împricinatului nevinovat; iar pe cel vinovat îl osândesc, după 
cum scrie legea”. 

În „Metoda nouă de scriere şi cetire” (ediţia XXIII, laşi, 1893, pag. 82), cetim sub titlul „Unirea face 
puterea": 

„Un tată avea mulţi fii, între cari intrase o mare dihonie; ca să-i aducă la unire, tatăl a luat un număr 
oarecare de nuele, pe care legându-le întrun mănunchiu, l-a dat fiecăruia dintr'înşii, ca să-l frângă. Ei 
neputând, tatăl a deslegat mănunchiul şi a dat fiecăruia din ei câte o nuea, pe care fără multă greutate, le-au 
frânt. — „Asta să vă fie de învăţătură, dragii tatei ! Cât veţi trăi bine şi veţi fi uniţi, nimeni n'a putea să vă 
facă rău; dar îndată ce veţi fi învrăjbiţi, să ştiţi că veţi ajunge a fi prada oricărui duşman”. 

Uniţi trebue să trăiască şi Românii, dacă voesc să fie tari şi respectaţi chiar şi de vrdjmasii lor”. 

Era şcoala inaugurată de institutorul Creangă. Când scria atât de luminos, dascălul cugetă de sigur la 

chinurile bietului Trăsnea şi a generațiilor şcolăreşti din trecut, care erau puse să înveţe papagaliceste noţiuni 
abstracte şi neînţelese de mintea lor. De aceia, are multă dreptate d. Leca Morariu, când stabileşte coinci- 
denţa cronologică a acestor principii pedagogice cu partea I-a a „Amintirilor”!8. 

Cu asemenea mari însuşiri, succesul cărților didactice a fost răsunător. Ediţiile se epuizau repede şi se 
retipăreau sub asaltul cererilor stăruitoare. Din „Metoda nouă de scriere şi cetire” au apărut 23 de ediţii 
(1868-1893), iar din „Învățătorul copiilor, carte de cetire” s'au scos 20 de ediţii (1871-1893). Numărul 
exemplarelor vândute era fabulos. Ediţia I din „„Metodă” (1868) s'a tipărit în 4000 exemplare şi s'a vândut 
numai în câteva săptămâni. Când ediţiile îşi zăboveau apariţia, Creangă era bombardat cu scrisori din partea 
colegilor. Iată un specimen: 

Dragă Creangă. 

Văd că oftigeşte omul, pânce... tot nu poate pune mâna pe o carte de-ale tale. loaniţiu n'are de cât câteva 
exemplare din metodă. 

Am comandat 5 „Învățătorul copiilor” prin el, acum o săptămână, şi am reuşit să nu primesc încă. 

Fii dar bun a-mi expedia încă azi la adresa mea un exemplar Înv. copiilor. 

După mine cartea ta întrece pe toate de-aici, totuşi îi doresc perfecționare în 4 sensuri: 1) Dacă e scripto- 
legă, trebue să înceapă cu slovele scrise şi când le-a isprăvit, să treacă la cele de tipar; 2) Nuanţele lui ă şi e 
(6, ă, â) ar trebui lăsate la urmă; 3) Cuvintele să nu fie tăcate, ci fiecare linie să sfârşească cu un cuvânt 
întreg; 4) Mai multe poezii naţionale şi fabule!?. 

Salutări, Berar 

Gara Târgovişte 

G. A. Cosmovici, vechiu director al Şcoalei Domnești, îşi aminteşte de o vizită a povestitorului la Târgu- 
Neamţu, când acesta venise la moşul său de pe mamă preotul Gheorghe Creangă, în anul 1887. Vizitând 
şcoala domnească, Creangă a început să vorbească despre Popa Duhu, fostul lui dascăl şi primul profesor al 
şcoalei. Cosmovici i-a cerut „Povăţuitorul”, pe care Creangă-l avea la el. — „Atât mi-a mai rămas şi nu mai 
am altele”, a răspuns povestitorul, Apoi a scris pe carte: „Şcoalei primare de băeţi No. 1, pentru bibliotecă. 


Târgu-Neamţ, 1887, Octomvrie 1. loan Creangă”. 


Scrierile didactice au apărut toate la Iaşi, în următoarea ordine cronologică: 

Metodă nouă de scriere şi cetire pentru usul clasei I primară, tipărită în 1868. Succesul extraordinar al 
acestei cărți a stârnit multă invidie şi chiar ură contra autorilor, din partea celorlalți autori didactici cari își 
făcuseră apariţia ulterior. În fruntea acestora s'a ridicat profesorul Ioan Pop Florantin, care l-a acuzat pe 
Creangă de plagiat. „Răspunsul” la aceste învinuiri nedrepte a făcut mare zgomot şi cu acest prilej Creangă 
a dovedit că are şi însuşirile unui polemist de forță. 

Învățătorul copiilor. Carte de cetire în clasele primare de ambe-sexe, publicată la 1871, în colaborare 
cu C. Grigorescu şi V. Răceanu. Succesul cărței a fost imens. Ediţiile se epuizau aproape în fiecare an, 
„Cartea se căută ca iarba de leac”2l. 

Povățuitorul la cetire prin scriere după sistema fonetică a apărut la 1876. Deşi Creangă fusese personal 
însărcinat de Maiorescu cu această lucrare, totuşi el o publică în colaborare cu G. lenăchescu. 

Geografia judeţului laşi a apărut la 1879, în colaborare cu V, Răceanu şi lenăchescu; apoi Harta jude- 
fului laşi, de V. Răceanu şi I. Creangă. 

Cea din urmă lucrare este o retipărire a cărţei lui T. Maiorescu: „Regulele limbei române pentru în- 
cepători (Gramatica pentru clasa Il-a primară), cu învoirea autorului”, 1880. 

În alcătuirea acestor manuale didactice, Creangă, care era înzestrat cu un puternic spirit de intuiţie şi cu 
un talent plin de strălucire, a avut cuvânt hotărîtor atât în concepția lucrărilor, cât şi în redactarea lor. După 
părerea generală a comentatorilor operei sale didactice (inclusiv a lui Th. Sperantia??), el ar fi avut rolul de 
căpetenie. 

O dovadă despre aceasta e şi atitudinea lui Titu Maiorescu, care, când era vorba despre aceste lucrări, 
nu pomenea nimic de ceilalți colaboratori, ci se adresa numai lui Creangă, dându-i personal indicaţii şi 
însărcinări didactice. 

loan Creangă urmărea cu încordată atenţie desfacerea cărților didactice, îmbunătăţindu-le şi ținând 
seamă de observațiile îndreptăţite ce i se făceau. El trata cu librarii, se tocmia zdravăn şi căuta să asigure 
desfacerea manualelor şcolare. 

Iată şi o scrisoare către Slavici, care ilustrează cele de mai sus: 

Iaşii, 1882 Fevruarie 8 

Iubite Domnule Slavici 22 

Prin poşta de astăzi am trimis o scrisoare d-lui librariu Socec, poftindu-l să-mi răspundă dacă bine- 
voeşte a primi în desfacere cărți didactice de ale noastre: „Metoda Nouă", „Învățătorul Copiilor”, „Regulele 
limbei române” de Maiorescu, etc., dându-i, de la mie înainte, rabat de 35% pe bani gata şi portul pe so- 
coteala D-sale. Noi am ave plăcere să facem şi această negustorie (deşi nu-i vro pricopsală) gândindu-ne la 
mulțimea ce s'ar pute trece; mai ales că chiar acum suntem la corectura coalei I, edit. XVI, şi am pute trage 
cu înlesnire un număr şi mai mare de exemplare. 

Vă rog dar, în puterea prieteşugului, dragă D-le Slavici, abateţi-vă în treacăt pe la Socec, intraţi în vorbă 
cu el despre această afacere, stăruiţi să ne răspundă ori da ori ba şi totodată comunicaţi-mi şi Dv, rezultatul. 

Vă salut cu dragă inimă! 

Salutări şi serutări din parte-mi D-lor Eminescu, Nica, Gaster, etc., etc. 

I. Creangă 

Acum un an am vorbit cu Socec chiar eu şi ne-a lăsat cu 40%. Poate să lese cu 35%. Însfârşit ori aşa ori 
aşa; asta spre ştiinţa D-voastre. Marfa, ce-i drept, e prostuţă; dar am văzut şi mai proastă vânzându-se la 
dânsul, dacă are noroc... 

I. C. 


Ioan Slavici. 


Marele tiraj al cărților şcolare i-a adus şi un venit bănesc modest, dar destul de însemnat pe vremea 
aceia. Şi acest câştig ar fi fost mult mai mare, dacă nu l-ar fi împărțit frăţeşte cu ceilalți buni tovarăşi, şi 
dacă, după dorinţa lui, preţul cărților n'ar fi fost excesiv de mic. La moartea marelui scriitor, s'a găsit totuşi 
la el suma de 30.000 lei. Banii au fost ridicaţi de către fiul său, căpitanul Constantin Creangă, şi încredințaţi 
imediat unei comisiuni alcătuite ad-hoc, în frunte cu A. D. Xenopol, ca să poată servi la editarea şi populari- 
zarea operei scriitorului. Se alcătuise un proect amănunţit în această privinţă, care urma să se execute 
întocmai. Ed. Gruber, secretarul activ al acelei comisiuni, a murit şi el curând după aceia, iar toată opera de 
popularizare a scrierilor lui Creangă s'a redus la cumpărarea celor zece coale dela V. G. Morţun, ce apăruseră 
sub directa privighere a povestitorului, şi la tipărirea complectă a primei ediţiuni dela Iaşi în anul 1890. 
Căpitanul Creangă îmi spunea că el înţelesese în adevăr că suma să fie întrebuințată exclusiv în scopul 
hotărît. Xenopol n'a executat decât în mică parte dorinţa sa, dând banilor alte destinațiuni şi tipărind cu ei 
„Istoria Românilor din Dacia Traiană”. 

Unii biografi susţin că suma rămasă dela Ioan Creangă ar fi fost mai mică. Se spune că numerarul ar fi 

fost numai de 15.000 lei, iar restul, în efecte, ar fi fost retinut de unicul său moştenitor. Dar familia lui 
Creangă întăreşte spusele căpitanului, iar fosta soție a acestuia, Olga, care se află în viaţă, afirmă că fiul 
povestitorului se întorsese dela înmormântare fără nici o centime. De altfel, chiar corespondenţa dintre căpi- 
tanul Creangă, A. D. Xenopol şi Gruber adevereşte aceste constatări. 

IV. 

Creangă între copii. — Scene duioase. — Basme şi jocuri. — Blândeţe de dascăl. 

Creangă era un învățător luminat, stăruitor şi energic. El îşi cunoştea şcolarii bine, din primele zile ale 
intrărei lor în şcoală. 

Sunt foarte interesante evocările celor ce i-au cunoscut de aproape activitatea de dascăl. Între aceştia, 
învățătorul Mihail Lupescu, care a făcut şi cercetări folkloristice, a scris unele amintiri despre Creangă, din 
care reproducem un fragment?+: 

„Eu şi încă câţiva tovarăşi mergeam mai totdeauna în Păcurari, la şcoala unde Creangă era institutor. 
Odată el a făcut lecţie la clasa II-a, despre pronume. Când Creangă predă la o lecţie, era în clasă... linişte 
ŞI... disciplină deplină. Copiii erau atât de atenţi, în cât îi urmăreau şi mişcările buzelor. Regula o scoase din 
exemple şi după ce făcu pe copil să priceapă că pronumele are trei feţe sau persoane, spre a se încredința 
dacă elevii l-au priceput întreabă pe unul din şcolari: 

— Dimitriule, ce face mămuţă-ta ? 

— Mama coase cămeşi pentru mine, domnule. 

— Spune-mi, Dimitriule, care e persoana I-a când ai spus zicerea asta ? 

— Eu, domnule. 

— Pentru ce? 

— Pentrucă eu am vorbit. 

— Care-i persoana a l-a? 

— Mata, domnule. 

— Pentruce ? 

— Pentrucă eu cu mata am vorbit. 

— Şi care-i persoana a III-a ? 

— Mama, domnule. 

— Pentruce ? 

— Pentrucă despre dânsa am vorbit amândoi. 

— Bine, Dimitriule, văd că parcă ai priceput despre ce am vorbit; ia întreabă-mă amu şi tu pe mine să 
mă încredinţez şi mai bine, „priceput am fost? Întreabă-mă aşa cum te-am întrebat eu. 

Băietul statu puţin pe gânduri — aşa-i învățase Creangă: întâi să se gândească şi pe urmă să vorbească, 
şi apoi puse lui Creangă următoarea întrebare: 

— Domnule, ce face cucoana matale ? 

Ochii lui Creangă se umplură de lacrămi; cu glasul înecat în plâns spuse băeatului: 

— Hei! măi, ţâcă ! Cucoana mea o fi acum un pumn de ţărână”. 


O altă amintire e a lui Propertiu, intitulată Profesorul Creangă: 


„— O poveste, dom” Creangă — îndrăsneşte unul dintre scolarii cei buni să-l roage. 

— O poveste!... O poveste!... se aud voci rugătoare din toate părțile. 

— Iar cu poveşti!... Trece timpul.., — zice Creangă. 

— Vă rugăm, dom' Creangă... o poveste. 

— V'am deprins cu poveştile 1estea, şi n'apuci, una-două: dom' Creangă, o poveste şi iar poveste! 

Dar Creangă se apropie de catedră, îşi ia scaunul de acolo şi-l pune lângă noi. 

O adevărată mormântală tăcere e în clasă. Nici o mişcare, nici o şoaptă nu se aude. Nemişcaţi şed toţi 
în bănci cu gurile căscate şi cu ochii boldiţi asupra lui Creangă, care, gândindu-se câtva timp, începe 
povestea: 

— Ci-că a fost odată o babă... 

Şi aşa mai departe. 

Şi, ceea ce admirăm azi cu toţii, auzeam povestindu-se atunci cu întregul farmec ce ştia să-l dea 
Creangă. 

Langalău! langalău! langalău!.. se aude clopotul şcoalei, care umple de obşte cu veselie inima şcola- 
rului, dar care acum ne întrerupe tocmai în mijlocul poveștii. 

— Las” c'o sfârşesc altădată... că tot mai este mult până la sfârşit — zicea Creangă văzându-ne trişti. 
...Dară Creangă, care n'avea inima îngustă a dascălului ruginit pe catedră, înţelegea neastâmpărul copiilor. 

— Băeţi — ne zicea el — iaca Joia, dacă o fi zi frumoasă, om ieşi la câmp cu toţii. Şi după ce Creangă 
mai face repede obicinuita revizie a batistelor, încetişor şi fără sgomot, să nu cumva să audă cei din celelalte 
clase şi să vie după noi, ieşim din clasă şi apoi din ograda şcoalei. 

Cât de mândri eram noi când vedeam lumea uitându-se pe stradă după noi. 

— De-acum vă puteţi juca pe aici — ne zice Creangă, arătând câmpul Copoului, cu băţul lui cel gros. 

Şi îndată începu jocul mingii. 

Creangă priveşte câtva timp. Se apropie apoi de băieţi, ia dela unul băţul de bătaie şi, dând mingii o 
zdravănă lovitură, aceasta sboară departe... dar cade în mâinile unuia din băieți. 

— Îi un cuc, îi un cuc! strigară o mulţime de voci copilăreşti. 

— Apoi de acum ne-au scos din bătae — zice serios dom' Creangă, dându-se la o parte. 

Era... obosit. Se aşeză pe iarbă, îşi scoase pălăria lui cea mare şi-şi şterge sudoarea cu basmaua lui roşie. 

Încă şi azi... parcă văd grămada şcolarilor, care se jucau pe verdele covor, alergând încoace şi 'ncolo, 
sburdalnici şi neastâmpăraţi, strigând şi şuerând... iar colo, la o parte, un om gros şi greoiu, care sedea zâm- 
bind la jocul copiilor: profesorul nostru Creangă”. 

D-1 Jean Bart, distinsul scriitor, care a fost de asemenea elevul lui Creangă, ne descrie şi d-sa sufletul 
bun şi cuceritor de inimi al institutorului: 

„Printre atâţia dascăli severi şi înăcriţi, cari mi-au chinuit în orele de clasă zilele copilăriei, îmi apare 
figura blândă şi jovială a lui I. Creangă, pe care toţi băeţii îl iubiau. Omul acesta, înalt şi burtos, veşnic cu 
surâsul pe buze, radiă pretutindeni, pe stradă ca şi 'n casă, în vorbă, ca şi 'n scris, aceiaşi lumină, bunătate şi 
veselie”. 

Într”o zi de iarnă, mai mulţi şcolari de-ai lui Creangă se dau cu saniuţa pe ulița Ţicăului; însă, mici cum 
erau, nu prea ştiau cum s'o cârmească la cotituri, şi cădeau în zăpadă. D. Bart istoriseşte că auzindu-i, bunul 
lor dascăl a ieşit zâmbitor din bojdeucă şi „oprind sania din coadă, după ce şi-a îndesat bine în cap căciula 
albă de oae, a încălecat cât eră de mare pe săniuţa mea şi a pornit la vale, ca să ne înveţe pe noi mucoşii cum 


trebue să cârmim cu piciorul sania la cotitură”?5. 


Copiii se loveau uneori şi de asprimea lui Creangă. Atunci era neînduplecat, teribil. Aşa a fost cu toți 
ai lui, cu frații mai mici, cu băeatul şi chiar cu colegii pe cari-i domina cu superioritatea sa morală şi fizică. 
Aceste momente de severitate erau rare şi despre ele familia pomeneste cu groază. După o blândeţe fără 
seamăn, cu cei buni şi ascultători, venea asprimea față de cei inteligenţi dar leneşi şi rău-nărăviți. Această 
asprime, uneori cumplită, intra totuşi în sistemul său educator. 

Căpitanul Creangă mi-a făcut unele destăinuiri în această privinţă. Nu-mi venea să le dau crezare, deşi 
mi-au fost întărite în dese rânduri de familia povestitorului. Când se întâmplă să se cam dea lenei, la învăţă- 
tură, Costache suferea rigorile temperamentului tatălui său. Îndată ce afla despre lenevirea băeatului, pe 
care-l ştia foarte inteligent, Creangă îşi lua toiagul cel gros şi intra tacticos la liceul militar. Ruga pe profesor 
să-l scoată la lecţie, şi-apoi vai şi amar dacă-l dovedea cu ea neînvăţată! Îi trăgea pe loc, acolo, o bătae 
zdravănă, faţă cu elevii şi profesorul. După aceia, îl cerea acasă, „să-l mai povăţuiască”. Corecţia dura încă 
vreo două, trei zile; iar la plecare, îi spunea: 

— la seama, Costache, că eu o să mai dau pe la şcoală! 

Constantin I. Creangă, la vârsta de 6 ani. 

Elevul se lua cu dinţii de carte. Şi, ca prin farmec, din codaş cum ajunsese, se ridică iarăşi printre 
fruntaşii clasei. 

Creangă făcea la fel şi cu elevii săi, dar numai cu cei cari se lăsau pe tânjală, — căci el socotea totdeauna 
că „bătaea e ruptă din raiu”. 


În legătură cu educaţia morală şi fizică, între cărţile de lectură ale lui Ioan Creangă se află şi o lucrare 
a lui Andrei Mureşanu: 

„Icoana creşterei rele cu mijloace de a o face mai rea, ca un îndreptar pentru oricare părinte înţelept. 
După principiile renumitilor bărbaţi: Kr. F. Salzman şi Carol Han, tradusă şi prelucrată pentru români de 
Andreiu Mureşanu, profesor în reg. gimnasiu r. catolic din Braşov, tipărit la Braşov în tipografia lui loan 
Gătt, la 1848". 

Cartea poarta în frunte un motto latinesc: „Malis aliorum inspectis, melior evasi", (Văzând relele altora, 
m'am îndreptat). Urmează după aceia o inimoasă dedicație: „Mamelor române din toate provinţiile, unde se 
vorbeşte această limbă, ca celor dintâi crescătoare de prunci, dela a căror bună sau rea începătură ce o fac 
în viaţa născuţilor săi, atârnă fericirea sau nefericirea lor personală, înflorirea sau apunerea Statului, propăşi- 
rea sau repăşirea bisericei, lățirea moralităţei, au din contra ruinarea a tot ce este moral, bun, drept şi plăcut 
lui Dumnezeu, dedic această cărticică”. 

Cartea aceasta e o bogată culegere de cuminţi învăţăminte, cu privire la creşterea şi educația aleasă a 
copiilor. 

În legătură cu îngrijirea sănătăţei, găsesc între cărţile lui „Doctorul şi iconomul casnic”, lucrare volu- 
minoasă, cuprinzând „reţeti pentru tot soiul de boali omeneşti”, de G. Drăghici, tipărită la Iaşi în anul 1858. 

Tot în materie de educaţie fizică şi de igienă, e interesantă o carte mai veche păstrată de Creangă: 
„Macroviotica, sau regule pentru păstrarea sănătăţei şi prelungirea vieții”. Cartea a fost scrisă în limba 
germană, „iar pe cea românească tradusă de loan T. Albinet, suplent-profesor de Ritorică şi Istorie la Aca- 
demia Mihăileană”, tipărită la Iaşi, în tipografia Albina, la 1838. 

Lucrarea cuprinde 239 de pagini. Pregătirea şi tipărirea cărţei a fost încurajată acum un veac de întreaga 
boerime moldoveană. În fruntea „cinstiţilor prenumeranţi”, înşiraţi într'o listă la sfârşitul cărței, e înscris cu 
10 exemplare „prea înalţatul Domn” (Mihail Sturza, care se suise în scaunul domnesc după ocupaţia ru- 
sească de 6 ani). Pilda Domnului e urmată de înalți prelați şi mari dregători din Iaşi şi alte oraşe ale Moldo- 
vei. Mitropolitul Veniamin Costachi, ia 5 exemplare; marele logofăt şi cavaler Costachi de Sturza se încu- 
metă să plătească deopotrivă cu Vodă, 10 exemplare; epitropia învățăturilor publice, 25 exemplare. În lista 
destul de lungă a subscriitorilor, citesc numele tuturor familiilor boereşti mai de seamă, cu rangurile şi cu 
cinurile lor, cari trăiau acum un veac şi jumătate în principatul Moldovei. Sunt mari logofeti, bani, vornici, 
paharnici, comişi, serdari, dela boerii mari până la cei mai mărunței, cari au sprijinit cu obolul lor tipăritura 
unei cărţi. În acest pomelnic găsesc însemnate unele nume care au ajuns mai târziu ilustre prin urmaşii lor: 

Alecsandri, marele logofăt loan Cuza, ş. a. 
Naivii şi bunii bătrâni au cercetat cu credinţă cartea ce-mi stă în mână, au încercat leacurile şi mijloacele 
de prelungirea vieţii; dar pasul vremei i-a strivit de mult şi străbunii s'au împăcat repede cu moartea, căci ei 


dorm liniştiţi în mormintele lor aproape seculare. 

CREANGĂ POLEMIST 

I 

O răfuială în „Contemporanul”. 

În „Contemporanul” de la 1881, I. Nădejde, care obicinuia să facă migăloase cercetări în toate ramurile 
de activitate intelectuală, s'a aninat şi de cartea de cetire „Învățătorul copiilor”, o lucrare didactică foarte 
apreciată şi întrebuințată în şcoli pe vremea aceia. „Învăţătorul” era alcătuit în întregime de Ioan Creanga, 
în ceea ce priveşte partea literară; cea ştiinţifică fusese scrisă de colaboratorii săi obicinuiti: C. Grigorescu 
şi V, Receanu. 

Răposatul Nădejde atacă în “Contemporanul” pe autorii cărței de cetire, legându-se anume de partea 
ştiintifică, din care subliniază câteva greşeli. Între altele, persiflează şi fraza următoare: “Mâna cea nevăzută 
a lui Dumnezeu a făcut să răsară plantele...”. 

El exclamă: „Mari şi minunate sunt lucrurile mânei nevăzute...”, lar la sfârşit: 

„Într'un cuvânt, partea ştiinţifică e peste măsură de rea şi face urâtă mutră alăturea cu bucăţi literare ca 
Păcală, Inul şi cânepa, Acul şi barosul, Jupânul Grierus, etc”. 

Notiţa înțepătoare l-a supărat pe Creangă, hotărându-l să-i răspundă tot în “Contemporanul” prin 
următoarea: 

Întâmpinare 
la critica domnului I. Nădejde asupra părții ştiinţifice din cartea de cetire „Învățătorul Copiilor”. 

„Felicităm cu plăcere voinţa în bine a d-lui I. Nădejde, cetind critica Domniei-Sale din „Contem- 
poranul” No. 6 (pag. 205) sub titlul „Partea ştiinţifică din Învățătorul Copiilor”, întrucât curiozitatea sa nu 
cere altă mulțămire, decât aceea de a-şi colindă spiritul pe nesfârşitul câmp al ştiinţii, care-i surâde pe acest 
timp de secetă, cu atâta bunăvoință. 

„Însă toată furia ursului îndreptată asupra câtorvă albine ?! 

„E vorba despre o carte de cetire, căreia, dacă-i lipseşte perfecția, după însuşi Domnia-ta, credem că nu 
i se poate tăgădui o valoare relativ distinctă, cercetând cărţile ce figurau şi poate mai figurează încă în uzul 
învăţământului primar. Şi greu este, căci multe sudori ne-au curs de pe frunte şi multe nopţi întregi ne-a 
răpit cartea Învățătorul Copiilor, până când am adus-o în stare de a nu da ştiinţii decât foarte puţină materie 
de criticat. 

Credeam că merită o soartă mai dulce, o privire mai blândă, o menajare cel puţin relativă, în locul 
pasionatelor rânduri cu care segetaţi aşa de aprig tendinţa spre bine a unor oameni, cari dela 1864 şi până 
astăzi, am sacrificat mult din puţinul ce am putut câştigă, pe vremile acele, în folosul instrucţiunei de întâia 
cerință sau şcoala pentru începători. 

Adevărat, „cu greu se alcătueşte o bună carte de cetire, după cum însuşi Dumnea-Voastră mărturisiți, 
chiar când ştie cineva singur foarte bine lucrurile, despre cari vrea să scrie; şi când nu posedă nici cunoş- 
tinţele trebuitoare, atunci face o faptă rea”. 

Adecă: făptuitori de rele, criminali sântem, pentrucă am îndrăznit a pricepe nevoea unei cărţi începă- 
toare mai apropiată de cerințele pedagogice, decât precedentele, de ale căror viţioase cuprinsuri, Domnul 
mieu, nu se scandalizază speculantul, ci învățătorul conştiincios; nu „cel ce n'a împuns odată cu sula", ci 
omul care-şi iubeşte meseria; şi pentru aceasta sântem de condamnat ?! 

Cu adevărat, sânt câteva greşeli, care toate la un loc, nu alcătuesc nici o pagină din întreaga carte. Dar 
drept vorbind se poate pretinde unui institutor să posede cunoştinţele înalte ale unui profesor de liceu sau 
de facultate ?! Negreşit că nu. 

Ce am putut scrie dela noi, am scris; ceeace nu puteam şti prin noi înşine am cerut dela alții; extrăgând 
din cărți româneşti, în uzul şcoalelor secundare, bucăţile ştiinţifice de care ne inculpați. 

Orice om cuminte nu poate cere unui institutor lipsit de mijloace şi de timp a sta direct în curentul modi- 
ficaţiunilor şi descoperirilor ştiinţifice; de aceea rugăm pe criticul nepărtinitor şi conştiincios să ne pue în 

vedere îndreptările cuvenite, spre a ţinea samă de ele la ediţia viitoare. 

Rugăm asemenea pe domnul I. Nădejde să nu-şi facă aşa de mare nălucă despre „morile de vânt”, nici 
să grăbească a se turci, după cum zice, căci şi acolo dă de „mâna lui Dumnezeu cea nevăzută” care, dacă nu 
ne'ar fi găurit pielea în dreptul ochilor, nu ne-am puteă vedeă greşelele unii altora”. 

I. Creangă Iaşi, 

1881 Octomvrie 6. 

Efectul a fost miraculos. În răspunsul său dela pg. 281, I. Nădejde zice între altele: 

„Păcat că d-l Creangă, om cu talente admirabile pentru poveşti şi alte lucrări literare pline de spiritul 
poporului, s'a amestecat în societate cu oameni fără ştiinţă şi în acelaş timp plini de pretenţii. 

„Numai de un lucru ne mirăm, cum socoate d-l Creangă când are indulgență pentru o carte didactică. 
D-sa care face parte din Junimea şi din colaboratorii la Convorbirile literare? A uitat D-sa loviturile înspăi- 
mântătoare şi fără milă date de această grupă producerilor monstruoase ?”. 

Cu aceasta, incidentul a fost definitiv închis. 

II 

„O întrebare d-lui A. Gorian”. — Din picuş se face căuş... — Un plagiat ce face sgomot. 

În apropierea sfârşitului, pe lângă suferințele boalei, Ioan Creangă a avut să îndure şi unele încercări 
morale în cariera sa de autor didactic. 

Întâia amărăciune i-a fost pricinuită de fostul general A. Gorjan, care tipărea pe atunci manuale de geo- 
grafie. Creangă şi tovarăşii săi, autori de cărți şcolare, se plângeau că A. Gorjan le plagiase „Geografia 
județului laşi”. 

Plagiatul părea îndrăzneţ. După arătările lui Creangă, în manualul de geografie incriminat se adoptase 
aidoma planul şi metoda din cartea sa, alcătuită şi tipărită în colaborare cu institutorii V. Răceanu şi Gh. 
Ienachescu. Învinuirea era destul de gravă, mai ales că se citau pasagii întregi reproduse cuvânt cu cuvânt 
în lucrarea semnată de A. Gorjan, iar ici, colo, unde se aflau schimbări de text, erau toate obscure şi pline 
de erori. 

Creangă a demascat plagiatul şi a executat pe plagiator cu mare străşnicie, cu logică severă şi într'un 
stil limpede şi plin de vigoare. Polemica aceasta apare la 1886, sub forma unei scrisori tipărite într'o broşură 
de 9 pagini, care poartă titlul: „O întrebare d-lui A. Gorjan, autorul mai multor cărți de geografie"!. 

Scrisoarea începe cu formula obicinuită de „Stimabile Domn", şi formulează acuzaţiile cu francheţă şi 
preciziune: 

„ În lăcomia D-voastră, de a fi autorul geografiilor tuturor judeţelor din România, fără nici o sfială, aţi 
copiat planul şi metoda din cartea noastră, aţi cules de-agata tot materialul din această carte, fără a noastră 
învoire şi fără a vă da seamă de dreptul de proprietate prescris de lege”. 

Vine apoi dovada gravei învinuiri, făcută cu o argumentare strânsă şi documentată, care încleştează pe 
adversar. Dovezile plagiatului încep să curgă imediat, fără ocoluri sau reticente: 

„Cumcă ne-ati copiat cartea, lucrul este vădit, şi pentru aceasta n'avem de cât să punem ambele cărți 
faţă în faţă, ca lumea competentă să vadă şi să judece” ?. 

Argumentarea aceasta este adesea plină de ironie caustic. De pildă: ,....Tot la această pagină, unde vor- 
biţi de date istorice asupra oraşului, aţi stricat aşa de rău bucata intitulată Înfiinţarea şi întemeierea oraşului 
laşi, din geografia noastră, încât nu se mai înţelege nimica, din ceia ce aţi voit a spune. Între altele, d-voastră 
ziceţi că domnii Moldovei au făcut în laşi o biserică şi o curte Domnească. Oare toţi Domnii Moldovei au 
făcut curtea Domnească? Şi numai o biserică au făcut în laşi toți Domnii Moldovei?” 

Dupăce stabileşte plagiatul în chip neîndoios, Creangă foarfecă din scoarță în scoarță partea „originală 
a lucrării, care constă numai din greşeli. Citez textual: 

„La pagina 26, între altele, ziceţi că în Târguşorul Sărăria e o biserică frumoasă. Cine a văzut biserică, 
şi încă frumoasă, în Târguşorul Sărăriea ? Poate că aveţi de gând s'o faceţi D-voastră?!" 

Sau: „„...Ziceţi că la Sculeni e mare trecătoare în Rusia... — O fi pentru vagabonzi, dar nu pentru cei cu 
paşaport". 

Şi Creangă merge hotărît înainte, destrămând lucrurile cu răbdare şi sfâşiind până la nimicire opera lui 
Gorjan: 

„În cărticica d-voastră, de 38 pagini, după cum v'am arătat, n'a fost o singură pagină, unde să nu fi fost 
bucăţile copiate din cartea noastră, stilul stricat şi unde cele adause de la d-voastră să nu fi fost greşite şi 
neadevărate. Atunci, stimate Domn, ce mai rămâne din cartea d-voastră ?” 

„ ... V'aţi luat se vede, după proverbul care zice: „Din picuş se face căuş”. Şi v'aţi zis: Dacă-aş face câte- 
o fițuică de asta pentru fiecare judeţ, pentru 32 judeţe fac atâtea exemplare; câte 40 de bani exemplarul, face 
o sumă destul de convenabilă, care nu se ia din drum. Și, în urma unei aseminea ingenioase combinaţiuni, 
V'aţi şi apucat de trebuşoară, şi în scurtă vreme aţi şi măestrit geografiile tuturor judeţelor...”. 

Întrebarea se pune la sfârşit şi are caracterul unui drastic rechizitor: 

„Sfârşind, vă punem dar următoarea întrebare şi vă rugăm, stimabile domn, să binevoiţi a ne răspunde: 
„Când cineva se foloseşte de munca şi sudoarea altuia, cum se cheamă asemenea faptă ?" 
Autorul cărţii incriminate, prin situația sa socială, era foarte cunoscut în toate cercurile ieşene, şi broşura 
lui Creangă a făcut mare vâlvă pe vremuri. 


Page 62 


Ioan Creanga. 


III 

„Un soiu de critice şi calomnii”. — Atacurile d-lui loan Pop Florantin. — O execuţie drastică. 

Trecuse puţină vreme dela răfuiala cu A. Gorjan, şi iată-l pe Creangă mâhnit de o nouă lovitură. În 
coloanele ziarului „Liberalul” din Iaşi, apăruseră în lunile Mai şi Iunie 1887, „Un soiu de critice şi calomnii” 
la adresa lui şi a celorlalţi colaboratori ai „„Metodei-nouă de scriere şi cetire”. Creangă şi colegii săi erau 
acuzaţi că au plagiat lucrarea lor, după un oarecare M. Şvarţ. Autorul articolelor era d-l Ioan Pop Florantin, 
pe atunci profesor de filosofie la liceul din Iaşi, care a repetat atacurile şi în ziarul „Lupta”. 

Învinuirile nu păreau să aibă un caracter de strictă imparţialitate: d-l Pop Florantin, la rândul său, era 
autor didactic, şi anume chiar autor de abecedare. După cum se vede, dela început, era la mijloc şi o chesti- 
une de concurență. 

Manualele şcolare ale lui Creangă erau pe atunci foarte apreciate şi se căutau ca iarba de leac. Se crease 
o atmosferă accentuată de invidie în jurul acestor cărți, care se tipăreau în edițiuni numeroase, în ciuda altor 
autori, cari rămâneau cu marfa nedesfăcută. La acuzaţiile D-lui loan Pop Florantin se asociase şi Aron 
Densuşeanu, profesor universitar la Iaşi, care la un congres didactic a afirmat că „Metoda Nouă” este în 
adevăr copiată de pe cartea evreului M. Şvarţ”. 

Creangă polemizează cu d-l Florantin şi cu Densuşeanu, răspunzând la toate învinuirile aduse lui şi 
celorlalți colegi. Calomnia este spulberată metodic. Argumentaţia e riguroasă, cu o rară putere de discer- 
nământ şi de simplificare. El tipăreşte o broşură în format mare, cu un cuprins de 56 de pagini, întitulată: 
“Răspuns la criticile şi calomniile înverşunate, îndreptate contra cărților noastre de şcoală de către domnul 
Ioan Pop Florantin, profesor de filosofie la Liceul Naţional din Iaşi, 1888”. 

Răspunsul se adresează către „confrații învăţători şi stimabilii cititori”. 

Am arătat în altă parte origina şi modul cum a apărut „Metoda Nouă”, pregătirea didactică a lui 
Creangă, precum şi aprecierile lui Titu Maiorescu asupra aptitudinei pedagogice a institutorului. În răspun- 
sul către Florantin, după ce arată izvoarele de care s'a folosit spre a-şi împlini misiunea de dascăl şi autor 
didactic, el examinează manualul lui Şvarţ şi dovedeşte că nu poate să existe absolut nici o asemănare între 
ambele manuale, de cât o apropiere în ceea ce priveşte părăsirea sistemului vechiu de a înşira literele una 
după alta. Atât. Încolo, o adevărată prăpastie între o lucrare şi alta „Cursul de scriere şi cetire” al lui Şvarţ 
este o proastă traducere din nemţeşte, făcută într'o limbă neromânească. 

Şi Creangă începe să foarfece fără milă manualul lui Şvarţ, spicuind exemplele de limbă română din 
această carte. Unele dintre spicuiri sunt pline de haz. Iată în ce fel învăţa Şvarţ pe copii româneşte: Mama 
dete mie pane; el vorbeşte la mine; nu mânca multă chină, în loc de nu lua multă chină (chinină); servule, 
du-te în sus; el zidi un zid; hoţul a hăţuit calul, jitarul îşi bate joc de junime; psalmul se cînte; Domnul face 
milă de noi; ţeranul lucră; hirurgul caută pe bolnavi; cererea se acordă; juna trebue să se înveţe; Iacob a 
visat de o scară; sum vesel tot-de-a-una. Păcat că n'a zis în tot timpul, ca să placă şi d-lui Densuşanu !" 

După ce nimiceste complect manualul lui Şvarţ, dovedind că o asemenea insanitate limbistică nu putea 
fi copiată de nimeni, nici în fond, nici în formă, Creangă continuă să plivească de burueni întregul câmp al 
literaturei didactice din vremea sa. Din atacat, el devine acum atacator. Întreaga operă didactică a d-lui 
Florantin e spicuită, forfecată, ferfenițită. 

Fără comentarii, cităm textual: 

„ În abecedarul său, d-l Florantin arată prin figură farul dela Constanţa, bunăoară, pentru cunoaşterea 
literei f, şi încă scrisă cu ph (?!). Răspund d-lui autor al acestui abecedar, câţi copii au văzut în viaţa lor un 
far ?” 

„D-l Pop Florantin, ca să placă, se vede, fraților Şaraga, cu cari s'a întovărăşit să facă negustorie de cărți 
şcolastice, este de părere a se arătă pentru litera u, un fir de usturoiu, Pentru litera c, — un fir de ceapă, iar 
pentru litera e, — figura unui eremitt. Auziţi, oameni buni ! Răspundeţi, vă rugăm, câţi copii ştiu ce va să 

zică eremit? Şi spuneţi acuma, dacă d-l Pop Florantin nu aiurează !” 

„Nu era mai potrivit oare, ca după usturoiu şi ceapă, să fi arătat figura unui ermuc ?5. El cercetează pe 
rând fiecare lucrare a d-lui Pop Florantin. „Dacă voiti, onoraţi cetitori, — zice el, — să auziţi „câteva exemple 
de cuvinte şi propoziţii din acea carte: „Uşor cetitoriu şi grabnic învăţător”€, iată-le: 

„petre are (?1); orbu e duios (?); adă-mi bere; jigu ni tae; gura ta jură; duce perje pe-o prăjină,; bran 
ni facă; şi peşte prăjit pofta'n cuiu; fuge gogu cu cartea badei; vaca-i pe iaz; văd văsc verde; vis gingaş; 
poftiti la hrean; nu sta peste; se te ridici din noapte spre soare; şi altele, care de care mai nostime şi mai 


16s 


hazlii 


Un „şfichiu” la adresa adversarului 


Citatele din „Răspunsul d-lui Florantin” sunt numeroase. Unele din ele sunt în adevăr hazlii, cum e, de 
pildă, ourele în loc de ouşoare, şi multe altele. 

Închizând discuţia, Creangă tot nu-l cruță pe adversar, până ce nu-i potriveşte şi un sfichiu, după obi- 
ceiul lui: „Vorba ceea: Umblă el, sărmanul, după înţelepciune, dar n'are unde-o pune!” 7. 


În ambele broşuri, stilul este simplu, concis şi energic. În el, ca într'o apă limpede, se oglindeşte în între- 
gime personalitatea robustă a scriitorului. El rămâne un polemist plin de strălucire, care a ştiut să se apere 
cu bravură şi să atace la rândul său pe adversar, eşind învingător în ambele situaţii. 

Câtă deosebire între acest Creangă, — din scrisoarea către generalul Gorjan şi din răspunsul la atacurile 
d-lui Florantin, — şi între timorosul loan Creangă, plăsmuit de Sperantia în cărticica sa de „amintiri!|” 


Note 


1 v. „O întrebare d-lui A. Gorjan”, de I. Creangă ş. a. 

2 Ibid., p. 4. 

3 v. cap. Creangă în învățământ. 

4 Ermit, călugăr. 

5 Nota lui Creangă: „Un fes jidovesc, care e nedeslipit de capul jidovilor habotnici ”. 

6 Manual didactic de d-l Ioan Pop Florantin. 

7 Autograful acestui ,, şfichiu ”, scris cu creionul de Creangă, l-am găsit pe o pagină din „Anuarul statistic al României”. 

CREANGĂ IN POLITICĂ 

I 

O răscoală după detronarea lui Vodă-Cuza. — Rănirea Mitropolitului Calinic Miclescu. — Devota- 
ment şi ingratitudine. 

Marele scriitor s'a amestecat şi în politică, cum arată el însuși: 

„Dela 1866 până la 1872 am făcut şi ceva politicale. În întrunirile dela primărie cine eră mai guraliv 
decât mine, Buta, Damaschin şi Corduneanu ? Alegeam şi culegeam la deputaţi şi la membri comunali, tot 
ce eră mai bunisor în fracţiune”!. 

Creangă aveă un fel de slăbiciune pentru întruniri, manifestații, mişcări de stradă. A luat mai întâi parte 
la o răscoală, care a fost înăbușită în sânge, la 3 April 1866. Sunt interesante împrejurările. 

După detronarea lui Vodă-Cuza (11 Februarie 1866), puterile Domnului trecuseră în mâna locotenenţii 
domneşti, alcătuită din Lascar Catargiu, general N. Golescu şi colonel N. Haralambie. Sarcina locotenenţilor 
era foarte grea în vremea aceia. Un curent ostil aducerii prințului strein, pe deoparte, era hrănit de Rusia, 
Austria şi Turcia; pe de altă parte, Rusia încuraja încă mişcarea separatistă între moldoveni şi munteni. 


Interiorul casei din Humuleşti 


În legătură cu aceste frământări, cu ajutorul Cneazului Moruzi, care întreținea legături ascunse cu Rusia, 
o răscoală a fost înscenată la Iaşi în ziua de 3 Aprilie 1866. În capul mişcării se aflau oameni de mică însem- 
nătate, ca N. Roznovanu, Teodor Boldur-Lăţescu, N. Ceaur-Aslan ş. a., cari izbutiseră să atragă de partea 
lor şi pe uşorul la minte mitropolit Calinic Miclescu”?. 

Răscoala ce se urzea a fost simțită din vreme la Bucureşti, ceia ce a determinat pe locotenentul domnesc 
Lascăr Catargiu să sosească la Iaşi încă din ajun. S'au luat măsuri severe pentru potolirea mulţimei, care în 
ziua de 3 Aprilie mergea agitată spre reşedinţa locotenenţei, căreia aveă să-i arate nemulțumirile sale şi să 
ceară, între altele, revizuirea actului de unirea Principatelor. 

Mitropolitul Calinic se află în fruntea răsculaților. Armata a fost scoasă şi s'au tras focuri de armă, după 
care poporul a fost împrăștiat cu baioneta. Calinic Miclescu, între alţii, a căzut rănit de baionetă. 

În mulţime se aflau şi clerici. Diaconul Ioan Creangă, care eră în apropierea lui Calinic, l-a ridicat de 
jos cu ajutorul colegului său lenăchescu şi l-a ascuns într'o pivniţă, scăpându-i viaţa 3. 

S'au făcut atunci foarte multe arestări; mitropolitul a fost imediat pus sub inculpare; Creangă însă n'a 
suferit nimic din această aventură. 

Printr'o ciudată ironie a soartei, Domnitorul Carol I, care intrase în momentul acela în ţară, a semnat la 
Găeşti, în drumul spre Capitală, primul decret de amnistie, iertând astfel pe mitropolit. În schimb, loan 
Creangă, care salvase viaţa şefului bisericii, a fost ceva mai târziu răspopit de Calinic Miclescu. 

II 

Creangă în „fracțiunea liberă”. — „Popa Smântână?” în conflict cu Iacob Negruzzi. — Întruniri în 
contradictor. — Creangă antisemit şi „alegător naţionalist”. 

Cam din primăvara anului 1866 se socoteşte intrarea lui Creangă în frământările politice. El era un 
adept convins al „fracţiunei libere şi independente”, care avea numeroşi discipoli la Iaşi în toate straturile 
societăţei şi chiar între preoţi. Însuşi mitropolitul Calinic Miclescu era cucerit de ideile fractioniste. „Fracţio- 
nismul” se născuse din preceptele şcoalei lui Simeon Barnuţiu, care a ţinut la Universitatea din Iaşi o lungă 
serie de prelegeri despre Dreptul public al Românilor. Această activitate politico-socială a lui Barnuţiu s'a 
desfăşurat între anii 1855—1863. El a întemeiat o şcoală nouă de principii în politica română, care prinsese 
rădăcini la Iaşi. 

Şcoala lui Barnuţiu era caracterizată prin concepțiile sale îndrăsneţe, revoluționare, deşi bazele doctrinei 
se rezemau pe trecutul istoric, sau, mai bine zis, pe origina romană a poporului nostru. Ideile acestea, cu 
toate erorile lor, erau scoase dintr'un sentiment adânc democratic şi dintr'o mare dragoste pentru țărănime. 
Aceasta era partea ademenitoare a doctrinei, care fascinase pe Creangă şi pe atâţi alţii. Scopul şi esenţa pro- 
blemei barnuţiene este, în primul rând, „continuitatea dreptului roman şi după introducerea religiunei creş- 
tine”. Barnuţiu urăşte influenţele streine, care ameninţă să strice caracterul etnic al rasei noastre latine, şi se 
ridică împotriva evreilor şi grecilor. Titu Maiorescu, care scrie un studiu critic „Contra şcoalei Barnuţiu”, 
trage consecinţe foarte grele din principiile acestea. După Barnuţiu, religiunea creştină este periculoasă şi 
trebue înlocuită prin cultul păgân al Romanilor, potrivit naturei române?. Maiorescu se miră de marea in- 
dulgenţă a elevilor acestei şcoale, cari, „în momente politice, la alegeri, în chestiunile de mică administrație 
ale Primăriei de laşi, etc.” îi vedem „dându-și mâna cu preoții creştini şi lucrând împreună cu aceştia”. 
Marele critic consideră pe barnuţieni „partizani doctrinari ai păgânismului roman”, cari nu se pot uni vreo- 
dată cu ,speculanţii sufletelor”, cum denumeşte Barnuţiu pe preoții ortodoxi ce sunt de provenientă streină 
(grecească). Şi făcând o transparentă aluzie la Creangă, înfocat „fracționist”, Maiorescu scrie: „Însă preoții 
români ar face bine să se gândească mai de aproape la acea consecinţă a cărții lui Barnuţiu şi să ştie, că din 
acelaş principiu, din care Barnuţiu voia să gonească pe jidovi afară din România (lucru plăcut la mulţi 
preoţi), din acelaş principiu Barnuţiu vrea să gonească şi religiunea creştină afară din România, fiindcă, 
după părerea d-sale, este religiune greco-jidovească, nepotrivită cu România’. 

După îndemnul la ură contra streinismului greco-judaic, şcoala bărnuţiană are o consecință foarte im- 
portantă, care trebue să fi atras ca un miraj pe țăranul din Humulești: împărțirea proprietăţei fonciare rurale 
în mod egal la toţi ţăranii din comună, între toţi românii, cari au dreptul să moștenească deopotrivă vechiul 
„ager publicus” roman. Maiorescu apără ideea conservatoare a marei proprietăți şi combate cu înverșunare 
teoria „extraordinară” a şcoalei Barnuţiu, care însă a fost realizată în vremile noastre, în bună parte, prin 
expropriere. 

Iar în privinţa votului, Simeon Barnuţiu socoate că el este un drept exclusiv al românilor. Streinul n'are 
ce căuta în România, nici chiar la Domnie şi, prin consecinţă, „Principele străin este aşa de periculos şi de 
contra statului Român, încât votul dat contra lui de un singur Român este de ajuns pentru a-l declara anulat 
de drept”. Fanatizaţi de acest deziderat barnuţian, fracţioniştii Lateşu şi Tacu au votat în Constituanta dela 
1866 contra Principelui străin, dar au rămas într'o minoritate „de dispărut”, după expresia lui Maiorescu, 
care zeflemiseşte cu drept cuvânt afirmația şcoalei Barnuţiu, că un singur vot dat contra Principelui străin îi 
anulează existenţa juridică... 

Ultima consecinţă a şcoalei Barnuţiu: „Guvernul constituţional nu se potriveşte pentru români; lor le 
trebue republica cu magistrați ieşiţi din alegeri”. 

Titu Maiorescu se minunează de libertatea ce domnia în statul român, ceeace, după expresia lui, „face 
onoare libertăţei”. Această libertate „a îngăduit şi îngădue, ca de pe catedră şi în cărți să se lăţească idei, a 

căror tendin'ta este surparea formei de stat, sub care trăim”. 

Este evident că, aici, Maiorescu avea dreptate. Nu ştim dacă şi Creangă împărtăşea toate ideile şcoalei 
Barnuţiu, dar este netăgăduit că el simpatiza la început cu fractioniştii, cărora le da votul său şi îi sprijinea 
călduros în întruniri publice şi la alegeri. 

„Fracţiunea liberă şi independentă” lucra adesea în colaborare cu partidul liberal al lui Ion C. Brătianu, 
omul popular, pe care popa Creangă îl cunoştea personal şi pentru care avea admiraţie. Liberalii erau, şi ei, 
partid de stânga, extremist. 

Fracţionismul lui Creangă nu putea fi pe placul lui Maiorescu, căci iată ce mai scrie fostul său dascăl 
despre fracționişti: 

„ În ura lor împotriva străinilor, ei înglobau şi literatura şi arta străină şi simţiau o firească aversiune în 
contra celor ce se ocupau cu atâta stăruinţă de ele; pe aceştia îi tratau, fără nici un temeiu, de cosmopoliţi, 
şi îşi atribuiau sie-şi exclusivul privilegiu al patriotismului național, semănând întru aceasta liberalilor din 


"7. Printre fracţionişti se numărau şi Suciu, Micle, Gheorghiu, Lateş, s. a. 


Muntenia 

Înarmat cu convingerile sale, Creangă colinda întrunirile publice, asculta pe oratori şi lua deseori cu- 
vântul. Talentul său oratoric era gustat de auditor. Îşi presără cuvântările cu maxime şi anecdote pipărate, 
potrivite situației şi împrejurărilor, ceeace îl făcea apreciat şi iubit. 

Cu toată admiraţia şi recunoştinţa sa faţă de T. Maiorescu, Creangă nu iubiă junimismul politic şi nu 
vota cu junimiştii. Lui i se păreă că unii dintre membrii mişcării junimiste stau prea departe de masele adânci 
ale poporului, din care se născuse Creangă şi în sânul căruia îi plăceă să trăiască. 

Iacob Negruzzi arată că loan Creangă a fost liberal totdeauna şi că eră adversar al politicei junimiste. 
Să fi trecut mai târziu la partidul junimist, e foarte puţin probabil. El însuşi spune că a făcut „politicale” 
numai vreo 6 ani, adică dela 1866 până la 18728. 

Th. Speranţia susține, însă, că povestitorul a continuat să se intereseze de politică şi mai târziu. Astfel, 
la 1880, Creangă eră asistent la operaţiile votărei în sala primăriei din laşi. “Nu ştiu nici Creangă cu cine 
votă”, zice Sperantia. „Ar fi fost natural să voteze cu cei cari erau cu Maiorescu, dar cu toate acestea parcă 
votă cu Ornescu care eră liberal”. 

Întrunirile politice se făceau pe atunci în contradictor cu adversarii. Adunările erau aprinse, zgomotoase, 
şi aproape totdeauna sfârşeau cu scandaluri şi bătăi crâncene. În „Electoralele” lui Iacob Negruzzi sunt 
minunat prinse aceste momente caracteristice ale vieţii noastre politice de odinioară!. 

Creangă îşi îngăduise să ia cuvântul, ca adversar, la întrunirile junimiste din laşi. lacob Negruzzi, care 
făceă politică militantă, satirizează pe „popa Smântână” ca adversar politic tot în „Electorale” 

Atunci prezidentul sună 

Clopotelul, şi-i îndeamnă 

Toţi tăcere să păzească... 

Căci părintele Smântână 

Acum vrea să le vorbească. 

„Fraţilor”, începe-acesta, 

Mânecile suflecând. 

Şi potcapul ce-l apasă 

Mai pe ceafă aşezând, 

„Fraţi iubiţi, eu ştiu de sigur 

Că voi toți gândiţi ca mine, 

Că'n iubita noastră ţară 

N'ar fi rău să fie bine"! 

Creangă, când făceă politică, eră plin de hotărîre şi cutezantă. lată o scenă edificatoare, relatată tot de 
Negruzzi: 

„Eu am vorbit cu Creangă pentru întâia oară la o alegere în sala Primăriei din laşi. Eram candidat la 
deputăţie şi discutam în dreapta şi în stânga cu alegătorii, stăruind să mă voteze, când văd pe un institutor 
numit Urziceanu, în vorbă cu un popă. Acest Urziceanu venise odată la mine şi mă rugase — deşi nu-l cu- 
noşteam — să-l apăr ca advocat într'un proces corecțional, din pură colegialitate, fiindcă amândoi eram învă- 
țători. Eu, plin de bunăvoință, i-am şi luat apărarea, cu deplin succes, obținând achitarea lui. Acum socoteam 
că drept răsplată puteam speră cu siguranţă la votul d-lui Urziceanu. Mă apropii deci de dânsul, îi aduc 
aminte îndatorirea ce i-am făcut şi îl rog să mă voteze. Însă în locul lui Urziceanu, care sta confuz şi ruşinat, 
văd că popa îmi răspunde cu isteţie în modul următor: „N'are aface una cu alta, domnule Negruzzi; d-ta i-ai 
făcut un serviciu privat şi aci e vorba de trebi publice. Bate dumneata la alte uşi; noi, oamenii cei mici, 
votăm pe-ai noştri". „Să ştii, părinte”, i-am răspuns eu mânios, „că nu cer nici astăzi şi n'am să cer în veci 
votul Sfinţiei tale! Dar are să vie o zi când singur ai să mă votezi fără stăruința mea”. — „Să aşteptăm 
vremile acele”, îmi replică preotul cu ironie!”!? 

Pe oamenii de seamă ai timpului său îi stima; pe unii îi încărcă de laude, chiar dacă se aflau în altă 
tagmă politică. Pentru Maiorescu, Conta, Lambrior şi Eminescu arătă iubire, respect şi adâncă admirație. 

Cu toate că era un adversar hotărît al junimismului politic!5, şi deşi avusese un incident cu Iacob 
Negruzzi, a pus mai târziu valoarea persoanei mai presus de orice alte consideraţii, şi relaţiunile lor sau 
îndulcit, căci Creangă nu mai lua cuvântul contra lui Negruzzi. 

El n'a fost victima niciunei ambiţiuni în politică, şi în cele din urmă singurul său criteriu de alegere era 
personalitatea candidatului. „A fost deopotrivă iubit şi de Vasile Conta, care l-a numit în consiliul general 
de instrucţiune, şi de alţi junimisti!*. Fracţionismul murise în cele din urmă. Deşi adversar politic, Creangă 
l-a felicitat pe Conta pentru un discurs frumos rostit la Cameră; scriindu-i în termenii cei mai elogioşi: 

„Iubite prietene. 

„Nu ştii cât ne-am bucurat noi ieşenii de succesul ce l-ai avut în Cameră. 

„Eu, după cum mă cunoşti, parcă înebunisem de entuziasm. Şi de, prost oi fi, dar inimă mare am. M'am 
apucat de am ţinut o şezătoare acasă, cu Răceanu, lenăchescu, Mişu Nicsoi şi te-am proclamat cel mai mare 
orator al nostru, să trăeşti, căci tu faci cinstire Eşului nostru, oropsit şi blestemat de Dumnezeu şi de oameni. 
„Frate Conta, nu ne uita şi scrie-ne când vii. 

„Cu dragoste, 

Ion Creangă 

Alegător naţionalist”. 

Mai presus de orice credinţă politică, Creangă era naționalist. ŞI ca un corolar al acestui fierbinte naţio- 
nalism, marele prozator era şi un antisemit convins, ireductibil. Antisemitismul său născuse din nevoea 
emancipărei noastre economice în Moldova, în vremea când negoţul începuse să cadă cu totul pe mâini 
streine. Propagă această idee de dezrobire economică şi voiă întărirea comerțului românesc. 

Cu evreii din laşi trăiă în legături de bună urbanitate, ceeace nu-l împedeca să ducă înainte lupta în- 
cepută. În „Oltenii la Iaşi” găsim două versuri, ce sunt puse ca un refren şi în care se rezumă miezul anti- 
semitismului lui Creangă: 

„Cumpăraţi dela olteni !" 

„Nici un ac dela jidani !" 

Azi se discută, însă, dacă versurile acestea aparţin lui Creangă. 

Într”o scrisoare trimisă lui Slavici, povestitorul consideră invazia evreiască în țările noastre ca o plagă 
naţională. El primise dela loan Slavici broşura intitulată: „Soll şi Haben. Cestiunea Ovreilor din România”, 
apărută la Bucureşti în anul 1878. 

Creangă îi răspunde fără întârziere: 

Iaşi, 1878 Oct. 21. 

Stimabile Domnule şi Frate Slaviciu, 

Îţi mulţumesc din suflet pentru broşura ce mi-ai trămis. 

Ca fiiu din popor, admit în totul părerile D-voastră; nu m'am putut opri de a vărsă lacrămi, văzând 
nenorocirea ce ne ameninţă în viitorul ţarei şi al copiilor ei! Şi cu atâta mai mult am simţit, cu cât de mic 
copil am văzut vicleşugul acestui neam... îndărătnic şi risipitoriu la ce ţinteşte... 

Dar oamenii noştrii de stat!... Ochi au şi nu văd; urechi au şi nu aud, căci totdeauna au luat cărbunele 
cu mâna sermanului țăran, care la urma urmelor tot el a plătit gloaba. Vorba ceea: „Capra b... şi oaea trage 
ruşine”. — De-ar şti boii din cireadă, ce mână becisnică êi duce la tăetoare ! — Dar nu ştie sermanul dobitoc 
şi de aceea tace şi rabdă; duce în spate toate sarcinele şi hrăneşte pe netrebnicii, cari îşi râd de dânsul! Păstori 
nu-s şi cânii lipsesc. Ş'apoi ştii că într'un sat fără câni, se plimbă mişeii fără băț... 

Noi cari am gustat amarul, să despreţuim pe oamenii cei ce lucrează fără de lege, şi să nu ne însoţim cu 
aleşii lor — pentru a luă pânea din gura fiilor şi a o-aruncă cânilor. 

Cred că-i destul o măciucă la un car de oale. 

Stimabile frate Slaviciu, chiar acuma scriu în dugheana unui negustoriu cinstit din laşi, anume Nicolai 
loan, de care aş dori să avem măcar vr'o zece mii în laşi, dar unde-s ? Domnul Nicolai loan mi-a spus, ca 
să-i trimeteţi deocamdată vr'o două trei sute de broşuri; şi după desfacere, banii sunt siguri; dacă nu mă 
credeţi, vă puteţi încredința de la prieteni Moldoveni, cari sunt în Bucureşti, despre onorabilitatea D-lui 
Nicolai loan. Adresa: Nicolai loan, Iaşi, strada Mare. 

VE salut cu drag şi vă aşteptăm de aniversarea Junimei. Salutări D-lui Eminescu. Arătaţi, vă rog, res- 
pectele mele D-lui Maiorescu şi la toată famila. 

Eară D-voastră personal vă mulțumesc de mii de ori, şi vă rog a mai povăţui pe copilul meu, care ştiu 
că vă supără din când în când. 

Al D-tale cu inimă şi cu suflet 

I. Creangă 

N. B. Pentru rabat, chibzuiti D-voastră, cât puteţi da D-lui Nicolai loan. Plătiţi-i portul, faceţi însfârşit 
cum vă dă mâna. 

Nu ştiu dacă Creangă al meu învaţă ori se lasă pe-o ureche?15 


aa 


Ioan Creangă, fotografiat la Slănic, între d-nii A. C. Cuza şi N. A. Bogdan. 


Am reprodus scrisoarea în întregime, ca să se vadă anume că loan Creangă nu făcea naționalism de 
paradă, ci dintr'o profundă convingere, După ce arată pericolul evreiesc, el îşi varsă focul pe conducătorii 
ţării, pe „oamenii noştri de stat”. Iar din broşura lui Slavici, care oglindeşte simtimintele sale, „alegătorul 
naţionalist”, cum îşi zicea el însuşi, pe vremea aceia, — stărue să se vândă la Iaşi un însemnat număr de 
exemplare. 

„Alegător naţionalist”, în adevăratul înţeles al cuvântului, marele povestitor era şi în politică un mare 
român. Inima lui bătea cu putere pentru o politică naţională, exclusivistă, neaoş-românească. În structura lui 
sufletească era şi el conservator; dar conservatorismul lui Creangă excludea boeria de castă şi vechile privi- 
legii, păstrând cu sfințenie numai cultul datinei strămoşeşti şi al iubirei de ţară. 

Note 


1 V, „Fragment de biografie”, de loan Creangă. 

2 T. Maiorescu: .Istoria contimrecrana a României “, p. 13. 

3 Biografia lui G.. I. Alexandrescu, Cfr. Em. Gârleanu: în ,„Arhiva". 

4 T Maiorescu: „Contra şcoalei Barnuţiu “, vol. II din Critice, p. 189. 

5 Ibid. 

6 Ibid., p. 195. 183 

7 T. Maiorescu: „Istoria contimporană a României" 

8 Cfr. Jean Boutiere, op. cit., p. 18. 

9 Th. Sperantia, op. cit. p. 38. 

10 Pumni şi ghionturi se preschimbă/ Se văd bate ridicate /Părți din scaune şi mese /Sbor prin aer aruncate lar când vuetul 
din sală /Aşa culme o atinge /Unul plin de perfidie /Lumânările le stinge/ Întunericul se 'ntinde /Nu se mai cunoaşte nime. 
Lebăescu dă 'n profesori/ Pătlăgică 'n băcănime./ Daţi de tot, copii./ Pe dânşii! /Aleu! Valeu! /Unul plânge... /Mi-a scos dinţii, 
zice altul: Vai, amar, îmi curge sânge:/ Mi-au spart capul profesorii, /Mi-a rupt şoldul băcănimea — încleştată strigă, geme/Şi se 
vaetă mulțimea. /Aşa 'n luptă sângeroasă /Ajung toţi până la scară/ Şi împinși unii de alții/ Se rostogolesc afară. /Acum sala-i 
deşertată... /Ochelari, galoşi, căciule, /Mese, scaune sdrobite,/ Clopotel şi bețe rupte /Zac pe scânduri răspândite”. 

11 I, Negruzzi: „Copii de pe natură“, p. 150. 

12 I, Negruzzi: „Amintiri dela Junimea“. 

13 Ibid. 

14 „Era nouă“, 7 Ianuarie 1890. 

15 Scrisoarea e inedită şi mi-a fost pusă la dispoziţie de d. I. E. Torouţiu. Împreună cu alte preţioase documente, ea face 
parte din monumentala lucrare tipărită şi adnotată de d-sa: Studii şi documente literare, vol. III, care va apare în curând în 
institutul de arte grafice „Bucovina “. Slavici a semnat multă vreme: loan Slaviciu. 

SOCIETATEA „JUNIMEA” 

I 

Schiță istorică. 

„Junimea“ a luat ființă oficial în anul 18651, întemeiată de tineretul care-şi sfârşise atunci studiile acade- 
mice în streinătate şi care se adăpase mai ales la izvoarele culturii germane. Au fost cinci fondatori: Titu 
Maiorescu, Iacob Negruzzi, Tudoriţă Rosetti, V. Pogor şi P. Carp. 

La 1867. după ce se intemeie şi o tipografie, începu să apară revista „Convorbiri Literare”, sub direcția 
lui I. Negruzzi ?. 

Membrii societăţei au sporit repede. Tot ce era distins în lumea Iaşilor, se ducea la „Junimea”, care 
înlesnise condiţiile de admitere prin vestita formulă: „Intră cine vrea, rămâne cine poate”. În realitate, nu se 
intra cu atâta uşurinţă. Prima condiţie, recomandarea, trebuia îndeplinită de unul din membri, care nu cuteza 
să se prezinte între junimişti cu ori-şi-cine. Se mai cerea, apoi, ca noul venit să aibă ceva vocaţiune, ca să 
poată rămâne. Încercarile începeau din prima zi. Junimiştii erau oameni îndrăzneţi şi necruțători; iar noul 
membru era provocat într'un chip oarecare să ia parte la discuţii şi să-şi spună părerea. Cine se simţia 
stânjenit, pleca singur. 

„Junimea” se înfăţişează la început ca o asociaţie pur culturală, stăpânită de un dezvoltat spirit auto- 
critic, prin care se cernea toată activitatea intelectuală a epocei şi mai cu seamă a membrilor junimişti. Ea 
era „acea „şcoală literară din Iaşi, despre care mult s'a zis, dar „puţin s'a înţeles"; şi care se distingea prin 
cea mai aspră critică a lucrărilor membrilor săi“. 

Dar să-l lăsăm s'o definească până la sfârşit tot Titu Maiorescu: 

„Juminea din laşi a fost o adunare privată de iubitori ai literaturei şi ai ştiinţei, de iubitori sinceri. Din 
întâmplare, cei dintâi membri ai ei s'au găsit a fi înzestrați cu cunoştinţe destul de felurite, fiecare după stu- 
diile şi după gusturile sale, în cât să se poată complecta unii pe alții şi tot odată să se poată înţelege. Discuţiile 
cele mai animate, însă fără nici un amestec de interes personal, i-au apropiat şi i-au împrietenit, atrăgând 
încetul cu încetul pe mulţi alţii, a căror dispoziţie de spirit îi făcea accesibili la asemenea cercetări adeseori 
abstracte. În primii ani ai acelor întruniri intime s'a urmărit cu stăruintă cetirea mai tuturor operelor litera- 
turei române de pân'atunci, bune-rele, cum erau, şi pe temeiul unor asemenea cetiri se iscau discuţiile: ob- 
servări critice, încercari de stabilire a unui teren comun de înţelegere, teorii conduse la extrem şi apoi limitate 
spre o aplicare mai firească, expuneri ştiinţifice despre estetica, despre limba, despre scriere, despre multe 
alte obiecte ale gandirii omeneşti — căci ştiinţele se înrudesc, — de omnibus rebus et quibusdam aliis, 
totdeauna libere, adeseori îndrăzneţe, de regulă vesele, niciodată personale, sau meschine sau înveninate. Şi 
se formase astfel o atmosferă de preocupări curat intelectuale care fără voie şi pe nesimţite ajunsese a stăpâni 
pe toţi, aşa încât orele petrecute odată pe săptămână la „Junimea” steteau în cel mai mare contrast cu viaţa 
de toate zilele, erau o lume aparte, un vis al inteligenţei libere înălțat deasupra trivialităților reale. Şi aşa de 
intensiv şi aşa de puternic lucra această atmosferă asupra celor ce o respirau, încât formă ea însăşi o legătură 
între ei şi-i armoniză pe toţi pentru timpul cât dură, pe unii pentru toată viaţa lor. 

Cele mai disparate spirite s'au putut întâlni şi s'au putut însufleți în acest contact: veselul voltairian 
Pogor, cu sistematicul politic Carp, melancolicul Teodor Rosetti cu (pe atunci) humoristul Iacob Negruzzi, 
scriitorul acestor rânduri cu militarul autodidact M. Cerchez, traducătorul lui Heine N. Schelitti cu fran- 
tuzitul M. Korne, închisul estetic Burghele cu vârtosul glume Creangă, juristul Mandrea cu hazliul Paicu, 
agerul şi recele Buicliu cu sentimentalul Gane, spaniolul Vârgolici cu obscurul german Bodnărescu, horaţi- 
anul Ollănescu-Ascanio cu liricul ofițer Șerbănescu, tăcutul Tasu cu vorbăreţul Ianov, viul cugetător Conta 
cu poligraful Xenopol, amarul critic Panu cu blândul Lambrior, anecdotistul Caraiani cu teoreticianul Misir, 
bunul „papa” Culianu cu epigramistul Cuza, izbucnitorul Philippide „„Hurul” cu blajinul Miron Pompilie, 
super-gingaşul Volenti cu filologul Burla, popularul Slavici cu rafinatul Naum, înaltul visător Eminescu cu 
nemilosul observator Carageale, şi alții şi alţii în umbră şi în penumbra, iar din când în când, în mijlocul lor, 


Page yı 


Nicolae Timiraş 


întineritul Vasile Alecsandri, cu farmecul povestirilor lui. 
Unde sânt aceste timpuri şi unde sânt aceşti oameni !%. 


SOCIETATEA LITERARĂ «JUNIMEA» DE LA IAŞI 

1) N. Beldiceanu, 2) Samson Bodnărescu, 3) Teodor Nica, 4) G. Roiu, 5) M. Hristodulo, 6) V. Castan, 7) M. Gheorghiu, 8) C. 
Meissner, 9) Dospinescu, 10) Alex. Suţu, 11) S. Virgolici, 12) V. Burlă, 13) A. Naum, 14) Gh. Racoviţă, 15) loan Buiucliu, 16) 
Abgar Buiucliu, 17) Th. Burada, 18) C. Leonardescu, 19) Bengescu-Dabija, 20) Th. Rossetti, 21) Titu Maiorescu, 22) Petre Carp, 
23) I. Melik, 24) Mihail Eminescu, 25) Olănescu Ascanio, 26) N. Gabrielescu, 27) I. L. Caragiali, 28) Alex. Fara, 29) V. Pogor, 
30) V. Alecsandri, 31) Jacob Negruzzi, 32) Dr. Max, 33) Gh. Bejan, 34) loan Slavici, 35) Caragiani, 33) General Cerchez, 37) 
N, Mandrea, 38) Nicu Gane, 39) N. Culianu, 40) I. lanov, 41) Grigore Buiueliu, 42) Burghelea, 43) Constantin D. Constantiniu, 
44) Leon Negruzzi, 45) Gh. Capşa, 46) Dimitrie Rossetti, 47) Stefan Suciu, 48) Pavel Paicu, 49) loan Creangă, 50) N. Mihalcea, 
51) Th. Hristodulo. 52) I. Nenifescu, 53) Miron Pompiliu, 54) Alex. Lambrior, 55) C. Lepadatu, 56) V. Tasu, 57) Maior Scheleti, 
53) Colonel Șerbănescu, 59) Th. Buiucliu, 60) A. I. Xenopol, 61) Petre Misir, 62) Dr. Peride, 63) Alex. Beldiman, 64) Victor 
Cuciureanu, 65) Gh. Zaharia, 66) Xenofon Gheorghiu, 67) Valerian Ursianu, 68) Gh. Negruzzi, 69) Alex. Philippide, 70) C. 
Dimitrescu-laşi, 71) S. Văleanu, 72) N, Volenti, 73) V. Bossie, 74) Telemak Ciupercescu. (După d. O. Minar) 


Au fost într'o vreme două „Junimi”, una la laşi şi alta la Bucureşti. Societatea „Junimea” era, fireşte, 
una şi indivizibilă, dar şedinţele se țineau în două locuri deosebite. Cauza era strămutarea lui Maiorescu în 
Bucureşti. Dela 1874, el se aşezase în Capitală, unde făcea profesorat, politică şi avocatură. De-aici plecau 
la Iaşi directivele în chestiunile literare şi culturale mai însemnate, căci T. Maiorescu se interesa de aproape 
de mersul „Convorbirilor” şi de întreaga mişcare junimistă. El era om hotărît şi fără preget, Din corespon- 
denta sa cu Iacob Negruzzi+ se vede clar această intensă activitate. 

După ce Maiorescu părăsise Iaşii, şedinţele “Junimei” se țineau deobiceiu la Pogor sau la I. Negruzzi, 
unde era şi redacţia „„Convorbirilor literare”. Dar o parte dintre junimiştii de seamă se strămutaseră în Capi- 
tală, în frunte cu şeful acestei mișcări, Titu Maiorescu. Printre aceştia putem număra pe Carp, Eminescu, 
Slavici, Caragiale, nume consacrate pe vremea aceia, ca să nu vorbim de figuri mai mărunte. Era neapărată 
nevoe ca cercul să se întrunească şi la Bucureşti, ceeace Maiorescu a organizat să se facă în mod regulat. 

Şedinţele „Junimei” bucureştene au început în anul 1877. La 28 Noembrie a acestui an, el scria lui Jac 

Negruzzi: “Novela lui Ganea deabea Vinerea viitoare vom ajunge a o ceti în reînceputa noastră „Junime”.5 
Scrisoarea e datată din strada Herestreu. Mai târziu, după trecere de doi ani, şedinţele şi-au strămutat sediul 
în strada Mercur, în casele proprii ale lui Maiorescu. 

Cercul „Junimei” se întrunea foarte regulat, cu o punctualitate în adevăr ,maioresciană”6. 

Eminescu era nelipsit, în toate serile de Vineri; iar Creangă era aşteptat şi el la aceste şedinţe, de câte 
ori se întâmpla să vie prin Bucureşti, fie cu treburi personale, fie în calitatea sa de membru în consiliul gene- 
ral al instructiunei publice. Slavici arată că loan Creangă era unul dintre cei mai zeloşi membri ai consiliului 
general. Din această cauză într'o seară, când toată lumea îl aştepta la Maiorescu, el nu şi-a făcut apariţia de 
cât pe la 11 noaptea. 

— „Se poate, domnule Creangă”, i-a zis stăpânul casei. „Faci ca atâta lume să te aştepte”. 

— Ce să zic? — a răspuns el zâmbind ca de obiceiu. D-voastră ca d-voastră ! — Neavând, se vede, altă 
treabă, aţi aşteptat în cea mai bună societate şi aşteptarea nu v'a fost zădarnică. lată-mă: sunt aici. Eară eu, 
care umblu 'n treburi mari, voiu fi aşteptat, poate mai putin, dar vorba Românului: De geaba vii, de geaba 
te duci !7 

Replicile lui Creangă erau totdeauna pilduitoare şi răspunsurile sale cu tâlc creau o atmosferă plăcută 
la „Junimea“. 

Cetitorii bucăţilor literare, versuri sau proza, erau de obiceiu Maiorescu şi Eminescu, mai ales Emi- 
nescu, care citea foarte frumos. Creangă îşi citea totdeauna singur scrierile sale, pe care le rostea în felul său 
cu totul original. 

Avântul seratelor „Junimei” din Bucureşti mergea crescând şi elemente de valoare se strângeau în jurul 
lui Maiorescu, în vreme ce întrunirile junimiştilor eşeni deveneau din ce în ce mai puţin populate şi mai 
anemice. Creangă se ducea şi el tot mai rar la şedinţe. Entuziasmul general şi coheziunea care strângea 
odinioară pe junimiştii din laşi dispăruse cu încetul, până când, în anul 1885, „Junimea” dela Iaşi primi 
ultima lovitură. Iacob C. Negruzzi fusese numit profesor universitar la Bucureşti. Cu mutarea lui, totul s'a 
disolvat în urmă: Convorbirile literare” apăreau de-atunci în Capitală şi toate legăturile cu vechiul leagăn al 
societăţei „Junimea” se rupseseră definitiv. 

II 

Un cenzor literar: Iacob Negruzzi. 

Numeroasele documente, ieşite la iveală după moartea lui lacob C. Negruzzi, proectează o intensă lu- 
mină asupra activităţei dela „Junimea”, cum şi asupra rolului atât de important, al fostului director dela 
„Convorbiri literare”. În Biblioteca Academiei române, secția manuscriselor, se află un mare număr de 
scrisori autografe româneşti, dăruite de Iacob Negruzzi. Sunt scrisorile celor mai însemnați scriitori ai noştri, 
din a doua jumătate a veacului trecut, toţi colaboratori la revista ilustrei societăţi. 

Între ani 1867-1915, Titu Maiorescu, M. Eminescu, loan Creangă, loan Slavici, N. Gane, I. L. Caragea- 
le, Al. Vlahuţă, Duiliu Zamfirescu, ş. a., au întreținut o prețioasă corespondenţă cu fostul director al „Con- 
vorbirilor”. D-1 I. E. Torouţiu, spirit critic distins şi neobosit cercetător al trecutului nostru literar, a început 
să colecționeze întreg acest material, într'o monumentală lucrare: „Studii şi documente literare”, din care 
până în prezent au apărut 3 volume. În ele sunt tipărite scrisorile referitoare la societatea „Junimea”. Lu- 
crarea e însoțită de motivele literare în legătură cu cuprinsul lor, şi cu un indice alfabetic. 

Din cercetarea acestor scrisori, activitatea literară a „Junimei” capătă viaţă şi iese în relief. Ea apare 
într'o lumină nouă, caracteristică şi necunoscută până azi; iar figura bătrânului şi vigilentului cenzor literar 
Jac Negruzzi, se desluseste în linii bine conturate şi definitive. 


Între operele pur literare ale lui Jac Negruzzi, şi între activitatea sa de auxiliar şi împlinitor al idealurilor 
societatei „Junimea”, — țeluri atinse în întregime, — există o vizibilă şi accentuată disproportie. Scrierile sale 
sunt îngrijite, pline de înțeles şi de savoare pentru epoca lor; însă acele „copii de pe natură”, poezii şi schiţe 
fugare, au rămas închise în analele literare ale trecutului, într'un cadru pur documentar. Valoarea scriitorului 
a fost covârşită de înălțimea spiritului critic, de priceperea şi energia omului de inițiativă şi de conducere. 
Această ultimă operă a lui I. Negruzzi a fost încoronată cu deplin succes şi a rămas în istoria literară, strâns 
legată de activitatea awat de strălucită a „Junime!”. 

El avea conducerea efectivă şi aproape exclusivă a “Convorbirilor literare”, într’o vreme de adânci pre- 
faceri, când Maiorescu preconizase o „direcţie nouă” în literatura română. Se declarase războiu de moarte 
împotriva trecutului şi prezentului literar, a şcoalei Barnuţiu, a curentului de italienizare, în gândirea şi limba 
românească. Chemarea lui Maiorescu avusese un mare răsunet. În societatea „Junimea” au intrat talentele 
cele mai viguroase. Dintre acestea, unele figuri literare au rămas şi până astăzi strălucitoare pe cerul cu- 
getărei şi scrisului românesc. În greaua lui misiune, de cenzor al atâtor forte vii, ce băteau stăruitor la porţile 
ferecate ale „Convorbirilor”, — un fel de Sfântul Petru în mână cu cheile raiului, — Jac Negruzzi a fost la 
înălțimea acelei chemări, făcându-şi toată datoria cu adâncă pricepere, prestigiu şi autoritate neştirbită. 

Această putere miraculoasă, sau această investitură, i-o dase însăşi instituţia pe care o reprezenta şi pe 
care o înţelesese. Maiorescu, el însuşi, când trimetea manuscrisele la “Convorbiri”, lăsă „cenzorului” toată 
latitudinea, să-i foarfece la nevoie lucrările. „Fă bine”, — „îi scrie el din Bucureşti, — , mai îndreptează-mi 
traducerea cu ocazia corecturii... Curăţă-mi-o mai ales de „unele neologisme”. 

I. Negruzzi se rezema pe încrederea tuturor. “Convorbirile Literare” ieşeau cu îngrijirea şi sub oblădui- 
rea lui absolută. Dorinţele lui Maiorescu erau în adevăr directive, formulate sub formă de sfaturi sau con- 
tribuţii, pe care directorul le asculta şi le punea în lucrare. Toţăeauna pătruns de criteriile de judecată ale 
„Junimei", pe care ştia să le folosească în mod eficace şi suveran, Negruzzi era călăuzit de o severă educaţie 
literară şi de un mare bun simţ care rareori da greş. 

Maiorescu, şeful teoretic al acestei ilustre mişcări culturale, îi recunoştea totdeauna calitățile excep- 
tionale. La 1876, i-a trimis un articol al lui D. Bărbulescu, ca să-l „remanieze”” şi să-l publice în revista: 
„Dacă voiu avea timp, fac eu remanierea; dacă nu, ţi-l trimit tale quale peste 5 zile şi atunci foarfecă-l tu cu 
marea deprindere ce o ai”. 

De obiceiu, sau mai bine zis „în principiu”, înainte de-a ajunge la tipar, articolele treceau prin purgato- 
riul membrilor „Junimei”. În şedinţele plenare se citeau toate bucăţile propuse spre publicare, dar numai 
acelea care erau apreciate în prealabil de Maiorescu sau Jac Negruzzi. Cenzura exercitată de Negruzzi era 
de multe ori prea riguroasă. 


Iacob Negruzzi. 


Duiliu Zamfirescu, care-i trimisese odată o poezie tradusă din italieneşte, a primit o scrisoare cu ob- 
servaţii, din cauză că întrun vers figura muntele „Pentelicul”... ce din întâmplare semăna la nume cu.., 
„Penteleul” nostru. 

Poetul îi răspunde imediat: 

„Am văzut că Pentelicul v'a supărat, din cauza prea marei apropieri de un munte coleg, producător de 
adevărat caşcaval. Ce-i de făcut? 

„Să suprimăm reputaţia Penteleului nu se poate; să înlocuim versul cu Pentelicul vinovat iar e greu. Dar 
în sfârşit, dacă găsiţi ceva care să-l înlocuiască, eu primesc”. 

Duiliu Zamfirescu avea desăvârşită încredere în gustul artistic şi priceperea directorului „Convorbirilor 
literare”. lată ce-i scrie în anul 1894 cu privire la romanul său „Viaţa la ţară”: 

„Văzând că nici în numărul de Aprilie nu începeţi publicarea Vieţei la ţară, doresc să cunosc cauza. 
Dacă romanul nu place, vă rog să mi-o spuneţi lămurit. Dumneavoastră ştiţi că nu mă supăr, şi că sunt foarte 
sincer când spun asta. Eu cred însă că tot e ceva de scos din ultima mea încercare; de aceia (dacă nu o 
publicaţi), vă rog să-mi înapoiaţi manuscrisul şi să-mi spuneti ce şi cum credeţi că ar fi de schimbat”. 

În cele din urmă, romanul a fost publicat în „Convorbiri literare”. 

Răposatul D. Onciul, după multe încercări respinse, care încep de pe la 1873, abia la 1884 a izbutit să i 
se publice în “Convorbiri” studiul său istoric: Iuga-Vodă, Domn al Moldovei la 1374 şi 1400. Celelalte 
articole îi fuseseră sistematic refuzate din cauza defectelor formale. 

Două poezii ale Veronicăi Micle („Albăstrele” şi Galatea”), trimise lui I. Negruzzi, au rămas nepubli- 
cate; iar poetul bucovinean D. Petrino, care era amic personal al lui Iacob Negruzzi, a fost nevoit să ia pozitie 
ostilă faţă de „Convorbiri“ şi de toţi membrii Junimei, inclusiv Maiorescu, din cauză că cenaclul îi refuza 
unele bucăţi literare. 

Alexandru Vlahuţă începuse colaborarea la „Convorbiri” în anul 1881. I. Negruzzi îi cerceta începu- 
turile cu deosebită atenţie şi-i comunica în scris observaţiile sale, la care poetul răspundea: „Respect foarte 
mult şi vă sunt recunoscător pentru observaţiile ce-mi faceţi relativ la poesiile “ce v'am trimis în urmă”. Sau: 
„Aţi făcut destul pentru mine şi nu-s vrednic să vă mulțumesc. Mi-aţi deşteptat gustul de a scrie, şi ce e mai 
mult, m'ați învăţat a-mi cântări fiecare vorbă — vă voiu fi pururea recunoscător”. 

Într'altă scrisoare, din 12 Fevruar 1881, poetul „Vlahuţia”, — cum semna el pe timpul acela, — trimite o 
poezie (,Lutul gânditor”), pe care o dedică lui Iacob Negruzzi: “De veţi găsi ceva bun în aceste versuri, dați- 
mi voe să le închin D-voastră, spre semn de adânc respect şi vie recunoştinţă ce vă păstrez. De nu veţi 
respinge-o în totul, voiu îndrepta, fără întârziere, greşelile ce mi se vor arăta”. Dar poezia a fost respinsă „în 
totul”, căci nu s'a publicat în revista „Junimei”, cu toată dedicația poetului. 

Cu o frumoasă şi justă modestie, Vlahuţia scrie peste un an, într'o scrisoare datată din Târgoviştea, la 6 

Mai 1882: 

„De altmintrelea nu greu vă va fi să recunoasteţi cât de mult îmi place să mă silesc să fac în mic, ceeace 
face în mare d. Eminescu, a cărui tăetură genială în versuri, nu o pot îndestul admira. Îmi va sluji de model 
acest mare maestru, care-şi cunoaşte atât de bine limba şi care-şi mlădie atât de artistic gândirea”. 

Vlahuţă îi încredinţase lui I. Negruzzi şi un caet, care cuprindea probabil primele sale începuturi poetice. 
Nu cunoaştem aprecierile şi observaţiile directorului „Convorbirilor” asupra acestor încercări literare. Iacob 
Negruzzi, care se erija în judecător şi îndrumător al începătorilor, păstra însă toate formele de rigoare când 
era vorba de scriitori mai încercaţi. În orice caz, toate respingerile de manuscrise se făceau în numele 
“Junimei”, care asculta lucrările serioase şi hotăra de soarta lor. 

Când se citea o bucată, autorul nu era admis să ia parte la discuţia operei sale. I se opunea verdictul 
Junimist: „autorul a vorbit!” 

Dintre colaboratori, numai Carageale n'a îngăduit să i se facă tăeturi sau îndreptări în operele sale. El 
interzisese formal orice amestec în această privință, şi într'o scrisoare adresată lui Negruzzi a făcut un mare 
tărăboi în jurul greşelilor de tipar ce se strecuraseră într'o lucrare a sa. 

De asemenea, lui Eminescu nu i s'au făcut îndreptări şi nu i s'a respins nimic la „Junimea”. Într'una din 
şedinţele societăţei, când s'a citit „Scrisoarea III-a”, G. Panu, probabil din motive politice, s'a ridicat şi a 
părăsit sala protestând, împreună cu V. Pogor. Junimistii au cerut să se citească din nou poezia şi au admis- 
o cu entuziasm. lacob Negruzzi, când a primit prin poştă Epigonii, a făcut poetului unele observaţii, scriindu- 
i la Viena. Eminescu a răspuns imediat, dând lămuriri şi consimtind, la rigoare, să se suprime strofa III-a, 
ceeace nu s'a făcut. 

În coloanele revistei, la Poşta redacţiei, i se răspundea uneori lui Eminescu sub literele convenţionale: 
Y. Z. lată două răspunsuri, în numerele din „Convorbiri” apărute în cursul anului 1870: „D-lui Y. Z. Pre 
bine. Se va publica cât mai curând"; sau, în numărul dela 15 lunie, p. 136: „Y. Z. Meritul poetic e incontesta- 
bil, chiar când nu ne-am uni cu totul în idei. Multamiri sincere”. 

În ceeace priveşte pe Creangă, om mai în vârstă, care n'a debutat cu încercări slabe şi nici n'a dibuit la 
începuturile sale publicistice, nu s'a simţit niciodată nevoe să se schimbe ceva din poveştile sau “Amintirile” 
sale. Dimpotrivă, auzind că Maiorescu plănuia să i se traducă unele poveşti în limba germană, povestitorul 
îi scrie să ţină seamă de unele erori de tipar strecurate în ,Convorbiri”, dându-i indicaţii cum trebuesc făcute 
îndreptările. Iar la 1876, când Titu Maiorescu, cetind pe Moş Nichifor, şi-a exprimat dorinţa să i se facă 
mici retuşări (găsise că povestirea, deşi frumoasă, e prea din „Borta... caldă”), a publicat-o totuşi în revistă 
fără nici o schimbare. 

Şi pentrucă Maiorescu reţinuse manuscrisul cam mult la Bucureşti, povestitorul îi trimite aceste spiri- 
tuale rânduri, în care se străvede şi o uşoară ironie: 

Iaşi, 1876, Noemvrie 10. 

„Stimate Domnule Maiorescu. 

„Vă rog tramiteţi povestirea Moş Nichifor pentru ca s'o dau la tipar. Junimea din laşi într'o şedinţă a sa 
pe la 12 noaptea, fiind cam somnoroasă, după obiceiul ei, — a votat să se tipărească; poate mai mult pentru 
încurajare. Sau, mai ştiu eu... poate şi pentru: P. A. Calescu8. 

„D-voastră cred că veţi fi râs de mine şi de dânsa, şi cu drept cuvânt; pentru că este o copilărie, scrisă 
de un om mai mult bătrân, de cât tânăr; da bine, da rău. Dumnezeu ştie. Eu atâta ştiu numai, că am scris lung 
pentru că n'am avut timp să scriu scurt. Dar ce am scris şi cum am scris, am scris...” 

Creangă avea felul său original de a scrie, şi nu îngăduia îndreptări nici în fond, nici în stil, care de altfel 
era cizelat cu mare îngrijire. Cine ar încerca să schimbe sau să întoarcă frazele povestitorului, ar izbuti mai 
uşor să le strice, de cât să le facă mai frumoase. 

Spiritul critic al lui Jacob Negruzzi a fost totdeauna sever; el era însă un mare înţelegător al valorilor. 
Această înaltă însuşire, care nu l-a părăsit niciodată, a fost trăsătura de unire între el şi marele său prieten 

Titu Maiorescu, pe care l-a priceput şi l-a ajutat în misiunea sa cu o rară competenţă. Acestui spirit ales se 
datoreşte ridicarea personalităţei sale, printre oamenii de merit ai generaţiei literare din trecut. 


Page 77 


Nicolae Timiraş 


III 

Creangă la „Junimea”. 

Când a lăsat haina preoțească şi a părăsit locuinţa dela Golia, loan Creangă era în vârstă de 34 de ani. 
Scos şi din învăţământ, făcea negustoria de tutungiu, cu ajutorul fratelui său Zaheu. Pe lângă debitul de 
tutun, era ocupat cu lecţiile dela „Liceul nou” (şcoală particulară) şi cu meditaţiile de care nu era chip să 
scape. Se mai îndeletnicea cu aranjarea cărților şcolare, ce trebuiau revăzute pe alocuri, ca să fie scoase în 
noui ediții. 

În bojdeuca din Sărărie, începuse să se înfiripeze o viață nouă, de pură intelectualitate. Creangă se simtia 
instinctiv atras spre îndeletniciri şi chemări mai înalte. Muncea fără preget şi făcea studii literare, pedago- 
gice, ştiinţifice, citind de toate şi stăruind cu voință şi răbdare să se cultive, El râvnea să iasă spre lumină, 
croindu-şi drum în cercul intelectualității ieşene. 

Deşi modest şi plin de cuviință, era însă lipsit de timiditate şi ştia să-şi facă loc şi să pătrundă cu dem- 
nitate în rândurile oamenilor luminaţi. Între aceştia, se făcea apreciat din primele momente. Creangă era 
căutat şi iubit pentru puritatea sufletească şi pentru spiritul său istet şi plin de originalitate. După Maiorescu, 
aşa l-au cunoscut Conta, Lambrior, Eminescu, Carp, Xenopol, Pogor, Cuza, Culianu, Poni, Alexandrescu şi 
atâţi alţii, cari i-au rămas prieteni devotați. 

În societate, ţinea foarte mult să păstreze şi să cultive legăturile cu oamenii de seamă. Olga Creangă, 
nora lui, se dusese odată la Iaşi, împreună cu fiul povestitorului, ca să-l vadă pe loan Creangă. Prima lui 
grijă fusese să întocmească atunci o listă de persoanele cele mai distinse, obligându-şi fiul şi nora să facă 
vizite de rigoare. În fruntea listei figurau: Carp, Poni, A. D. Xenopol, Nicu Gane, A. C. Cuza, s. a. Iar când 
s'au isprăvit aceste vizite, seara, el s'a interesat de aproape de chipul cum fuseseră primiţi de fruntaşii ieşeni, 
cerea amănunte şi se bucura ca un copil, când se încredința că li se dase atenția cuvenită. 

E greşit să se creadă că loan Creangă fusese apreciat şi distins, numai pentru motivul că începuse să 
scrie şi să citească poveşti la „Junimea”. Maiorescu l-a deosebit cu mult înainte. El i-a fost un neclintit şi 
puternic sprijinitor, într'o vreme, când nici nu-i trecea prin minte că diaconul Creangă ar putea ajunge scrii- 
torul atât de original şi fermecător de mai târziu. 


Când a venit Creangă la „Junimea”? Această chestiune părea tranșată definitiv, odată cu apariția „Amin- 
tirilor dela Junimea”, publicate întâi de G. Panu, iar în urmă de Iacob Negruzzi. Cele două colecţii de remi- 
niscente literare, însă, cuprind unele erori de fapt şi dovedesc vădite absente de memorie. Prima lucrare e 
tezistă, ca toate scrierile lui Panu, ceeace coboară mult valoarea ei documentară. A lui Jac Negruzzi e curgă- 
toare şi scrisă cu sinceritate, dar este influenţată de vârsta prea înaintată a bătrânului cenzor dela „Convorbiri 
literare”. Cât temeiu se poate pune pe aceste aduceri aminte, când I. Negruzzi scrie în cartea sa de „Amin- 
tiri”: „Eminescu în momentele lucide vărsa lacrimi după moartea povestitorului popular...”; cu alte cuvinte, 
lacrimi postume, căci Eminescu murise cu o jumătate de an înaintea lui Creangă! 

Cei doi junimişti susțin că loan Creangă a fost introdus de Eminescu în societatea Junimea”. 

Am pus la îndoială, atât afirmaţiile lui G. Panu, cât şi pe ale lui Iacob Negruzzi. Făcând cercetări în 
această direcţie, am descoperit fără prea multă trudă adevărul necontestat, care e stabilit de Titu Maiorescu 
în minunata sa lucrare: „Istoria contimporană a României” (1866-1900). După relatările precise ale lui Ma- 
iorescu, intrarea lui Creangă în sânul „Junimei” datează cu mulți ani înainte, adică pe vremea când era dia- 
con. El fusese introdus acolo de către Maiorescu, odată cu alți profesori: „Culianu, Melik, St. Vârgolici, 
Naum, A. D. Xenopol, Creangă”, după cum scrie textual şeful junimistilor”. Din cele relatate de Maiorescu, 
e probabil că diaconul Creangă a fost admis la „Junimea” încă de pe la 1868, pe temeiul calităţei sale de 
institutor şi de scriitor didactic emerit, căci Maiorescu punea mare pret pe calităţile pedagogice ale profesori- 
lor, mai cu osebire când ei erau şi autori didactici. Acesta e şi motivul pentru care îl trece în rândul profesori- 

lor de merit. 

Din constatările făcute de Titu Maiorescu, se vede clar că, în Aprilie 1871, diaconul şi institutorul 
Creangă era un vechiu membru al ,Junimei”, de oarece lua parte regulat la şedinţe şi se amesteca în toate 
discutiile mai însemnate la ordinea zilei. Maiorescu scrie în această privință că la 15 Aprilie 1871, Curtea 
[domnească], însoţită de ministrul Costaforu, a sosit la Iaşi pentru zece zile şi a fost găzduită în casa Rosno- 
vanu. În chiar ziua sosirei, Costaforu a intervenit pe lângă Maiorescu, stăruind ca „junimiştii” să intre şi în 
politică, intervenire ce se rezuma în cuvintele: „La ce folos literatura, dacă prin pasivitatea oamenilor de 
ordine se periclitează tronul şi prin urmare ţara”. 

Maiorescu scrie: „În prima întrunire a prietenilor „junimişti” din acea săptămână li se împărtăşeşte 
propunerea ministrului, şi în jurul ei se încinge cea mai curioasă discuţie”. 

„Cei ce pe atunci veneau regulat la adunările literare erau — în afară de d-l B. Pogor şi de autorul acestei 
scrieri, la care se ţineau alternativ întrunirile — Iacob şi Leon Negruzzi, Nicu Gane, Dimitrie Rosetti, N. 
Mandrea, I. lanov, colonelul N. Skelitti, G. Racoviţă, colonelul Miluţă Cerkez, M. Korne, Gr. M, Buicliu, 
T. Cerkez, G. Roiu, profesorii Culianu, Melik, St. Vârgolici, Naum, A. D. Xenopol, Creangă, şi din când în 
când asistau V. Alecsandri, I. A, (Zizin) Cantacuzin, C. Suţu, A. Balş, N. Calimachi-Catargi, etc!%... Doi din 
membrii fondatori ai societăței lipseau la acea epocă din Iaşi: P. Carp, care era agent diplomatic la Viena, 
Berlin şi St. Petersburg, iar Rosetti comisar al guvernului la Berlin”. 

După cum se vede, membrii „Junimei” sunt trecuţi enumerativ şi limitativ, în ordinea venirei lor: Emi- 
nescu mai târziu de cât Creangă, ceeace este uşor de explicat, căci marele nostru poet, la 1871, se afla student 
în streinătate, de unde nu s'a întors definitiv în ţară de cât în anul 1875. 

Când a venit în discuţie „grava propunere politică”, în April 1871, „Pogor era întrerupt de povestirea 
lui Creangă, cum profesorul fracționist Suciu justifica la o întrunire electorală taxa asupra „burlăcăritului”, 
în virtutea regulei junimiste „anecdota primează” . După cum se vede, Maiorescu precizează cu amănunte 
prezenţa lui Creangă, în vremea aceia, la şedinţele societăţei în cât nu mai poate rămâne nici o umbră de 
îndoială în această privință. 

D-l Octav Minar face să se producă o nedumerire, publicând o pretinsă scrisoare a lui Eminescu către 
Veronica Micle, în care marele nostru poet afirmă că el l-a adus pe Creangă întâia dată la „Junimea”. Atât 
stilul scrisoarei, cât şi adevărul istoric stabilit de Maiorescu, ne îndrituesc să nu punem nici un temeiu pe 
autenticitatea documentului produs de d. O. Minar. El n'ar face credință de cât dacă l-am vedea reprodus în 
facsimil, ceeace s'ar fi putut face până în prezent, dela 1914, când s'a publicat scrisoarea întâia dată!?. Până 
la proba contrarie, noi nu credem în existența unei asemenea scrisori; iar dacă, prin imposibil, s'ar face totuşi 
o asemenea dovadă, încă ar fi extraordinar să se poată trece peste însemnările istorice ale lui Titu Maiorescu. 
De aceia ţinem la convingerea noastră, că scrisoarea autografă a lui Eminescu nu se poate reproduce, fiind 


neexistentă; iar adevărul istoric rămâne cel stabilit de şeful „Junimei”!?. 


Creangă era totdeauna primit cu bucurie în sânul societăţei, căci el ştia să însenineze toate frunţile. Când 
citea sau povestea câteceva, liniştea în sală era deplină, întreruptă din când în când de exclamaţii şi râsete 
pornite din inimă. La citirea lui „Dănilă Prepeleac”, auditorul râdea cu lacrimi; tot aşa, când a citit pe „Ivan 
Turbincă”, sau când spunea felurite znoave şi cimilituri. 

În privinţa aceasta, e foarte frumoasă evocarea d-lui A. C. Cuza: 

„La întrunirile „Junimei”, în mijlocul atâtor personalități distinse şi la cari domnia pururea veselia fe- 
cundă a spiritului exuberant — ca perpetuu protest împotriva „„posomortrii” pedantismului steril — veselia lui 
Creangă se impunea tuturor, cucerindu-ne prin originalitatea ei, întotdeauna instructivă. Căci veselie era şi 
veselia sceptică a lui Vasile Pogor; şi veselia frivolă, „de cântecele comice”, a lui loan lanov; şi veselia 
blajină orientală — în nota lui Nastratin Hogea — a „binehrănitului” anecdotist aromân, loan Caragiani. Dar 
pe acestea toate le covârşia veselia bunului simţ, românesc. — fără nici un amestec de învăţătură streină — a 

lui Creangă, căreia nimic nu putea să-i reziste, când venia, totdeauna la timp, să restabilească drepturile față 


ni 


de încălcările pretenției seci. „Anecdota primează”, şi tot ce nu era adevărat şi sănătos, se risipia într'un 
hohot de râs, de pe urma anecdotei lui... Anécdotă — cum se zicea la „Junimea“ — nu Anecdotă“. Fireşte că 
şi în afară de şedinţele „Junimei”, ceasurile petrecute în societatea lui Creangă, erau pentru mine o adevărată 


sărbătoare; o desfătare sufletească, şi un învăţământ, pururea de sincer naționalism”. 


Scrisoarea lui loan Creangă către preotul Gheorghe Creangă. 


In adevăr, glumele sale erau foarte gustate la Junimea". In şedinţe intime, el spunea sau citea uneori 


» 


anecdote şi poveşti „pe uliţa mică”, adică rostite pe sleau, fără înconjur, fără perdea. Acestea erau foarte 
picante şi făceau deliciul şezătorilor, totdeauna în absenta lui Maiorescu. 

Nu cunosc nici una din faimoasele anecdote „porceşti”, cum le botezase Creangă. Căpitanul Creangă 
mă întreba odată, de mult, dacă aceste lucrări n'ar putea fi tipărite cu autorizația ministerului public. Con- 
trolul parchetului, asupra vânzărei, s'ar fi făcut după o listă subscrisă de amatori vârstnici şi serioşi. Ideea 
fiului lui Creangă mi s'a părut antipatică, inaplicabilă în practică, putând să căşuneze răspunderi şi neplăceri; 
de aceia l-am sfătuit să renunţe la gândul său, După moartea lui, am aflat că vânduse unele manuscrise unui 
distins medic din Capitală!5, la care s'ar afla şi azi asemenea scrieri. N'am controlat ştirea, astfel că nu cunosc 


adevărul în această privinţă. 


Printre membrii „Junimei” erau şi unii, vreo doi, trei, cari priviau pe loan Creangă cu un aer de indi- 
ferență. Obârşia ţărănească a povestitorului îl învăluia într'o atmosferă de răceală şi nepăsare. Era mentali- 
tatea vremei. Tagma scriitorilor avea de obiceiu rădăcinile înfipte în pătura boerească. El e primul țăran 
neaos, care a îndrăznit a scrie frumos. Creangă era socotit ca un fel de intrus în literatură. Unii au păstrat 
rezerva până mai târziu, după moartea scriitorului, împărtăşind-o în evocările şi reminiscentele lor literare. 
În fruntea lor se afla G. Panu!4 

Cu toate acestea, din constelația de scriitori cari au făcut strălucirea „Junimei”, cei mai mari luceferi 
au rămas tot Eminescu şi Creangă. Ei au întrupat aspiraţiile cele mai înalte ale junimismului literar în gân- 
dire, limbă şi realizare artistică. 

Creangă a fost totdeauna distins la „Junimea“. Colaborarea sa la „Convorbiri“ era foarte apreciată şi 
căutată. Faima sa creştea. De pe la 1880, povestitorul începuse să fie proslăvit în toate cercurile intelectuale. 
După poveşti, „„Amintirile” publicate în “Convorbiri” au stârnit admiraţie şi chiar entuziasm. 

Asociaţiile literare îl căutau şi-i cereau stăruitor colaborarea. „România jună” l-a ales în unanimitate 
membru de onoare al ei, ceea ce l-a determinat să răspundă cu următoarea scrisoare: 

Iaşi, 1882, Decemvrie 28 

Domnule Preşedinte. 

Mişcat sufleteste, mulțumesc onorabilei societăți academice „România Jună” pentru distinsa onoare ce 
mi-a făcut de a mă numi „membru de onoare” al ei, şi va rog, D-le Preşedinte, a comunica onorabilei So- 
cietăți, din parte-mi, că sunt mândru de această numire neaşteptată. Primiti, vă rog, D-le Preşedinte, în- 
credinţare despre stima şi recunoştinţa ce vă păstrez. 

I. Creangă! 

IV 

Creangă şi Maiorescu. 

Înzestrat cu un talent atât de remarcabil şi cu o fire comunicativă, Creangă era apreciat şi stimat de 
oamenii de seamă ai timpului său. După Maiorescu, se bucura de consideraţia lui Petre Carp, pe care povesti- 
torul se ducea să-l vadă din când în când, Carp mai simpatiza şi pe fiul scriitorului, căpitanul Constantin 
Creangă, pentru care uşile casei erau oricând deschise. Costache Creangă fusese îndemnat şi încurajat de 
Carp să facă studii superioare în streinătate. 

Tot prin stăruintele lui Carp, lon C. Brătianu a privegheat cu ochi părinteşti pe tânărul ofițer. Pe când 
era şeful guvernului şi ministru de războiu, la 1877, „Vizirul”, — cum i se zicea lui Brătianu pe vremea aceia, 
— l-a demobilizat de pe câmpul de luptă, unde nevârstnicul şi zvăpăiatul elev din şcoala militară se înrolase 
voluntar, fără consimţimântul scris al părintelui său. 

Inima povestitorului se simţia mai aproape de cercul intelectual al „Junimei”, unde îşi făcuse cele mai 
bune prietenii. 

Printr'o' adâncă înţelegere, pe care n'o au decât cei aleşi, el a păstrat recunoştinţă, iubire şi mare admi- 
rație lui Titu Maiorescu. Toate scrisorile lui sunt respectuoase şi pline de venerație. 

Din corespondența cu Maiorescu, ce se află împrăştiată în cuprinsul acestei lucrări, pe lângă iubirea şi 
respectul lui Creangă faţă de fostul său dascăl, se mai înţelege că el stăruia, de obiceiu pentru alţii, aproape 
niciodată pentru sine. Dorinţa să mai intre odată în „Consiliul general al “instrucțiunei”, exprimată într'o 
scrisoare, e lipsită de interes material şi motivată cu sinceritate: să-şi mai vadă la Bucureşti băeatul, şi „câ- 
teva persoane stimate şi iubite care îl atrag”, şi să-şi tipărească poate „puținele scrieri la Socec”, unde ar 
face singur corectura. În altă scrisoare, se interesează de fiul său, mulțumind lui Maiorescu pentru interesul 
ce i-l poartă şi rugându-l, „dacă crede că poate ieşi dintrânsul ceva, să nu-i refuze sfatul şi protecția”, Acestea 
par cele mai subiective dintre scrisorile trimise de Creangă lui Maiorescu: 

Iaşi, 1883, Mai 25 

„Stimabile Domnule Maiorescu. 

„La 21 a curentei corpul institutorilor din laşi mi-a făcut iarăşi onoare a mă alege între cei trei... dintre: 
cari, precum ştiţi, numai unul e destinat a lua parte ca membru în „Consiliul general al instrucțiunei”, după 
voința ministrului. 

„Aşa fiind a se urma, şi având încredere în mine că în rândul trecut să nu fi adus vreo nemulţumire prin 
pacinica mea dormitare în sânul acestui consiliu, cutez a vă ruga să puneţi un cuvânt pe lângă cine se cuvine 
pentru ca să fiu numit membru şi în rândul acesta. 

„Străduinţa mea de a vedea Bucureştii nu e nici din ambiţie, nici pentru niscaiva interese particulare. 
Întâi doresc să-mi mai văd băiatul; al doilea, câteva persoane stimate şi iubite care mă atrag; al treilea, cu 
ocaziunea aceasta poate să-mi tipăresc puţinele mele scrieri la Socec, făcând eu însumi corectura; şi al 
patrulea cred, în prostia mea, că cel ce cunoaşte cât de puţin firul oarecăror lucrări, tot mai de folos poate fi 
decât cel ce pofteşte a face experienţa din nou, dacă are plăcerea să o facă şi nu este altceva la mijloc. 

„Vă salut cu dragă inimă şi vă doresc sănătate şi bucurie. I. Creangă" 

„N. B. — Ceilalţi doi aleşi sunt: Ropală, grecuşor, dar bun băeat altfel, şi Hrisoscoleu, care m'a sfredelit 
mult împreună cu Săvescu şi alți câțiva, afară de d. Darzeu, care este un tip de om cinstit, în toată puterea 
cuvântului". 


Maiorescu urmărea cu atenţie deosebită desfăşurarea activităţei lui Creangă, pe care-l preţuia şi-l numia 
„vârtosul glumeţ Creangă”. 

Dar minat de boală, care începuse să se manifesteze după 1880, povestitorul pierdea văzând cu ochii 
din puterea sa creatoare. Maiorescu făcea intervenire stăruitoare şi repetată pe lângă el, rugându-l să nu 

rărească trimiterea manuscriselor, care se cereau insistent nu numai la , Convorbiri”, dar şi la „România 
Jună”, Maiorescu intervenea pentru amândouă. Faţă de asemenea energice stăruinţe, bietul Creangă, ostenit 
de boală, era nevoit să tempereze uneori prin telegrame nerăbdarea fostului său profesor dela Trei-lerarhi!6, 
şi a „României June": 

I. Trimis astăzi, 2/11/1882. 

Creangă 

II, Anecdota (Moş loan Roată) trimite-voiu, însă puţină zăbavă. 

14 Noemwrie 1882. 

Creangă 


Revistele serioase, în fruntea cărora tronă cu drept cuvânt „Convorbiri Literare”, nu se umpleau cu te- 
mirice, pe vremea aceia, „Junimea” fiind exigentă, scriitorii de seamă erau îndemnați mereu şi stăruitor să 
scrie. Maiorescu lupta în această direcție pe două căi: prin el însuşi şi prin mijlocirea lui Jac Negruzzi. 

În corespondenţa lui I. Negruzzi, aflată în conservarea Academiei Romane”, există şi o scrisoare a lui 
Creangă din anul 1885, cu următorul cuprins: 

Iaşi, 1885, Mai 15 

Stimate şi mult iubite Domnule Negruzzi ! 

Văzând cele cuprinse în scrisoarea d-voastră din 12 ale curentei m'am pus pe gânduri! 

Pisemne d-voastră nu mă credeţi că sunt bolnav şi aproape, dacă nu de tot, idiot. Apoi ocupat 30 de oare 
pe săptămână cu şcoala primară, plus dusul şi întorsul de 2 ori pe zi, cine ştie de unde, prin ploae şi noroiu, 
ger sau arşiță, cum se întâmplă, nu e lucru tocmai ușor pentru omul vârsnic şi greoiu. Se mai apropie încă şi 
examenul cu multişoare formalităţi de îndeplinit. 

Cu toate aceste, încurajat de d-voastră, voiu mai încerca a scrie câteceva. Timpul însă, pe când voiu 
avea ceva gata, nu vi-l pot hotărî; căci ştiţi d-voastră mai bine, că aceasta e treabă de gust, nu de silință. Vă 
salut respectuos şi vă doresc sănătate şi bucurie. 

I. Creangă 


Chiar înainte de a fi proclamat membru onorific al societăţii „România Jună“, care-şi avea sediul la 
Viena, povestitorul era solicitat cu multă căldură să colaboreze. Şi pentru că el ajunsese greoiu la scris, 
stăruinţele se făceau în cele din urmă tot prin Maiorescu, care avea mare trecere la Creangă. În legătură cu 
aceasta, la 13 Noemvrie 1882, Titu Maiorescu primeşte din laşi următoarea scrisoare: 

„Stimate Domnule Maiorescu. 

„Iaca chiar acum la 6 oare dimineaţa am gătit de scris anecdota pentru „România Jună” şi o trimit cu 
poşta de astăzi. Tare am avut dorinţa să va văd când aţi fost de aniversarea „Junimii”, însă nu mi-a fost 
tocmai bine şi nici nu puteam să scriu ceea ce începusem a scrie pentru „România Jună“, de-mi venia să 
înebunesc de necaz. Ferească Dumnezeu de omul tâmp, când începe şi facă ceva, că el singur nu ştie ce face, 
decât numai întâmplarea poate să-l scoată din încurcătură. laca aşa sunt eu, şi 'n asemine încurcătură mă 
aflam de aniversară, faţă cu făgăduinţa ce vă dădusem că voi trimite ceva la Viena. Tocmai în ziua de 
aniversară mi-a venit şi mie câteva idei, şi ca să nu le scap, am fost nevoit să las cea mai veselă petrecere, 
aniversarea, şi să nu vă pot vedea pe Dumne-voastră, cel mai drăgălaş profesor şi cel mai bun voitor ce am 
avut în viaţa mea. 

Deaceea, vă rog, să mă iertati şi măcar că nu v'am văzut, credeţi că cu mintea şi inima mea totdeauna 
vă văd şi vă doresc. 

Am fost pe la d-l Lambrior şi mi-a comunicat ce i-aţi spus D-voastră. Vă mulțumesc din suflet, Domnule 
Maiorescu, pentru interesul ce purtaţi de copilul meu; şi de credeţi că poate ieşi dintr'însul ceva, vă rog nu- 
i refuzaţi sfatul şi protecția D-voastră. 

Vă salut cu adânc respect şi vă doresc sănătate şi bucurie. 

I. Creangă 

Bietul Lambrior, oare nu a călcat pe urma lui Conta ? Tare-mi pare rău, sărmanul! Iaca şi munca peste 
măsură la ce duce !" 


Prietenia ocrotitoare a lui Maiorescu, față de loan Creangă, mai ales în anii din urmă ai vieții povesti- 
torului, n'a slăbit niciodată. Se cunoaşte, de altfel, caracterul ferm şi neschimbător al lui Maiorescu, de 
obiceiu obiectiv şi senin, De aceia, gestul ofensător până la brutalitate, pe care i-l atribue d-l A. Gorovei!$ 
că ar fi refuzat într'o vreme să primească vizita povestitorului, deşi Creangă îl văzuse în balconul casei sale 
din Bucureşti, ni se pare straniu. D-l Gorovei arată că însuşi Creangă i s'a plâns de această dureroasă jignire, 
Nu se poate pune la îndoială bunăcredinţa d-lui A. Gorovei; dar întâmplarea relatată de d-sa a suferit, 
desigur, o greşită interpretare din partea lui Creangă, care, mai ales în timpul boalei, era prea susceptibil, 
Probabil că Maiorescu nu văzuse pe Creangă, — deşi se afla în balconul casei; iar valetul comunicase povesti- 
torului o dispoziţie generală a stăpânului său pentru ziua aceia: „Domnul nu e acasă“. E mult mai firească 
această tălmăcire, de cât să credem că fostul profesor şi protector neclintit al lui Creangă ar fi dezminţit în 
chip atât de grosolan manierele şi creşterea sa aleasă, mai cu seamă într'un timp (e vorba de anii 1885-1886) 
când scriitorul se bucura de un mare prestigiu şi când starea sănătăţii sale reclama menajamente, cu osebire 
din partea lui Maiorescu. De altfel, un asemenea gest ar fi provocat ruperea legăturilor dintre ei, ceia ce nu 
s'a întâmplat. 

La 19 Septembrie 1887, după acest incident, Creangă îi scrie lui Maiorescu o foarte călduroasă scri- 
soare, plină de iubire şi prietenie, în care găsim şi această frază edificatoare: „De veţi avea răbdare, că bună- 
tate totdeauna aţi avut..."!?. 

Dovezi şi mai temeinice, despre consideraţia deosebită a vechiului dascăl şi estet față de Creangă, sunt 
scrisorile acestuia, pe care Maiorescu le-a păstrat cu grijă şi le-a publicat la vreme, după moartea scriitorului, 
în „Convorbiri literare“. Acestea, în afară de aprecierile critice elogioase, pe care le-a făcut totdeauna cu 
privire la personalitatea marelui povestitor. 

S'a obiectat uneori că marele critic dela “ Junimea" avea totuşi rezerve în aprecierile sale. Este adevărat 
că în materie de limbă, Titu Maiorescu înţelegea un organ de expresie unitar, care să răsune uniform în toată 
românimea. Aceiaşi idee fusese exprimată în atâtea rânduri şi de marele Eminescu. 

Cu toate acestea, Maiorescu preţuia cu sinceritate marea personalitate artistică a lui loan Creangă. 
Astfel, pe lângă celelalte dovezi de iubire, el scria către „România Jună”, la 3/15 lunie 1887: 

„Poate ar mai scrie şi I. Creangă (institutor la laşi) ceva, dar este bolnav. (A devenit epileptic: nu prea 
avem noroc cu oamenii noştri de talent)”. 

Această bună apreciere a rămas statornică până la sfârşit. 

Titu Maiorescu a fost cel mai norocos şi mai fericit şef de şcoală. Toate ţelurile „Junimei” au fost atinse. 
Triumful a fost desăvârşit, prin înălțimea de cugetare, adâncimea simţirei şi armonia formei din poezia lui 
Eminescu; prin poporanismul atât de sincer şi fermecător din opera lui Creangă. 

Dar izbânda şcoalei lui Maiorescu nu se datoreşte numai întâmplărei. Marele estet are meritul de a fi 
descoperit el însuşi valorile, pe care le-a prețuit şi le-a ajutat în desvoltarea lor. Pe Creangă l-a cunoscut la 
şcoala normală dela “Trei-lerarhi”. Acolo l-a distins şi l-a numit institutor, împlinind astfel cea mai fierbinte 
dorinţă a elevului său. Iar când a văzut că fusese destituit pe nedrept, s'a grăbit să-i redea postul. Adevărul 
e că loan Creangă nu dovedise, atunci, de cât o valoare pedagogică şi didactică; dar intervenţia lui Maiorescu 
a avut efecte hotărâtoare. Lăsat la voea întâmplărei, cu negustoria lui de tutun, sau cu alte îndeletniciri 
burgheze, cine ştie dac'am avea astăzi opera literară ce l-a făcut nemuritor”. 

Titu Maiorescu împlinise o poruncă a destinului. Creangă trebuia sprijinit, ca să se poată adăpă la 
izvoarele învățăturii şi să pătrundă în sfera mai senină a intelectualităţei. Numai acolo s'a putut face apreciat. 

iubit, stimulat. În orice altă parte, orizontul s'ar fi îngustat şi izvorul cel dătător de viaţă putea rămâne închis 
pentru totdeauna... Intocmai ca apa ce fierbe şi se frământă la munte, între pereţi de stâncă, neputându-şi 
croi drumul spre larg, în câmpia deschisă, ca să crească nestăvilită şi să se prefacă în râuri şi fluvii biruitoare. 


Note 


1 În „Amintiri din Junimea“, Iacob Negruzzi pune înfiinţarea societăţei la anul 1864. Oricâtă autoritate ar avea cuvântul 
fostului director al „ Convorbirilor ”, suntem datori să opunem un document inedit, care a scăpat probabil memoriei sale. E vorba 
de o condică găsită la A. D. Xenopol, după moartea acestuia, pe coperta căreia se află scrise aceste cuvinte: „Societatea Junimea 
— Prescripte verbale". Condica a fost descoperită de d. Em. Bucuţa, care a publicat un rezumat al ei în revista „Ideea europeană, 
II, p. 3, No. 62 din Martie 1921. 

Se ştie că A. D. Xenopol a fost într'o vreme secretarul „„Junimei însărcinat cu ținerea regulată a condicei. În ea se treceau 
dările de seamă ale şedinţelor. Avem, din fericire, „prescriptele-verbale “ dela înfiinţarea societăţei, începând cu prima şedinţă 
care s'a ţinut la 19 Octomvrie 1865. Întrunirea s'a făcut la V. Pogor şi au fost prezenţi: V. Pogor, N. Schiletty, L. Negruzzi, 1. 
Negruzzi şi Maiorescu. Darea de seamă a şedinţei a fost scrisă chiar de T. Maiorescu, S'au stabilit atunci preocupările de 
căpetenie ale societăţei: înființarea unei tipografii, fixarea ortografiei limbii române, punerea la cale a unor conferinţe populare. 

Şedinţa I-a s'a ţinut acasă la Maiorescu, Duminică 26 Octomvrie 1865, în prezenţa a 9 membri. S'au făcut lucrări pre- 
liminare pentru elaborarea unei antologii a poeţilor români. În a 3-a şedinţă se lucrează la antologie şi, pe lângă cei 6 membri 
prezenţi, iau parte şi 2 aspiranti. În şedinţa a 4-a se încep discuţii asupra ortografiei române. Adunările se țin Vineria, iar după 
aceia şedinţele alternează: Marţia cu Vineria. Dările de seamă nu se mai fac atât de conştiincios, iar alteori lipsesc din condică, 
lăsându-se locuri goale, spre a fi complectate mai târziu, din memorie. 

Darea de seamă a şedinţei a 9-a se rezumă în următoarea frază: „Discuţiuni de omnibus rebus et quibusdam aliis”. În 
şedinţa a XI-a se fac discuţii asupra scopului şi întinderei societăţei „Junimea“. La alcătuirea programului „prelecțiunilor 
populare“, Pogor propune introducerea câtorva biografii în cadrul prelecţiunilor: Platon, Sf. Vasile, M. Angelo, Voltaire, Goethe 
şi Proudhon; Maiorescu, pe Caton, Temistocle, Cromwel, Schopenhauer; Mârzescu, pe Regulus; lacob Negruzzi, pe Gregoriu 
VII şi Luther. În altă şedinţă se decide ocupaţia ficărui membru şi se hotărăşte mai întâi publicarea de cărţi şcolare. 

Precum se vede, la începuturile sale, „Junimea “ avea preocupări mai mult culturale, de ordin general. Literatura propriu 
zisă a fost cultivată cu predilecție ceva mai târziu, de pe la anii 1870-1871. 

„Junimea “ fusese concepută cu vreo doi ani mai de vreme, pe la 1863. Realizarea ei, însă, s'a făcut la 1865, din cauză că 
Maiorescu lipsea din ţară, fiind pe vremea aceia la Berlin. O dovadă e şi data serbărei de 7 ani dela întemeerea „Junimei”, care 
a fost la 21 Octomvrie 1872, în sala hotelului d'Anglettere din laşi, unde au luat parte 22 de membri. 

2 Pentru întemeiarea şi susținerea tipografiei s'au stabilit cotizațiuni însemnate. Rolul tipografiei: 1) „A publica gratuit 
toate manuscrisele originale române. 2) A publica cărți de şcoală pe prețul cel mai modic posibil, 3) A republica în ediţiuni 
critice şi portative toate lucrările de merit deja imprimate. 4) Traduceri bune. Fiecare publicare va fi cu litere latine “. „Pentru 
a ajunge aceste scopuri, tipografia va lucra cu bani orice comandă ce i s'ar face”. 

După propunerea lui Pogor, se mai hotărăşte într'o şedinţă a se publica îndată: I. Cronicarii români, II. O antologie a 
poesiei române. III. Testamentul cel nou cu litere latine. Tipografia mergea însă prost şi în şedinţa dela 13 Octomvrie 1871, cu 
13 membri prezenţi, se decide vinderea ei. (Extrase din condica de „prescripte-verbale a societăţei). 

3 Titu Maiorescu: Critice III, p. 170. 

3’ Ibid., p. 295 

4 T. Maiorescu, Critice III, p. 170-172. 

4'1. E, Torouţiu: Studii şi documente literare, vol. 1, „Junimea ”. 

5 Ibid. 

6 T. Maiorescu a rămas proverbial prin punctualitatea sa. 

7 v. „ Amintiri” de loan Slavici. 

8 Versuri trimise la „ Convorbiri” de Hasdeu şi publicate prin surprindere în coloanele revistei. Nu s'a observat nici măcar 
semnătura (Pacalescu), care ar fi demascat farsa. S'a făcut mult haz şi zgomot în jurul acestei faimoase păcăleli. 

9 T. Maiorescu, op. cit, p. 39. 

10 Nota lui Maiorescu: 

Membrii mai erau căpit. T. Șerbănescu, N. Burghele, Al. Farra, Caraiani, Paicu, Burlă, Bodnărescu, Miron Pompiliu. Ceva 
mai târziu vin Eminescu, Slavici, Tasu, G. Panu, Lambrior, V. Conta, T. Nica, B. Missir, Al. I. Philippide, G. Varnav-Liteanu, B. 
Bossy, colonelul Bengescu-Dabija, Chibici-Râvneanu, C. Leonardescu. Meissner, Volenti, A. C. Cuza, Strajan, F. Istrati, Ollă- 
nescu-Ascanio, Dr. Christea Buiucliu, Duiliu Zamfirescu, I. L. Carageale”. 

11 T, Maiorescu, op. cit. p. 40. 

12 O, Minar: „Veronica Micle", 1914, p. 32-33. 

12” Atât relatările lui Maiorescu, cât şi opiniile autorului acestei lucrări nu pot fi precizări definitive. Istoria literară e 
chemată să stabilească adevărul. 

13 Jean Boutiăre, op. cit. 

14 G, Panu: „Amintiri dela Junimea “ 

15 I. Grămadă: „România Jună", monografie. 

16 Ibid. 

17 1. E, Torouţiu, op. cit. vol. L 

18 ,„ Viața Românească“, XII, p. 361-363. 

19 v, cap. „Creangă intim”. 

20 Cf. Jean Boutiére, op. cit. 

Doi mari prieteni: Eminescu şi Creangă 

Viaţa în bojdeucă. — Pe dealurile Iaşilor. „Aghezmuirea” Tincăi. — Eminescu convalescent. 

Creangă a făcut cunoştinţă cu Eminescu în vara anului 1875. El îşi reluase postul de institutor; iar Emi- 
nescu se întorsese în ţară dela Viena şi Berlin, unde se dusese pentru studii academice. Numit revizor şcolar 
peste două judeţe (Iaşi şi Vaslui), poetul a distins pe institutorul Creangă cu prilejul unor inspecții şcolare 
şi a trimis un raport elogios ministerului. 

Prietenia dintre ei s'a legat imediat. Se înțelegeau şi erau atraşi sufletește de o putere tainică, Creangă 
admiră adâncimea cugetărei şi frumuseţea formei din poezia cea nouă a lui Eminescu; marele poet se simţia 
fermecat de mintea isteaţă, inima curată şi graiul românesc al lui Creangă. 

Creangă manifestase prin graiu marele său talent de povestitor, şi Eminescu înţelesese dela început că 
institutorul era înzestrat cu însuşiri deosebite. Lucrarea se didactică, „Invăţătorul copiilor”, a fost foarte 
apreciată de revizorul şcolar. 

Iată ce scrie marele poet în această privinţă: 

„Învățătorul copiilor” se poate recomanda nu numai copiilor mici, ci şi multora din cei mari. Căci întâi, 
ar învăţa; al doilea, ar vedea că mai sunt oameni şi afară de barierele Bucureştilor, ceeace ar înfrâna tonul 
de „inpertinenţă literară”, cu care nulităţi de cafenele încearcă dela un timp încoace, a se introduce în re- 
publica literelor!...“! 

Dar n'a trecut mult şi Eminescu a descoperit miraculosul talent de scriitor al amicului său. Se zice că la 
„Bolta rece“, după vreo două, trei garafe de Cotnar, Creangă i-ar fi citit într'o seară ceva din încercările sale 
literare. Lectura aceasta a fost ascultată cu uimire de Eminescu. Şi în seara aceia au plecat împreună la 
„Junimea”, când povestitorul a cetit în aplausele auditorilor „Soacra cu trei nurori“. 

Prietenia lor n'a fost umbrită de nici un nor, până la 1883, când marele poet fusese izbit de cumplita 
boală. 

Creangă avea un adevărat cult pentru amicul său. Între puţinii contemporani, el era printre cei dintâi, 
care înţelesese genialitatea lui Eminescu2. În cărţile sale s'a păstrat cu sfinţenie, până la moarte, un vechiu 
manual de geografie (De obşte Geografie, trad, de Amfilochie Hotiniu, 1795) cu însemnarea povestitorului: 
„Dăruită mie de d-l Mihail Eminescu, eminentul scriitor şi cel mai mare poet al Românilor. 18783. 

În căscioara din Sărărie, în odăița din dreapta tindei, în care se culca şi Eminescu, se afla un scrin mare, 
în lemn de nuc, plin cu cărți. Creangă îl arătă prietenilor, ca pe-o relicvă: 


— Iacă, vedeţi, scrinul ista nu-i al meu; e al domnului Eminescu... 


ine 


Bustul lui M. Eminescu. 


Cu toată intimitatea dintre ei, în lume nu-i zicea lui Mihai decât „domnul Eminescu“. 

O întâmplare neaşteptată, care le-a pricinuit amândurora multă mâhnire, a făcut ca prietenia lor să fie 
şi mai trainică. Politicianismul cel josnic îşi vârâse coada în administratia şcolară. Prefectul dela Iaşi înainta- 
se un lung raport împotriva revizorului şcolar, ceeace a determinat ministerul să-l destitue pe Eminescu. 
Zadarnice au fost toate întâmpinările sale, trimise printr'un memoriu, care spulberau învinuirile fantaziste 
ce i se aduceau. Înlocuirea i-a venit grabnic, pe ziua de 1 lunie 1876. 

Politica murdară avea absolută nevoe să aşeze, în locul poetului, un partizan al regimului dela putere. 

În această tristă împrejurare, rămas pentru moment fără mijloace de traiu, Eminescu a ascultat rugă- 
mintea lui Creangă şi s'a mutat la el, în căscioara din Țicău. Acolo a stat vreme mai îndelungată, toată vara, 
până toamna târziu la căderea brumei. 

În bojdeuca cu înfăţişare de umilință şi sărăcie, însă curată şi îngrijită de mâinile harnice şi neobosite 
ale Tincăi, cei doi mari scriitori, ca nişte luceferi răsăriți de curând, împrăştiau razele lor de lumină învie- 
toare. Poetul îşi cizela versurile armonioase, redeşteptând trecutul şi trezind la viață nouă „limba veche şi 
'nţeleaptă“ a cronicarilor; povestitorul Creangă a scris în vara aceia pe Moş Nichifor coțcariul, în graiul atât 
de dulce al ţăranului moldovean. Această minunată schiță, publicată în „Convorbiri” la 10 Ianuarie 1877, a 
rămas până azi una din pietrele cele mai scumpe ale literaturii române. Tot atunci a scris Eminescu La steaua 
şi Doina, care a fost desăvârşită mai târziu şi citită abia la 1883, cu prilejul desvelirei statuei lui Ştefan cel 
mare. Ce frumoasă recoltă, după o furtună atât de grea, pe care mişelia omenească o stârnise în sufletul 
marelui poet! 

Când vremea era frumoasă şi când îi prindea dorul pribegiei, Creangă îşi lua toiagul şi o porneau amân- 
doi razna, spre dealurile verzi ce îmbrăţişau laşii. Pe carări tainice, prin livezi şi păduri umbroase, rătăceau 
ceasuri uitate, până ce poposeau osteniţi sub sopronul larg al vreunui han singuratic. Ospătau ţărăneşte, — cu 
muşchiu de porc la frigare de lemn verde, cioplită şi învârtită pe cărbuni aprinşi de mâna povestitorului, — 
cu mămăligă caldă şi cu vin rece în ulcele de lut. 

Ei stau aşa, vorbind în taină, ceasuri nenumărate, uneori câte o zi şi o noapte întreagă, Şi nimeni nu s'a 
mirat, afară de Gh. Panu, ce-ar fi putut vorbi Eminescu cu Creangă5... Nici nu se putea o mai mare potrivire 
şi înțelegere. Maestrul care făurise „Ce te legeni, codrule” şi Doina”, şi care dospise aluatul bogat al limbei 
populare, ca să toarne apoi cugetarea înaltă şi simţirea cea mai adâncă, în formele eterne ale graiului 
românesc, — alături de marele povestitor loan Creangă, el însuşi o sinteză vie a ţărănimei din plaiurile 
Moldovei. Câte gânduri or fi frământat minţile lor şi câte lucruri nu-şi aveau de spus asemenea oameni ! 

Iar când veneau acasă în zorii zilei, obosiţi de neodihnă, erau primiţi cu alaiu de Tinca cea vajnică şi 
grijulie, care îi dojenea că prea au făcut-o de oae... 

După câteva luni, prin stăruința junimiştilor, Eminescu fusese numit redactor al ziarului „Curierul 
Iasilor”. În această nouă situaţie, a stat până în toamna anului 1877. Atunci s'a supărat pe directorul tipo- 
grafiei, şi a plecat la Bucureşti, unde fusese numit prim-redactor al ziarului conservator „„Timpul”. 

Despărțirea de Eminescu a fost dureroasă. Creangă regreta că marele său prieten fusese nevoit să pără- 
sească Iaşii, şi amintindu-și clipele trăite împreună, îi scriă de Crăciun: 

Bădie Mihai,€ 

Ai plecat şi mata din Iaşi, lăsând în sufletul meu multă scârbă şi amăreală... 

Această epistolie ţi-o scriu în ceardacul, unde de atâtea ori am stat împreună, unde mata, uitându-te pe 
cerul plin de minunăţii, îmi povesteai atâtea lucruri frumoase.., frumoase... 

Dar coşgogemite om ca minte, gândindu-se la acele vremuri, a început să plângă... 

Bădie Mihai, nu pot să uit acele nopţi albe, când hoinăream prin Ciric şi Aroneanu, fără pic de gânduri 
rele, dar în dragostea cea mare pentru Iaşul nostru uitat şi părăsit de toți. 

Şi dimineaţa, când ne întorceam la cuibar, blagosloviţi de aghiazma cea fără prihană şi iertătoare a 
Tincăi, care ne primia cu alai, parcă cine ştie ce nelegiuire am fi făcut şi noi. 

Ți-aş scrie mai multişor, însă a venit Enăchescu, şi trebue să plec cu dânsul la tipografie. 

Cu toată dragostea. 

Ionică. 


Uneori îl cuprindea ciuda că Mihai era silit să-şi câştige pâinea în redacția unui ziar „ciocoiesc”, cum 
le zicea el conservatorilor de pe vremea aceia. lată cum îşi varsă focul în altă scrisoare: 


„Bădie Mihai, slavă Domnului c'am primit scrisori de la tine. Eu te credeam mort şi mă luam de dor cu 

amintirile, când eraţi în jurul meu, tu, Agură cel blestemat, Conta şi alţii cari acum vă fuduliti prin capitală 
alături cu ciocoii, mânca-i-ar câinii, că sunt fiii lui Scaraotki şi pe voi norocul şi binele. De ce Iaşi pe Ve- 
ronica să se zbuciume ? Te-am aşteptat de Crăciun să vii..." 

Dar viaţa de ziarist era şi pe atunci absorbantă şi grea, încât Eminescu nu putea răspunde acestor chemări 
stăruitoare. Când scăpă, foarte rar, două, trei zile, atunci se ducea bucuros să răsufle la Iaşi în tovărăşia 
prietenului său. 

După prima nebunie, Eminescu a fost găsit în bojdeuca din Iaşi, de către familia povestitorului. Era în 
anul 1886, la Paşti, când fiul lui Creangă venise împreună cu soţia, să petreacă sărbătorile învierei în casa 
părintească. 

Poetul eşise de curând din sanatoriul dela Viena, unde fusese îngrijit. După mărturiile norei povestito- 
rului, care îl cunoscuse abia atunci, marele poet era blând, sfios şi melancolic. Avea fata obosită şi privirea 
vagă. Altfel, nimic nu trădă boala cumplită de care suferise. Uneori sta dus pe gânduri şi începea un cântec, 
pe care-l fredona încet, cu glas dulce şi plin de tristeţe. Cântecul nu se mai sfârşea. Ca să-l distreze, Costache 
Creangă l-a poftit să se plimbe cu toţii la Copou. Eminescu a primit cu plăcere, şi tot drumul a fost delicat 
şi atent la ceia ce i se spunea; iar răspunsurile lui erau totdeauna judicioase. 

Moş Creangă, însă, părea foarte mâhnit şi impresionat de starea sănătăţei lui Mihai. Într'una din zile, 
Costache, fire miloasă şi expansivă, rugă pe tatăl său să facă mijlocire pe lângă Eminescu, ca să meargă 
înapoi la Viena. 

— Ar stă cu noi laolaltă, şi poate că s'ar vindeca pe deplin... stăruia Costache, care se întorcea la Viena 
pentru studii. 

Bătrânul clătină din cap. El înţelesese că boala bunului său prieten nu mai avea leac. Marele poet era 
plin de ulcere purulente, ceeace făcea pe Tinca să-i separe linjeria, care se spălă osebit. 

Bietul Eminescu! Creangă lăcrămă de durere şi-l plângea adesea ca pe un mort. Cu doi ani înaintea 
tragicului sfârșit, l-a jelit cu mare duioşie şi cu accente de descurajare, într'o scrisoare către Maiorescu: 
„Am adormit, gândindu-mă cu jale mare la bietul Eminescu şi ce mai este el acum !“ 

Povestitorul, deşi suferind, căci şi boala sa făcea progrese repezi, se gândea necontenit la ajutorarea 
prietenului său şi la putinţa de vindecare. În cercul intelectualităţei eşene, pe vremea aceia, toți cugetau la 
soarta crudă a poetului, care, prin stăruințele unora dintre prieteni, a fost în cele din urmă internat în ospiciul 
dela mânăstirea Neamţului. 

Deşi Eminescu era îngrijit în chip deosebit şi mângâiat de prietenii şi admiratorii săi, cari îl vizitau 
adesea, totuşi, pe Creangă îl mâhnea peste măsură izolarea forţată a marelui său prieten. Se gândea mereu 
la mijloacele unei îngrijiri mai bune şi stăruia chiar să se isprăvească odată cu „închisoarea dela mânăstire”. 

În ziua de 2 Februarie 1887, ducându-se să-l vadă, în tovărăşia lui V. G. Morţun, Creangă a fost adânc 
impresionat de starea bolnavului, care era tăcut şi învăluit într'o atmosferă de glacială tristeţe. Acasă a scris 
cu creionul, pe ultima pagină a „Poeziilor populare“ de Alecsandri: 

„În 2 Fevruarie, dimineaţa, pe la vr'o 6⁄2 ceasuri, am văzut un curcubeu frumos în spre răsărit, privindu- 
| din coridorul arhondaricului de la Mânăstirea Neamţului, când am fost cu V. G. Morţun să vedem pe M. 
Eminescul!..." 

Să fi lucit în acest curcubeu un semn de speranță ? 

După vre-o două luni, inima povestitorului se mai înseninase, căci Mihai ieşise mai înviorat din ospiciul 
mânăstire. 

Între amicii săi, Creangă aruncase o idee practică, pe care o sprijinea cu căldură: să se tipărească căr- 
ticele de hârtie de ţigară, cu portretul lui Eminescu pe coperte; iar o zecime din câştig să servească la strân- 
gerea fondului bănesc, necesar îngrijrei poetului. Ideea aceasta era, în adevăr, minunată, dar foarte costisi- 
toare în fapt, de oarece trebuiau la început vreo 20.000 lei. 

Eminescu. a trecut la Botoşani, unde a rămas câtva timp în îngrijirea sorei sale Henrieta. După suferinţe 

şi lipsuri îndelungate, în primăvara anului 1888 veni la cârmă ministerul conservator-, junimist", sub 
preşedinţia lui Th. Rosetti. Prin intervenţia lui Titu Maiorescu, care era ministru al instrucției publice, par- 
lamentul a votat marelui poet o pensie viajeră de 250 lei lunar. 

Dar era prea târziu. Bietul Eminescu, după un an şi ceva, a fost din nou lovit de boala necruțătoare, care 
l-a răpus în noaptea de 15 Iunie 1889. 

Când vestea morţii a pătruns în bojdeuca lui Creangă, Tinca spunea că Ionică nu-şi mai găsea astâmpăr. 
Copleşit de durere şi istovit de boală, plângea adesea ca un copil şi adormea cu cartea lui Eminescu sub 
pernă... 


Note 


1, Timpul”, 8 Mai 1880. 

2 Cfr. Jean Boutiere, op. cit., nota de sub “pag. 30. 

3 Rev. „Șezătoarea ”, V, p. 194: G. T. Kirileanu. 

4 Guvernul conservator, din care făcea parte şi T. Maiorescu, căzuse la 3 April 1876. La conducerea ţărei au venit liberalii, 
cari au guvernat timp de 12 ani (1876-1888). 

5 Gh. Panu, op. cit. 

6 Scrisoarea e datată din Decembrie 1877 şi e publicată de d. O. Minar în rev. „, Cosânzeana” din Orăştie. 

NEAMUL LUI CREANGĂ 

Mic arbore genealogic. 

Obârşia lui loan Creangă se trage din Pipirig, sat de plăeşi aşezat pe pârâul Cotnărel, în munţii Neam- 
tului. După spusele celor mai bătrâni din neamul povestitorului, întemeietorul familiei ar fi fost Mihai 
Creangă, vechiu gospodar din Pipirig. El avusese doi băeți şi trei fete, Una din ele, Ioana, s'a măritat cu un 
român transilvănean, anume Ion dela Braşov, care trecuse munţii în urma revoluţiei lui Horia şi se aşezase 
în Pipirig. Ion dela Braşov a luat şi el numele de Creangă, după acela al soției sale. Din această căsătorie au 
eşit cinci copii: Dumitru, Vasile, Ion (Nică), David Creangă, Smaranda (măritată cu diaconul Băboi) şi o 
altă fată al cărei nume a fost uitat, căsătorită cu popa Gavril din satul Largu. 

David Creangă s'a căsătorit cu Anastasia, fiica lui Grigorie Ciubuc Clopotariul. Din această căsătorie 
au luat naştere şapte copii şi anume: Dumitru, Vasile (dela Borca), Gheorghe Creangă (preot în Târgu- 
Neamţu), Ion, David, Smaranda (mama scriitorului) şi Ioana (măritată cu Petre Gheorghiţă). 

Existenţa lui Grigorie Ciubuc Clopotariul e clarificată prin pisania clopotului din Pipirig, citită de d. 
Leca Morariu: „Acest clopot s'au făcut cu toată cheltueala dum, Grigorie Ciubuc la satul Pipirig, unde se 
prăznuiaşte hramul sf. mare ierarh Nicolae spre pomenire răposa. Aron Monahu şi Mia Monahia şi cu tot 
neamu lor anul 1818".““Ardeleanul Grigorie Ciubuc Clopotariul““, scrie d. Morariu, „lucra la fel cu clopotarii 
Făgărăşeni (şi ei de obârşie ardeleană) din Pătrăuți pe Suceava, cu cuptoare făcute ad-hoc, la fata locului”!. 

Smaranda lui David Creangă s'a măritat cu Ştefan al lui Petrea Ciubotariul din Humuleşti şi a avut şapte 
copii: Joan (Nică a lui Ştefan a Petrei, Ştefănescu loan, loan Creangă), Zaheu, Vasile, Toader, Ecaterina, 
Maria, Elena (Ileana). 

loan Creangă a avut un singur copil legitim, pe Constantin I. Creangă, mort cu gradul de maior în timpul 
războiului (Martie 1918. 

Am dat o genealogie exactă a familiei Creangă. Pentru mai multă simplificare şi înțelegere, am lăsat la 
o parte descendența colateralilor. Pe lângă aceasta, am fost nevoiţi să lăsăm în umbră origina paternă a 
povestitorului, despre care nu se ştie aproape nimic lămurit. Bunicul dinspre tată al lui Creangă a fost Petre 
Ciubotariul, tot din Humulesti a cărui origină modestă se pierde în noaptea timpului. 

Obârşia familiei povestitorului a fost discutată de biografi. D-l Jean Boutiere, în admirabila sa lucrare 
asupra vieţii şi operii lui loan Creangă, susține că existenţa lui Mihai Creangă ar fi dubioasă, nefiind înte- 
meiată pe documente. Sunt de aceiaşi părere. 

Am crezut însă că rădăcinile acestui arbore genealogic pot fi şi adevărate, având în vedere seriozitatea 
izvorului din care sunt scoase. Pe lângă afirmaţiile d-lui Radu Manoliu’, culese din surse familiale, am primit 
şi eu un arbore genealogic amănunțit şi complicat cu toate ramurile de urmaşi, colaterali, în care se pome- 
neşte despre existenţa lui Mihai Creangă şi a coborâtorilor săi până la naşterea lui David Creangă din Pipirig. 
D-1 V. I. Gheorghiţă din Tg. Neamţ, autorul acestei genealogii, este el însuşi coborîtor din Mihai Creangă. 
D-sa e un distins sculptor în lemn şi a făcut frumoase studii la Miinchen. S'a ocupat multă vreme de fixarea 
unui arbore genealogic al familiei marelui scriitor şi mi-a trimis o schiță însoţită de o scrisoare explicativă. 
Reproduc textual: „Am găsit carnetul în care notasem în anul 1913 tot ce mi-a spus bunicul meu de pe mamă 
Ion Coman din Pipirig, mort în anul 1918 în vârstă de 97 de ani. Am complectat cele spuse de bunicul meu 
dela Pipirig, cu cele ce mi-a spus mătuşa Ileana, sora povestitorului. Cele schițate de mine sunt riguros 
exacte, întrucât bunicul meu era om dintr'o bucată, voinic ca un brad, şi nu spunea lucruri de prisos sau 
neadevăruri”. 

După cum s'a putut vedea, discuţia se face numai până la apariţia lui David Creangă. Elenuţa Creangă 
care mi-a ajutat la fixarea acestei genealogii, e cam de aceiaşi părere cu d-l Jean Bouticre. Vara scriitorului 
nu ştie nimic, până la David Creangă, şi susţine că acest bunic al scriitorului a venit în Pipirig din munţii 
Făgăraşului, aducând cu el gospodăria, vitele şi turmele de oi pe care le-a trecut peste munte. 

Altfel, e bine să recunoaştem că asemenea nepotriviri şi controverse n'au prea mare însemnătate. Că 
arborele începe cu Mihai, sau cu David, n'are o importanță deosebită. E mai interesant să putem cunoaşte 
firea, însuşirile şi în general structura sufletească a rudelor de sânge şi a înaintaşilor marelui scriitor. 

II 

Părinţii. — Chipuri din neamul lui Creangă. 

Ştefan al lui Petrea Ciubotariul, tatăl lui loan Creangă, a fost un ţăran harnic, cinstit şi gospodar fruntaş 
în satul lui. Hărnicia acestui răzeş cuminte se oglindeşte uneori chiar în „Amintiri din copilărie”. El îşi lucra 
fără preget pământul, care-i aducea belşugul în casă; iar în răstimpuri, când muncile câmpului îi dau răgaz, 
se îndeletnicea de zor cu facerea sumanilor, stofă tare de ţară. De pe urma acestor străduinţe, avea un câştig 
destul de însemnat, dacă ţinem seamă de marile greutăţi ale casei sale, totdeauna îngrijită şi îmbelsugata. 

Tatăl lui Creangă era omul tradiției, fără aspirații îndrăzneţe şi neiubitor de prefaceri mari. Țelurile sale 
erau mărginite şi se împlineau odată cu sfârşitul muncilor sorocite peste an. Un traiu aşezat şi simplu, în 
care omul îşi face datoria cu osteneală, dar fără cârtire, de dimineaţa până seara, aceasta era concepţia despre 
viaţă a răzesului din Humuleşti. Nu preţuia măririle deşarte şi-şi creştea copiii în legea lui, aşa cum apucase 
din bătrâni: fetele să robotească pe lângă casă, iar băetul „să nu prindă muşte cu ceaslovul”, ci „să pască cei 
cârlani şi să dee ajutor la trebi, după cât îl ajută puterea”... Aşa înțelegea el viaţa şi aşa se rostia cu hotărâre, 
în timpul certurilor iscate cu Smaranda, soţia sa, care ţinea morţiş să-şi vadă băeatul cărturar. 

Ştefan a Petrei nu ştia carte de fel şi cum auzia de cărturărie se mânia de-abinele. El cugeta adesea că 
„dacă s'or face toţi cărturari, cine să le mai tragă ciubotele?”! Iar lui Ionică îi spunea uneori în bătae de joc: 

Logofete, brânză 'n bete, 

Lapte acru 'n călămări, 

Chiu şi vai prin buzunări ! 

„Din partea tatei", zice Creangă, „puteam să rămân cum era mai bine: .„Nica lui Ştefan a Petrei", om de 
treabă şi gospodar în Humuleşti. Vorba ceea: 

Decât codaş în oraş, 

Mai bine 'n satul tău fruntaş”. 

Cu asemenea judecată, a trăit modest şi nu s'a abătut niciodată din drumul său. S'a stins în cea mai 
adâncă obscuritate şi, afară de caracterizările făcute de Creangă, — ici-colo, în „Amintiri“, — nicăeri nu mai 
găsim vre-o însemnare, care să arunce o lumină mai clară asupra acestei existente. 

În actul de căsătorie al povestitorului găsim semnătura lui „Ştefan Kreangă”, în anul 1859. 

S'a susținut că ar fi chiar iscălitura lui Ştefan a Petrei, care venise la nunta fiului său. Dar Ştefan nu ştia 
nici măcar să iscălească; iar d. G. T. Kirileanu, după moartea lui loan Creangă, a descoperit în bojdeuca de 
la Iaşi unele cărți cu însemnări făcute de mâna scriitorului. Pe una din ele, d-sa a găsit următoarea însemnare: 

„La 1858 luna lunie 28 dile s'au săvârşit din viaţă părintele meu Ştefan sân Petru Ciubotariu şi s'au 
înmormântat la Bise. din satul Prigorenii lângă Târgul Frumos şi spre ştiinţă am însămnat. (ss) D. [Diacon] 
I. Creangă. 1861 Septemvrie 29 zile”. 

După cum se vede din acest document, tatăl murise cu un an şi mai bine înaintea căsătoriei fiului său. 

Schiţat în linii atât de sumare, portretul acesta neisprăvit reprezintă totuşi o icoană a muncei oneste dela 
țară, imagine simplă, dar simbolică în cadrul ei rustic. 


Smaranda, mama povestitorului, e clar zugrăvită în „Amintiri”. lubitoare de copii până la duioşie, ener- 
gică până la asprime, inteligentă şi îndrăgostită de carte, ea era stăpânită de o mare ambiţie: să-şi vadă copiii 
pe o treaptă mai sus în societate. Nică, mai ales, care era întâiul născut, trebuia să dea pildă celorlalți şi să 
iasă din obicinuitul făgaş al vieţii ţărăneşti. 

Ca să-şi atingă țelul Smaranda a întrebuințat toate mijloacele ce i-au stat la îndemână. A trebuit, mai 
întâi, să-şi îndemne băeatul la învăţătură, stimulându-l neîncetat; şi, ca să-şi poată face datoria în conştiinţă, 
a învăţat ea însăşi a ceti şi a scrie alături de el. 

Iubirea de carte fusese moştenită dela tatăl ei, David Creangă, care preţuia învăţătura şi care citea cu 

uşurinţă viețile minunate ale sfinților. David a fost şi vornic în Pipirig, vreme de douăzeci de ani. 

Cu neîntrecut meşteşug, în Amintiri”, zugrăveşte Creangă sforțările Smarandei, care se lupta din răs- 
puteri să-şi înduplece bărbatul, ca să dea pe Ionică al lor la o învățătură ceva mai înaltă de cât şcoala Hu- 
muleştilor. 

Smaranda era bisericoasă şi moştenise evlavia bunicilor ei, Nastasia şi Ciubuc Clopotariul, cari turnau 
clopote armonioase pentru biserici, şi cari făcuseră danie clopotul cel mare dela Pipirig. Îi plăcea muzica 
bisericească, şi-i creştea inima, când asculta din strană pe Nică al ei cântând cu glas de Cucuzel. 

Stăruinţele Smarandei au fost încoronate cu succes. Ionică a învăţat şcoală popească şi pedagogică, s'a 
făcut popă şi institutor, dar izbânda cea mare n'a ajuns la cunoştinţa acestei bune mame, care a murit, fără a 
se bucura de roadele străduinţelor sale. Şi câtă mângâere n'ar fi simțit ea, ca o supremă răsplată, dac'ar fi 
apucat să citească măcar duioasele amintiri din copilăria lui Ionică! 


Zaheu (sau „Zahei” cum îi zicea Creangă) era al doilea frate al povestitorului. Ioan îl iubea foarte mult 
şi-i preţuia însuşirile alese, căci Zahei era la rândul său un om de duh, deştept, cu inima deschisă şi simpatizat 
de ieşeni. Se aşezase la Iaşi din fragedă vârstă. Avea voce frumoasă, dar învățase cam puţintel, ca pe vremea 
aceia. Era psalt şi dascăl al bisericei Ziua Crucei: îndeletniciri foarte modeste, care i-au adus la bătrâneţe o 
pensie de 20 lei lunar... 

Cu toate acestea, Zahei a rămas mereu aceiaşi figură senină şi neturburată, până la moartea sa, care l-a 
ajuns în adânci bătrânețe. 

După răspopirea fratelui, el l-a ajutat în negustoria de tutungiu, în strada Băncei, unde Creangă deschi- 
sese un debit. Tutungeria aceasta a rămas celebră, prin vechimea ei, — căci a funcționat până în vremea din 
urmă, la moartea lui Zahei, — şi prin firma neschimbată: Debitul de tutun Ioan Creangă. Dela 1874, când 
scriitorul şi-a recăpătat postul de institutor. Zahei a rămas tot acolo, negustor de tutun, toată viața. 

La Iaşi, fratele povestitorului avea şi el legături în societate. Era apreciat pentru firea sa deschisă şi 
originalitatea caracterului său. Scriitorii, ziariştii, muzicanţii, preoţii şi mai ales... cârciumarii îl cunoşteau 
pe moş Zahei ca pe un cal breaz. Spunea znoave pretutindeni şi păcăleli pline de haz, de obiceiu când se 
rătăcia prin viile Domnului. Prietenii lui Creangă îl primeau cu mulțumire în mijlocul lor; iar Eminescu, de 
câte ori venea la laşi, căuta să-l vadă şi să petreacă un ceas, două, în tovarăşia acestui român sfătos şi mucalit. 

Odată, trecându-se cu firea şi suferind din această pricină o meritată dojană conjugală, Zahei şi-a recu- 
noscut păcatul „suptului”, cum spunea el şi a încredinţat soţiei sale următoarea „declarație”, pe care unii 
susțin că ar fi respectat-o cu sfinţenie: 

„Subsemnatul Zahei Creangă dau soției mele Maria Creangă, următoarea declarație, precum că de astăzi 
29 Julie a. c. 1893 şi până la 1 Iulie viitor 1894, nu voiu mai gusta băuturi spirtoase nici de cum. La caz, 
dacă nu m'aş ţinea de cuvânt, soția mea va fi în drept de a mă amenda oricum va voi; chiar şi divorţ, dacă ar 
voi să dee, nu mă voiu pune de pricină. Pentru care dau aceasta cu buna mea voinţă. Iară dela 1 Iulie arătat 
mai sus, voiu fi în drepturile mele, adică de a cinsti cât voiu putea eu. Şi apoi voi începe alt contract, dacă 
voi trăi. Aşa să ne-ajute Dumnezeu, şi aşa să fie. 

Zahei Creangă” 

1893, Iulie 27 zile. 


La împlinirea anului de abstinenţă, Zahei se văeta că se păcălise straşnic, şi de aceia refuză categoric să 
înceapă un nou „contract“... 

loan Creangă îi împărtăşea frăţeşte toate bucuriile şi necazurile. Se vedeau des, în bojdeucă, la debitul 
de tutun sau aiurea. Povestitorul, când lipsia din laşi, avea totdeauna grijă să-l pună în cunoştinţă cu tot ce 
era de seamă şi mai ales cu starea sănătăţii sale. Păcat că această corespondenţă prețioasă a dispărut fără 
urmă. 

Iată una din scrisorile ce ne-au mai rămas: 

„Tg.-Ocna 7 Iul. 84 

„Domnului Zahei Creangă, la debitul de tutun I. Creangă, din strada Băncei”, laşi. Grabnic. 

Frate Zahei, 

Slănic 1884 lunie 24. 

„Mercuri în 23 a curentei, sara, am mas în Târgul Ocna şi Joi în 14 pe la 2 după ameză am ajuns la 
Slănic. Pe drum şi la Slănic vr'o câtevă zile am avut ameţele; ér mai ales Sâmbătă noaptea spre Duminecă 
(în 16) mi-a fost foarte rău, perdusem chiar cunoştinta. Însă DI Dr. Aronovici grabnic mi-a dat ajutorul 
cuvenit, şi mi-am venit în sine. De ape am fost oprit a be până astăzi în 14 şi băi calde numai 3 am făcut 
până acum, după care mă simpt mai bine şi ameţele nu mai am de vr'o 4 zile. Sper că me voiu face bine cu 
ajutorul lui D-zeu. Am primit ameadoue scrisorile tale, cea din broșură şi asta din 22 şi-ţi mulţemesc din tot 
sufletul. V'am scris şi eu o carte de poştă dar se vede că s'a rătăcit ! 

„Pe aici au fost ploi şi un puhoiu grozav, care a făcut mare stricăciune băilor şi stinghereală nouă tuturor. 
Vă salut cu drag, I. Cr. 

(Pe colt sus:) 

„Mai înştiinţaţi-mă cum vă aflaţi. 


|? 


„Vă doresc sănătate şi bucurie la toți 


Când l-am văzut pe bătrânul Zahei la laşi pentru prima oară, era în vremea războiului, la înmormântarea 
lui Costache Creangă, fiul povestitorului. Moşneagul, slab, trist, cu barba încâlcită şi albă, urmărea cu ochii 
împietriți jalnica privelişte. Un cor dumnezeesc, al Operei române, adia un cântec de moarte: 

Iar când voiu fi pământ, 

În liniştea serei... 

Cădelniţa răsuna uşor şi ritmic sub bolțile catedralei, iar fumul tămâei ne învăluise pe toţi într'un nor 
albastru. Bătrânul dispăruse în valuri diafane şi nu l-am mai văzut niciodată. E tot ce ştiu despre moş Zahei 
Creangă. 


Popa Gheorghe Creangă a fost fiul lui David Creangă şi fratele Smarandei, mama povestitorului. Făcea 
slujbă la paraclisul spitalului din Târgu-Neamţ şi era duhovnicul bolnavilor. Se căsătorise, de timpuriu ca 
toţi clericii, cu Ecaterina, fiica preotului Vasile Răzmiriţă din Pipirig. Era un om venerabil, iubit şi stimat 
de poporenii urbei, pe care i-a ajutat cu sfaturile sale de părinte sufletesc şi de duhovnic în clipe supreme. 

Creangă îl iubea mult pe popa Gheorghe, unchiul său cel bun de pe mamă, căruia îi trimitea scrisori din 
laşi, sau de-aiurea. I se adresa cu cuvinte pline de iubire respectuoasă: „Moşule Dragă“, „Dragă şi iar dragă 
badiță Gheorghe”; iar uneori începea cu formule de mişcătoare cordialitate, de pildă: „Sărut mâinile şi pe 
dos, şi pe faţă, prea iubitilor mei, badiţă şi leliţă Ecaterină", etc. 

În corespondenţa povestitorului cu preotul Gheorghe Creangă se desvălue firea lui simtitoare şi sinceră, 
precum şi o afecţiune statornică faţă de familia şi de toți cei ce trăiau în jurul moşului său. 

Duduia Elenuţa Creangă, fiica preotului, mi-a evocat multe momente din trecut, trăite în casa lor bătrâ- 
nească din Țuţueni, când vărul Ionică venea câteodată să-i vadă. 

Marea apropiere dintre unchiu şi nepot datează din primii ani ai diaconiei lui Creangă. Elenuţa păstra 
unele scrisori de-ale povestitorului; dar vremea le-a irosit în bună parte, rămânând în ultimul timp numai 
câteva din ele. Acum 5-6 ani le-a încredinţat şi pe acestea părintelui D. Furtună, directorul seminarului din 
Dorohoi, admirator fervent şi harnic biograf al lui Creangă. A ascuns una singură, în semn de pietate, pe 
care o păstrează cu sfinţenie. Mi-a dat voe s'o copiez. E ultima scrisoare pe care a primit-o popa Gheorghe 
dela nepotul său, în vara anului 1889, cu şease luni înaintea morţii acestuia. 

Între cele luate de părintele econom Furtună, există şi scrisoarea din 3 Iulie 1862 care a stârnit atâtea 

discuţii între cercetătorii vieţii lui Creangă, fie cu privire la cuprinsul ei, fie asupra datei. Cuprinsul e in- 
teresant din două puncte de vedere: întâi pentrucă desvălue mobilitatea şi independenţa de spirit a lui 
Creangă; al doilea, că arată o imaginaţie aprinsă şi un stil colorat şi curgător, la o dată când nimeni n'ar fi 
bănuit ilustra carieră de scriitor a tânărului diacon. În adevăr, din tineretul clerului moldovean, cine ar fi 
putut, în vremea aceia, să astearnă pe hârtie asemenea îndrăznețe imagini: 

„În timpul vijeliei, un îndărătnic vânt dela finele nepomenitei luni Iunie, clopotniţa Goliei fu aruncată 
deasupra celei de la Bărboiu şi clopotele tocmai la Patruzeci de sfinți; şi la Archi-man-Dracu Merişesco, în 
grădină, a crescut un carstravete de doi coţi şi jumătate (21⁄2), care merită a fi dus la expoziţia dela Frumo- 
asa...“. 

Scrisoarea e plină de aluzii şi inţepături, pentru noi obscure. Unchiul şi nepotul or fi savurat, desigur, 
înţelesul lor. În ceeace priveşte data când a fost scrisă, suntem şi noi de părerea că ar fi ceva mai nouă, şi 
anume cam pe vremea când diaconul începuse să intre în conflicte cu „arhimandriţii“. 

Existenţa părintelui Gheorghe a fost simplă şi viaţa lui sa scurs în linişte, între altarul paraclisului, patul 
muribunzilor dela spital, şi între pereţii albi ai căsuței de ţară din Țuţueni, unde Creangă era primit cu mare 
bucurie. Învăţase carte la Broşteni, la şcoala lui Balş, cu învățătorul Nanu, — acolo unde, zece ani mai târziu, 
nepotul Ionică se îmbolnăvise de râie şi prăvălise stânca devale peste caprele şi bordeiul Irinucai. 

Popa Gheorghe a murit sărac şi întunecat de grija copiilor, la vârsta de 68 de ani. Dar numele acestui 
blajin şi modest cleric a fost hărăzit să trăiască legat de istoriografia literară, în lumina caldă şi iubitoare ce 
se proectează din slova marelui povestitor. 


Mătuşa Ileana. — Pe „mătuşa Ileana” (aşa îi ziceam noi sorei mai mici a lui loan Creangă) am cunoscut- 
o acum vreo douăzeci de ani, într'o vară, la Neamţ, unde ne duseseram ca nuntaşi în familia povestitorului. 
Ne-a întâmpinat cu faţa râzătoare, stăpânită de bucurie şi uşoară emoție. Era femee în putere, sănătoasă şi 
trupeşă. 

La vederea noastră, mătuşa îşi astupase râzând sânul cu mâinile amândouă, ca să nu iasă puisorii golaşi, 
abia scoşi din găoace, pe care-i culcuşise acolo la căldură. Piuiturile lor somnoroase şi dulci, dădeau o notă 
de simpatică rusticitate întâlnirei noastre cu sora lui Creangă. Ne-am împrietenit repede şi chiar în seara 
aceia ne-a ospătat cu borş de dovlecei dres cu ouă şi cu smântână, şi cu pui rumeniti la frigare, desfăcuți 
apoi în suvite mici, pe care le făcuse jumări în tigae, cu ouă proaspete. Mătuşa se ruga de iertare, că n'avusese 


chip să gătească mâncări mai alese; dar noi n'am uitat nici azi cina aceia. 
Li 


Ta 


Mihaela Creangă, cea mai mică strănepoată a povestitorului. 


Femee frumoasă în tinereţile ei şi neîncrezătoare în amăgirile vieţii, ea n'a cunoscut fericirea niciodată. 
Se măritase cu un gospodar fruntaş, la Galu, în munţii Neamţului; dar legătura aceasta s'a rupt degrabă. 
Vecinic nemulțumită şi schimbătoare, a plecat cu pluta pe apele Bistriţei, într'o dimineaţă cu cer albastru, 
să-şi caute norocul aiurea. Dar norocul nu s'a mai arătat şi ea s'a întors în casa bătrânească, între nepoți şi 

nepoate, pe cari îi înconjura cu mare iubire. 

Spunea oftând uneori: 

— Badia Ionică ţinea mult la noi, şi pe mine mă iubea cât nu se mai poate... Dar ce ne-a folosit nouă că 
el şi-a ales altă viață, şi a trăit departe de casa noastră ! 

O scrisoare trimisă la Galu, desvălue dragostea frățească şi interesul ce purta „badiţa Ionică” mătuşei 
Ileana şi întregei familii: 

Domniei-Sale 

Doamnei Elena Gheorghe a Chitei (Chiţei), sau preotului Vasile Tifescu pentru Elena foastă Creangă, 
în comuna Galu, din județul Neamţ, plasa sau plaiul Muntele (prin poşta rurală). 

În satul Galu. Grabnic. 

Iaşi, 1883, August 30 

„Dragă soră Elenuţă. 

Ni s'a umplut sufletul de bucurie, aflând că eşti sănătoasă şi că te ocupi cu gospodăria. Dorim să fii 
sănătoasă şi fericită, în unire cu cumnatul nostru, soţul ce ţi l-a dat Dumnezeu! Află, dragă, că şi noi suntem 
sănătoşi din mila lui Dumnezeu! Şi tare aş dori să te văd şi să vă văd. Eu nu am fost în astăvară pela Neamţ. 
Despre partea de loc din Humuleşti, mă întrebi? Cred că nu aveţi gândul să vă mutaţi acolo. Să nu crezi, că 
ţi-a răpi cineva dreptul, cât vom trăi noi. Mihalache şi Tinca nu pot să aibă mai mult de cât li se cuvine, Dar 
lasă-i să ţie casa în bună stare şi să se folosească de venitul ei, de cât a sede[a] pustie şi s'ar folosi străinii. 

Vă sărut cu drag şi doresc să ne vedem. 

(ss) I. Creangă 


Pe marginea cărții poştale: 

„Elenuţă, tare aş vrea să am vreo 20 de coţi sumani de noaten, buni pentru un suman pentru mine. l-aş 
plăti cât de scump, numai să-i am. Scrieţi-mi dacă s'ar găsi să vă trimet bani. Mi-aş face chiar acum o manta 
pentru iarnă din suman de noaten. Mai scrieți-mi cum vă aflaţi”. 


Ileana şi-a trăit viaţa în Humuleşti, de care nu s'a mai despărțit niciodată. Iubea priveliştile de ţară şi 
fugea de zgomotul oraşelor. Când i se făcea dor de ducă, cutreera satele, într'o brişcă cu un cal, pe care-l 
mână singură. Se ducea prin plaiuri, între neamuri şi vechi prietenii. Sta în pribegie zile şi săptămâni întregi. 
Ea trezia amintiri din trecut şi evoca frumoase clipe din viaţa băditei Ionică. Dorul de-acasă o mână înapoi 
şi în vremea din urmă ne spunea că i se zbate în piept o păsărică. Am auzit după aceia că buna mătușă Ileana 
s'a stins curând, răpusă de o boală de inimă. 


Moş Gheorghe Gheorghiţă, plăeş din Pipirig, era rudenie dinspre mamă cu povestitorul. L-am cunoscut 
acum douăzeci de ani, cam odată cu mătuşa Ileana. Deşi trecut de optzeci de ani, moşneagul era atunci plin 
de sănătate, falnic, vioiu şi sprinten ca un copilandru. Avea obrazul rumen şi plin, fără zbârcituri; nasul 
vulturesc; ochii deştepţi şi ageri sub o frunte largă şi înaltă, deasupra căreia se revarsau suvite de păr argintiu, 
ce curgeau pe spate în valuri creţe şi retezate peste umeri. Moşul era totdeauna curat şi chipeş. Peste cămaşa 
albă ca zăpada, de pânză aspră şi tare, el purta înbrăcămintea plăeşilor din munţii Neamţului, cu pieptul 
prins în bondiţă înflorată, încheiată în găetane şi tivită pe demărgini cu hârşii de miel nefătat, cu itari albi, 
iar în picioare cu opinci tari, croite frumos, cu vârfurile arcuite în sus şi legate cu nojite de piele, ce se înco- 
lăceau cu meştesug peste pulpe, până lângă genunchi, în jurul ciorapilor de lână. Când pleca la drum, moş 
Gheorghiţă îşi petrecea peste umăr cureluşa de piele, de care spânzura în stânga săculeţul cu merinde; iar 
peste pletele sure, aşeza o pălărie largă, neagră, de pâslă, care îl prindea de minune. 

Dar mai presus de portul moldovenesc, — îmbrăcămintea tuturor plăeşilor din munţii Neamţului, — afară 
de rara curăţenie a straelor sale, moş Gheorghiţă ştia să ne farmece cu firea lui bună şi prietenoasă. Ne 

vorbea frumos, în graiul dulce al plăeşilor moldoveni şi-l ascultam cu drag ceasuri întregi; iar când se oprea 
din vorbă, dinadins, mai mult să ne încerce pe cei ce-l ascultam în mare tăcere, noi nu-i dam răgaz şi-l 
stârneam să ne spună înainte... Întâmplările din tinereţea lui, din viaţa pe care a trăit-o cu atâta înțelegere, 
erau pline de frumuseți şi de taine ascunse nouă. Povestirile lui moş Gheorghiţă izvorau din vremuri vechi, 
fie că erau trăite de el, fie că le auzise dela bunici. Bătrânul ne înfățișa fapte crunte, din trecutul întunecat 
de frământări şi lupte. În amintirile lui se amestecau imagini zguduitoare, cu năvăliri turceşti, cu pârjoliri de 
sate, răzmeriţe şi bejenii în munţi, episoade vii din viaţa aspră a neamului nostru, pe care le trăise sau le 
auzise în nopţile lungi de iarnă, lângă vetre aprinse, la dogoare de focuri. Ştia să le spună cu mesteşug într'o 
limbă țărănească plină de farmec. 

Pe vremea aceia, când l-am cunoscut pe moş Gheorghiţă, noi scoteam o gazetă la Piatra Neamţ, căpi- 
tanul Creangă şi cu mine. Fiul povestitorului era un idealist incorigibil şi credea în adevăr că se poate face 
un apostolat prin presă, mai ales în judeţul acela, unde tatăl său văzuse lumina zilei şi-şi petrecuse copilăria. 
Ziarul nostru se chema „„„Deşteptarea”. Ne luptam pentru promovarea ideilor politice ale lui Take Ionescu, 
care îşi propusese să democratizeze vechiul partid conservator şi să-l pregătească pentru marile reforme de 
mai târziu. În gazeta aceasta, biciuiam moravurile învechite şi abuzurile săvârşite sub guvrenarea „boereas- 
că“ a lui Petre Carp, care venise la putere. Căutam în acelaş timp să luminăm conştiinţa poporului dela sate. 
Gazeta noastră a fost prigonită cu înverșunare, iar tipografii din Piatra au fost ameninţaţi cu urgia prefectului, 
refuzându-ne în cele din urmă tipăritura, ceea ce ne-a făcut s'o imprimăm la Bucuresti şi s'o răspândim la 
Piatra-Neamţu. 

Dacă ne dăm seama de moravurile vremei, această întâmplare n'are prea mare importanţă. Ceeace este 
interesant, însă, e înflăcărarea lui moş Gheorghiţă, care intrase în luptă democratică alături de noi. El cu- 
treeră satele şi propovăduia ca un adevărat apostol ideile lui Take Ionescu. Pe unde trecea, cerceta nevoile, 
descoperea abuzurile şi pipăia rănile mulţimei. lar când venea la noi, la redacţie, în strada Petru-Rareş, avea 
dăsăguţa plină cu veşti, însemnări şi plângeri. În apostolatul lui, moşneagul parcă întinerise. 

Vremea a trecut peste toate acele zbuciumări ale trecutului, îngropând sub valurile ei năzuinţele noastre 
generoase, pe care tot ea le-a împlinit când le-a venit sorocul. Eu am părăsit Piatra, mânat în alte locuri de 
chemările neînţelese ale vieții; căpitanul Creangă a închis ochii de multă vreme, ostenit şi dezamăgit, în vre- 
mea războiului pentru dezrobire; iar peste vrajnicul moş Gheorghiţă, cel reîntinerit o clipă, s'au abătut cu 
greutate anii, culcându-l de mult în cimitirul bisericuţei din Pipirig, ca pe un stejar bătrân doborât de furtună. 


Duduia Elenuţa. Când am văzut ultima dată pe Elenuţa Creangă, în Târgu-Neamţului se stârnise o 
neagră furtună. Vuete amenințătoare bubuiau spre cetate. Verişoara lui Creangă făcea rânduială prin ogradă 
şi adăpostea puii de cloşcă, ferindu-i de înecul ce se prevestea cu tunete şi fulgere. Până s'au răzbunat nourii 
încruntaţi şi s'a limpezit cerul, am stat de vorbă cu duduia în casa ei bătrânească, o locuinţă veche, cu bag- 
dadia de lemn aşezată peste grinzi groase, vopsite şi lustruite frumos, între pereţii spoiţi cu var proaspat. 

În odaita scundă începuse să se prelingă apa. 

Duduia Elenuţa aşeză prin colţuri străchini curate, în care picurau stropii de ploae, cari sunau cu mo- 
notonie. 

— Cu singurătatea şi sărăcia mea, vorbi duduia, am ajuns să mă plouă în casă... 

Verişoara lui Creangă e în plină putere, cu toată vârsta ce înaintează. E vorbăreaţă şi ageră la minte. 
Tatăl său, părintele Gheorghe Creangă, era frate cu Smaranda, mama povestitorului. El a răposat de mult, 
chemând grabnic la odihnă vecinică şi pe buna preoteasă Ecaterina. 

Orfană de părinți, duduia Elenuţa a rămas nemăritată, deşi a fost în tinereţele ei plină de duh şi de 
frumuseţe. E vreme lungă, de când îşi duce traiul singuratic în liniştea casei bătrâneşti. Se îndeletniceşte cu 
gospodăria ei modestă; iar în clipe de răgaz, citeşte cărți vechi, pe care le păstrează sub bagdadie, rânduite 
frumos pe poliţe de lemn. Sunt acolo ceasloave, pe care duduia, când le vine rândul, le citeşte şi răsciteşte, 

în răstimpuri, de câte cinci, şase ori în şir. 


Elenuţa Creangă 

Duduia vorbeşte mult, cu tâlc şi rânduială, ca dintr'o carte. Eu ascult tăcut şi mi se pare ciudat că nu- 
mi vine pe buze nici o întrebare; parcă mi-ar fi ghicit cugetul, căci îmi răspunde la fiecare gând în parte. Nu- 
i scapă nimic din ceea ce mă interesează: amintiri, anecdote, frânturi din viaţa povestitorului. Ea ştie multe 
lucruri vechi şi nouă, cunoscute şi necunoscute de alții. 

Facem împreună arborele genealogic al familiei. Duduia Elenuţa înşiră pe toți urmaşii lui David 
Creangă şi ai Nastasiei lui Ciubuc Clopotarul. Se urcă pe trunchiul principal şi coboară pe ramuri lăturalnice, 
făcând pomelnicul a sute de vieți din neamul scriitorului. Ştie toată progenitura bărbătească şi femeiască. 
Cu o memorie rară, ea cunoaşte viaţa tuturora. Şi nu e socoteală uşoară: o seminţie bogată, ca a lui Creangă, 
cu vlăstare multe, care s'au revărsat peste plaiuri în jos, coborându-se dela Pipirig, Pătru- Vodă, Borca şi 
Broşteni, şi împânzind văile Moldovei şi ale Bistriţei până în şesuri, către cetatea Iaşilor şi mai departe... Ea 
istoriseşte pe derost viaţa tuturora, cu bucurii, necazuri şi sfârşituri tragice. 

Evocările duduei sunt mişcătoare... Un văr de-al lui Creangă a murit nebun, după o trântitură de cal, în 
armată. El a stat o vreme la mânăstirea Neamţului, unde aşteptă leacul dumnezeesc. Cunoscuse şi pe Emi- 
nescu, care tânjea acolo de cumplita lui boală. Mătuşa Maria, sora povestitorului, a murit asfixiată, lunecând 
pe ghiaţă şi căzând cu capul în jos într'o fântână, unde se dusese să scoată apă. Surorile celelalte s'au prăpădit 
tot de timpuriu; singur Zaheu a închis ochii la bătrâneţe. Căpitanul Creangă a murit la vârsta de 57 de ani?. 

La Humulești, în casa bătrânească, locueşte o fiică de-a Mariei, Sofia, căsătorită cu Anton Grigoriu. 
Sunt oameni harnici şi mulţumiţi, cari se bucură de copiii ce s'au făcut mari. Băeţii şi fetele au trecut prin 
şcoli mai înalte şi se află fiecare la rostul său. 

Din neamul lui moş David Creangă, aproape toţi urmaşii au plecat dela vetre şi s'au risipit în lumea 
largă. Coborâtorii răzeşilor de odinioară au părăsit viaţa de ţară şi s'au făcut slujbaşi modeşti, dascăli, preoţi, 
învăţători, militari, avocaţi, arhitecţi. Negustori nu există în neamul lui Creangă, afară de o nepoată din 
Humuleşti, care e căsătorită cu un mic băcan, Todiriţă Vasiliu (şi acela sărac şi cu o spuză de copii). 

Duduia Elenuţa îmi dă să citesc scrisori vechi şi îmi împrumută documente şi fotografii. Îmi dictează 
apoi şi nişte versuri alcătuite de ea însăşi şi dedicate sorei sale Ana Şoimar. Precum se vede, duduia face şi 
versuri’. 

În singurătatea în care trăeşte de-atâta vreme, s'a deprins a dispretui bărbaţii, pe care-i socoate răi şi fără 
inimă. Îi ironizează cu plăcere; iar pentru candidatii la însurătoare, a alcătuit mai de mult o „foae de zestre“ 
satirică, în versuri muşcătoare până la cruzime. N'am nici un motiv să pun la îndoială maternitatea lor, şi le 
dau la iveală, ca să satisfac, poate, o curiozitate fireascăf. 

Buna verişoară a povestitorului mi-a mai spus o sumă de cugetări, proverbe, cimilituri, zicători şi znoa- 
ve, pe care în parte le-am mai auzit şi aiurea. Cele mai interesante sunt două anecdote, prețioase pentru 
folklor: Vodă şi moşneagul şi Ciobanul năcăjit. Duduia Elenuţa susţine că le-a auzit din gura lui Creangă. 
Ea şi le aminteşte cuvânt cu cuvânt. Merită să fie cunoscute, alături cu „foaca de zestre”, mai ales că cele 

două anecdote sunt exemple de laconism. 

Când am plecat, duduia Elenuţa Creangă m'a însoțit până în pragul casei. M'a rugat să aştept puţin şi a 
venit repede cu un vătraiu de lemn înegrit şi ars la gură, și cu un scăunel. 

— Pentru d-ta n'or fi preţuind nimic, îmi zise, arătându-mi-le; dar mie mi-s dragi... Cu cociorba aiasta, 
bunicul David trăgea jăraticul în gura vetrei, iar pe scăunaș şedea iarna la căldura focului... 


Vodă şi moşneagul (Auzită dela Elenuţa Creanga) 

Trecea Vodă, cu aghiotantul său, pe lângă o grădină; un moşneag sădea pomi. Domnul se opri şi-l 
întrebă: 

— Da'ce, moşule, crezi c'o să mai ai zile de trăit, ca să mănânci din poamele astea ? 

Moşneagul răspunse degrabă: 

— Dacă moşii şi strămoşii noştri n'ar fi răsădit copaci, de unde-am fi mâncat noi astăzi ? 

Vodă îi dete drept mulţumire un pumn'de galbeni; iar mosul răspunse: 

— E-hei, Măria-Ta! Nici nu credeam eu, că chear în ziua sădirei, o să rodească copăceii mei! 


Ciobanul necăjit (Auzită dela Elenuţa Creangă) 

Erau doi ciobani la o stână de oi. Unul din ei era hoinar de felul lui. Când pleca îi spunea tovarăşului că 
se duce la biserică; dar el umbla'm podghiazuri, Odată, venind din hoinărit, şi-a întrebat tovarăşul: 

— Mă, Ioane, n'o venit lupu la oi? 

— Doară nu era să vie popa! 

— Da” a luat ceva? 

— Doar” nu era s'aducă ! 

— Albă ori neagră? 

— Doar” n'o stat s'aleagă ! 

— Da' pe unde-a apucat: spre crâng, sau câmpie ? 

— Doar nu era să iee calea bisericei, ca tine! 

III 

Căpitanul Creangă 

Căpitanul Creangă (Constantin I. Creangă), fiul povestitorului, era un om plin de temperament şi origin- 
nalitate. Vorbăreţ, „causeur” distins şi plin de atracție, cunoscut şi apreciat în toate cercurile, el se bucura 
de multă popularitate. 

Nici nu împlinise 12 ani, când tatăl său, care fusese lovit în cariera de cleric şi institutor, îl băgase în 
şcoala fiilor de militari din laşi la anul 1872. Fire neastâmpărată, Costache iubia frământările vieţii şi înclina 
spre aventură. La 1877 s'a înrolat voluntar în războiul cu turcii, deşi nu împlinise 17 ani. Tatăl a uzat atunci 
de drepturile puterei părinteşti şi l-a demobilizat, după câteva luni de campanie, prin mijlocirea lui P. P. 
Carp şi lon Brătianu. 

La etatea de 25 de ani ajunsese căpitan în arma geniului. Trimis în streinătate să facă şcoala de războiu, 
a urmat studiile de specialitate la Viena, Bruxelles şi Torino. Era bursier al statului. P. Carp, care-l aprecia, 
voia să-l facă ataşatul nostru militar la Petersburg, unde el era agent diplomatic. 

loan Creangă luase toate măsurile, ca să asigure cariera fiului său. Intervenea uneori pe lângă Titu Maio- 
rescu, Slavici, Carp şi alte persoane cu vază, rugându-i să dea băiatului sfaturi şi să-i acorde la nevoe pro- 
tecție, „dacă merită”, — după cum se exprimă el în scrisorile adresate lui Maiorecu. Pe loan Slavici, corespon- 
dentul elevului la şcoala militară din Bucureşti, Creangă îl întreba cu grijă părintească într'o scrisoare: , Nu 
ştiu dacă Creangă al meu învaţă sau se lasă pe-o ureche ?...5. lar Eminescu, care se interesa la rândul său de 
soarta lui Costache, îi scria uneori lui Creangă, rugându-l să-i trimită băeatului din când în când şi ceva 
parale pentru mici nevoi suplimentare. lată una din acele scrisori, trimisă într'o zi de Crăciun: 

Bucureşti, 25 Decemvrie, 1878 

Dragă Creangă. 

Nu ştiu, dacă ai cauze deosebite de nemulțumire împotrivă fiu-tău, dar ori-care ar fi acestea te rog să le 
treci cu vederea şi să-i trimiti din când în când parale pentru trebuinţele lui estraordinare: mai cu seamă însă 
acum de sărbători. I-ar trebui de pildă o păreche de încalţăminte mai cuviincioase, căci având acum câteva 
zile libere şi putând să fie invitat în familie la D. Maiorescu de pildă sau într'alt loc, trebue să se presinte în 
mod convenabil. 

Dorindu-ţi sărbători fericite şi mulţi ani cu pace şi cu bine, 

remân al tău 

M. Eminescu 


Precum se vede, tatăl îşi ținea băeatul în frâu. temându-se să nu-l fure poftele unui traiu lesnicios şi fără 
cumpătare. El îşi cunoştea bine odrasla şi nu-i da pas să se întindă mai mult de cât pătura. Severitatea părin- 
telui n'a şovăit niciodată, iar căpitanul Creangă îşi reaminteşte mai târziu despre această asprime: „Nu l-ați 
cunoscut pe tata: Era el cum era cu alţii, dar cu de-ai lui, de-ai casei şi dealde mine mai ales, pleosc una 
peste gură! Şi n'aveai cui te plânge, grevele nefiind încă inventate pe atunci şi nici măcar pomeneală de un 
contencios administrativ,..."7. 

Cariera militară a lui Costache putea fi strălucită, căci el avea inteligenţa şi pregătirea necesară, ca să 
urce toate treptele erarhice. A părăsit însă această carieră, din trei cauze: temperamentul nestatornic şi în- 
clinat spre o libertate şi independenţă absolută, ceea ce nu se împăca de fel cu disciplina rigidă din armată; 
situația materială bună, căpătată prin căsătorie; moartea timpurie a tatălui său, pe care se deprinsese din 
copilărie să-l asculte fără cârtire. 

În adevăr, la vreo doi ani după moartea povestitorului, căpitanul a şi demisionat din armata activă, spre 
marele regret al şefilor și camarazilor săi, cari îl apreciau. El se gândea la îndeletniciri mai libere şi mai 
lucrative, care pot ruina repede pe cei mai bogaţi oameni, dar le şi pot înzeci averea. Succesele fraților 

Braunştein, oameni săraci, cari în câţiva ani câştigaseră sume fabuloase, din fabricarea foiţei de ţigară 
(“Dorobantul” şi „Les derniers cartouches”), au fascinat mintea căpitanului şi l-au împins să activeze în 
această direcție. El a înjghebat o marcă de fabrică proprie, pe care şi-a brevetat-o, fabricând şi punând în 


vânzare foiţa „Creangă”, „Panama” şi „Abadie”. 


La EET a LE BEUN Ri] 
Căpitanul Creangă, cu soția şi fiica sa (dintr'un tablou festiv al soc. „Dacia-Traiană “). 


Pentru lansarea acestui produs, căpitanul Creangă a desfăşurat o activitate cu adevărat prodigioasă. 
Cutreera ţara în lung şi lat, demonstrând prin viu graiu superioritatea hârtiei sale de țigară; iar reclamele 
americane atrăgeau privirile pretutindeni, în gări, prin pieţe, în târguri şi prin prăvălii mari şi mici: 

„Ori fumati hârtia „Creangă“, 

Ori daţi dracului tutunul !" 

Pe lângă reclama sgomotoasă, căpitanul întrebuința şi alte mijloace, pe cât de ingenioase, pe atât de 
costisitoare. În cărticelele de foiţă de ţigară, el ataşa un număr respectabil de pagini literare, tipărite mărunt, 
ce conţineau fragmente alese din operele clasicilor romani. Afacerile au mers greu şi bietul capitan pierdea 
mereu sume respectabile, care au atins la un moment dat cifra de 318.000 lei, pe vremea aceia!$. Şi încă 
după 10 ani de muncă şi frământare. 

Căpitanul fecundă idei minunate, le studia în cele mai mici amănunte, însă ignora totdeauna partea 
practică. El era un foarte slab administrator, şi toţi din jurul său îl înşelau, căutând să profite de pe urma 
unei munci titanice. A încercat o tovărăşie cu firma „Petheu”, care a eşit rău ca experienţă, deşi în anul acela 
(1899) se realizase din hârtia de țigară un beneficiu net de 62.000 lei. Succesul era un triumf, căci foiţa 
„Creangă” bătuse în sfârşit hârtia de țigară “Braunstein”. 

Dar nenorocul nu slăbeşte pe unii oameni. A venit imediat criza cumplită a finanţelor Statului şi guver- 
nul a fost silit să monopolizeze la 1900 industria şi comerţul hârtiei de țigară. Constantin Creangă primise 
astfel lovitura de graţie. Take Ionescu, ministru de finanţe pe vremea aceia, a primit cu bunăvoință un memo- 
riu al lui Creangă şi a recunoscut dreptatea lui. Acest mare român spunea atunci în Cameră: 

„Venind la Minister, eu i-am răspuns: — Domnule Creangă, voiu examina pretențiunile d-tale cu bună- 
voinţa datorită oricărui român care a ascultat profeţiile ce le-am făcut adesea: „apucaţi-vă de comerţ, lăsați- 
vă de funcțiuni”. Voi examina cazul d-tale cu toată bunăvointa. (Aplauze). Căci, d-lor, dacă n'am arăta 
bunăvoință în asemenea împrejurări, atunci de geaba sunt sfaturile noastre date oamenilor: „apucaţi-vă de 
comerţ şi de industrie”. (Dezbaterile Camerei deputaţilor dela 2 Martie 1900). 

Ideile căpitanului Creangă, precum se vede, erau îmbrăţişate şi de bărbaţii noştri de stat, şi ele au marcat 
un serios început de schimbare în mentalitatea societăţei româneşti de acum 30-40 de ani. Toată lumea, pe 
atunci, se înghesuia spre funcţionarism, iar industria şi comerţul erau nesocotite de români şi încăpuseră 
aproape exclusiv pe mâini streine. A fi slujbaş al statului însemna să ai o viață comodă, uşoară şi era pe 
atunci o situatie ocrotită de griji şi mai ales „„onorabilă”. Funcţionarii se aflau în mare cinste; iar ofițerimea, 
mai cu seamă, alcătuia o castă tare şi privilegiată. De aceia, demisiunea din armată a căpitanului fusese viu 
discutată. Fiind cunoscute însuşirile, pregătirea şi legăturile sale cu societatea bună, această hotărâre a dis- 

tinsului ofițer luase proporțiile unui eveniment. Prietenii îl dojeneau şi chiar îl repudiau, învinuindu-l de 
uşurinţă şi nestatornicie. 


Ana Şoimaru, vara primară a lui Creangă. 


Dar pentru căpitanul Creangă, „negustoria” era mai mult un apostolat, decât o profesie. Moştenind an- 
tisemitismul tatălui său, el scriă într'un memoriu adresat corpurilor legiuitoare, în anul monopolului: „Îmi 
spuneă mai anul trecut, un evreu de seamă, din Bucureşti, că „bine-ar fi să las de-o parte antisemitismul... 
Că, — evreii sunt răi şi solidari.., că, — cu inteligenţa lor nu te poţi pune... Că, — m'or lăsa pe drumuri, şi multe 
altele..." La care sfaturi prieteneşti, eu i-am răspuns din adâncul convingerei mele, că tot parcă mai puţin 
m'aş teme de răutatea şi inteligenţa evreului, pe cât mi-e frică şi mă îngrozeşte bunătatea şi prostia românu- 
lui! Că de n'am fi noi aşa de proşti, n'ar fi ei atât de inteligenţi; în afară bineînţeles de organizaţia lor eco- 
nomică şi socială, cu care au cuprins tot pământul, ca întrun cleşte”!0. 

Şi mai departe: 

„Şi astfel am luptat şi m'am trudit zece ani de-a rândul; şi am colindat ţara de-a lung şi'n curmeziş, 
propagând şi scormonind simţurile adormite, cu dragostea de a răspândi printre români cunoaşterea binelui 
şi a bunului traiu, prin comerţ şi industrie, prin meserii şi în de obşte, — prin toată munca rodnică şi chibzuită 
pe cale economică. Am format şi am propagat pretutindeni înfiinţarea de societăți economice şi financiare, 
respingând întotdeauna onorurile ce mi s'au propus"!l. 

Propagandist al emancipărei noastre economice, cutezător şi inimos, îmbrăcând acest apostolat în haina 
unui adevărat patriotism, căpitanul Creangă a fost foarte puţin negustor. Toate încercările lui au căzut în 
baltă şi el a suferit numai înfrângeri materiale: fabrica de cozonaci moldoveneşti, ceaiul , Pax”, „Braga”, 
restaurantul „Ca la mama acasă”, „casinoul de vară din Constanta”, toate s'au prăbuşit repede şi au fost mai 
mult nişte motive ale zvârcolirilor sale, ca să croiască drum şi să dea avânt industriei şi comerţului român 
atât de hulit pe vremuri. Aceasta era sincera lui credință!?. 

Lupta dusă pe această cale, se înfrăţea şi se confunda cu întreaga mişcare națională românească din 
timpul acela. El s'a amestecat în curentele iredentiste de acum câteva decenii şi a scos ziarul „Iredenta 
Română”, pe vremea când era preşedinte al societăţei , Dacia Traiană”. Când l-am cunoscut prima dată, la 
1909, propaga în ţară răspândirea ziarului , Minerva”, care avea pe atunci o precisă conduită națională. 

În viaţa de ofițer, pe când făcea şcoala de războiu la Viena, căpitanul se ocupa în mod serios de cariera 
sa. El a făcut şi lucrări militare!5. Mai târziu a scris: „Domnița Maria şi copilul de casă”, adaptare din 
franţuzeşte (1905), „Lupta pentru existenţă”, „Iredenta română”, diferite broşuri de propagandă economică 
şi națională, iar în anul 1911 a scos la Piatra-Neamţ ziarul “Deşteptarea””, organ al partidului conservator- 
democrat de sub şefia lui Take Ionescu. 

În campania din 1913 a fost mobilizat şi a rămas în armată ca ofiţer activ, până la sfârşitul vieţii. În 
războiul pentru întregirea neamului avea gradul de maior şi a luat parte la operațiunile dela Flămânda şi 
Nehoiaşi (în muntii Buzeului), unde, pe când îşi conducea batalionul pe linia de luptă, a fost îngropat în 
pământ de un obuz inamic, Soldaţii săi l-au salvat în grabă, dar sănătatea inimosului „căpitan” se şubrezise. 

În această stare, i s'a încredinţat comanda regimentului 8 vânători din Botoşani. Boala i s'a agravat şi el a 
murit la Iaşi, în spitalul Sf-tul Spiridon (Martie 1918), fiind înmormântat cu gradul de locotenent-colonel în 
cimitirul eroilor dela Eternitatea”, în apropierea tatălui său. 

Iașii i-au făcut o strălucită înmormântare, de care ilustrul său părinte n'avusese parte; iar regele Ferdi- 


nand I, venind după războiu să-şi revadă reşedinţa din vremea marilor lupte, a agăţat cu mâna Sa o coroană 


de flori pe braţul modestei cruci de lemn, ce sta înfiptă pe mormântul „căpitanului Creangă”. 


Note 


1 Leca Morariu: „Ce-a fost odată. Din trecutul Bucovinei”, Cernăuţi, 1922. 
2 Fiul povestitorului s'a căsătorit cu Olga Petru din Brăila şi a lăsat patru copii: Laetitia, Hora, Silvia şi Ion (+). De- 
scendenții acestora: un băeat Nicolae, al Laetitiei (Timiras); o fetiță, Mihaela, şi un băeţel, Andrei, ai lui Horia Creangă 
(căsătorit cu Lucie Dumbrăveanu). 
3 „Neamul lui Ion Creangă”, în rev. „Ion Creangă“, XII, 1919, p. 98—99. : 
4 Iată o probă caracteristică: 
Când eram la mama fată 
Purtam rochie din bucată. 
Dar de când m'am măritar 
Nici un bine n'am aflat. 
Tacă-ţi gura, măi bărbate, 
Că rău cugetul mă bate: 
Din strein să-mi fac un frate, 
Ca să-mi cate de dreptate... 
5, „Foaea de zestre“, auzită dela duduia Elenuţa Creangă: 
O moşie 
Într'o pustie 
Și un crâng cu epuri plin; 
O secure 
Şi-o pădure 
De cucută şi pelin; 
Patru boi. 
Şi două oi. 
Şi vreo patruzeci de lupi, 
Un bordei 
Din coji de tei; 
O albină 'n zece stupi; 
Şi-o livede 
De corni verde 
O dau scumpului bărbat 
Ca să aibă 'n ea îndată 
Un locsor de spânzurat. 
Şi-i mai dau. 
Încă-i mai dau 
Un cojoc întors pe dos. 
Şi-o tichie 
De chelie 
Ca să-i şadă mai frumos. 
Şi-i mai pui. 
Drăguţul puiu. 
Coarne de bivol lăţos, 
Ca să poată 
În viaţa toată 
Să le poarte sănătos. 
Şi-i mai dau de vreme rea 
O căldare găurită 
Şi o donita dogită, 
Un cucoş 
Cu ochii scoşi 
Şi o plasă 
Cât o masă. 
Bună de 'nvelit cu ea, 
Când o simţi, mittitelul 
Că e frig şi iarnă grea 
6 v. cap. Creangă în învățământ. 

7 Com. de d-] G. T. Kirileanu. . 

8 C. I. Creangă: „Domnița Maria şi copilul de casă“. 

9 C. I. Creangă: „Memoriu în chestia înfiinţării, de către Stat a monopolului hârtiei de țigară” (1900). 

10 Statul n'a acordat lui C. I. Creangă nici o despăgubire, iar procesul contra ministerului de finanţe a fost pierdut. Cu 
toate acestea, Take Ionescu şi-a ţinut cuvântul şi i-a acordat o slabă compensatie: comenzile de foiţă „Panama “ se contractau 
prin căpitanul Creangă, dându-i-se astfel putinţa să încaseze o mică diferenţă de cost, ce se ridica la câteva mii de lei anual. 
Această convenţie a fost respectată de toți miniştrii de finanţe, indiferent de culoare politică. . 

11 IC. I. Creangă, op. cit. 


12 Ibid. 
13 „Critice retrospective asupra războiului Ruso-Turc din 1877—78 şi cooperațiunea armatei române, după memoriile lui 


Curopatkin, general în statul major rusesc, fost şef de Stat-major al generalului Scobelev pe timpul campaniei, — prelucrată de 
Crahmer, locotenet-colonel în stat-majorul general prusian cu rangul de şef al diviziei, — şi tradusă de căpitan Constantin I. 
Creangă. „Istoria răsboaelor, cartea națiunilor, IC. I. C." vol. I, (Părțile 1, II, III şi IV) până la blocarea Plevnei. Ediție nouă cu 
două schiţe şi un plan. Cu o scrisoare în loc de prefață adresată domnului major Crahmer din marele Stat major general prusian, 
semnată de Locotenent C-tin I. Creangă, Viena, 1886 Aprilie în 9. Introducere de C. I. C. Tipo-litografia G. Bălăşescu, Galați. 
545 pag 

14 Ziarul „ Opinia “ din laşi (Dare de seamă asupra vizitei făcute de regele Ferdinand I la cimitirul eroilor). 

CREANGĂ INTIM 

I 

Maica Evghenia. — Un copil din flori. — Creangă „eretic”. — Un proect de căsătorie. 

Pe copertele şi filele unei cărți găsite la el (Histoire romaine par M-me de Saint Quen) nu se vede, ca 
de obiceiu, nici o însemnare sau iscălitură de-a lui Creangă. Se văd însă unele semnături streine, note, date 
şi improvizații, care nu sunt lipsite de interes. Proprietara cărței, o femee, şi-a aşternut o frumoasă iscălitură 
pe întâia pagină: „E. Costaky, 8 Octombrie 1854"; iar pe a doua, a scris o improvizație naivă în versuri 
franţuzeşti!. 

Între filele cărţei, frunzuliţe şi flori presate de mult, de vreo trei sferturi de secol. Deschid cartea şi nu 
ştiu ce mă face să cred că stăpâna micului manual o fi fost în vremea ei, o şcolăriță internată undeva, într'un 
institut de călugăriţe, prin ţări streine. Şi bănueala mea prinde temeiu, când găsesc pe filele cărței însemnări 
lămuritoare: „Ecole du cloitre”. Dar oricine ar fi fost nobila școlăriță, care şi-a închis tinereţea între ziduri 
mânăstireşti, pe mine mă frământă un singur gând: Ce căută cartea aceasta la diaconul Creangă ? Chestiunea 
s'a limpezit, când m'am dus într'o vară la Neamţ, unde am stat de vorbă cu Elenuţa Creangă şi cu alţi bătrâni 
din familia scriitorului. 

— Smaranda (mă lămureşte duduia Elenuţa) a fost vlăstar din neam boeresc mare. Părinţii aveau moşii 
multe în ţara Moldovei. Era soră, ori vară primară, — nu mai ştiu nici eu bine, — cu maica Evlampia, sau 
Evghenia, dela Văratic. De-acolo lua Creangă uneori cărți franţuzeşti, de citit. Pe maica Evlampia a cu- 
noscut-o Creangă în prima tinereţe, îndată ce intrase în conflict cu Mitropolia şi pe când era încă diacon la 
Golia. 

Verişoara lui Creangă susține că această călugăriță era una şi aceiaşi persoană cu maica Evghenia „Desă- 
găriţa”, despre care pomeneşte el în Moş Nichifor coțcariul. Credința aceasta e greşită, dacă ținem seamă de 
vremea când a trăit moş Nichifor, care nu era un personaj contimporan cu povestitorul. Creangă însuşi arată 
că harabagiul a fost traitor în mahalaua Țuțuenii din Târgul-Neamţului, cam pe vremea „când bunicul bu- 
nicului meu fusese cimpoiaş la cumătria lui Moş Dediu din Vânători, fiind cumătru mare Ciubăr-Vodă, 
căruia Moş Dediu i-a dăruit patruzecişinouă de mioare oacheşe numai de-un ochiu; iară popă, — unchiul 
unchiului mamei mele, Ciubuc Clopotariul dela mănăstirea Neamțului, care făcuse un clopot mare la acea 
mănăstire, cu cheltueala lui...”. Cu alte cuvinte: a fost odată ca niciodată... Moş Nichifor e totuşi o creațiune 
vie, care a trăit în carne şi oase, şi care înfăţişează pe harabagiul isteţ şi mucalit de odinioară. Jupâneşica 
Malca, care se tot lipea de Moş Nichifor de frica lupilor, e un produs al imaginaţiei scriitorului; iar maica 
Evghenia e adusă în mijlocul naraţiunei, ca să stimuleze verva plină de umor a eroului povestirei. 


Maica Evghenia 


In familia povestitorului se vorbeşte însă stăruitor despre o maică tânără, bogată şi de neam boeresc, 
care a trăit în marea intimitate a lui Creangă. Dar aceasta după cum arătam mai sus, nu poate să fie „dăsăgă- 

rita” din Moş Nichifor, care îşi purta pe drumuri vaca legată la codirla căruţei, ca să aibă lapte pentru hrană. 

Din intimitatea cu maica Evlampia sau Evghenia, s'a născut un băeat, Valeriu, pe care Creangă l-a iubit 
mult, dar care a murit în copilărie, la vârsta de vreo 15 ani. Între documentele rămase dela el, am găsit şi 
portretul acestei maici, precum şi un portret al povestitorului cu micul Valeriu pe genunchi. Fotografia e 
veche, făcută probabil la un an, doi după răspopire. Creangă e tânăr, slab, subţire, cu ochii mari şi foarte 
expresivi. Micul Valeriu, în etate de vreo 4—5 ani, e îmbrăcat în hăinuţe închise, cu galonaşe albe la guler şi 
în jurul manşetelor dela mâneci; el are o figură inteligentă, cu privirea pătrunzătoare şi vie?. 

Maica Evghenia era femee tânără, frumoasă şi plină de neastâmpăr. Se vorbeşte că într'o vară, în chilia 
maicei, s'a petrecut o scenă neobicinuită, care a făcut mult zgomot şi a ajuns până la urechile Mitropolitului. 
Diaconul se dusese la mănăstire în veşmintele sale preotesti. El purta potcap şi coadă împletită ascunsă sub 
antereu, cum era pe atunci rânduiala preoțească. Cuvioasa călugăriță admira părul lui Creangă, care era, în 
adevăr, blond şi lucitor ca mătasea. 

Diaconul, auzind-o, luă iute foarfecele şi, hârşt! îşi reteză într'o clipă coada... 

— Dacă e adevărat că-ţi place atâta, zise el, iacă, ţi-o dăruesc ! 

Şi în ziua aceia Creangă eşia pe poarta mânăstirei cu părul retezat, fără potcap, având capul încadrat de 
o pălărie mare, aşa cum văzuse el la preoţii din Bucovina. 

Legăturile lui cu maica Evghenia deveneau din ce în ce mai strânse. Se zvonise de păcatul ei şi de 
existența unui copil. Tânăra călugăriță hotărâse să lepede rasa monahală, să iasă din mănăstire şi să se un- 
cască legitim cu Creangă. El fusese răspopit şi terminase divorțul; Evghenia se descălugărise. Ca să gră- 
bească această căsătorie, ea se apucă să făgăduiască lui Creangă una din moşiile ce le avea în Moldova. loan 
Creangă s'a făcut atunci foc de supărare şi legăturile au fost rupte definitiv. Gestul ei i se păruse profund 
jignitor’. 

În Amintiri”, vorbind de „vărăticence”, el lasă să cadă o picătură uşoară de ironie amară şi de regret, la 
poarta închisă a trecutului, în care se învăluise chipul iubitor şi plin de bunătate al maicei Evghenia. 

II 

Ileana Diaconeasa. — O căsnicie nenorocoasă. — Divorțul. 

Creangă s'a căsătorit în vara anului 1859, din pură necesitate canonică. Ca şi în vremea noastră, holteii 
nu puteau fi hirotoniți clerici în biserica ortodoxă. 

loan Kreangă (aşa semnează el în actul de căsătorie) era de meserie „holteiu tânăr din seminarie” şi 
avea vârsta de 22 de ani; tânăra diaconeasă, Ileana Grigoriu, fiica economului loan Grigoriu dela biserica 
Patruzeci-de-sfinti, era „fată mare”, cum glăsueşte actul, şi abia împlinise 15 ani. 

După un an şi câteva luni de căsnicie, din această unire s'a născut un băeat, Constantin, pentru care 
Creangă a simţit totdeauna o puternică iubire părintească. Se spune că nevârstnica soție a diaconului nu era 
la înălțimea chemărei sale. Îngrijirea şi creşterea băeatului erau totdeauna neglijate de Ileana, care, după 
mărturiile familiei scriitorului, a fost femee îndărătnică şi neînţelegătoare. După spusele Elenuţei Creangă, 
diaconeasa era „rea, leneşă şi uşuratecă”. Tot ea spunea că uşurinţa aceasta mergea prea departe. Odată, la 
Târgu-Neamţ, Creangă luase măsuri să se închidă intrările locuinţei în care Ileana fusese găzduită. La des- 
chiderea uşilor, s'a dovedit să diaconeasa nu fusese singură în casă, ci în tovărăşia unui biet mirean, care 
căzuse acolo ca şoarecele în cursă. 

Oricare ar fi adevărul, rămâne bine stabilit că diaconul a fost foarte nefericit în căsnicie. Bun şi îngă- 
duitor, cum îi era firea, se lupta din răsputeri să înfrâneze răul şi să ducă în casă o viaţă cuminte şi aşezată. 
Toate sforțările au fost zadarnice. Înrâurirea socrului, mai ales, a înrăit traiul acestei căsnicii, care n'a putut 
dura decât opt ani. 

Către sfârşitul anului 1867, Ileana a părăsit domiciliul conjugal, despărțindu-se definitiv de soţ şi de 
copil. Costache nici nu împlinise atunci vârsta de şapte ani. Tatăl său îl îngrijea singur, silindu-se să’i dea 
creştere şi instrucţiune aleasă. Îndată ce băeatul împlinise şase ani, îi angajase profesoară de limba germană, 
care îl pregătea acasă sub directa lui privighere şi stăruință. 

Suferințele diaconului, în răstimpul acesta, au fost atât de mari, în cât el însuși mărturiseşte cu amărăciu- 
ne că pe vremea aceia „l-a orbit sărăcia, fumul şi femeea”. El căuta totuşi o împăcare. Despărţenia era 
imposibilă, mai ales în situaţia sa de cleric. Dar soţia fugită devenise mai îndărătnică în urma îndemnurilor 
stăruitoare ale tatălui ei, care vedea în diaconul Creangă un eretic. În epoca aceasta, în adevăr, diaconul 
începuse să înmulțească gesturile de emancipare şi de nesupunere canonică. Se ducea mai des la teatru şi 
manifesta cu mai multă hotărîre apucăturile sale de independenţă, sfidând adesea rigorile impuse vieţii 
preoțești. 

Divorțul l-a cerut foarte târziuz, abia în anul 1873. El a fost tranşat în toamna aceluiaş an, în favoarea 
soțului. Despărţenia fusese cerută „pentru abandonarea domiciliului de şase ani de zile, care se consideră ca 
cea mai mare insultă conform art. 212 codul civil”, şi pentru „alte insulte tot atât de grave”. 

Nici rudele, nici prietenii vechi ai lui Creangă n'au păstrat amintiri lămurite despre diaconeasa Ileana. 
Singur d. N. A, Bogdan, care a locuit la Creangă pe la 1866, arată că „Ileana era gingaşă, frumoasă şi cu un 
caracter din cele mai dulci”. Din amintirile d-lui Bogdan s'ar crede că loan Creangă şi soţia sa duceau casă 
bună pe vremea aceia: Ileana îşi liniştea bărbatul în momentele de mânie. Într'una din zile ea era aproape să 
ardă de vie, din cauza unei lămpi cu gaz; Creangă izbuti să stingă flăcările de cari soţia sa fusese cuprinsă, 
fiind foarte mâhnit de această întâmplare ce putea să aibă un sfârşit tragic”. 

Ileana Creangă nu s'a înfățișat la procesul de divorţ, şi nici n'a încercat să se apere. N'a mai rămas în 
urmă nimic lămurit despre această tovarăşă a povestitorului, de cât o vagă imagină a frumuseţei ei şi a unei 
inimi de aur. Viaţa Ileanei s'a şters învăluită în ceața vremei, aproape neştiută şi uitată de lume, săvârşită 
din viaţă în plină tinereţe, cu multă vreme înaintea morţii lui Creangă. 

Bojdeuca lui Creangă. — Oaspeți de seamă. — Gospodăria povestitorului. — Pisicile. — Viaţa din 
bojdeucă. — Cerdacul de vară. 

După ce fusese părăsit de soţie şi apoi răspopit la 1871, Creangă a fost încercat de o nouă lovitură. 
Generalul Tell, ministrul instrucţiunei publice, l-a destituit din postul de institutor, pentru motivul de incom- 
patibilitate între situaţia de cleric răspopit şi misiunea de dascal. Durerea lui a fost mare, dar a înfruntat-o 
cu bărbăţie şi demnitate. 

Îndată ce i-a sosit ordinul de „oprirea lucrărei diaconiei”, s'a mutat dela Golia, unde locuia în curtea 
mânăstirei, necerând nici o îngăduinţă sau păsuire. Şi-a cumpărat atunci „bojdeuca”, pe un preţ destul de 
modest (chiar pentru vremea aceia), şi s'a mutat în ea cu fiul său Costache. După câteva luni, la 1872, pe 
băeat l-a băgat în şcoala militară. Tatăl era convins că disciplina severă de acolo, ar fi putut îndrepta şi 
ordona pornirile fiului, care avea o fire neastâmpărată şi neegală. 

Destituirea din învățământ, pe lângă lovitura morală, aducea o nouă chestiune de rezolvat: nevoile exis- 
tenţei. Şi bietul Creangă, lovit din toate părţile de necazuri şi griji, a fost nevoit să deschidă o tutungerie în 
strada Băncii. 

Titu Maiorescu, înlocuind pe Tell la instrucţia publică, s'a grăbit să repare nedreptatea. În anul 1874. 
luna lui Mai, Creangă a fost numit din nou institutor cu titlul provizoriu la şcoala primară din Păcuraris. 

De-acum începe pentru el o viaţă nouă, plină de rodnică activitate. Izolat în coliba din Țicău, sub dealul 
golaş al Ciricului, pe care şi-o alesese anume mică şi retrasă, — fie din nevoe, fie mai mult din capriciu, — 
Creangă a trăit acolo epoca de intelectualitate şi de creaţiune a vieţii sale de scriitor, Aproape două deceni a 
vieţuit el în căscioara din Sărărie, din care 10 ani în plină sănătate şi expansiune a geniului său. Boala a 
început să-l chinuiască în ultimii 9 ani, adică de pe la 1880. 

Bojdeuca lui loan Creangă era mai mult o ascunzătoare tainică, un fel de bârlog al ursului din pădure. 
Ca să ajungi la căscioara din fund, trebuia să străbaţi o grădină rustică răcorită de o fântână cu apă rece şi 
limpede ca vioara. Drumul apuca pe o cărare îngustă şi serpuitoare, printre ierburi înalte şi flori sălbatice. 
În vremea de iarnă, potecuţa se schimba într'un fel de pârtia strâmtă şi adâncă, uneori săpată între coline 
înalte de nămeţi. Ea ducea drept în pridvorul colibei, care nu se mai cunoştea adesea din zăpadă. Numai 
fumul alburiu al vetrei, ce se zărea năvălind din hornul fierbinte, era un semn că acolo se află o aşezare ome- 
nească. Înăuntru, traiul era rânduit cu temeiu, gospodăria aşezată. Cu pereţii văruiți totdeauna de o mână 
grijulie, cu odaitele albe şi curate, cu tinda şi săliţa din mijloc lipite cu lut galben şi netezite frumos, cu varză 
acră la putină, muşchiu de porc afumat şi trandafiri moldoveneşti spânzurati în pod, aşa era mica gospodărie 
țărănească a marelui povestitor. 


Bojdeuca lui Creangă, după restaurare. 


Îndată ce s'a aşezat în căscioara din Țicău, Creangă a făcut cunoştinţă cu Tinca Vartic, o femee zdravănă 
şi plină de viaţă, pe care şi-a luat-o tovarăşă de gospodărie. 

Povestitorul iubia ungherul său de linişte, în care trăia modest, cu gândurile, cărțile şi manuscrisele lui 
în vecinică prefacere, ducându-şi viaţa fără nazuinţi prea mari şi fără ambiţii desarte. Fire conservatoare, în 
înțelesul tradiţionalist al cuvântului, el păzia cu grijă vechile datini şi obiceiuri, neprimind nici o schimbare 
în traiul său. Ar fi fost uşor, poate, să prefacă bojdeuca, s'o dărâme şi să clădească o locuinţă mai arătoasă 

şi mai încăpătoare. El câştiga ceva parale, cu cărţile şcolare, cu profesoratul şi cu meditaţiile în oraş, unde 
prepară copii în case de oameni cu dare de mână. 

Cum s'ar fi schimbat umila bojdeucă, dacă s'ar fi cheltuit cu prefacerea ei vreo trei, patru mii de lei! Dar 
Creangă n'a vrut să schimbe nimic şi s'a mulțumit să trăească în adăpostul lui simplu, sub un aspect de sără- 
cie şi izolare. Ferit de văzul celor trufaşi şi opulenţi, i-a plăcut mai mult intimitatea şi liniştea spre care se 
simt atrase marile suflete. 

Când vreun prieten îl întreba pe Creangă, dece nu-şi preface locuinţa, care se şubrezea pe zi ce trece, el 
răspundea zâmbind: 

— De-amu nu mai schimb-nimic; m'am deprins asa, şi mă simt bine... 

Cu tot aerul ei de izolare şi de sărăcie, bojdeuca scriitorului era primitoare de oaspeţi aleşi. După Emi- 
nescu, care era musafir obicinuit şi intim al casei, veneau acolo şi alți oameni de seamă, din intelectualitatea 
eşiană. Conta, Lambrior, Pompiliu, Nica, Xenopol, Gane şi atâţia alții au intrat în căscioara din Țicău şi au 
trăit ceasuri de mulţumire în intimitatea povestitorului. 

Singur Titu Maiorescu şi alți câțiva membri ai “Junimei", n'au cunoscut bojdeuca lui Creangă. El a 
zugrăvit-o într'o scrisoare adresată în anul 1887 lui Titu Maiorescu. E plastică şi plină de o duioasă melan- 
colie, această scurtă descriere: 

„În bojdeuca, unde locuesc eu, dorm afară şi pe vremea asta, în 18 spre 19 Septemvrie. De veţi avea 
răbdare, că bunătate totdeauna aţi avut, veţi întreba poate, unde-i bojdeuca mea? Vă voiu răspunde respec- 
tuos: în mahalaua Țicău, ce-i mai zice şi Valea plângerii, strada Țicău de sus No. 4, (dacă se mai poate numi 
stradă o hudicioară dosnică, plină de noroiu până în genunchi, când sunt ploi mari şi îndelungate, zise şi 
putrede, şi la secetă geme colbul pe dânsa). Bojdeuca de căsuţă în care locuesc eu de vreo 18 ani e de vălătuci 
şi povârnită spre cădere pe zi ce merge, de n'ar fi rezemată în vreo 24 de furci de stejar şi acelea putrede. 
Jarna dorm într'o odăiță toată hrentuită, iar vara într'un cerdăcel din dos, începând de pe la Mai şi sfârşind 
pe la Octomvrie, când este vremea bună, cum îi acum, Aşa m'am deprins. Răposatul Conta şi Lambrior, 
ştiau căsuţa mea. Pompiliu, d-l Nica şi mai ales bietul Eminescu de asemenea. În sfârşit Vinerea trecută 18 
spre 19 m'am culcat iarăşi afară după obicei şi pe la câte oare voi fi adormit nu ştiu, dar ştiu că am adormit, 
gândindu-mă cu jale la societatea „Junimea” şi ce mai este ea acum! La bietul Eminescu şi ce mai este el 
acum! La Gheorghe Scheleti, Lambrior, Conta şi unde mai sunt ei acum!”. 

Epilog trist, făcut de marele scriitor în clipe de amărăciune, când totul se stingea şi se dărâmă în jurul 
său: trecutul glorios al „Junimei”, prietenii dragi, bojdeuca hrentuită şi sănătatea lui zdruncinată. 

Dar căscioara din strada Țicăului a văcuit şi zilele ei bune, cu viaţă şi mişcare lăuntrică, animată de 
mintea şi sufletul scriitorului. După ce isprăvea cu şcoala, cu meditaţiile din oraş şi cu celelalte îndeletniciri 
profesionale, Creangă se aşeză cu nădejde pe lucru. 

Într’un halat lung şi vrâstat cu dungi albastre, cu târlici ţărăneşti în picioare, el citea şi scriea în vremea 
liberă până noaptea târziu. Creangă avea metehne şi curiozităţi, care făceau disperarea Tincai. Când scriă, 
totul intră în linişte mormântală. Uşile stau închise; iar dacă se deschideau, zgomotul trebuia înăbuşit cu 
multă grijă, să n'ajungă nimic în odaita lui „lonică”. 

Pisicile se bucurau de mult hatâr. Creangă avea vreo duzină de pisici dolofane, de culori felurite şi de 
toate vârstele, îngrijite şi hrănite din belşug, spre mâhnirea Tincăi. Ca să cerce dacă erau sătule, el le aruncă 
adesea câte o bucăţică de friptură. Şi-apoi, vai şi amar dacă se întâmplă ca motănimea să se bată pe mâncare! 

Creangă le mângâea pe fiecare în parte şi le aşeză la tors. Şi în zgomotul acesta discret, de fuse şi caiere 
nevăzute, concertul se armoniza cu scârţâitul penei scriitorului. El îşi croiă frazele, le şoptea printre dinți, le 
prefăcea, le ştergea şi le scria din nou, până ce se scula plin de apă, se ştergea bine de sudoare şi trăgea un 
chiot voios. Tinca apărea atunci în pragul uşei, s'asculte proza armonioasă a povestitorului. 

Vara, Creangă scriă în cerdacul de dindos. Îşi făcuse acolo un fel de putină originală, în chip de bae 
ceva mai adâncă, având o banchetă de stat în apă şi o scândură lată, întărită la marginea de sus, pe care se 

găsea hârtie, condeiu şi călimară. Scriitorul, care suferea cumplit de căldură, intra în baea aceasta rece într'un 
costum sumar, ȘI scria acolo ceasuri întregi. 

În anul 1918 am revăzut bojdeuca în stare de prefacere. Universitatea din laşi o cumpărase dela Tinca 
Vartic, remăritată cu Deliu. Se reconstituia şubreda căsuţă cu gândul a fi transformată într'un mic muzeu, 
sub privigherea rectoratului. Când am oprit trăsura şi am pătruns în curte, prin mica portiță, meşterii zoriau 
să sfârşească zidăria fântânii din mijloc. Unul din lucrători îmi spunea că e vorba s'o prefacă în havuz ţâşni- 
tor. Nu i-am dat crezare; iar la ieşire, copii mici de şcoală se înghesuiau să privească prin ulucile dărăpănate, 

Am întrebat, într'o doară, pe unul mai răsărit, care se înfigea la privit mai tare: 

— Tu ştii cine-a locuit aici, măi copile ? 

Băeţaşul, sărăcuţ, scoase sapca din cap, privi la meşterii din curte, stătu puţin pe gânduri, şi-mi răspunse 
tot într'o doară: 

— Un om bogat, domnule... 

În ograda s'a ridicat un mic monument, cu această inscriptie: „Ion Creangă, părintele literaturii populare, 
născut în satul Humulești judeţul Neamţ, în anul 1837, încetat din viaţă la Iaşi la 31 Decembrie 1889, în 
etate de 52 ani. Făcut monumentul cu îngrijirea prietenului său I. S. Ionescu”. 

Muzeul plănuit nu există, iar micile încăperi ameninţă din nou să se năruească, de astădată pentru 
totdeauna. 

O tovarăşă de viaţă a lui loan Creangă: Tinca Vartic. 

După mărturiile familiei povestitorului, Tinca Vartic a fost o femee trupeşă, sănătoasă, vioae, harnică 
şi plină de devotament faţă de Creangă. Urâtă la figură, cu faţa ciupită de vărsat, ea aveă însă o privire ageră 
şi simpatică. Origina ei a rămas necunoscută şi nimeni nu poate spune în ce împrejurări a cunoscut-o loan 
Creangă. Se ştie numai că după ce diaconul fusese răspopit, la 1871, ea a venit să-l îngrijească în căscioara 
din Sărărie şi a rămas acolo până la moarte. 

Tinca a avut un rol însemnat în viaţa povestitorului. În cei 18 ani de căsnicie cu Ioan Creangă, ea a 
dovedit două mari însuşiri: răbdare şi devotament, amândouă susţinute de o rară energie şi dezinteresare. 

S'a scris despre Tinca multe şi de toate. Unii biografi ai lui Creangă o descriu ca pe o femee aleasă, de 
o rară inteligenţă; iar popa Enăchescu o credeă „foarte mult superioară lui Creangă”. Alţii, dimpotrivă, o 
înfăţişează ca pe o femee din popor, ignorantă şi inferioară în toate privinţele. 

Adevărul este că inteligenţa Tincai era mediocră; dar ea avea bunul ei simţ, care o ajuta de multe ori să 
salveze aparențele. 

Era naivă şi stăpânită de superstiții. Costache, pe când era elev în şcoala militară, a mâncat o straşnică 
papară din pricina ei, Într'o vacanţă, acasă, s'a pomenit că-l cheamă Tinca în cerdacul din dos, ce da în 
câmpul pustiu dinspre Aroneanu. 

— Aşteaptă, îi sopti ea. Ai să vezi cum pălpâe o valvătae albastră aproape de noi... 

În adevăr, flacăra albăstrie a eşit din pământ şi s'a mistuit într'o clipă. 

— Acolo joacă o comoară ! lămuri Tinca, Hai să săpăm la noapte, c'o să dăm peste borcane şi pârnăi 
pline cu aur... 

Copilul s'a supus. Au aşteptat să se culce Creangă, au luat o cazmă şi un târnăcop, şi s'au strecurat în 
vârful picioarelor până la locul ce-l însemnase din ochi. 

Pe când se aflau în toiul săpatului, au fost zăriţi de nişte drumeti, cari au anunţat poliția. Gardiştii au 
sosit în păr la faţa locului şi i-au dus la „Despărţire“. Tinca şi Costache au fost ţinuţi la secție toată noaptea; 
iar dimineaţa, când a aflat Creangă şi s'a dus să-i scoată de-acolo, comisarul i-a înfățișat actele încheiate în 
cursul nopţii. Se vorbea de o femee tânără, Tinca Vartic, care fiind ajutată de un elev din şcoala militară, a 
încercat să-şi îngroape pruncul nou-născut... 

Lucrurile s'au lămurit repede şi Creangă a plecat acasă cu Tinca şi cu Costache, cărora le-a tras apoi o 
straşnică păruială. 

Tinca ştia să citească şi să scrie cu uşurinţă; n'o interesa însă nici un aspect al vieţii culturale. Scrisul 
lui „Ionică“ o lăsă deobiceiu rece; iar lectura poveştilor, pe care trebuia să le asculte, era pentru ea un prilej 
de suferinţă. Se supunea, totuşi, cu răbdare îngerească, arătându-şi impresiile după capul ei. 

Ea îndură uneori asprimea firei lui Creangă, Odată s'a plâns căpitanului!, pe care-l îngrijise de mic şi 
care, auzind-o, şi-a îngăduit să-şi exprime regretul şi să roage pe tatăl său să fie ceva mai bun cu „duduia 
Tinca”. 

— Nu te potrivi, Costache... a fost răspunsul. Par'că asta se întâmplă numai odată? Tu să nu faci nicio- 
dată ca mine; dar să ştii, măi băcte, că femeia nebătută e ca moara neferecată ! 

Când Creangă era însă în „chejii cei buni", venea rândul Tincai. Atunci îi trăgea şi ea câte o gură de 
cele zdravene, până ce-şi vărsa tot focul dela inimă, iar Ionică tăcea chitic, sau căuta s'o împace cu vorbe 
bune, mai ales când se simţia vinovat. 

Tinca ţinea la Creangă pentru firea lui cea bună şi ocrotitoare în toate împrejurările vieţii. El era un 
gospodar serios şi plin de grijă pentru trebuinţele casei. În afară de aceste consideraţii, ea nu punea nici un 
preţ pe valoarea lui scriitoricească. Pe Eminescu nu-l vedea cu ochi buni şi uneori îşi desvăluia această anti- 
patie, Atât îi trebuia lui Creangă ! Se făcea foc de mânie şi biata Tinca nu ştia atunci încotro s'apuce ca să 

scape de urgie. 

Scrisul lui Eminescu şi al lui Creangă însemnă pentru ea o îndeletnicire neinţeleasă şi neserioasă. Aşa 
se explică de ce, la moartea marelui prozator, Tinca s'a grăbit să curețe casa de manuscrise, vânzându-le cu 
ocaua pe la băcani. 


Preotul Gheorghe şi preoteasa Ecaterina Creangă. 


Cu toate insuficientele ei, Creangă o socotea ca pe o bună tovarăşă de viaţă. Atât în familie, cât şi între 
prietenii şi cunoscuțţii scriitorului, Tinca se bucura de consideraţie. Ea era pretutindeni „soţia nelegitimă” a 
lui Creangă. În mai toate scrisorile, avea grijă să pomenească de Tinca şi să-i pună chiar iscălitura lângă a 
sa. lar când lipsea din Iaşi, fie la băi pentru căutarea sănătăţei, fie în altă parte, se grăbea să-i scrie ca unei 
bune prietene. Pe plic punea adresa desluşită: „Domnişoarei Tinca Vartic, peste drum de şcoala evreiască 
în Sărărie (devale), La Iaşi“. Sau: 

Domniei Sale 

Domnişoarei Tinca Vartic 
strada Sărăriei, devale, peste drum de şcoala evreiască, lângă Mustea Casapu 

La Iaşi, F, grabnic. 

La sfârşitul scrisoarei, care e trimisă din Slănicul Moldovei, în Iulie 1884, Creangă se arată optimist cu 
privire la sănătatea sa grav zdruncinată: 

„Acum sunt mai bine, mulţumesc lui Dumnezeu ! Spune d-lui Muşniţanu că am primit scrisorile şi-i 
mulţumesc din suflet, dorindu-i sănătate şi bucurie. Lui Zahei de asemenea arată-i sărutări şi îmbrăţişări 
frăţeşti. Zamfiritei lui Singhel, lui Mihalache şi Tincăi deasemine spune-le că-i doresc şi-i îmbrăţişez cu 
drag. Cucoanei Ruxandrei sărutări de mâni; şi, în sfârşit, tuturor vă doresc deplină sănătate şi bucurie! Eu 
dac’as putea sta măcar până la finele lunei acesteia. Mai scrieți cum vă aflați? Să ne vedem sănătoşi! 

(ss) I. Creangă!!. 

Şi Tinca împlinea cu punctualitate toate însărcinările, citind pretutindeni scrisorile lui Ionică. Boala lui 
Creangă se agravase în ultimul timp. Către sfârşit, el avea atacuri dese de epilepsie, aproape zilnice. Tinca 
i-a fost devotată şi în aceste grele momente ale vieții, veghind neadormită lângă el şi uşurându-i suferintele. 

După moartea lui loan Creangă, ea a mai trăit un lung şir de ani în bojdeuca din Sărărie, pe care i-o 
dăruise fiul povestitorului. Viaţa 1-a fost din ce în ce mai amărâtă. Pâinea zilnică şi-o câştiga din micul obol 
ce-l primea dela vizitatorii bojdeucei. Le da tuturor lămuriri asupra vieţii scriitorului; dar acele informaţii 
erau sarbede şi adesea lipsite de culoare şi adevăr, căci ea nu înţelesese niciodată marea personalitate a 
fostului ei tovarăș de viaţă. Într’o vreme se măritase cu un mic slujbaş, anume Deliu. 

În ultimul timp devenise alcoolică şi a murit într'o cumplită sărăcie, nebănuind vreodată că numele ei 
va sta legat de viaţa pământească a lui loan Creangă şi că în cronica literară se rezervă şi pentru ea un mic 
paragraf. 

Vv 

Creangă nevropat. — Ienachescu şi Napoleon. — Ovreicuța cea nostimă. — Crăciunurile lui 
Creangă. — Boroboaţele lui Ienăchescu. 

Firea lui Creangă era croită deosebit, uneori neînţeleasă şi ciudată. 

În casă, între ai săi, dela aspră mânie trecea repede la voioşie, blândeţe şi bunătate îngerească. El însuşi 
se socotea nevropat. După însurătoareă lui Costache, a ţinut să dea unele lămuriri şi poveţe norei sale, care 
era foarte tânără. 

— Îmi pare rău, zicea el, că trebue să-ţi spun lucruri neplăcute... Băetul îmi cam samănă mie, din păcate. 
Iar eu sunt un om bolnav, un nevropat, cum s'ar zice.., O să suferi în viaţă; dar să-ți fie milă de el şi să nu-ţi 
pierzi răbdarea: Costache are şi multe bunătăţi în sufletul său. 

Şi, cum era convins că şi Costache va fi lovit la rândul său de epilepsie, el adăogă pe un ton de dureroasă 
resemnare: 

— Nu trebue să te sperii, drăguță. Nevropaţi şi epileptici au mai fost şi alţii, mai mari şi mai puternici 
ca noi toţi: aşa a fost Cezar, aşa a fost Napoleon...!?. 

Creangă avea o vie admiraţie pentru oamenii iluştri şi această admiraţie mergea până la fanatism. Într'o 
seară de iarnă, prin sărbătorile Crăciunului, prietenii veniseră să petreacă la el ca de obiceiu. Oaspeţii stau 
în jurul mesei, la căldură dulce. El le istorisea o sumă de întâmplări, cu vorba lui aşezată, colorată şi suges- 
tivă. Tocmai venise vorba de Napoleon. 

În timpul vorbirei, unul dintre ascultători (se zice că ar fi fost Enăchescu) îl întrerupe scurt: 

— După cum înţeleg eu, coane Ionică, şi Napoleon ăsta a fost om deştept... 

Auzindu-l, Creangă l-a privit lung şi s'a congestionat teribil. Petrecerea s'a spart, risipită ca de furtună, 
şi bietul Enăchescu s'a strecurat îngrozit pe uşă, rugându-se de iertare. Iar a doua zi, când prietenul şi-a făcut 
ca de obiceiu apariția, smerit şi pocăit, Creangă nu ştia cum să-l primească mai bine şi să-l îmbuneze: 

— Să nu te superi, Enăchescule, că tu ştii cum sunt eu... Şi să nu te mai îndoeşti altădată de deşteptăciu- 
nea lui Napoleon!!5. 

Şi petrecerea a urmat în seara aceia tihnită, până târziu, în noaptea de iarnă. Iar la plecare, Creangă l-a 
condus pe Enăchescu până la portiță, cu multă dragoste şi voe bună. 

Popa Enăchescu era un recidivist. El mai făcuse şi alte pozne, de i se dusese vestea. Odată treceau amân- 
doi pe o uliţă din mahala. Creangă îi făcu semn să ia seama la o ovreicuţă nostimă, care împletea la ciorap 
în uşa unei dughene. 

— Pune tu un semn, ca să cunoaştem dugheana la întoarcere... îi zise Creangă. 

— Am şi pus! ÎI asigură Enăchescu. 

Când s'au întors, Creangă îl întrebă: 

— Bine, măi Enăchescule, nu vezi c'am ajuns la capătul străzii ? Unde ţi-i semnul ? 

— Apoi dă, măi Creangă, se vede că s'a sculat de acolo! 

— Cine s'a sculat, mă tâmpitule ? 

— Hei, cine? la cânele care-l pusesem ca semn. 

— Care câne, mă? 

— N'ai văzut şi tu, când treceam noi, că lângă evreică era şi un câine culcat ? 

— Bre, că nătărău mai eşti, se vede că de asta te-ai făcut popă!"1. 

lenăchescu, totuşi, nu s'a mâniat niciodată şi n'a spus un cuvânt rău împotriva lui Creangă. Îl asculta 
totdeauna cu dragoste şi supunere. Dar după moartea marelui său prieten, a făcut ultima poznă: el a scris că 
Tinca Vartic „era de o deşteptăciune foarte cu mult superioară lui Creangă”!5. 

Afară de rare şi ciudate momente de criză nervoasă, Creangă era de obiceiu bun, blajin şi iubitor de 
prieteni. Uşile bojdeucei se deschideau tuturor, bucuroase de oaspeţi. Oricum s'ar fi găsit în casa lui, la lucru 

sau la odihnă, necăjit sau vesel, Creangă îşi primea musafirii cu voioşie, adesea chiar uluit de bucurie şi 
emoţionat. 


Din colecţia Academiei Române, cumpărat dela anticarul Israil Kuppermann din laşi. 
Pe dosul fotografiei e menţiunea: „Zic că ar fi portretul lui lon Creangă, care se miară văzând întâiul tren la Iaşi“ 


Gospodăria era mică, dar primitoare şi îndestulată. În zilele de sărbători, iarna, Crăciunurile lui Creangă 
erau bogate şi rânduite după vechile datini româneşti: cu şunci afumate, caldaboşi, trandafiri prajiți la hârb 
de ceaun, sarmale moldoveneşti, plăcinte şi alivenci calde ce făceau ghiorţ pe gât... Mămăliga, totdeauna 
fierbinte, era învârtită zdravăn cu făcăleţul, răsuflată la dogoare vie, răsturnată iute pe cârpătorul de lemn şi 
tăiată cu aţa în felii aurii, să se răcorească. Vinul cel bun, găbuit de Creangă, fierbea rece, grăbit şi neastâm- 
părat în ulcele mirositoare de lut, sau în cofăele de lemn cu cerculeţe. Şi veselia se lungea până noaptea 
târziu în căscioara povestitorului. 

Eminescu, care a trăit vreme mai îndelungată în casa lui Creangă, era totdeauna așteptat şi chemat prin 
scrisori rugătoare. 

„Bădie Mihai” scria el odată, “de Crăciun te aştept să vii. Tinca a pregătit de toate şi mai ales „sar- 
malele“ care îţi plăceau foarte mult... M'am întâlnit cu fratele Conta. La Eşi ninge de ast-noapte, în cât s'a 
făcut drum de sanie. Ciricul parcă e mai frumos acum. Vino, frate Mihai, vino căci fără tine sunt strein. 

Şi în altă scrisoare, acelaş regret, aceiaşi mustrare: 

„Te-am aşteptat de Crăciun să vii, dar... beşteleu, festeleu că fiu pot striga valeu, şi cuvântul s'a dus, ca 
fumul în sus şi de venit n'ai venit... Aferim... Dar noi, adică lenăchescu, Răceanu şi alți muşterii pentru 
mâncărică şi băuturică bună, am tras un bairam de cel turcesc cu vin grecesc dela Amira... Acum stau lângă 
horn cu pisicile mele şi mai pun rânduială în cele însemnări”. 

VI 

Ospăţurile lui Creangă. — Din amintirile Smărăndiţei. — Nicoreţii dela mânăstirea Neamţului. 

Creangă era un mare mâncăcios. Pofta şi lăcomia lui de mâncare au rămas proverbiale, iar cele ce se 
istorisesc în această privință par de domeniul fantaziei. 

Odată, la Brăila, când se dusese să-şi vadă băeatul, nora şi cuscrii, s'a rugat să-i facă crap sărat îndulcit 
cu usturoiu şi cu mămăligă nepripită, cum îi plăcea lui. La vremea prânzului, pe o farfurie lungă, în mijlocul 
mesei, îi făcea cu ochiul un crap respectabil, de vreo câteva ocale, tăvălit în usturoiu şi stropit cu oţet de vin 
şi undelemn grecesc de cel bun. 

Creangă şi-a cerut frumos ertăciune şi a tras farfuria cu peştele dinainte. A mâncat singur jumătate din 
crap. La toate îndemnurile gazdei să se înfrupte şi cu alte bunătăţi de pe masă, el răspundea zâmbind: 

— Îmi pare rău, că nu mai pot. Mâncările boeresti sunt pentru dv. Eu mă mulțumesc cu atâta şi vă rog 
să-mi opriți ce mai rămâne pe diseară... 

Şi seara a mâncat restul crapului cu mămăligă rece!€. 

Creangă era şi un mare băutor. Vinul bun îi plăcea; dar nu-l bea decât între prieteni, când se aşeza la 
vorbă, sau la vreo petrecere. El bea însă apă rece, cu o sete nepotolită, câte o cofiţă, două la o masă. 

În vara anului 1885 plecase cu N. A. Bogdan la Slănicul Moldovei, pentru căutarea sănătăţei. La Tg. 
Ocna, în birtul gării, s'au aşezat la masă. Reproduc întocmai naraţiunea d-lui N. A. Bogdan!”: 

„Veni chelnerul şi ne aduse o listă; eu cerui un bulion şi o friptură; Creangă stătu vreo zece minute ca 
să aleagă între cele şese feluri de bucate ce erau pe listă. La urmă, când văzu că chelnerul pierde răbdarea, 
îi dădu lista în mână, îndărăt, şi-i zise: 

— Mie să-mi dai de toate; numai cată să fie porțile cum se cade, nu numai unse farfuriile ! 

Asta mă făcu să holbez o pereche de ochi lungi. 

Mie-mi aduse ce poruncii; lui Creangă de asemenea ce porunci el, şi anume: un bulion, apoi un borş de 
pui, un eingemacht, costiţe cu mazăre, friptură la tigae, friptură de frigărui, udate de-o garafă, ceva mai puţin 
de-o jumătate de ocă de vin alb vechişor. 

Mă uitam cu jind cum înghite cu o plăcere, cu un gust nespus, una după alta, borşul după bulion, friptura 
românească după cea nemţească, — şi-l invidiam că nu sunt în stare să... fac şi eu ca dânsul, — barim friptura 
ce o cerusem n'am putut s'o mănânc toată... 

Dela masă se sculă, parecă mai uşurel de cât cum era când se pusese. 

Ne suirăm în trăsură; pe drum Creangă opri pe vezeteu la o crâşmă şi ceru o leacă de apă; o copilă de 
ungurean îi veni cu o cofiţă de cele de moşi, plină cu apă rece dela o fântână din apropiere; el o puse la gură, 
şi când o lăsă jos, cofita era aproape deşartă. Dădu un gologan fetei şi pornirăm iară. 

Faţa-mi mărturisia mirarea; da” nu-mi venia să i-o spun. Creangă mă gâci, şi-mi zise: 

— Hehei, băete dragă! aşa mănâncă şi aşa bea românaşul adevărat, cel născut şi crescut la coarnele plu- 
gului, nu ca fârlifuşii de pe la târguri, crescuţi în bumbac, — cari numai parcă tot bumbac mănâncă — şi 
bumbac se trezesc într'o zi în loc de carne şi oase!” 

Sunt interesante şi amintirile Smaranditei!8, despre care povestitorul pomeneşte cu multă dragoste în 
„Amintii": 

„Creangă era cam mâncăcios şi hâlpav. De aceia noi ceilalți copii nici nu ne puneam la masă cu dânsul, 
căci rămâneam flămânzi”. 

„Se înţelege că noi, fetele, îi trăgeam nădejdea şi ştiindu-l că-i plac tot bucăţile bune, căutam să-l îmbu- 
cărim cu ce aveam mai ales: smântână, alivenci, plăcincioare. 

„Bietul Creangă, câte bunătăţi de-al de acestea şi câţi purcei fripţi n'a mâncat el dela Axenia Bordeia- 
nului, care-i purta Sâmbetele mai mult ca celelalte fete! 

„Creangă n'a uitat niciodată Humuleştii şi pe ai lui. Aproape în fiecare vară venia pe aici. 

„Atunci era o adevărată sărbătoare în sat. 

„Îşi strângea toate neamurile şi pe toţi prietenii şi cunoscuţii, puneau un bureu cu vin într'o căruţă şi cu 
lăutari în frunte, se suia pe dealul Humuleştilor şi ţineau petrecerea câte o săptămână încheiată. Apoi o lua 
cu colinda pe la mânăstirile Neamţu, Secu, Agapia, Văratec. Trecea apoi la Pipirig, Largu şi aşa mai departe 
pe unde avea neamuri sau cunoscuţi”. 

„Odată ducându-mă la Iaşi cu băeţii pe la şcoală, l-am vizitat pe Creangă acasă la el. Trăia în Ţicău, 
într'o căsuţă cam hrentuită. L-am găsit în cerdac, scria. Nu ştia, bietul om, ce să-mi dee şi cum să-mi intre 
în voie. Aşa bucurie mare ce i-am făcut! Nu m'a lăsat să plec, până ce n'am stat la masă cu el. M'a ospătat 
cu ce-i plăcea lui mai mult: sărmăluţe şi plăcinte cu poale 'n brâu. 

„După masă numai ce-mi spune: „Acum să-ţi arăt şi averea mea". Şi începe a striga: Vasilică, Todirică... 
şi ce să vezi? Vreo 20 de mâţi şi mâţe, care de care mai frumoşi şi mai graşi, încep a da buluc în casă şi care 
cum intra, odată se şi asvârlea ori în braţele lui Creangă, ori pe umeri, aşa că în scurt nu-l mai vedeai dintre 
mâţi. 

„Apoi Creangă a început să le dea din resturile dela masă pe rând, la fiecare, câte o bucăţică; iar mâţii 
naibei, aşteptau ca nişte copii cuminţi ca să le vină rândul şi nici unul nu îndrăznea să ia pe altul pe dinainte. 
Să nu vă fie însă cu mirare de cele ce vă spun, pentrucă mâţii lui Creangă erau mustruluiţi şi deprinşi a face 
fel de fel de drăcii ca animalele dela circ. 

„Mai ales avea un motan, care deschidea uşa ca şi un om”. 


s 


Ultima fotografie a lui Ioan Creangă 


Lăcomia era să-i fie odată fatală, lui şi familiei sale. Scriitorul se dusese să-şi vadă neamurile din Hu- 
muleşti şi Târgu-Neamţului. Au făcut o plimbare cu toții la Mânăstirea Neamţului. Venise şi fiul său Cos- 
tache, preotul Gheorghe Creangă cu preoteasa, vara sa Elenuţa Creangă şi preotul Savin din Folticeni. 
Creangă era bucuros şi plin de veselie între ai săi. În asemenea împrejurări rare, el fluera, cânta şi făcea 
multe ghiduşii copilăreşti. Au intrat în dumbrava mânăstirii şi au început să culeagă bureţi (nicoreţi). 

— Să culegem mulţi, îndemna Creabgă că mie tare îmi plac.. 

Şi cum au sosit la Neamţ, cu o legătură zdravănă de nicoreţi, mama Elenuţei a şi pregătit o mâncare în 
lege şi s'au aşezat cu toţii la masă. Creangă, din lăcomie, uitase să-l poftească şi pe popa Savin, care făcea 
zâmbre. După ce a mâncat mult şi cu poftă mare, toți au simţit că li se face rău. Bureţii erau din cei otrăviţi. 

— Par'că nu mi-e îndemână... începu Creangă. 

— Şi mie! Şi mie! se auziră glasurile celorlalți. 

Au trimis îndată la spital după doctor; dar acolo nu erau decât servitorii, căci se întunecase de mult. 
Creangă a fost cuprins atunci de o criză nervoasă îngrozitoare. A scos un fluer din buzunar şi a şuerat sem- 
nale de alarmă, încât s'au adunat toţi gardiştii din târg. Văzând că nu se arată însă nici un doctor, şi-a luat 
băiatul în cârcă şi s'au dus cu toții văetându-se la spital. Deşi mâncase cât toți ceilalți laolaltă, el era cel mai 
tare. A făcut la spital un tărăboiu enorm, doctorii şi infirmierii au sosit înspăimântați şi le-au dat îngrijiri 
toată noaptea, scăpându-i pe toţi dela moarte!?. 

VII 

Boala. — Nădejdea de vindecare. — Prohodul diaconilor. Ultima scrisoare. — Moartea lui Creangă. 

În cei din urmă cinci, şase ani, boala povestitorului începuse să se agraveze. Atacurile de epilepsie, la 
început mai rare, se înmulţeau acum şi împrăştiau îngrijorare în jurul său. Încă de pe la 1883, marele scriitor 
se simţia obosit şi îmbătrânise înainte de vreme. Prietenii şi admiratorii îi ziceau acum „moş Creangă” şi-l 
priveau ca pe un moşneag căzut în suferință. Pana scriitorului se mişca mai greu şi în ultimii ani n'a mai 
scris nimic însemnat în literatură. 

El îşi căută totuşi sănătatea, cu doctori, cu băi minerale, pe care le făcea la Slănicul Moldovei, folosindu- 
se de toate sfaturile medicale şi având până în cele din urmă credinţă în vindecare. 

— Aşa e boala asta... îi spunea el odată fiului său. Cred c'o să-şi facă felul şi-o să se ducă pe pustii, Şi 
biata mama a avut-o, şi i-a trecut la urmă! 

Când îl întrebau prietenii de sănătate, îşi figura cu groază convulsiunile spasmodice ale boalei, şi 
răspundea atunci la întrebare cu o formulă dureroasă şi plastică: 

— Stuchesc în barbă şi trag oghealul cu dinţii... 

Credinţa în vindecare nu-l părăsea niciodată. După un atac epileptic, când se scula ameţit, făcea sforțări 
să-şi recapete limpezimea minţii. Cu gândul acesta îşi controla memoria, începând să numere. Uneori ajun- 
gea până la milioane”. 

Iată şi o scrisoare a lui către preotul Gheorghe Creangă, cu data de 5 Iunie 1888, când boala povesti- 
torului făcea progrese repezi: 

Dragă şi iar dragă bădiță Gheorghe. 

Vă sărutăm cu drag şi vă dorim din suflet multă sănătate şi bucurie la toţi! Din scrisoarea Sf-tale, dela 
1 Iunie, am văzut că trebue să pleci la Slănic, Drum bun! Şi nu te îndoi câtuşi de puţin, că ai să capeţi 
sănătate, şi ai să vii de acolo voinic şi zdravăn, cum îi tunul. Apele sunt foarte bune, locurile foarte frumoase 
şi îngrijirea cât se poate de bună; doftori o mulțime cari şi ei vin la izvorul tămăduirilor, caşi ceilalți muritori; 
ai să ai cu cine te consulta. Eu nu pot să merg în anul acesta; dacă ştiam dinainte că mergi şi Sf-ta, ceream 
şi eu un loc mai de demult; dar acum s'au dat toate locurile gratis, câte au fost de dat dela Epitropie. Eu sunt 
mai binişor. Tinca vă doreşte drum bun, ca şi mine, vă îmbrăţişează pe toţi: pe Aneta, Luţa Şoimaru, Miha- 
lache şi Tinca, etc. 

Ai Sf. voastre, I. Creangă şi Tinca. 

Mai scrie-ne şi dela Slănic. I. Creangă. 

După un an, în apropierea sfârşitului, îşi pierduse voioşia de altădată şi ajunsese sceptic. Atunci punea 
la îndoială chiar existenţa vieţii viitoare. Creangă scria preotului Gheorghe ultimele rânduri: 

Iaşi, 1889, Iulie 2. 

Moşule dragă; 

lertați-mă vă rog, căci eu cu boala mea, nu v'am mai scris de mult. Dorim din suflet a şti cum vă aflați. 
Toţi ai noştri sunt sănătoşi, afară de mine. Vă trimitem Sfinţiei voastre sărutări de mână şi îmbrățişări prie- 
teneşti la toţi şi la toate. Oare nu e păcat de Dumnezeu să nu ne mai vedem noi, aşa, din când în când? Dacă 
nu ne-om mai vedea cât mai trăim... apoi... morţi... Dumnezeu ştie ! Ce zici, adevărat să fie sau nu? 

Ai sfintiei voastre întru toate supuşi fii sufletește. 

Tinca şi loan Creangă?l. 

Adevărat să fie sau nu? Şi tot el răspundea: „Dumnezeu ştie!" 

Dureroasă şi crudă îndoială, în pragul mortii, pentru un fost slujitor al altarului... Sensibilitatea bolna- 
vului creşte şi în sufletul său licăreşte din nou candela vechilor credinţe, cu superstiţiile şi datinile legei 
creştine: Elenuţa Creanţă, într'o scrisoare pe care o păstrez, mi-a istorisit o scenă mişcătoare întâmplată în 
Humuleşti. O reproduc întocmai: 

„Ultima dată, când a venit Creangă la Neamţ, zice către tata: 

— Moşule, hai la Humuleşti, să vedem pe părintele Teofan Focga (preotul bisericii din sat) 

S'au dus amândoi, dar acolo au găsit numai pe preoteasă, care i-a poftit să aştepte, iar ea s'a dus să caute 
pe preot prin megieşi. 

Cum sta la masă, Creangă întinse mâna şi luă o carte de pe poliţa dela plafon. O deschise, tresări şi 
întoarse fila dela început: Ce să vezi ? Era prohodul diaconilor... Şi l-a citit cu glas tare, tot într'un plâns şi 
suspin, până ce-a terminat de citit tot prohodul. 

Tata îmi spunea c'a încercat să-l oprească, dar n'a izbutit nici într'un chip. 

— Ia, a fost moşule scris, să mi-l citesc eu singur... 

Şi Creangă a închis cartea, şi a rămas pe gânduri”. 

Cel dintâi atac de epilepsie i-a venit în clasă. S'a prăbuşit când vroia să deschidă uşa; iar vestea se lăţise 
ca fulgerul că loan Creangă a murit. Ziarele din Bucureşti primiseră ştirea telegrafic şi i-au publicat necro- 
logul. Vestea tristă a fost însă desminţită îndată cu mare bucurie şi toată lumea zicea că lui Creangă i-a murit 
moartea. Dar după un şir lung de suferinţe, încleştat mereu în ghiarele necruțătoare ale boalei, a fost răpus 
de ultimul atac, în noaptea de 31 Decemvrie 1889. Moartea l-a surprins la fratele său Zaheu, unde se dusese 
să ia şi el parte la petrecerea familiară din noaptea anului nou. Povestitorul a căzut cu faţa în jos şi toate 
îngrijirile au fost zadarnice. El intrase în somnul cel vecinic. 

Moartea marelui povestitor a îndurerat adânc pe toţi cunoscuţii, prietenii şi admiratorii săi. S'a întâmplat 
însă că această veste tristă a ajuns prea târziu la urechile marelui public. Era în anul acela o iarnă aspră. 
Chiar prietenii cei mai apropiaţi şi foştii membri ai „Junimei” au aflat ştirea morţii după înmormântare. 


Monumentul din laşi cu următoarea inscripție: 
ION CREANGĂ 1837-1889 
Ridicat din inițiativa d-lor: C. Meissner, fost ministru; A. C. Cuza, prof. universitar; 
P. Bogdan, primar muncipiului laşi; Gh. Ghibănescu, prof.; George G. Maxim, publicist. 


„Era Nouă“, ziar săptămânal, care apăruse cu un lung necrolog după şapte zile dela moartea marelui 
scriitor, face reproşuri familiei de graba înmormântării: 

„Abia se răspândise vestea tristă despre încetarea din viaţă a lui loan Creangă, de abea se luau dispozi- 
țiuni din partea amicilor şi colegilor săi pentru a-şi îndeplini ultima lor datorie către cel ce-i părăsise atât de 
timpuriu, când se și află că înmormântarea a avut loc. Neconsolata familie şi unicul său fiu, căpitanul 
Creangă, deprimaţi cu toţii de durerea nemărginită ce i-au lovit, au au fost în stare să gândească că dacă ei 
au pierdut pe iubitul lor tată şi frate, la această durere ia parte corpul profesorilor şi un numeros cerc de 
amici şi cunoscuţi, şi în special toţi membrii „Junimăi” cărora Creangă le-a fost un scump şi devotat prieten”. 

Reproşurile erau prea târzii şi postume. Oaspele veciniciei nu putea s'aştepte. 

Singur Nicu Gane a avut vreme să pună o coroană de flori pe sicriul ce mergea grăbit spre „Eternitatea”, 
unde Creangă, prietenul tuturor, a fost coborât, ca şi marele său amic Eminescu, într'un mormânt „făr de 

noroc şi fără prieteni”. 


Note 


1 Şi tente du demon Tu derobes ce livre, Apprends que tout fripon Est indigne de vivre, Ce livre est ă moi Comme Jassy est 

au roi, La Moldavie est mai nation Comme Emeraude est mon nom. Emeraude Kostaky 
În româneşte: „Dacă te-ar pune dracul să-mi furi cartea, să ştii că un hoț e nedemn să trăească. Această carte e a mea, 
precum laşii sunt al regelui, Moldova e naţia (sic) mea, precum Smaranda e numele meu”. 

2 E regretabil că acest document prețios a fost sortit să dispară fără urmă. Îl încredinţasem, în redacția ziarului „ Univer- 
sul“, d-lui prim-redactor R. Seişanu, împreună cu autograful unei scrisori din 1852, ca să ilustreze un foileton literar despre 
Ioan Creangă. D-sa mi-a declarat ulterior că documentele nu s'au putut publica, de oarece s'au „rătăcit“. Pentru biografia şi 
portretistica marelui scriitor, această pierdere de documente inedite este dureroasă. 

3 După mărturile mătuşei Ileana, sora povestitorului, şi ale Elenuţei Creangă. 

4 ,„Domnişoară “, cum se zice astăzi 

5 Jean Boutiere, op. cit., p. 29 (facsimilul cererei de divorț a lui Creangă din 25 Februarie 1873). 

6 Familia, 1850, p. 105. 

7 Jean Boutiere, op, cit, p. 14. 

8 Titlul definitiv de institutor i-a fost acordat în urmă, pe temeiul vechimei în învăţământ şi în urma unei cereri oficiale 
adresate de Creangă ministerului. 

9 Ciorna acestei scrisori a fost găsită de Gr. I. Alexandrescu între manuscrisele lui Creangă. 

10 Fiul povestitorului. 

11 Acad. Rom., ms. 4074, f. 5. 

12 După mărturiile fostei sale nurori, Olga Creangă. S'a susținut că Napoleon avea foarte scurte atacuri epileptiforme. 

13 Întâmplarea aceasta are mai multe variante şi e foarte cunoscută în familia lui Creangă. 

14 Anecdota povestită de Constantin Grigorescu, fost colaborator al lui Creangă la Abecedar. 

15 „Şezătoarea ”, VII, p. 130-133. 

16 Istorisită de Elena Petru, soacra lui Costache Creangă. 

17 N. A. Bogdan: „Poveşti şi bazaconii din Moldova”. 

18 Amintrile Smărăndiţei (fata preotului din Humuleşti în vremea copilăriei lui Creangă), culese de P. Gheorgheasa şi de 
d-ra Eugenia P. Posa, nepoată Smărăndiţei. v, rev. Ion Creangă, XIII, p. 2. 

19 Istorisită de Elenuţa Creangă, vara povestitorului. 

20 Din mărturisirile Elenuţei Creangă. 

21 Ambele scrisori se află în posesiunea Elenuţei Creangă. 

CUVINTE DESPRE OPERA LITERARĂ 

I 

Poveştile. 

Ioan Creangă a început a scrie povești în vara anului 1875, publicându-le succesiv în „Convorbiri lite- 
rare”: 

1.— Soacra cu trei nurori (1 Octomvrie 1875). 

2. — Capra cu trei iezi (| Decemvrie 1875). 

3. — Punguta cu doi bani (1 Ianuarie 1876). 

4. — Dănilă Prepeleac (1 Martie 1876). 

5. — Povestea porcului (1 lunie 1876). 

6. — Moş Nichifor Cotcariul (1 Ianuarie 1877). 

7.— Povestea lui Stan Păţitul (1 April 1877). 

8. — Harap alb (1 August 1877). 

9. — Fata babei şi fata moşneagului (1 Sept, 1877). 

10. — Ivan Turbincă (1 April 1878). 

11. — Povestea unui om leneş (1 Octomvrie 1878). 

12. — Făt-Frumos fiul iepei (poveste neterminată, 1898). 

Poveşti propriu zise sunt unsprezece; „Moş Nichifor” e mai mult o schiță umoristică sau o anecdotă 
hazlie. El însuşi o numia „povestire glumeaţă”. 

După cum se vede din această ingiruire de date, toate basmele lui Creangă au fost scrise într'un interval 
de trei ani, ceea ce vine cam câte 3-4 pe fiecare an. Pe lângă activitatea de dascăl şi de autor didactic, dacă 
mai ținem seamă şi de lungimea unora dintre aceste poveşti (cum e „Harap alb” şi chiar „Povestea porcu- 
lui”), învinuirea de puţină fecunditate, ce s'a adus povestitorului, e neîntemeiată. 

După publicarea poveştilor, boala cumplită (epilepsia) l-a lovit pe neaşteptate, în cursul anului 1879. 
Mersul vioiu al activităţei literare a fost oprit brusc, iar şirul basmelor sale atât de minunate s'a încheiat cu 
„„Povestea unui om leneş”. 


Literatura populară anonimă a stat ascunsă sub cenuşa veacurilor, mocnind în sufletul creator al poporu- 
lui de la ţară. La începutul secolului trecut, scriitorii noştri, câți existau, erau furaţi de apele romantismului, 
ce domină pe atunci poezia occidentală. Ignorând complect izvoarele puternice de inspiraţie ale poporului. 
nostru, poeții imitau pe marii romantici ai epocii: Lamartine, Musset, ceva mai târziu pe Victor Hugo, ş.a. 

În preajma anului 1840, inimi de cărturari luminaţi au început să tresară la razele învietoare ale iubirei 
de neam. S'au ridicat câţiva oameni de seamă, cari au cercat să scuture înrâuririle străine. Ei şi-au aţintit 
privirile spre comorile artistice ale poporului dela ţară. 

Între aceştia, M. Kogălniceanu, C. Negruzzi, A. Russo, V. Alecsandri, N. Bălcescu, au ocupat locul de 
frunte şi au început o luptă hotărită pentru crearea şi înflorirea literaturei naţionale. 

lată ce zicea Mihail Kogălniceanu, la începutul acelei frumoase activităţi, în publicaţia sa intitulată 
Dacia literară (1840): „Istoria noastră e plină de atâtea fapte vitejeşti, frumoasele noastre ținuturi sunt destul 
de întinse, obiceiurile destul de pitoreşti şi poetice, ca să aflăm la noi acasă subiecte de tratat, fără să le mai 
împrumutăm dela alte neamuri". 

Ca o urmare fericită a acestei activităţi, sprijinită cu rară vigoare şi talent de A. Russo, roadele au început 
să se arate. Sub impulsiunea lui Alecu Russo (mort prematur la 1859), Alecsandri a continuat cu stăruință 
munca începută de marele său amic şi a publicat la 1852 volumul I de „Balade”, iar la 1855 monumentala 
sa colecție de .,Poesii populare”. 

Al. Odobescu a lucrat şi el cu succes în această direcţie. 

După poezii, au început să fie dezgropate şi publicate basmele poporului, cu Nicolae Filimon, P. Ispi- 
rescu, I. C. Fundescu şi alții, până la 1875, când apare în publicistica literară marele povestitor loan Creangă. 


Prin concepție, basmul nu este o operă individuală. Isvorat din imaginaţia poporului şi transmis prin 
tradiţie, dela om la om şi dela neam la neam, el e un produs al colectivităţei. Imaginaţia creatoare anonimă 
e comună şi caracteristică în acelaş timp mai tuturor popoarelor. Şi de aceia, poveştile auzite din gura moşne- 
gilor sfătoși, la gura sobei, nu alcătuesc totdeauna un patrimoniu exclusiv naţional. 

Concepute la noi, în cursul veacurilor, unele basme au trecut graniţele, cu ciobanii şi păstorii. Repo- 
vestite din om în om, şi intrate într'un graiu strein, ele au suferit acolo modificări de structură şi de formă, 
după cerinţele mediului în care au pătruns prin tradiţie. Dimpotrivă, concepute aiurea, poveştile au străbătut 
la noi pe aceiaşi cale, şi s'au prefăcut împrejurul aceluiaşi nucleu, adaptându-se vieţei sufleteşti a poporului 
nostru. Basmul are aripi, ca orice produs al imaginației populare. 

În valoroasa sa lucrare despre Creangă, d. Jean Boutière face în această privinţă un documentat studiu 
comparativ. D-sa stabileşte că temele şi chiar unele variante ale poveştilor noastre se găsesc şi în literaturile 
populare streine. Peceţia geniului rasei e imprimată de magia specifică fiecărui popor în parte. 

Teoria aceasta e mai veche şi, din cauza ei, George Panu face o eroare şi o neiertată nedreptate, În 
„Amintiri din Junimea”, el susţine că meritul de povestitor al lui Creangă ar fi aproape neexistent, de oarece 
basmele le-a înregistrat şi reprodus aşa cum se spun la ţară, fără nici o contribuţie personală. 

Dacă ar mai trăi în zilele noastre, desigur că bătrânul junimist şi-ar schimba fundamental ideile. Ar 
vedea că Creangă este cel mai gustat povestitor al nostru şi că opera lui a fost promovată în literatura univer- 
sală, anume pentru originalitatea şi farmecul povestirii. 

Trecând peste fondul poveştilor, cari, în majoritatea lor, au în adevăr teme, variante şi personagii comu- 
ne (feţi-frumoşi, cosânzene, zmei, balauri, cai năzdrăvani, etc.), rămân în sarcina povestitorului două atri- 
bute esenţiale şi cele mai grele: alegerea variantelor şi originalitatea naraţiunei. Notăm că o singură temă, 
„Povestea porcului”, are la noi 13 variante şi versiuni. Dintre toate, versiunea aleasă şi povestită de Creangă 
e cea mai frumoasă, prin peripeţiile minunate şi mai ales prin darul neîntrecut al narațiunei. 

Cum se explică această minune? Să fi auzit-o el din gura celui mai miraculos povestitor dela ţară, şi să 
fi reţinut-o vorbă cu vorbă, cum zice Panu? Asemenea tălmăcire e inadmisibilă şi chiar lipsită de seriozitate, 
mai ales că povestitorul nostru a scris zece basme lungi, nu unul singur... E cu neputinţă să concepem un 
astfel de proces fenomenal, în care autorul „Amintirilor” ar fi jucat rolul mecanic de placă gramofonică. 

Creangă n'a fost un culegător de basme, ca P. Ispirescu, Fundescu, N. D. Popescu şi alţii. Lui i se dato- 
reşte crearea prototipului basmului românesc, prin alegerea variantelor celor mai apropriate nouă, cu carac- 
ter mai original şi specific rasei. 

Graiul bogat şi forma originală a povestirei au stârnit pretutindeni emoție şi entuziasm estetic. Poveştile 
acestea nu sunt reproduceri gramofonice, ci creaţiuni de artă în care vibrează pulsaţia tânără a spontancităţei. 
Ele întrupează partea esenţială şi durabilă a personalităţei artistice, căci povestitorul Creangă a prins şi a 
cristalizat imaginaţia poetică şi fondul sufletesc al poporului român. Chiar în poveşti, el a avut o personali- 
tate creatoare. 

În cadrul istoriei literare, Creangă poate fi socotit, cu drept cuvânt, ca adevăratul părinte al popora- 
nismului în literatura română. 

II 

Povestirile şi anecdotele 

Boala nemiloasă începuse să slăbească zelul povestitorului. Timp de vreun an, Creangă n'a mai produs 
aproape nimic de seamă. Abia la 1880, în urma unor mari insistente, a publicat în „Albumul macedo-român” 
al lui V. A. Urechia, anecdota (cum o numia el însuşi) Moş loan Roată şi Unirea. 

Dela 1880 până la 1882, a publicat în „Convorbiri” minunatele Amintiri din copilărie, lucrare rămasă 
neterminată. Un fragment care este începutul partei a IV-a, a apărut după moarte, în ediția dela Iaşi. 

Tot în intervalul acesta, între 1880-1882, când se încheie aproape definitiv activitatea literară a marelui 
povestitor, Creangă a mai publicat printre picături: Moş loan Roată şi Cuza-Vodă, anecdotă scrisă după mari 
stăruinţe puse pe lângă el de Titu Maiorescu şi apărută în revista societăței academice „România Jună”, care 
îl alesese membru de onoare; Popa Duhu (1882); Cinci pâini. Celelalte scrieri ale povestitorului sunt de o 
mai mică însemnătate. El începuse să alcătuiască şi o piesă de teatru de mahala, „Dragoste chioară şi amo 
ghebos", care a rămas abia la prima scenă, neterminată. 

Vizualitatea în concepţie şi puterea dialogistică a povestitorului, sunt indicii că el ar fi putut scrie fru- 
moase scene teatrale. 


Moş Nichifor Coţcariul este una dintre cele mai frumoase „povestiri glumeţe” ale lui Creangă. Ea stră- 
luceşte prin umorul robust şi fineţa expunerei. Harabagiul din Țuţueni, om plin de duh, istet, sfătos şi muca- 
lit, e prototipul ţăranului moldovean din vremea veche, care făcea cărăuşie pe meleagurile unde şi-a petrecut 
Creangă anii frumoşi ai copilăriei. 

Stilul povestirei e vioi, sprinten şi înflorit, ca şi locurile pitoreşti în care se desfăşoară acţiunea, Moş 
Nichifor e guraliv şi şugubăţ din cale afară, ceeace face ca povestirea să se cam lungească, fără ca cititorul 
să prindă de veste. Creangă, care-şi dase seama de aceasta extensiune, încearcă o scuză cu tâlc, într'o scri- 
soare către Maiorescu: „am fost lung, căci n'am avut vreme să fiu scurt". 

Popa Duhu e o figură singulară, chiar ciudată, ca o disonanţă în opera armonică şi atât de unitară a 
povestitorului. E mai mult o schiță neisprăvită, cu contururi slabe şi neprecizate definitiv, deşi începutul 
încordează atenţia cititorului şi-i deşteaptă un deosebit interes. 

Cu toate acestea, în portretul părintelui Duhu întâlnim unele însușiri artistice de o mare frumuseţe. 
Astfel, când Popa Duhu trăia închis în încăperile sufletului său, el rătăcea uneori singuratic, „oprindu-se cu 
mirare lângă moșiroaele de furnici, pe care le numea el republici înțelepte, desmerdând iarba şi florile câm- 
pului, icoane ale vieţii omeneşti, pe care le uda câte c'o lacrimă fierbinte din ochii să1...”. Sau atmosfera de 
sărăcie, dezordine şi nepăsare tristă din locuinţa cărturarului călugăr răzvrătit, care este încă o pagină literară 
plină de măestrie. 

„Poeziile” în formă populară, unele publicate de el însuşi, altele atribuite lui Creangă din eroare, sau 
dintr'un exces de sagacitate, pe care unii cercetători l-au împins la extrem, au o infimă însemnătate în opera 
literară a scriitorului. Creangă le-a scris fără nici un fel de pretenţie, mai mult să umple un gol ce se simţia 
în scrierile sale didactice. Între acestea, bucata „Azi am bani azi am parale", al cărei manuscris se află la 
Academia Română, nu poate fi opera lui Creangă, dacă judecăm după caligrafie, după lipsa totală a orto- 
grafiei şi punctuaţiei, precum şi dacă observăm înşirarea versurilor unele după altele, fără respectarea rit- 
mului şi a rimelor. Creangă scria ordonat şi păzia rânduiala scrisului cu scrupulozitate. 

Moş loan Roată şi Unirea, Moş loan Roată şi Cuza-Vodă. Sunt anecdote, scrise cu tâlcul lor, în care 
povestitorul îşi desvălue simţimintele democratice, manifestând marea lui dragoste pentru țărănime. Miezul 
acestor povestiri e sănătos; iar stilul, aşezat şi cuminte, se ridică uneori ca un glas de dojană şi chiar de pro- 
testare energică împotriva asupririi și nedreptăţii. 

III 

„Amintiri din copilărie“ 

„Amintirile” alcătuesc pagini literare, pline de emoţionante şi fermecătoare evocări, din copilăria poves- 
titorului. 

Încă dela apariţia lor, aceste „amintiri” au avut adânc răsunet. Titu Maiorescu, întemeietorul şi şeful 
„direcţiei nouă” de la Junimea, cetind pentru prima oară începutul „Amintirilor” lui Creangă, a încercat el 
însuşi o vie emoție estetică, pe care a ținut s'o exprime imediat, expediind autorului următoarea telegramă: 

loan Creangă, Institutor 

laşi 

Mare succes de plăcere şi veselie la citirea amintirilor şi la mai multe. 

(ss) Gane, Maiorescu 

Chiar cei mai ursuzi dintre judecătorii săi literari, neputând nega valoarea acestei scrieri, se învârteau 
exclusiv în jurul „amintirilor”. La atâta credeau că s'ar reduce tot meritul povestitorului. 

Care să fie cauza acestui mare răsunet ? 

Viaţa copilăriei a fost zugrăvită de mulţi scriitori. În literatura noastră mai avem amintiri din copilărie, 
scrise cu artă, într'un cadru mai amplu şi chiar mai decorativ. Pe lângă scrieri mai vechi, sunt unele recente 
şi destul de gustate, ca paginile din romanul d-lui I. Teodoreanu, o creaţiune artistică de netăgăduită valoare. 

În literaturile streine, deasemenea, există autori celebri, cari şi-au zugrăvit copilăria în magistrale lu- 
crări. Aşa sunt amintirile din copilăria lui J. J. Rousseau, Maxim Gorki, Romain Roland, Panait Istrati şi 
atâţia alţii. Toate acele opere au avut succesul lor, într'o măsură proporţională cu vibraţiile estetice ce-au 
putut răscoli în sufletele cetitorilor. Dar cine ar mai putea reciti azi, cu sincere emoţii artistice, confesiunile 
marelui Rousseau ? 

Cu Creangă s'a petrecut o minune. Operele lui au rămas vecinic „proaspete”, ca şi acum cincizeci de 
ani. Cărţile lui se vând ca pâinea caldă, edițiile apar una după alta, iar viaţa originalului povestitor e cercetată, 
descusută în toate cutele ei şi discutată cu aprindere de biografi şi comentatori. Streinătatea savurează proza 
ţăranului moldovean, şi scrierile sale se traduc în toate limbile culte. 

De ce? 

Răspunsul e uşor, simplu şi reprezintă un adevăr indiscutabil: loan Creangă a fost un mare artist, un 
fenomenal creator de emoţii artistice. 


Prin ce meşteşug a cucerit Creangă conştiinţa noastră artistică ? 

Privită în întregimea ei, sau chiar fragmentar, opera lui nu e o lucrare de folklor. Valoarea povestitorului 
nu constă în culegerea materialului folkloristic: basme, glume, znoave, ghicitori, proverbe, cimilituri. Scrie- 
rile sale sunt pline, în adevăr, de cuminţenie, isteţie, şi humor sănătos, caracteristice ţăranului român; dar 
toate aceste comori sufleteşti sunt puse în mişcare şi chemate la o viaţă intensă, prin armonizarea lor în 
creațiunile vii ale povestitorului. 

Creangă e un mare creator de chipuri şi icoane. Toate figurile au relieful lor bine conturat, începând cu 
buna lui mamă, Smaranda, până la moş Bodrângă, şi moş Luca harabagiul din Humuleşti, care l-a dus sur- 
ghiun la seminarul Socolei. Chipurile acestea, sprintene şi voioase, se mişcă vioiu în largul luminos al vieţii 
de ţară. leşită în mod spontan din vibrația statornică a conştiinţei sale artistice, opera lui Creangă e oglinda 
sufletului țărănesc în literatura română. 

Toată această viaţa rustică se desfăşoară în cadrul ei firesc, pe plaiurile unde povestitorul şi-a petrecut 
anii senini ai copilăriei, lângă „Ozana cea frumos curgătoare şi limpede ca cristalul, în care se oglindeşte cu 
mâhnire Cetatea Neamţului de-atâtea veacuri, îngrădită cu pustiu, acoperită cu fulger...”; lângă „teiul ce te- 
adoarme de mirosul floarei”; în preajma mânăstirilor: „Agapia, cea tăinuită de lume; Văraticul unde şi-a 

petrecut viaţa Brâncoveanca cea bogată şi milostivă”, precum şi a satelor „Filioara, hăţaşul căprioarelor cu 
sprâncene, scăpate din mânăstire, Târgu Neamţului cu mahalaua Pometea de sub dealul Cociorva, unde la 
toată casa este livadă mare...” 

În mijlocul acestor frumuseți, unde s'a scurs iute copilăria fericită a povestitorului, toate figurile, ce dau 
viaţă minunatelor privelişti, sunt şi ele la înălțimea locurilor. În „Amintiri” nu există figuri antipatice. Chipu- 
rile sunt luminoase, blajine şi îngăduitoare, chiar la atingerea unei trecătoare dureri. Eroul povestirei huzu- 
reşte de bine, iar voiosia şi zburdălnicia sprinţară se ţin de mână; chiar necazul se fărâmă şi se topeşte uşor 
într'o glumă, o vorbă cu tâlc, rareori într'o lacrimă fugară... 

Fondul „Amintirilor din copilărie” e însuşi fondul sufletesc al poporului român: sincer şi bun până la 
duioşie, răbdător şi cuminte, voios, mucalit şi isteţ, şi de o dulce şi statornică resemnare în vremuri grele, 
care l-a făcut să iasă biruitor dealungul veacurilor. 


Pe lângă un conţinut atât de bogat, opera lui Creangă ne cucereşte prin veşmântul ei original, atrăgător 
şi plin de farmec. 

Într’o perfectă armonie cu fondul, stilul povestitorului este narativ. Cursul povestirei, încet sau iute, 
liniştit sau impetuos, e însuşi mersul gândurilor şi sentimentelor sale, după ce au trecut prin stăvilarul con- 
ştiinţei artistice. În clipele atât de grele ale creaţiunei, Creangă suferea chinuri cumplite, căci el se lupta să 
stăvilească torentul şi să-i potrivească mersul regulat, după cursul simţirei şi după ritmul inimei sale. 

Întregul meşteşug al povestitorului e aşezat pe măsura acestei pulsaţii ritmice, cu simplitate, precizie şi 
corectitudine. Dela propoziţiile cele mai simple, până la frazele şi perioadele complicate, noţiunile cu atribu- 
tele lor se înşiruesc pe o scară de strictă erarhie, cugetările se leagă dela sine, frazele se împletesc sonore şi 
înaripate de imagini, alcătuind laolaltă acele minunate perioade, — aşa de lungi, dar atât de frumoase, — care 
dau farmec povestirilor. Începutul din „Amintiri” II şi descrierea locuinţei lui „Popa Duhu” sunt exemple 
clasice. 

În cristalizarea operei literare, pe Creangă l-a slujit un rar simţ auditiv, ce-i era propriul. Cu urechea 
fină a unei minţi creatoare, el asculta cursul sonor al ideilor pe care le prindea, le scria, le ştergea şi le pre- 
făcea cu divină răbdare, până ce simţia armonioasa cascadă de sunete mângâindu-i auzul. De-atunci încolo, 
nici o slovă nu se mai putea muta din scrisul lui Creangă. 

Atât cu el însuşi, cât şi cu alții, era sever şi pretențios. D-l A. Gorovei spunea undeva, că povestitorul, 
— când i se citeau bucăţi literare, fie chiar din scriitori de seamă, cum e Vlahuţă, — le asculta cu atenţia 
încordată şi le supunea aceluiaș riguros examen auditiv; iar uneori întrerupea: 

— Mai citeşte odată, că asta parcă nu-mi sună româneste... 

Chiar după închegarea definitivă a unei bucăţi literare, el se interesa ca tipărirea să se facă cu totul 
corect, îngrijind să i se respecte textul cu ortografia şi punctuaţia neschimbată. O scrisoare din 16 Decemvrie 
1881 e lămuritoare în această privinţă:? 

Stimabile Domnule Maiorescu. 

Am auzit că aţi avea bunătatea a traduce câteva din poveştile scrise de mine. 

Doresc a se face câteva îndreptări, unele scăpate din vedere la tipar, altele tipărite fără şir. 

La „Soacra cu trei nurori”: 

Soacră, soacră, poamă acră. 

De te-ai coace cât te-ai coace, 

Dulce tot nu te-i mai face; 

De te-ai coace toată toamna, 

Eşti mai acră de cât coarna; 

De te-ai coace-un an şi-o vară, 

Tot eşti acră şi amară; 

Eşi afară, ca o pară; 
Intri 'n casă, ca o coasă; 
Şezi în unghiu, ca un junghiu. 


La „Harap Alb": 

Lumea asta e pe dos, 
Toate merg cu capu'n jos; 
Puţini sue, mulți coboară, 
Unul macină la moară; 
Ş'apoi acel unul.., 


Vă salută cu adânc respect, I. Creangă 


D-1 G. T. Kirileanu scrie în această privinţă: 

„Începutul „Amintirilor din copilărie” de Creangă s'a publicat în No, 1 din 1 Ianuarie, 1881, a „Con- 
vorbirilor Literare”, cari pe-atunci ieşiau la Iaşi. Creangă, fiind în Bucureşti, — precum se vede după locul şi 
data pusă la sfârşitul articolului, — tipărirea „Amintirilor” s'a făcut supt privigherea lui Miron Pompiliu, care, 
fie dintr'o pricină, fie din alta, a lăsat să se strecoare mai multe greşeli. Atunci Creangă a trimis lui Maiorescu 
un număr din „Convorbiri” cu îndreptarea greşelilor şi cu următoarea scrisoare pe foile „Convorbirilor”. 

„De-a fi să se reproducă în „Timpul”, rog să se pue după această corectură şi să mi se trimită şi mie 
numerele în cari va ieşi. — I. Creangă”. 

„Miron Pompiliu, tipărind: „fete mândre, cari pe lângă Lore ştiau a învârti şi suveica” — Creangă îndrep- 
tă aşa: „fete mândre, cari ştiau a învârti şi hora, dar şi suveica”, şi adaugă pe margine: “Aşa a găsit cu cale 
domnul dela Beschecherec (porecla lui Miron Pompiliu), să-mi sucească"... 

(Mai departe lipseşte un rând tăeat odată cu marginea foii la legatul volumului). 

„Miron Pompiliu tipărind: “Petru- Voda (muntele din jud. Neamţ)”, Creangă îndreptă: Pătru-Vodă şi 
adaugă pe margine: „Aşa zic oamenii”. 

„lar la sfârşitul articolului, după ce a făcut cu deamănuntul toate îndreptările, Creangă se răzbună în 
acest chip faţă de Miron Pompiliu: 

“Închipuiţi-vă acum, câte mi-a făcut Beşchecherecul. Apoi mai are cineva tragere de inimă să zgărâie 
rău-bine altă dată? Şi nu mi-ar fi ciudă când mi-ar fi făcut... (câteva cuvinte tăiate la legatul volumului) ca 
Zaharia şi Dospinescu; dar un matematic ca Pompil! Eu cred că numai decât trebue pusă o dare pe 
burlăcărit... I. Creangă”. 

D-1 Kirileanu adaugă: 

„Din această însemnare a lui Creangă se vede bine cât de mult ţinea el, ca scrierile sale să se tipărească 
întocmai cum le alcătuise, fără cea mai mică schimbare"?. 

Ce deosebire între acest Creangă, pretenţios şi scrupulos până la meticulozitate şi între scriitorul 
Creangă închipuit de Th. D. Sperantia, care îngăduia să i se facă îndreptări în operele sale literare, chiar de 
către colegii săi din învăţământ! Eroarea bătrânului anecdotist popular este pe cât de gravă, pe atât de evi- 
dentă.+ 

Povestitorul căuta să-şi facă singur corecturile, când avea putinţa, ca să împiedece greşelele de tipar. O 
parte din prima ediţie (zece coale) s'a tipărit la Iaşi sub îngrijirea sa; iar lucrarea a fost apoi publicată în 
întregime la 1890, după moarte, sub titlul pus chiar de mâna autorului: „Opere complecte, de Ioan Creangă”. 


Materialul limbistic e foarte bogat în scrierile lui Creangă. El fugea cu oroare de neologisme, pe care 
le-a definit într'un autograf, găsit mai târziu pe fila unei gramatici: „Neologisme se cheamă toate cuvintele 


Page 125 


Nicolae Timiraş 


introduse în limbă, unele fără trebuinţă, şi pentru care putem găsi un cuvânt românesc corespunzător, d, p.: 
fructifer (roditor), compun (alcătuesc), a neglija (a neîngriji), unanim (într'o inimă), patern (părintesc), am 
fost în cura lui... (am fost în căutarea lui..) ş, a". 

Când se întâmpla, totuşi, să-i scape sub condeiu vreun neologism, două, le înlocuia repede, punând în 
loc cuvinte scoase din graiul ţăranului moldovean. În manuscrisele povestitorului s'au găsit liste întregi pline 
cu vorbe şi expresii moldoveneşti, pe care le avea la îndemână sau le culegea cu răbdare şi mare sârguință, 
Aceasta ar fi unica activitate pur folkloristică a lui Creangă. Dar el aduna cuvintele şi termenii populari, fără 
gândul să strângă şi să păstreze asemenea comori risipite pentru viitorime. Strânsura aceasta o întrebuința 
personal şi constituia chiar materialul vastei clădiri la care lucra el însuşi, ca să se ridice pe granitul acesta 
monumentul sufletesc al poporului român. 

În activitatea literară, povestitorul a făcut o severă şi exclusivistă operă de purificare a limbei. În toate 
scrierile sale nu s'au găsit de cât douăsprezece cuvinte streine, după o conştiincioasă numărătoare făcută de 
d. Jean Bouticre. În schimb, operele lui Creangă sunt pline de cuvinte şi expresii moldoveneşti. În bună 
parte, ele au prins rădăcini adânci pretutindeni şi au intrat în patrimoniul național al limbei, îmbogăţind în 
mod considerabil dicţionarul literaturei române. 


Note 


1 Ed. Gruber: , Stil şi gândire”. 

2, Conv. lit.” XXV, 1891-92, p. 1117: 

3 Extras din prefața la ed. VI, de Gh. T. Kirileanu şi Il. Chendi, „Cartea Românească”. 
4 Th. D. Speranţia op. cit. 

